i 
a 


(PARDUOTA 


I 
S) 


Žž + 


KAIP 
MES 
"MĄSTOME,. 
TAIP MUS 
VERTINA 


DAVID J. NCHWARTI 


4 smulkios idėjos ir menki planai. 


Karštai tikėkite. Jūsų sėkmės € ydį le- 
mia jūsų tikėjimo intensyvumas. Už- 
sibrėžkite mažus tikslus ir sulauksite 
menkų pasiekimų. Užsibrėžkite dide- 
lius tikslus, ir jūsų pasiekimai bus įspū- 
dingi. Taip pat atminkite: didingos idė- 
jos ir dideli tikslai dažniausiai būna 
daug lengviau įgyvendinami negu 


DAVID J. SCHWARTZ 


PLATAUS = 
MĄSTYMO JĖGA 


cCe0 


UDK 65.013 Versta iš leidinio: 
Sc74 David Joseph Schwartz 

The Magic of Thinking Big 

copyrightO1959, 1965 by Prentice-Hall 


First FIRESIDE EDITION, 1987 
Published by Simon 6r Schuster, Inc. 
Rockefeller Center 

1230 Avenue of the Americas 

New York, NY 10020 


ISBN-13: 978-0-671-64678-3 
ISBN-10:  0-671-64678-8 


Iš anglų k. vertė Brigita Baranauskaitė 


ISBN 978-9955-678-12-0 O UAB „Luceo“, 2007 


Deividui III 


Musų šešiametis sunus Deividas baigęs darželį jautėsi visagalis. 
Aš jo paklausiau, ką šis planuoja veikti, kai užaugs. Kurį laiką į ma- 
ne atidžiai pažvelgęs, Deividas atsakė: „Tėti, aš noriu būti profesorius.“ — 
„Profesorius? Kokios srities profesorius?“ — pasiteiravau. „Na, tėti, — 
atsakė mažasis, - manau, norėčiau būti Laimės profesorius.“ 

Laimės Profesorius! Čia tai tikrai didelis užmojis, ar ne? 

Skiriu šią knygą Deividui, tuomet dar mažam berniukui su dide- 
liais tikslais, ir jo mamai. 

Įžanga 


Kodėl ši knyga yra reikšminga? Kodėl apie ją reikia apskri- 
tai kalbėti? Štai šiais metais Amerikoje planuojama išleisti per 
dvylika tūkstančių knygų. Tai kam reikalinga dar viena? 

Leiskite papasakoti šiek tiek priešistorės. 

Prieš kelerius metus man pasitaikė dalyvauti labai įspūdin- 
game prekybininkų susitikime. Kompanijos, dalyvavusios ren- 
ginyje, rinkodaros skyriaus atsakingasis viceprezidentas buvo 
labai susijaudinęs. Kartu su juo ant scenos stovėjo ir įmonės 
darbuotojų atstovas, labai paprastai atrodantis vyras, kuris per 
praėjusius metus uždirbo per 600 000 dolerių. Kitų atstovų už- 
darbiai vidutiniškai buvo apie 120 000 dolerių. 

Viceprezidentas metė iššūkį susirinkusiai grupei. Štai ką jis 
pasakė: „Norėčiau, kad gerai įsižiūrėtumėte į Harį. Pažvelkite 
į jį! O dabar pasakykite, ką turi Haris, ko neturite jūs visi? Jis 
uždirbo penkis kartus daugiau nei kiekvienas kitas vidutiniš- 
kai, tačiau ar Haris yra sumanesnis? Ne, nėra, pasak mūsų tes- 
tų. Aš patikrinau. Testai byloja, kad Hario lygis yra vidutinis. 
Gal Haris dirbo penkis kartus sunkiau už jus, mielieji? Darbo 
laiko apskaita rodo ką kita. Tiesą sakant, jis buvo pasiėmęs dau- 
giau laisvadienių, nei jūs visi kartu sudėjus. Ar Haris dirba ge- 
resnėje teritorijoje? Ir vėl turiu pasakyti, kad ne. Jo teritorija kaip 
ir kitų. Ar Haris turi geresnį išsilavinimą, yra geresnės sveika- 
tos? Ir vėl ne. Haris yra toks vidutinis, koks tik vidutinis gali 
būti žmogus, tačiau su viena išimtimi. Taigi skirtumas tarp Ha- 
rio ir jūsų visų yra tas, kad Haris penkis kartus plačiau mąsto.“ 

Toliau savo kalboje vadovas stengėsi parodyti, kad sėkmės 
nelemia žmogaus smegenų dydis. Ją lemia mąstymo platumas. 

Tai buvo išties intriguojanti mintis. Ir ji užsiliko manyje. Kuo 
atidžiau stebėjau aplinką, su kuo daugiau žmonių kalbėjausi, 
kuo giliau kapsčiausi po tai, ką iš tikrųjų slepia sėkmės sąvoka, 
tuo aiškesnis darėsi atsakymas. Daugybė faktų rodė, kad ban- 
ko sąskaitos dydis, taip pat laimės ir pasitenkinimo pojūtis pri- 
klauso nuo to, kaip plačiai ir didžiai tas žmogus mąsto. Skvarbus 
ir platus mąstymas yra stebuklas. 

„Jeigu platus mąstymas tiek daug duoda, tai kodėl gi kiek- 
vienas taip nemąsto?“ - štai klausimas, kurį girdėjau begalę kar- 
tų. O atsakymas, aš tuo tikiu, štai koks: mes visi esame aplink 
vyraujančio mąstymo produktai, ir ta priklausomybė kur kas 
didesnė, negu kad mums atrodo. Dažniausiai aplinkos mąsty- 
mas būna menkas, siauras, anaiptol ne platus. Aplinka sten- 
giasi mus parklupdyti ir nutempti šunkeliu. Beveik kiekvieną 
dieną mums kalama į galvą, jog „vadų yra per daug, o indėnų 
per mažai“. Kitais žodžiais tariant, galimybės lyderiauti dau- 
giau nėra, nes vadovų ir taip per akis, todėl reikia tenkintis ma- 
žo žmogelio vaidmeniu. 

Tačiau „per daug vadovų“ idėja tiesiog neatitinka tiesos. Vi- 
sų sričių vadovai jums pasakys tą patį, ką pasakė ir man: „Bė- 
da ta, kad yra per daug indėnų, o štai vadų stinga.“ 

Menka aplinka pasako ir dar šį tą: ji tvirtina, jog „bus taip, 
kaip bus“, — esą jūsų likimas nuo jūsų pačių nepriklauso, esą 
visa kas nulemta iš anksto. Todėl pamirškite tas svajones, pa- 
mirškite geresnius namus, pamirškite geresnį koledžą savo vai- 
kams, pamirškite geresnį gyvenimą. Plaukite pasroviui. Atsi- 
gulkite ir laukite mirties. 


O kas gi negirdėjo šio posakio: „Per didelė sėkmės kaina“? 
Skamba taip, lyg turėtumėte parduoti savo sielą, šeimos gyve- 
nimą, sąžinę, atsisakyti vertybių, kad tik pasiektumėte viršū- 

nę. Sėkmės kaina tikrai mažesnė. Kiekvienas priekin žengtas 
žingsnis vis lengvesnis. 

Be visa kita, aplinka mums šnabžda, kad norėdami pakilti į 
gyvenimo viršūnes turėsime įveikti didelę konkurenciją. Argi? 
Vienos kompanijos personalo skyriaus vadovas man prisipaži- 
no, kad pretendentų uždirbti 500 000 dolerių per metus jis su- 
laukia nuo penkiasdešimt iki dviejų šimtų penkiasdešimt kar- 
tų mažiau, nei norinčių gauti 50 000 dolerių. Todėl galima teigti, 
jog šunkeliuose yra penkiasdešimt kartų didesnė konkurencija 
nei plačiuose sėkmės prospektuose. Juose mažai žmonių ir ne- 
suskaičiuojama galybė laisvų darbo vietų, laukiančių tokių žmo- 
nių kaip jūs, kurie išdrįstų mąstyti plačiai. 

Į šią knygą sudėti principai ir dėsniai iš giliausių žmonijos 
išminties šaltinių, juos yra sukūrę nuostabiausi ir plačiausiai 
mąstę Žemės planetos protai. Pavyzdžiui, pranašas Dovydas 
rašė: „Ką Žmogus galvoja širdimi, toks yra ir pats.“ Amerikie- 
čių poetas ir filosofas Emersonas (Ralph Waldo Emerson) sa- 
kė: „Didis yra žmogus, suprantantis, jog pasaulį valdo mąsty- 
mas.“ O Miltonas savo Prarastajame rojuje (Milton, Paradise Lost) 
rašė: „Protas turi savo valią ir jis pats gali iš dangaus sukurti 
pragarą arba iš pragaro dangų.“ O Šekspyras sakė: „Nėra nie- 
ko bloga nei gera - tai mūsų protas taip sugalvoja.“ 

Kaip įrodyti šių teiginių vertę? Iš kur mes galime žinoti, jog 
didieji mąstytojai buvo teisūs? Geri klausimai. Įrodymus mums 
pateikia žmonės, kurie jau yra pakilę į sėkmės viršūnes. Jie ne- 
ginčijamai liudija, kad platus mąstymas veikia kaip stebuklas. 

Paprasti žingsneliai, išdėstyti šioje knygoje, nėra vieno atski- 
ro žmogaus spėliojimai arba nuomonė. Tai laiko patikrinta ir 
universali sėkmės priemonė. Jos poveikis - magiškas. 

Jei ši knyga prieš jus, vadinasi, jūs siekiate didelės sėkmės. 
Norite realizuoti savo troškimus. Mėgautis nuostabiu gyvenimu. 
Norite, kad gyvenimas suneštų visas gėrybes, kurių esate nusi- 
pelnę. Vien tik domėjimasis sėkme yra puiki asmenybės savybė. 

Jūs turite ir kitą žavią savybę. Faktas, kad laikote šią knygą 
rankose, parodo, jog mokate ieškoti priemonių, padėsiančių gy- 
venime nukeliauti ten, kur tikrai trokštate. Kad ir ką kurtume, 
statytume ar gamintume - automobilius, tiltus, raketas - mums 
reikalingi įrankiai. Daugelis žmonių, siekdami susikurti geres- 
nį gyvenimą, pamiršta apie pagalbines priemones. O jūs nepa- 
miršote. Jūs turite dvi savybes, kurios padės suvokti šios kny- 
gos naudą. Pirma, jūs siekiate sėkmės, antra, jūs mokate pasi- 
rinkti gerus sėkmės įrankius. 

Maąstykite plačiai, ir jūsų gyvenime visa ko bus daugiau: dau- 
giau laimės, daugiau pasiekimų, daugiau pinigų, daugiau pa- 
garbos. 

Gana tuščių pažadų. Nedelskime. Išmokime mąstymu kurti 
stebuklus. Pradėkime nuo šios didžio anglų valstybės veikėjo 
ir literato Bendžamino Disraelio (Benjamin Disraeli) minties: 
„Gyvenimas per trumpas, kad galėtų būtų mažas.“ 


Ką ši knyga jums duos 

Kiekviename šios knygos skyriuje jūs rasite tuzinus „kietų“, 
praktiškų idėjų, metodų ir principų, kurie padės jums išsiug- 
dyti mąstymo jėgą. Ji padės kopti į sėkmės aukštumas, siekti 
laimės ir taip trokštamo pasitenkinimo gyvenimu. Kiekvienas 
metodas yra iliustruotas tikru gyvenimišku pasakojimu. Jūs su- 
žinosite ne tik ką daryti, bet ir dar šį tą svarbaus: pamatysite, 
kaip tiksliai pritaikyti tuos principus realiose probleminėse si- 
tuacijose. Tad štai ką ši knyga jums duos: 

Padės žengti sėkmės link ir pasikliauti tikėjimo jėga; 

„Padės pritraukti sėkmę tikėjimu, jog galite laimėti; . 

Padės nugalėti nepasitikėjimą ir jo sukuriamą neigiamą jėgą; 

Padės siekti didelių rezultatų didžiai tikint; 

Padės generuoti teigiamas mintis; 


Padės tobulinti tikėjimo galią; 

Padės susiplanuoti konkrečią sėkmės link vedančią programą; 

Padės išgyti nuo pasiteisinimų ir nesėkmės ligos; 

Atskleis paslaptis, kurios glūdi jūsų požiūryje į sveikatą; 

Paskatins žengti keturis teigiamus žingsnius ir išsigydyti nuo 
pasiteisinimų dėl sveikatos; 

Atskleis, kodėl mąstymo galia yra daug svarbesnė už išpru- 
simą; 

Paaiškins, kad galva reikia mąstyti, o ne tik kaupti joje faktus; 

Padės įvaldyti tris paprastus būdus, kaip nesiteisinti dėl iš- 
silavinimo stokos; 

Padės įveikti amžiaus problemą: „per jaunas“ arba „per senas“; 

Išmokys nesiteisinti dėl nesėkmių ir pagauti sėkmę; 

Išmokys nugalėti baimę bei įgyti pasitikėjimą savo jėgomis; 

Padės lavinti atmintį taip, kad padidintumėte pasitikėjimo 
savimi atsargas; 

Jūs liausitės bijoti kitų Žmonių; 

Išmokys pasitikėti savimi ir turėti ramią sąžinę; 

Paskatins mąstyti ir elgtis pasitikint savo jėgomis; 

Atskleis, jog sėkmė yra matuojama jūsų mąstymo dydžių; 

Jūs sužinosite tikrąjį savo asmenybės dydį ir atrasite turimas 
teigiamas savybes; 

Išmokys mąstyti tokio dydžio kategorijomis, kokie esate patys; 

Jūs ištobulinsite Didžiojo mąstytojo žodyną; 

Padės mąstyti skvarbiai ir žvelgiant į ateitį; 

Išmokys labiau vertinti žmonės, daiktus ir save; 

Padės plačiau pažvelgti į savo darbą; 


Išmokys negalvoti apie smulkmenas ir telkti dėmesį tik į svar- 
bius dalykus; 

Išmokys pasitikrinti ir sužinoti, kaip plačiai jūs iš tikrųjų mąs- 


tote; 


Išmokys mąstyti kūrybingai ir ieškoti naujų būdų, kaip at- 


likti savo užduotis; 


Išmokys tikėti, kad viskas gali būti padaryta; 

Išmokys įveikti tradicinį mąstymą; 

Padės išnaudoti savo kūrybines jėgas; 

Parodys tris būdus, kaip kuo plačiau atverti akis ir ausis; 
Išmokys realizuoti idėjas - mąstymo vaisius; 


Išmokys jus atrodyti svarbiai, nes tai padės jums ir svarbiai 


mąstyti; 


Išmokys jaustis svarbiai, nes svarbus yra jūsų darbas; 
Parodys, kaip reikiamai pateikti save rinkai; 
Išmokys nuolat atnaujinti savo mąstymą. Mąstysite taip, kaip 


mąsto svarbūs žmonės; 


Padės pajungti aplinką savo interesams; 

Padės atsispirti mažiems žmonėms, kad šie netrauktų jūsų atgal 
Išmokys ilsėtis; 

Padės atsikratyti aplinkoje tvyrančių nuodingų minčių; 
Padės visas užduotis atlikti tik kokybiškai; 

Išugdys jums teigiamas nuostatas, kurios padės gauti visus 


trokštamus dalykus; 


Padės būti aktyviems, pripildys jus entuziazmo; 

Atskleis tikrojo entuziazmo galią; 

Išugdys asmeninio reikšmingumo pajautimą; 

Parodys, kaip daugiau uždirbti; 

Išmokys teigiamai galvoti apie žmones ir tokiu būdu užsi- 


tikrinti jų paramą; 


Padės užmegzti pažintis; 

Padės pozityviai vertinti kitus žmones; 

Išmokys tinkamai kalbėtis su žmonėmis ir tokiu būdu pel- 
nyti jų draugystę; 

Padės mąstyti plačiai netgi tada, kai pralaimėsite ar su- 
klupsite; 

Išmokys veikti —- jums nereikės laukti idealių sąlygų ir aplin- 
kybių; 

Paskatins ryžtingai įgyvendinti savo idėjas; 

Parodys jums, kad nedaug galima nuveikti vien mintimis; 

Parodys, kaip investuoti į magiškąją ŠIĄ AKIMIRKĄ; 

Išmokys kalbėti ir tokiu būdu dar labiau sustiprinti savo ge- 
rąsias savybes; 

Išmokys visada rodyti iniciatyvą; 

Atskleis, jog pralaimėjimas yra ne kas kita kaip tam tikra pro- 
to būsena; 

Išmokys kiekvienoje nesėkmėje rasti ką nors teigiama; 

Padės suprasti savikritikos svarbą; 

Išmokys eksperimentuoti; 

Išmokys kiekvienoje situacijoje rasti teigiamų aspektų; 

Padės aiškiai suprasti, kur norite gyvenime nukeliauti; 

Padės susikurti kito dešimtmečio veiklos planą; 

Padės užsibrėžti aiškius tikslus; 

Išmokys pasiekti tikslą per trisdešimt dienų; 

Padės investuosite į patį save; 

Išmokys daryti įtaką žmonėms; 

Išmokys tikėti pažangą bei elgtis pažangiai; 

Išmoksite pasitikrinti, ar jūsų mąstymas pažangus; 


Išmoksite plačiai mąstyti svarbiausiose gyvenimo situacijose. 


1 


Patikėkite savo sėkme, 
ir ji būtinai ateis 


Sėkmė reiškia nuostabius, gerus dalykus. Sėkmė - tai asmens 
gerovės požymiai: puikūs namai, atostogos, kelionės, nauji pir- 
kiniai, finansinis saugumas, aprūpintas vaikų gyvenimas. Sėk- 
mės lydimais žmonėmis visi žavisi, jie paprastai būna lyderiai 
verslo ir socialiniame gyvenime, jie gali padėti visiems kitiems 
žmonėms, kurie nuo jų kaip nors priklauso. Sėkmė reiškia lais- 
vę nuo nerimo ir baimių, taip pat - savigarbą, nuolatinę tikros 
laimės ir pasitenkinimo būseną. 

Sėkmė reiškia laimėjimą. 

Sėkmė - tai gyvenimo tikslas! 

Kiekvienas žmogus trokšta sėkmės. Kiekvienas nori geriau- 
sia, ką gyvenimas gali pateikti. Niekas nemėgsta būti atsilikęs, 
gyventi vidutiniškai. Nė vienam nepatinka būti nevykėliu ir gy- 
venti nesėkmių pilną gyvenimą. 

Puikiai apie sėkmę kalba Biblija — ten sakoma, kad „tikėji- 
mas ir kalnus gali nuversti“. 

Tikėkite, labai tvirtai tikėkite, jog galite nuversti kalnus, ir 
jūs juos nuversite. Deja, tuo tikinčių yra vos vienas kitas, štai ta 
priežastis, dėl kurios „kalnus nuverčia“ labai nedaugelis. 

Tikriausiai kokia nors proga esate girdėję žmones sakant štai 
tokius ar panašius žodžius: „Nesąmonė manyti, jog gali paju- 
dinti kalną vien tik sakydamas kalne, pasitrauk. Tai paprasčiau- 
siai neįmanoma.“ 

Tie žmonės, jei taip kalba, tikriausiai yra sumaišę tikėjimą 
su troškimu. Tiesą sakant, neverta norėti pajudinti kalną. Ne- 
verta norėti brangaus kostiumo. Kaip ir neverta norėti gyventi 
name su penkiais miegamaisiais ir trimis vonios kambariais. 

Tačiau kalną galite pajudinti tikėjimu. Galite prisišaukti sėk- 
mę vien tik tikėdami, kad jums pasiseks. 

Tikėjimo galia anaiptol ne magija ir ne mistika. 

Tikėjimas yra veiksmingas. Jei tikite „Aš esu teigiamas ir aš 
galiu“, tai toks požiūris generuoja reikalingą galią, gabumus ir 
energiją. Jei tikite, kad galite tai padaryti, paprastai greitai at- 
randate būdu ir kaip tai padaryti. 

Kiekvieną dieną būriai jaunų žmonių pradeda dirbti naujuose 
darbuose. Kiekvienas jų trokšta vieną dieną pasidžiaugti sėk- 
me, pakilti į pačią gyvenimo viršūnę. Tačiau didžioji dalis šių 
jaunų Žmonių neturi tikėjimo. Jie tik trokšta. Ir jie tos viršūnės 
nepasiekia. Tikėdami, jog neįmanoma užlipti aukštai, jie tiesiog 
neranda laiptelių, vedančių į tas aukštumas. Tai primena „vi- 
dutinės asmenybės“ elgesį ir gyvenseną. 

Tik maža dalis tų jaunų žmonių tiki, kad jiems pasiseks. Į 
darbą jie žvelgia kartodami sau „Aš tikrai pakilsiu iki pat vir- 
šaus“. O kadangi jie tiki, tai ir užkopia aukštyn. Tikėdami sėk- 
me ir net negalvodami, jog tai yra neįmanoma, šie jauni žmo- 
nės mokosi ir stebi vyresniųjų kolegų elgesį bei veiksmus, ana- 
lizuoja jų nuostatas ir mąstyseną. 

Mintis „kaip tai padaryti“ žmogui į galvą šauna tada, kai jis 
patiki savo sėkme. 

Viena mano pažįstama prieš dvejus metus nusprendė įkurti 
firmą, prekiaujančia namais ant ratų. Daugelis ją bandė atkal- 
bėti, visiškai netikėjo jos sėkme. 

Ji turėjo susitaupiusi mažiau negu 3000 dolerių, ir aplinki- 
niai ėmė kalti jai į galvą, kad ši suma yra daugybę kartų mažes- 
nė, negu būtinai tokiais atvejais reikalingas pradinis kapitalas. 

„Juk šioje srityje didžiulė konkurencija. Ar turite kokios ver- 
slo patirties?“ — paklausė jos vienas verslo konsultantas. 

Bet ši jauna moteris tikėjo savimi ir savo sėkme. Ji pripaži- 
no, jog jai trūksta šiek tiek pinigų, jog didelė konkurencija ir 
jog ji neturi jokios patirties. 

„Tačiau, - atsakė ji verslo konsultantui, - visi mano surinkti 
duomenys rodo, jog mobiliųjų namų paklausa augs. Be to, aš 
išstudijavau savo galimybes konkuruoti. Žinau, jog galiu plė- 
toti šį verslą geriau negu bet kas kitas šitame mieste. Visiškai 
įmanoma, kad padarysiu ir kelias klaideles, tačiau gana greitai 
būsiu sėkmės viršūnėje.“ 

Ir ji ten pakilo. Jos tvirtas tikėjimas verslo sėkme padėjo įgy- 
ti dviejų investuotojų pasitikėjimą. Ir ji, apsiginklavusi nenu- 
ginčijamu įsitikinimu, padarė „neįmanoma“ - namų ant ratų 
gamintojas suteikė jai visą reikalingą įrangą ir prekes be jokio 
išankstinio mokesčio. 

Pernai ji pardavė mobiliųjų namų daugiau nei už 1 000 000 
dolerių. 

„Kitais metais aš tikiuosi parduoti daugiau nei už 2 000 000 
dolerių“, - pareiškė ji. 

Tikėjimas, tvirtas tikėjimas, skatina protą ieškoti būdų, „kaip 
tai atlikti“. Tikėjimas, kad pasiseks, priverčia kitus patikėti mūsų 
pergale. 

Daugelis žmonių tiki per silpnai. Tačiau yra tokių, visų pir- 
ma tai Successfulvilio* gyventojai, kurie vis dėlto tiki! Vos prieš 
kelias savaites mano draugas iš Kelių departamento papasako- 
jo tokią istoriją. 

Draugas pradėjo: „Praeitą mėnesį mūsų departamentas iš- 
siuntė pranešimus kelioms inžinerinėms kompanijoms apie 


* Successfulvil (angl.) - sėkmės miestas 

užsakymą suprojektuoti aštuonis tiltus. Tų tiltų statyba turėjo 
kainuoti 5 000 000 dolerių. Pasirinkta kompanija už projektavi- 
mo darbus gautų 470 nuo tos sumos, arba 200 000 dolerių. Apie 
šį projektą šnekėjausi su dvidešimt viena kompanija. Keturios 
pačios didžiausios iš karto nusprendė priimti tokį pasiūlymą. 
Likusios septyniolika buvo per mažos, turinčios vos po kelis 
inžinierius. Iš tų septyniolikos kompanijų šešiolika atbaidė pro- 
jekto dydis. Perskaitę projektą vadovai purtydavo galvas ir 
sakydavo, esą tai jiems per didelis mastas. Tačiau viena iš tų 
mažų įmonių, teturinti tik tris inžinierius, išstudijavo projektą 
ir pasiūlymą priėmė. Jie gavo tą užsakymą ir sėkmingai jį at- 
liko.“ 

Tikintieji, jog gali nuversti kalnus, juos ir nuverčia. Netikin- 
tieji nenuverčia. Tikėjimas žadina veikimo galią. 

Tiesą sakant, šiais laikais tikėjimu galima atlikti daug dides- 
nius dalykus, nei nuversti kalnus. Svarbiausias veiksnys, tiks- 
liau, pats svarbiausias veiksnys, padėjęs mums tirti kosmoso 
erdvę, buvo tikėjimas, kad tai pavyks. Jei mūsų mokslininkai 
nebūtų tvirtai tikėję, kad žmogus gali pakilti į kosmosą, jie ne- 
būtų turėję nei drąsos, nei entuziazmo vykdyti savo tyrimus. 
Tikėjimas, jog vėžys gali būti išgydytas, neilgai trukus padės 
išrasti vaistus, gydančius šią ligą. Pastaruoju metu vis dažniau 
kalbama apie tunelio, sujungsiančio Angliją su senuoju konti- 
nentu, statymą. Bus ar ne pastatytas šis tunelis, priklausys tik 
nuo žmonių tikėjimo, jog toks tunelis gali būti pastatytas“. 

Tikėjimas dideliais rezultatais yra ta varomoji jėga, kuri pa- 
dėjo sukurti visus didžiuosius literatūros kūrinius, teatro pa- 
statymus, padaryti mokslinius atradimus. Tikėjimas sėkme yra 
sėkmingo verslo ar net sėkmingai veikiančios religinės ar poli- 
tinės organizacijos pamatas. Galima sakyti, kad tikėjimas yra 
pagrindinis visų sėkmės lydimų žmonių bruožas. 

Tikėkite, nuoširdžiai tikėkite, ir jums tikrai pasiseks. 


“ Tunelis tarp Anglijos ir Prancūzijos buvo pastatytas 1994 metais (red.). 

Daugelį metų bendravau su žmonėmis, kuriems nepavyko 
įvairūs verslo sumanymai ar nepasisekė padaryti karjeros. Gir- 
dėjau tūkstančius priežasčių ir pasiteisinimų. Kai tik pokalbiai 
pasisuka apie nesėkmes, dažnai išgirstu tokių frazių rinkinį: „Ži- 
note, aš ir nemaniau, jog tai pavyks“; „Dar prieš pradėdamas 
nujaučiau kažką negera“; „Jei atvirai, tai aš net nenustebau, jog 
man nepavyko“. 

Požiūris „Gerai, aš pabandysiu, tačiau netikiu, jog pavyks“ 
generuoja tik nesėkmes. 

Netikėjimas yra neigiama jėga. Kai protas netiki ar abejoja, 
jis pritraukia priežastis tam netikėjimui paremti. Dvejonės, ne- 
tikėjimas, nesąmoningas noras patirti nesėkmę, iš tikrųjų nenorėji- 
mas laimėti — štai kokios yra tikrosios daugelio nesėkmių prie- 
žastys. 

Dvejokite ir jums nepavyks. 

Tikėkite pergale ir jums pasiseks. 

Visai neseniai kalbėjausi su tokia jauna rašytoja. Bešnekant 
jai išsprūdo vieno garsaus kolegos vardas, apie kurį ši atsiliepė 
taip: „A, ponas X yra nuostabus rašytojas, neabejoju, kad man 
taip nepasiseks, kaip sekasi jam.“ 

Toks jaunos rašytojos požiūris mane labai nuvylė, nes minė- 
tąjį kolegą aš pažinojau. Jis nebuvo didžiai išsilavinęs, didžiai 
talentingas ar didžiai koks kitoks. Jis tik didžiai pasitikėjo savi- 
mi. Šis žmogus tikėjo esąs tarp geriausiųjų, todėl ir elgėsi kaip 
geriausias. 

Gerbti lyderį - gerai. Iš jo galima mokytis, jį stebėti, studi- 
juoti jo elgseną. Tačiau nereikia jo šlovinti. Patikėkite, jog gali- 
te jį pralenkti. Pakilti aukščiau. Antraip visą gyvenimą būsite 
antroje vietoje. | 

Tikėjimas - tai termostatas, reguliuojantis mūsų pasiekimus 
gyvenime. Gerai įsižiūrėkite į jaunuolį, besiiriantį per viduti- 
nišką gyvenimą. Jis tiki esąs mažai vertas, todėl ir mažai ką 
gauna. Jis netiki galįs atlikti didžiulius darbus, todėl ir neatlie- 

ka. Jis tiki esąs nesvarbus, todėl viskas, prie ko prisiliečia, yra 
pažymėta nesvarbumo ženklu. Bėgant laikui, pasitikėjimo sa- 
vimi stoka atsispindi netgi jaunuolio kalbėsenoje, eisenoje, ir 
taip toliau. Užuot savo termostato padalas pasukęs pirmyn, šis 
žmogus traukiasi, savo paties akyse tampa vis mažesnis ir ma- 
žesnis. Kiti žmonės mus mato tokius, kokius save regime mes 
patys, todėl tokie „maži“ žmonės tampa vis mažiau vertinami 
aplinkinių. 

O dabar pažvelkite kiton pusėn ir atkreipkite dėmesį į žmo- 
gų, tvirtai žengiantį pirmyn. Jis tiki esąs vertas daug, todėl ir 
gauna daug. Jis tiki galįs įveikti dideles ir sunkias užduotis, 
todėl jas ir įveikia. Viskas, ką jis daro, kaip elgiasi, mąsto ir 
kalba, tarytum byloja: „Štai čia tikras profesionalas. Jis labai 
svarbus asmuo.“ 

Žmogus yra savo minčių produktas. Tikėkite didžiai. Nu- 
statykite savo termostato padalas ties dideliais skaičiais. Tikė- 
kite, kad jums pasiseks. Tobulėkite, aukite, tapkite Didžia As- 
menybe. 

Prieš kelerius metus po susitikimo su grupe verslininkų Det- 
roite man pasitaikė šnektelėti su vienu žmogumi. Jis prisistatė 
ir tarė: „Man labai patiko jūsų kalba. Ar galite man skirti kelias 
minutes? Labai norėčiau pasidalyti su jumis asmenine patirti- 
mi. 

Jau po kelių akimirkų mudu buvome patogiai įsitaisę kavos 
bare ir laukėme gaiviųjų gėrimų. 

Vyriškis pradėjo: „Iš patirties žinau, ką tai reiškia pasitelkti 
protą, kad jis dirbtų mano naudai, užuot man kenkęs. Niekada 
niekam nepasakojau, kaip savo jėgomis pakilau iš vidutinioko 
pasaulio. Tačiau norėčiau papasakoti tai jums.“ — „O aš norė- 
čiau tai išgirsti“, - atsakiau. „Ką gi, - pradėjo jis, - prieš penke- 
rius metus aš kartu su dar vienu vaikinu verčiausi gaminda- 
mas metalo apdirbimo įrankius. Pagal vidutiniokų standartus 
užsidirbdavau padoriam pragyvenimui. Tačiau tai buvo toli 

gražu ne idealus gyvenimas. Mūsų namas buvo per mažas, o 
ir pinigų norimiems daiktams neturėjome. Mano žmona, telai- 
mina ją Dievas, per daug nesiskundė, vis dėlto jos veide aiš- 
kiai galėjai perskaityti, kad ji greičiau buvo atsidavusi likimui 
į rankas nei laiminga. Mano širdyje kaupėsi nepasitenkinimas. 
Kai leidau sau pamatyti, kaip aš skriaudžiu žmoną ir vaikus, 
tuomet širdį suskaudo ne juokais. O šiandien viskas yra kitaip, - 
tęsė mano naujasis bičiulis. - Šiandien mes turime nuostabų 
namą dviejų akrų žemėje ir visus metus galime lankyti vilą vos 
už dviejų šimtų mylių į šiaurę nuo čia. Daugiau nebesijaudina- 
me, ar galėsime leisti vaikus į gerą koledžą, o žmonai neberei- 
kia jaustis kaltai kiekvieną kartą išleidus pinigų naujiems dra- 
bužiams. Kitą vasarą kartu su visa šeima skrendame į Europą 
praleisti mėnesio atostogų. Dabar mes iš tikrųjų gyvename.“ — 
„Ir kaip viskas taip susiklostė?“ — paklausiau aš. - „Viskas pra- 
sidėjo tada, kai tariau sau frazę 'Aš pajungiu savo tikslams ti- 
kėjimo galią“. Prieš penkerius metus mes su šeima gyvenome 
Klyvlende. Atvykau čia, į Detroitą, susitikti su kompanija, irgi 
gaminančia įrankius. Tikėjausi čia įsidarbinti ir užsidirbti šiek 
tiek daugiau pinigų, negu kad gaudavau anksčiau. Atvykau čia 
ankstyvą sekmadienio pavakarę, o pokalbis buvo paskirtas tik 
pirmadienio ryte. Pavakarieniavęs atsisėdau viešbučio kamba- 
ryje ir dėl kažkokios priežasties pajutau pasibjaurėjimą savimi. 
"Kodėl, - paklausiau savęs, - esu tik vidurinės klasės nevykė- 
lis? Kodėl taip stengiuosi gauti darbą, kuris tebus mažytis žings- 
nelis pirmyn? Net iki dabar nežinau, kas paskatino mane tai 
padaryti, bet aš pasiėmiau popieriaus lapą ir užrašiau vardus 
penkių pažįstamų žmonių, kurie per kelerius metus sugebėjo 
mane gerokai pralenkti. Du iš jų, mano buvę kaimynai, perėjo 
į geresnes pareigas. Kiti du buvo vaikinai, kuriems aš dirbau, 
o trečiasis buvo mano svainis. Tada (ir vėl nežinau, kas paskati- 
no mane tai padaryti) paklausiau savęs, kokių geresnių savybių 
turi tie žmonės. Palyginau savo ir jų išsilavinimą bei intelektą, 

tačiau sąžiningai negalėjau įžvelgti jokio jų pranašumo. Galiau- 
siai priėjau kitą sėkmę lemiančią savybę, apie kurią visi daug 
kalba. Tai iniciatyvumas. Štai čia nenorėjau pripažinti, bet rei- 
kėjo — viskas rodė, jog mano sėkmės lydimi draugai šiuo po- 
žiūriu buvo seniai mane aplenkę. Buvo trečia valanda nakties, 
tačiau aš svarsčiau toliau. Pirmą kartą įžvelgiau savo silpnąją 
vietą. Supratau laikęsis įsikabinęs praeities. Juk visuomet neš- 
davau tik mažas šakeles. Kapsčiausi ir kapsčiausi vis giliau po 
savo vidų ir supratau, jog priežastis, kodėl man trūko iniciaty- 
vos, buvo mano paties netikėjimas savo jėgomis. Visą likusią 
nakties dalį analizavau, kaip pasitikėjimo savimi stoka stabdė 
mano karjerą. Galima sakyti, man kenkė mano protas. Parduo- 
davau save už mažą kainą. Supratau, kad tokia žema savivertė 
atsispindėjo visoje mano būtyje. Tuomet man ir toptelėjo, jog 
niekas kitas nepatikės manimi tol, kol savimi nepatikėsiu aš 
pats. Tą akimirką nusprendžiau nebesijausti antrarūšiu ir ne- 
beparduoti savo darbo per pigiai. Kitą rytą vis dar jaučiau pa- 
sitikėjimą savimi. Vykdamas į Detroitą tikėjausi sukaupti drą- 
sos ir paprašyti 750 dolerių ar netgi visais 1000 dolerių dau- 
giau, nei gaudavau pirmiau. Tačiau dabar supratęs, jog esu ver- 
tingas specialistas, tą sumą aš pakėliau iki 3500 dolerių. Ir man 
ją davė. Man tai pavyko, nes po tos ilgos savianalizės nakties 
radau savyje daugybę teigiamų savybių. O praėjus vos dve- 
jiems metams įgijau reputaciją Žmogaus, mokančio ieškoti pel- 
ningų užsakymų. Šiame versle prasidėjo nuosmukis, o tai pa- 
didino mano vertę dar labiau, nes aš puikiai mokėjau organi- 
zuoti užsakymus. Vėliau įgijau kontrolinį akcijų paketą, man 
skyrė galybę priemokų.“ 

Tad tikėkite savimi, ir geri dalykai tikrai pradės plūsti į jūsų 
gyvenimus. 

Juk jūsų protas — tai minčių fabrikas. Ir šis fabrikas nuola- 
tos veikia, kas dieną pagamindamas nesuskaičiuoją galybę 
minčių. 

Šiai minčių gamyklai vadovauja du meistrai, kurių vieną pa- 
vadinkime ponu Triumtu, o kitą - ponu Pralaimėjimu. Ponas 
Triumfas atsako už pozityvių minčių gamybą ir specializuojasi 
generuoti mintis bei priežastis, kodėl jūs galite, kodėl jūs esate 
pakankamai kvalifikuoti, kodėl jums pavyks. 

Kitas meistras - ponas Pralaimėtojas — gamina negatyvias 
mintis. Jis tikras savo srities ekspertas ir puikiai generuoja min- 
tis, kodėl jūs negalite, kodėl esate per silpni ir kodėl nesate tin- 
kami. 

Abu, tiek ponas Triumfas, tiek ponas Pralaimėtojas, yra la- 
bai nuolankūs ir paklusnūs. Jie kaipmat reaguoja į jūsų nuro- 
dymus. Viskas, ką jums tereikia padaryti, tai tik duoti mažytį 
signalą, ir minčių meistrai puls vykdyti menkiausią jūsų proto 
užgaidą. Jeigu signalas yra teigiamas, tuomet ponas Triumfas 
išeis priekin ir imsis darbo. O neigiamas signalas paskatins kibti 
į darbą poną Pralaimėtoją. 

Jeigu norite pamatyti, kaip šie du meistrai dirba, atlikite ma- 
žą eksperimentą. Tarkite sau: „Šiandien nevykusi diena.“ Tai 
signalizuoja ponui Pralaimėtojui imtis veiksmų, ir šis prigami- 
na faktų, įrodančių, kad jūs teisus. Šis meistras pakiš jums mintį, 
kad yra per karšta ar per šalta, kad verslas šiandien nesiseks, 
kad prekybos apimtis sumažės, kad konkurentams klosis ge- 
riau, kad jūs galite susirgti; be visa ko kita, ir žmona bus gana 
suirzusi. Ponas Pralaimėtojas veikia labai efektyviai. Vos per 
kelis momentus įtikino jus tomis nesąmonėmis. Tai iš tikrųjų 
yra bloga diena. Netgi velniškai bloga diena, - jūs tą jau pajutote. 

Tada tarkite sau kitą frazę: „Šiandien tiesiog nuostabi die- 
na.“ Ponas Triumfas puls dirbti ir generuoti mintis: „Šiandien 
puiki diena. Oras gaivus, gera gyventi. Darbe šiandien gali nu- 
sišypsoti sėkmė.“ Po šių minčių diena tikrai bus gera. 

Pralaimėtojas jums įrodys, kodėl, pavyzdžiui, negalite par- 
duoti kažko ponui Smitui; Triumfas įrodys, kodėl galite. Pra- 
laimėtojas įtikinės, jog jums nepasiseks, o Triumfas - kad jus 

aplankys sėkmė. Pralaimėtojas sukurps nuostabią versiją, ko- 
dėl jūsų pažįstamas Tomas yra blogas žmogus, o Triumfas pa- 
žers aibę priežasčių, kodėl jums Tomas patinka. 

Kuo daugiau darbo duodate kuriam nors iš šių dviejų min- 
čių fabriko meistrų, tuo stipresnis kiekvienas atskirai jų tampa. 
Jeigu daugiau darbo duosite ponui Pralaimėtojui, tuomet ir dau- 
giau vietos šis jūsų mintyse užims. Palaipsniui neigiamybių 
meistras perims vadovavimą visam minčių fabrikui, todėl min- 
tys taps vien neigiamos. 

Išmintingiausia poną Pralaimėtoją būtų atleisti iš darbo. Juk 
jis jums nereikalingas. Jums nereikia, kad šis trintųsi aplinkui 
ir vis kartotų, kad negalite, nesugebate, nepavyks, ir taip toliau. 
Ponas Pralaimėtojas nepadės jums patekti ten, kur tikitės ir no- 
rite būti, todėl vykite jį lauk. 

Nuolatos išnaudokite pono Triumfo darbą visu 100 procen- 
tų. Jis tvirtins, kad galite siekti sėkmės ir laimėti. 

Kas dieną JAV vartotojų rinka pasipildo keliais tūkstančiais 
naujų Žmonių. 

Gyventojų skaičius auga rekordišku greičiu. Tikimasi, kad 
per kitus dešimt metų vartotojų skaičius JAV padidės 35 mili- 
jonais. Tai tiek žmonių, kiek dabar gyvena Niujorke, Čikagoje, 
Los Andžele, Detroite ir Filadelfijoje. Tik įsivaizduokite! 

Naujos pramonės šakos, nauji mokslo pasiekimai, besiple- 
čiančios rinkos - tai neribotų galimybių laikas. Tai tikrai gera 
naujiena, pats nuostabiausias laikas gyventi! 

Visi tai kiekvienoje srityje pareikalaus aukščiausio lygio pro- 
fesionalų - žmonių, turinčių gabumų vadovauti, tarnauti ir ly- 
deriauti. Žmonės, kurie užims tas vadovaujamas pozicijas, yra 
suaugę arba beveik suaugę jau šiandien. Vienas jų esate jūs. 

Tačiau vartojimo šuolis pats savaime sėkmės negarantuoja. 
JAV tokie šuoliai ne naujiena. O milijonai žmonių, iš esmės di- 
džioji gyventojų dalis, tik grumiasi už išlikimą ir sėkmės viršū- 
nių nepasiekia. Jie gyvena pilką vidutinybių gyvenimą. Ir net- 

gi artimiausioje ateityje dauguma Žmonių šliauš per gyvenimą 
jausdamiesi nesvarbūs, neįvertinti, nesugebantys realizuoti tik- 
rųjų savo galimybių. 

Galimybes iškeisti į atlygį (tikiuosi, kad jūs būsite tarp jų) 
sugebės tie, kurie bus išmintingi ir mokės mąstyti taip, kaip 
mąsto visi sėkmės lydimi žmonės. 

Įeikite. Durys į sėkmę atvertos plačiau nei kada nors pirmiau. 
Prisijunkite prie tos grupės žmonių, kurie yra nusprendę pa- 
imti iš gyvenimo visa, ko jie nori. 

Štai pirmas žingsnis sėkmės link. Esminis žingsnis. Jo išvengti 
neįmanoma. Taigi pirmasis žingsnis toks: pasikliaukite savimi, 
tikėkite savo sėkme. 


Kaip išsiugdyti tikėjimo galią 
Štai trys būdai, kaip išsiugdyti ir sustiprinti tikėjimo galią: 
1. Mąstykite pozityviai, negalvokite apie nesėkmes. Kad ir 
kur būtumėte - darbe, namuose —- negatyvų mąstymą pa- 
keiskite teigiamu. Susidūrę su sunkia situacija, tarkite sau: 
„Aš nugalėsiu.“ Konkuruodami su kitu žmogumi, galvoki- 
te: „Aš su juo lygus ar net geresnis.“ Atsiradus gerai progai, 
mintyse pakartokite: „Aš galiu tai padaryti.“ Niekada nesa- 
kykite sau žodžio „negaliu“. Pozityvus mąstymas skatina 
kurti planus, padėsiančius siekti sėkmės. Negatyvus mąsty- 

mas generuoja mintis, vedančias į nesėkmes. 


2. Nuolatos sau priminkite, jog esate geresni, negu kad iki 
šiol apie save galvojote. Sėkmės lydimi žmonės nėra ypa- 
tingi, jie - ne antžmogiai, o sėkmė - toli gražu ne mistika. 
Tačiau sėkmė ir ne atsitiktinumo ar laimės dalykas. Sėkmė 
lydi paprastus žmones, kurie patikėjo savimi ir savo gali- 
mybėmis, savo veiksmais. Todėl niekada - niekada! — ne- 
parsiduokite už menkus pinigus. 

3. Karštai tikėkite. Jūsų sėkmės dydį lemia jūsų tikėjimo in- 
tensyvumas. Užsibrėžkite mažus tikslus ir sulauksite men- 
kų pasiekimų. Užsibrėžkite didelius tikslus, ir jūsų pasieki- 
mai bus įspūdingi. Taip pat atminkite: didingos idėjos ir di- 
deli tikslai dažniausiai būna daug lengviau įgyvendinami ne- 
gu smulkios idėjos ir menki planai. 


Ralfas Dž. Kordaineris (Ralph J. Cordiner), General Electric 
kompanijos valdybos pirmininkas, per lyderiavimo meno kon- 
ferenciją pasakė: „...kiekvienas žmogaus, kuris tikisi vadovauti 
pačiam sau ir savo kompanijai, turi įvykdyti asmeninio tobulė- 
jimo programą. Juk niekas neįsakys žmogui tobulėti... Saviugda 
reikalauja laiko, darbo ir pasiaukojimo. Niekas kitas už jus to 
nepadarys.“ 

Šis R. Kordainerio patarimas yra išmintingas ir praktiškas. 
Įsijauskite į jo žodžius. Verslo, prekybos, religinių organizaci- 
jų, net meno sferos lyderiais tampa tie, kurie nuosekliai tobulė- 
ja ir vykdo saviugdos programą. 

Kiekviena saviugdos programa (apie tai ir yra ši knyga) pri- 
valo duoti tris dalykus. Pirma, ji atsako į klausimą ką daryti. 
Antra, parodo, kaip tai padaryti. Ir trečia, ji turi būti veiksmin- 
ga, kitaip sakant, patikrinta praktiškai. 

Atsakymas į klausimą ką daryti paremtas sėkmės lydimų 
žmonių pavyzdžiais. Kaip jie elgiasi įvairiose situacijose? Kaip 
įveikia sunkumus? Kaip pelno kitų pagarbą? Kas juos išskiria 
iš eilinių žmonių būrio? Kaip jie mąsto? 

Atsakymas kaip tai padaryti susideda iš tam tikrų konkrečių 
patarimų, kaip elgtis. Juos rasite kiekviename šios knygos sky- 
riuje. Pasinaudokite tais patarimais ir stebėkite, kaip keičiatės. 

Na, o kaip svarbiausia saviugdos programos dalis - rezulta- 
tai? Trumpai šnekant, jei sąžiningai ir nuosekliai laikysitės vi- 
sų šioje knygoje išdėstytų patarimų, jūs pasieksite tokį asmeni- 
nio tobulumo lygį, kuris dabar jums atrodo neįmanomas. Iš ke- 

lių komponentų sudarytos saviugdos programos nauda bus 
įvairiopa: jus pradės labiau gerbti šeimynykščiai, ims vertinti 
draugai ir kolegos, jūs pajusite savo svarbą, padidės jūsų paja- 
mos ir pakils gyvenimo standartai. | 

Saviugdos programai vadovausite jūs patys. Niekas nesto- 
vės jums už nugaros ir nesakys nei ką, nei kaip daryti. Ši kny- 
ga bus tik jūsų patarėjas. Tik jūs patys galite panorėti išstudi- 
juoti šią asmeninio tobulėjimo programą. Tik jūs patys galite 
įvertinti savo pasiekimus ir pažangą. Tik jūs patys galite kore- 
guoti savo veiksmus, jei jie būtų netikslūs ar klaidingi. Vienu 
žodžiu, lavindamiesi ir tobulėdami jūs kilsite sėkmės laiptais. 

Jau turite puikiai įrengtą laboratoriją, kurioje galite dirbti ir 
studijuoti. Toji laboratorija — visas jus supantis pasaulis. Labo- 
ratoriją „sudaro“ gyvi žmonės. Čia galite rasti visus įmanomus 
jų veiksmų pavyzdžius. Čia niekas neribos jūsų studijų ir tyri- 
mų, jums tereikia suprasti, jog galite būti mokslininkai ir tyrė- 
jai. Čia nereikia mokėti nuomos mokesčio. Čia iš viso neegzis- 
tuoja jokie mokesčiai. Tokia laboratorija galite naudotis nemo- 
kamai tiek ilgai, kiek jums reikės. 

Būdami savo nuosavos laboratorijos vadovai, jūs norėsite elgtis 
taip, kaip elgiasi kiekvienas mokslininkas: stebėti ir eksperi- 
mentuoti. 

Argi nestebina, jog mes taip menkai suvokiame kitų žmonių 
poelgius ir veiksmus, nors praleidžiame apsupti tų žmonių be- 
maž visą gyvenimą? Taip, dauguma žmonių nepratę dairytis 
aplinkui. Todėl vienas iš šios knygos tikslų — padėti jums iš- 
mokti stebėti, išsiugdyti įžvalgumą ir pastabumą. Jūs išmoksi- 
te savęs klausinėti: „Kodėl Džonui taip gerai sekasi, o Tomas 
vos ne vos velkasi iš paskos?“; „Kodėl vieni žmonės turi dau- 
gybę draugų, o kiti - vos vieną kitą?“; „Kodėl vienų žmonių 
nuomonė visad vertinama, o kiti, nors jie sako lygiai tą patį 
dalyką, ką sakė pirmieji, yra nuolat ignoruojami?“ Jūs išmoksi- 
te semtis patirties paprasčiausiai stebėdami aplinką. 

Štai keli patarimai, kaip tapti geru stebėtoju. Pasirinkite du 
jums pažįstamus sėkmės lydimus žmones ir du nelaimėlius. Stu- 
dijuodami šią knygą stebėkite, kaip pirmieji du laikosi sėkmės 
principų bei taisyklių, ir darykite atitinkamas išvadas.Tai pa- 
dės jums įsitikinti, kad šios knygos tiesos tikrai yra neginčija- 
mos. Kiekvienas sąlytis su pirmaisiais dviem žmonėmis suteiks 
jums progą geriau pažinti sėkmės principus. Juk esminis jūsų 
tikslas yra sėkmę lemiančius veiksmus paversti įpročiais. Kuo 
dažniau mes kartojame tam tikrus elgesio modelius, tuo grei- 
čiau jie tampa antrąja mūsų prigimtimi. 

Daugelis turime draugų, kurie augina kambarines gėles, tai- 
gi tikriausiai girdėjome tokius jų žodžius: „Neįmanoma apsa- 
kyti, koks apima jausmas, kai matome tas gėles augant. Tik pa- 
žvelkite, kaip jos reaguoja į mūsų rūpestį, trąšas ir vandenį. Oho, 
kiek jos ūgtelėjo per savaitę...“ 

Nuostabu, kai žmonės taip susigyvena su gamta. Bet bus de- 
šimteriopai nuostabiau, kai regėsite saviugdos programos vai- 
sius. Gera bus jausti, kaip diena po dienos, savaitė po savaitės 
auga jūsų pasitikėjimas savo jėgomis, kaip jūsų veiksmai ima 
duoti vis geresnius rezultatus. Niekas gyvenime taip nedžiugi- 
na kaip žinojimas, kad einate sėkmės ir didelių pasiekimų ke- 
liu. 


2 


Išgykite nuo pasiteisinimų ligos 


Eidami sėkmės link, turėsite studijuoti žmones. Turėsite pa- 
žinti sėkmės principus ir išmokti juos taikyti savo veikloje. Pra- 
dėti turite tuojau pat. 

Atidžiau pažvelgę pastebėsite, jog nelaimingi žmonės ken- 
čia nuo mintis slopinančio negalavimo. Mes tą negalavimą va- 
diname pasiteisinimų liga. Kiekvienoje nesėkmėje galima įžvelgti 
šios ligos požymių. Beje, kiek švelnesne minėtosios ligos forma 
serga dauguma vidutinės klasės žmonių. 

Skirtumas tarp žmogaus, skinančio gyvenimo pergales, ir vy- 
ruko, kuris vos suduria galą su galu, yra paprastas - antrasis 
turi begalę pasiteisinimų, kodėl jis yra toks. Kuo žmogus dau- 
giau pasiekęs, tuo jis mažiau teisinasi. O nieko nepasiekęs ir 
net neketinęs siekti žmogelis turi prisirašęs pilną sąsiuvinį pa- 
siteisinimų, kodėl taip nieko gyvenime ir nenuveikė. Panašių 
pasiteisinimų turi prisirinkę ir vidutiniokai. 

Panagrinėkite išties laimingų žmonių gyvenimus ir štai ką 
pastebėsite: visi vidutinioko kartojami pasiteisinimai galėtų būti 
pasakyti jų, laimingųjų, lūpomis, bet taip niekada neatsitinka. 

Ko gera, nėra ir nebuvo tokio verslo, politikos ar kitos srities 
lyderio, kuris nebūtų galėjęs rasti „rimto“ pasiteisinimo. Štai 
Ruzveltas (Rooswelt) galėjo sakyti, kad „yra paralyžiuotas“; Tru- 
menas (Trumen) - „nebaigęs aukštosios mokyklos“; Kenedis — 

„esu per jaunas būti prezidentu“; Džonsonas (Johnson) ir Ei- 
zenhaueris (Eisenhower) galėjo teisintis širdies ligomis. 

Kaip ir kiekviena kita liga, tokie pasiteisinimai, jei tinkamai 
negydomi, progresuoja. Mąstoma taip: „Man nesiseka taip ge- 
rai, kaip galėtų sektis. Kaip čia man pasiteisinus? Pažiūrėkime: 
gal mano prasta sveikata? Trūksta išsilavinimo? Per senas? Per 
jaunas? Nelemtos aplinkybės Žmona? Aplinka, kurioje užau- 
gau?“ 

Vos šios nesėkmių ligos auka išsirenka „gerą“ pasiteisinimą, 
ji iš karto su juo suauga ir susigyvena. Tuomet ima pasikliauti 
vien tuo pasiteisinimu, aiškindama sau pačiai ir aplinkiniams, 
kodėl gyvenime nė kiek nepasistūmėja pirmyn. 

Kiekvieną kartą, kai tik auka ima teisintis, šis pasiteisinimas 
vis tvirčiau fiksuojasi pasąmonėje. Mintys, nesvarbu, teigiamos 
ar neigiamos, jei jas „tręšime“ nuolatiniu kartojimu, tvirtėja. Pa- 
čioje pradžioje pasiteisinimų auka supranta, kad tai daugiau ar 
mažiau yra tik melas. Tačiau kuo dažniau žmogus teisinasi, tuo 
labiau savo melu įtiki. Todėl pirmas jūsų saviugdos žingsnis 
privalo būti išgijimas nuo pasiteisinimų ligos. 

Pasiteisinimai gali pasireikšti įvairiomis formomis, vis dėlto 
dažniausi būna pasiteisinimai dėl sveikatos, išsilavinimo, am- 
žiaus ir sėkmės. Dabar pažvelkime, kaip galime apsisaugoti nuo 
keturių dažniausiai sutinkamų negalavimų. 


Keturi dažniausiai pasitaikantys 
pasiteisinimai 


Pirmas pasiteisinimas yra toks: Mano silpna sveikata. Pasi- 
teisinimai, susiję su sveikata, svyruoja nuo vos ne chroniško 
„Aš nekaip jaučiuosi“ iki specifinių „Man tą ar tą labai skauda“. 

Tūkstančiais skirtingų formų „bloga“ sveikata yra puikus 
pasiteisinimas, kodėl žmogus neuždirba daugiau pinigų, ne- 

prisiima didesnės atsakomybės ir apskritai kelyje į sėkmę tryp- 
čioja vietoje. 

Milijonai žmonių teisinasi tariamai prasta sveikata. Ar tai ge- 
ras pasiteisinimas? Bent akimirką pagalvokite apie sėkmės ly- 
dimus pažįstamus žmones, kurie, nors nebūdami pačios stip- 
riausios sveikatos, niekada taip nesielgia, niekada nesidangsto 
bloga savijauta. 

Vienokie ar kitokie fiziniai negalavimai kamuoja praktiškai 
visus. Veiklūs ir dalykiški žmonės jų tiesiog nepaiso, vis dėlto 
didžioji dauguma įtiki ligomis ir taip teisina savo neveiklumą. 

Vieną popietę regėjau du epizodus, iliustruojančius skirtin- 
gus požiūrius į sveikatą - vieną gerą, kitą ydingą. Buvau ką tik 
baigęs seminarą Klyvlende. Prie manęs priėjo vyras, maždaug 
30 metų amžiaus, pasakė, kad jam patiko seminaras, tačiau pas- 
kui pridūrė: „Bijau, jog jūsų idėjos ne itin man pagelbės. Mato- 
te, mano širdis silpna ir aš turiu labai prisižiūrėti.“ Toliau jis 
pasiguodė, kad aplankė net keturis gydytojus, tačiau nė vienas 
nerado jokios ligos. Dabar jis domėjosi, ką patarčiau jam dary- 
ti. „Nedaug teišmanau apie širdies ligas, - atsakiau, - vis dėlto 
tris patarimus galiu duoti. Bent aš pats elgčiausi kaip tik taip. 
Pirma, apsilankyčiau pas patį geriausią kardiologą ir jo diag- 
nozę priimčiau kaip galutinę. Jūs lankėtės pas keturis gydyto- 
jus, ir nė vienas jų nerado jokios ligos. Tad tegul penktasis gy- 
dytojas bus tas, kuris pateiks galutinės išvadas. Tikiuosi, jis iš- 
girs nuostabų jūsų širdies plakimą. Jeigu ir toliau taip nerimau- 
site, tai susirgsite iš tikrųjų. Amžinas ligų ieškojimas tas ligas 
labai dažnai ir prišaukia. Antras patarimas yra perskaityti nuo- 
stabią daktaro Šindlerio knygą Kaip gyventi 365 dienas per metus 
(Dr. Schindler How to Live 365 Days a Year). Šindleris pasakoja, 
jog trijose iš keturių ligoninių lovų guli žmonės, sergantys ESL -— 
Emocijų Sukeltomis Ligomis. Tik įsivaizduokite, jog trys iš ke- 
turių ligonių būtų sveikutėliai, jeigu mokėtų tvarkytis su savo 
emocijomis. Tad perskaitykite daktaro Šindlerio knygą ir įsigi- 

linkite į emocijų valdymo programą. Trečia, - tariau šiam susirū- 
pinusiam vyrukui, - aš pasiryžčiau gyventi iki tol, kol mirsiu.“ 
Šią frazę mėgsta kartoti vienas mano draugas advokatas, ser- 
gantis tuberkulioze. Jis visada žinojo, kad dėl silpnos sveikatos 
privalo laikytis daugybės draudimų, tačiau tai nesustabdė jo 
nuo aktyvios veiklos: jis daug dirbo, buvo geras tėvas ir ap- 
skritai nuoširdžiai mėgavosi gyvenimu. Minėtasis mano drau- 
gas, kuriam dabar jau 78 metai, savo filosofiją išreiškia štai šiais 
žodžiais: „Ketinu gyventi iki savo mirties ir net nemanau pai- 
nioti gyvenimo su mirtimi. Kol esu šioje žemėje, gyvensiu. Ko- 
dėl turėčiau būti tik pusiau gyvas? Kiekviena minutė, praleista 
jaudinantis dėl mirties, yra minutė, kai tikrai esi miręs.“ 

Šioje vietoje nutraukiau savo monologą, nes turėjau skubėti 
į lėktuvą, skrendant į Detroitą. O lėktuve nutiko antrasis atve- 
jis, tik daug malonesnis. Kai lėktuvas pakilo ir varikliai ėmė 
dirbti kiek tyliau, išgirdau tiksenimą. Išgąsdintas ir nustebin- 
tas pažvelgiau į vaikiną, sėdintį šalia manęs, nes garsas, rodės, 
sklido iš jo pusės. 

Jis plačiai nusišypsojo ir tarė: „O ne, tai ne bomba. Tai tik 
mano širdis.“ 

Nustebau, todėl mano pakeleivis tęsė ir papasakojo, kas jam 
nutiko. 

Vos prieš dvidešimt vieną dieną jam buvo atlikta širdies 
operacija ir įdėtas plastikinis širdies vožtuvas. Vyriškis paaiški- 
no, jog tiksintis garsas girdėsis kelis mėnesius, kol implantas su- 
sigyvens su kūnu. Paklausiau, ką šis ketina daryti ateityje, ar tu- 
ri kokių planų. 

„O, žinoma, - atsakė kaimynas. - Grįžęs į Minesotą, ketinu 
studijuoti teisę. Vėliau tikiuosi dirbti valstybinį darbą. Gydyto- 
jai sako, jog kelis mėnesius turiu praleisti ramiai, tačiau paskui 
būsiu kaip naujai gimęs.“ 

Štai jums du sveikatos sutrikimų pavyzdžiai. Pirmasis vy- 
ras, netgi nežinodamas, ar tikrai serga, jaudinosi, jautėsi pri- 

slėgtas, atsisakė aktyvaus gyvenimo, - žodžiu, pasidavė. Ant- 
rasis, nors ir patyręs sunkią operaciją, buvo optimistas, gyve- 
nime planavo daug nuveikti. Kaip skiriasi tų dviejų žmonių 
mąstymas ir požiūris į sveikatą! 

Beje, visa tai patyriau savo kailiu, kai man diagnozavo dia- 
betą (jau esu gavęs apie 5000 insulino injekcijų). Gydytojai ma- 
ne perspėjo, kad „diabetas - tai fizinis susirgimas, tačiau di- 
džiausią žalą padaro neigiamas požiūris į ligą“. Kitaip sakant, 
turėjau kuo mažiau jaudintis ir nerimauti, antraip mano liki- 
mas būtų buvęs išties liūdnas. 

Suprantama, sužinojęs, jog sergu diabetu, susipažinau ir su 
kitais šiol ligos užkluptais žmonėmis. Leiskite papasakoti apie 
du išskirtinius atvejus. Vienas vaikinas, sirgęs lengva diabeto 
forma, buvo, galima sakyti, gyvas lavonas. Pavyzdžiui, jis taip 
bijojo peršalti, kad nuolatos vaikščiodavo juokingai apsimutu- 
riavęs, lyg koks ryšulys. Dar jis paniškai bijojo infekcijos, todėl 
vengė kiekvieno nors truputį slogavusio žmogaus. Žodžiu, jis 
bijojo visko. Savo energiją jis eikvojo jaudindamasis dėl to, kas 
galėtų nutikti, ir visiems įkyriai pasakodamas, „kokia baisi“ jo 
problema. Sakyčiau, tikrasis šio jaunuolio susirgimas buvo 
anaiptol ne diabetas. Jis - tikra pasiteisinimų auka, neįgalusis, 
nes buvo savo noru atsisakęs aktyvaus gyvenimo. 

O štai kitas atvejis apie didelės leidybinės kompanijos sky- 
riaus vadovą. Jo padėtis buvo unikali. Jis suvartodavo insulino 
30 kartų daugiau, nei ką tik mano minėtasis žmogelis. Tačiau 
jis pernelyg nesikrimto - gyveno, kad džiaugtųsi darbu ir pa- 
čiu gyvenimu. Kartą jis man pasakė: „Žinoma, liga yra šioks 
toks nepatogumas, bet ne didesnis nei, tarkime, skutimasis ry- 
tais. Leisdamasis injekcijas, aš šlovinu žmones, kurie išrado in- 
suliną.“ 

Vienas draugas, plačiai žinomas koledžo dėstytojas, 1945 me- 
tais grįžo namo iš Europos be vienos rankos. To nepaisydamas, 
Džonas nuolatos juokiasi, visada padeda kitiems. Jis, ko gera, 

yra didžiausias optimistas iš visų mano pažįstamų. Kartą mes 
labai ilgai šnekėjomės apie jo negalią. „Tai tik ranka, - kalbėjo 
jis. - Žinoma, dvi rankos tikrai daug geriau negu viena. Tačiau 
daktarai tą ranką nupjovė, nieko nepadarysi. O štai mano dva- 
sia liko visiškai sveika! Už tai ir esu dėkingas likimui.“ | 

Be visų kitų užsiėmimų, jis nuostabiai žaidė golfą. Sykį pa- 
klausiau, kaip jam su viena ranka pavyko išlavinti bemaž ide- 
alų žaidimo stilių - juk dauguma golfo žaidėjų būtų nesugebė- 
ję atlikti jo triukų net su dviem rankomis. Draugo atsakymas 
buvo iškalbus: „Pozityvus požiūris ir viena ranka visada nuga- 
lės negatyvų požiūrį ir dvi rankas.“ Pozityvus požiūris ir viena 
ranka visada nugalės negatyvų požiūrį ir dvi rankas! Gerai pagal- 
vokite. Juk tai pasakytina ne tik apie golfą, bet ir apie visas ki- 
tas mūsų veiklos sritis. 


Kaip atsikratyti pasiteisinimų 
„Mano bloga sveikata“ 


Vakcina nuo pasiteisinimų bloga sveikata susideda iš šių ke- 
turių dozių: 

1. Venkite kalbėti apie savo sveikatą. Kuo daugiau apie ligą 
kalbate, nors ir apie patį paprasčiausią peršalimą, tuo didesni 
ligoniai jaučiatės. Kalbos apie blogą sveikatą prilygsta trąšų 
pylimui ant piktžolių, be to, tai yra ir blogas įprotis. Nuolat 
sveikata besiskundžiantis žmogus greitai įgrysta aplinki- 
niams, atrodo senamadiškai. Pozityviai mąstantys žmonės 
nugali potraukį kalbėti apie sveikatos problemas. Kartais, ži- 
noma, besiskųsdami galime pelnyti artimųjų dėmesį ir su- 
laukti atjautos, tačiau iš esmės tokių verksnių niekas nemėgs- 
ta ir stengiasi laikytis nuo jų atokiau. 


2. Pasistenkite dėl sveikatos net nesijaudinti. Visai neseniai 
daktaras Uolteris Alvaresas (Walter Alvarez), pasaulinio gar- 
so Majo klinikos gydytojas, rašė: „Aš nuolatos prašau, kad 

žmonės elgtųsi ramiau. Pavyzdžiui, vienas vyras, įsitikinęs, 
jog turi nesveiką tulžies pūslę, vis reikalavo naujų tyrimų, 
nors visi ankstesni atsakymai buvo „sveikas“. Esu prašęs 
šimtus širdies ligas įsikalbėjusių vyrų nustoti darytis kardiog- 
ramas.“ 


3. Būkite išties dėkingi, jog jūsų sveikata tokia gera. Yra toks 
senas posakis: „Gailėjausi savęs dėl nutrintų batų, kol suti- 
kau Žmogų visai be kojų.“ Turėkite tuos žodžius galvoje. 
Užuot verkšlenę, esą jūsų „nekokia savijauta“, geriau džiau- 
kitės, kad sveikata yra, kokia tiesiog yra. Dėkingumas už tu- 
rimą sveikatą padeda išvengti tikrų ligų. 


4. Nuolatos priminkite sau štai šią tiesą: geriau pavargęs nei 
surūdijęs. Gyvenimas jums duotas džiaugtis, tad nešvaisty- 
kite jo. Nesiveržkite savo noru į ligoninės lovą. 


Antras pasiteisinimas, kurį mėgsta nevykėliai, yra toks: 
Sėkmė šypsosi tik tiems, kurie turi gerą galvą. Pasiteisinimai, 
esą „Čia reikia ypatingo proto“, labai dažni. Taip ar labai pana- 
šiai teisinasi 95 procentai mus supančių žmonių. Ir jie, beje, ken- 
čia tylėdami vienumoje. Nedaugelis norėtų atvirai prisipažinti, 
jog jiems trūksta protelio. Jie tą pasiteisinimą kartoja tyliai pa- 
tys sau. 

Kalbėdami apie protą bei intelektą, daugelis daro dvi pagrin- 
dines klaidas: 

Jie neįvertina savo proto galios; 

Jie pervertina kitų žmonių proto galią. 

Dėl šių klaidų dauguma žmonių dirba ar kaip kitaip par- 
duoda savo sugebėjimus už per mažą atlygį. Jie bijo ieškoti nau- 
jo darbo, nes tam „reikia proto“, ir net nemato, kad tą atseit 
„sudėtingą“ darbą puikiai atlieka koks nors dideliu protu tik- 
rai nepasižymintis jaunuolis. 

Iš tikrųjų svarbu ne kiek proto jūs turite, o kaip sugebate juo 
naudotis. Kitaip sakant, svarbu yra nuovokumas, gebėjimas 

gaudytis įvairiose situacijose. Šį gyvybiškai svarbų teiginį pa- 
kartosiu dar kartą: veiklos rezultatus iš esmės lemia ne protas, ar 
intelekto lygis, o nuovokumas, teigiamas nusiteikimas. 

Žmogus, turintis 100 balų įvertintą intelekto koeficientą (IO), 
jei tikrai norės dirbti, mąstydamas pozityviai ir optimistiškai 
uždirbs daugiau ir pelnys didesnę pagarbą nei žmogus, turin- 
tis 120 balų įvertintą intelekto koeficientą, tačiau mąstantis ne- 
gatyviai, nepasitikintis savo jėgomis. 

Jausmas, kad prie savo veiklos esi tiesiog prilipęs, vertas daug 
daugiau nei tingaus žmogaus intelektas, nors tai ir būtų genijaus 
proto kalibras. 

Prilipimas duoda 95 procentus rezultato. 

Pernai prieš artėjančias šeimos šventes aš sutikau dešimt 
metų nematytą koledžo laikų draugą Čaką. Jis buvo labai pro- 
tingas studentas ir mokslą baigė su pagyrimu. Kai matėmės pas- 
kutinį kartą, jo tikslas buvo turėti nuosavą verslą Nebraskos 
valstijoje. 

Taigi paklausiau Čako, kokį verslą jis galiausiai įkūrė. „Na, 
aš pats nepradėjau jokio verslo, - prisipažino mano bendra- 
mokslis. - Seniau šito nebūčiau niekam sakęs, tačiau dabar ga- 
liu apie tai kalbėti. Žinai, koledže pirmiausia išmokau, ką da- 
ryti, kad verslo nepradėčiau. Mums įkalė į galvas, kad privalo- 
me turėti gausų pradinį kapitalą, paskui įsitikinti, jog verslo 
ciklas pasirinktas tinkamai, tada ištirti rinką, vietinės pramo- 
nės stabilumą ir dar tūkstantį dalykų - antraip esą verslo ge- 
riau nepradėti. Tai aš ir nepradėjau, - Čakas nutilo, paskui tę- 
sė: Labiausiai skaudina tai, kad keletas pažįstamų, kurie, ro- 
dės, niekada neturėjo pernelyg daug košės galvoje ir netgi ne- 
baigė jokių koledžų, dabar vadovauja klestinčioms kompani- 
joms. Jeigu būčiau bent leidęs sau pagalvoti, kad mažas ver- 
slas gali pasisekti, dabar būčiau visai kitame gyvenimo kelyje.“ 

Požiūris, kuriuo vadovavosi Čakas, buvo daug svarbesnis už 
išsilavinimo kiekį, glūdintį jo galvoje. 

Kodėl daugelis nuostabių žmonių yra nevykėliai? Daug metų ar- 
timai bendravau su tikrai genialiu žmogumi - jis turėjo puikų 
išsilavinimą, aukštą IO bei priklausė akademinių intelektualų 
draugijai Phi Beta Kappa. Ir vis dėlto realiame gyvenime jis yra 
tikras nevykėlis: dirba tik vidutiniškai apmokamą darbą (bijo 
atsakomybės); niekada nebuvo vedęs (ar verta vesti, jei daugu- 
ma santuokų baigiasi skyrybomis); teturi vos kelis draugus 
(žmonės jam kelia nuobodulį); niekada nėra investavęs į nekil- 
nojamąjį turtą (gali prarasti savo pinigus). Šis vyras, užuot ieš- 
kojęs konstruktyvių sprendimų, didžiąją savo intelekto dalį pa- 
naudoja įrodinėdamas, kodėl kas nors turėtų nepavykti. 

Dėl neigiamo požiūrio šis žmogus mažai gyvenimui duoda 
ir mažai iš jo gauna. O pakeitęs požiūrį, jis galėtų pasiekti labai 
daug. 

Kitas pažįstamas, vieno garsaus Niujorko universiteto absol- 
ventas, buvo pakviestas atlikti karo tarnybą. Kaipgi jis pralei- 
do tuos trejus metus armijoje? Jis tarnavo ne štabe, netgi nepa- 
sinaudojo proga gauti karininko laipsnį, o tiesiog visą tarnybos 
laiką vairavo sunkvežimį. Kodėl? Ogi todėl, kad jis buvo per- 
sisunkęs neigiamu požiūriu į savo kolegas kariškius („Esu už 
juos pranašesnis.“), į armijos kasdienybę („Tai beprasmiška.“), 
į discipliną („Tai skirta jiems, bet ne man.“) ir apskritai į visą 
šią situaciją („Esu kvailas, jeigu nesugalvoju, kaip išsikapstyti 
iš šitų spąstų.“ ). 

Šis vyras neužsitarnavo nė vieno žmogaus pagarbos. Visi jo 
išminties klodai gulėjo palaidoti jo galvoje. Neigiamas požiūris 
pavertė jį atsiskyrėliu ir nepritapėliu. 

Atminkite, jog nuovokumas ir požiūris yra daug svarbesni 
veiksniai už turimo proto ir išsilavinimo kiekį. Net mokslų dak- 
taro laipsnis negali pakeisti šio pagrindinio sėkmės principo! 

Prieš kelerius metus susidraugavau su Filu F. Jis dirbo gar- 
sioje reklamos firmoje, buvo rinkodaros skyriaus vadovas, ir 
tas darbas jam sekėsi nuostabiai. 

Ar buvo Filas žmogus su „didele smegenine“? Toli gražu ne. 
Filas beveik nieko neišmanė apie moksliškai pagrįstas rinkos 
tyrinėjimų technikas. Jis beveik nieko nenutuokė apie statisti- 
ką. Jis netgi nebuvo baigęs koledžo (nors juos buvo baigę visi 
jo kolegos ir pavaldiniai). Kas tuomet suteikė teisę Filui gauti 
trigubai didesnį atlyginimą, nei gaudavo kiti kompanijos ben- 
dradarbiai? 

Ogi štai kas: Filas buvo „žmonių inžinierius“. Filas buvo vi- 
su 100 procentų teigiama asmenybė. Filas galėdavo įkvėpti ki- 
tus, kai šie būdavo puolę į neviltį. Filas spinduliavo entuziaz- 
mą. Filas mylėjo žmones ir mokėjo su jais elgtis. 

Taigi ne intelektas, o tik nuovokumas ir asmeninės savybės 
leido Filui tapti tikru lyderiu. 

Iš šimto įstojusiųjų į koledžą ar universitetą jį baigs mažiau 
negu penkiasdešimt. Susidomėjau, kodėl taip yra, ir kreipiausi 
į vieno universiteto Priėmimo skyriaus vadovą. 

„Tai nesusiję su prastomis žiniomis, - atsakė jis. - Mes ap- 
skritai nepriimame studentų, jeigu jie neturi reikalingų gabu- 
mų. Ta tikroji priežastis, dėl kurios tiek daug studentų nubyra, 
yra požiūris. Jūs būtumėte nustebintas, - tęsė pašnekovas, - kiek 
jaunų Žmonių meta mokslus tik todėl, kad jiems nepatinka pro- 
fesoriai, privalomi išklausyti dalykai ar netgi jų bendramoks- 
liai studentai.“ 

Ta pati priežastis - neigiamas mąstymas bei kitos asmeninės 
savybės — paaiškina, kodėl daugeliui darbuotojų durys į aukš- 
tus postus yra uždarytos. Pro tas duris sunkiai įžengia irzlūs 
pesimistai, net jei jie ir yra labai protingi. Kaip pasakė vienas 
mano kolega: „Retai kada nepakeliame į aukštesnes pareigas 
jaunuolio tik todėl, kad jo žemas intelektas. Beveik visada su- 
trukdo požiūris.“ 

Kartą į mane kreipėsi viena draudimo kompanija ir paprašė 
išsiaiškinti, kodėl apie 75 procentus draudimo paslaugų par- 
duoda 25 procentai aukščiausio lygio agentų, o kita dalis - 25 
procentai draudimo agentų - sugeba parduoti vos 5 procentus. 

Atidžiai patikrinau tūkstančius asmeninių bylų. Visų agen- 
tų intelekto rodikliai buvo panašūs. Jų išsilavinimas buvo pa- 
našus taip pat. Skyrėsi, kaip išsiaiškinau, tik jų charakterio sa- 
vybės ir požiūriai. Sėkmingai dirbantys agentai buvo mažiau 
susirūpinę, entuziastingesni, juos mėgo klientai. 

Ne itin daug galime padaryti, stengdamiesi išsiugdyti aukš- 
tesnį intelektą, nei kad mums yra duota, bet nuovokumo įgyti 
galime visada. 

Istorija pasakoja, jog Einšteinas kartą buvo paklaustas, kiek 
pėdų sudaro vieną mylią. Enšteino atsakymas skambėjo taip: 
„Nežinau. Kam man užkimšti savo smegenis faktais, kuriuos 
kiekvieną akimirką galiu rasti kiekviename standartiniame ži- 
nyne?“ 

Šie Einšteino žodžiai yra puiki pamoka. Jis norėjo pasakyti, 
jog daug geriau yra mokėti susigaudyti situacijoje, negu nau- 
doti galvą kaip faktų sandėlį. 

Kartą garsusis pramonininkas Henris Fordas ( Henry Ford) 
bylinėjosi su laikraščiu Chicago Tribune dėl šmeižto. Laikraštis 
buvo pavadinęs Fordą neišmanėliu, ir šis dabar reikalavo, kad 
jie tuos Žodžius pagrįstų. 

Laikraščio atstovai apibėrė Fordą klausimais „Kas buvo Be- 
nediktas Arnoldas?“, „Kada vyko Amerikos revoliucija?“ ir pa- 
našiais, į kurių daugumą Fordas, mažai mokslų teragavęs žmo- 
gus, atsakyti negalėjo. 

Galiausiai jis pyktelėjo ir atrėžė: „Aš nežinau atsakymų į šiuos 
klausimus, tačiau galiu per penkias minutes surasti žmogų, ku- 
ris Žino.“ 

Henris Fordas niekada nekaupė jam nereikalingos informa- 
cijos. Jis žinojo, kad kur kaš svarbiau mokėti ją greitai rasti, ne- 
gu stengtis viską įsiminti. 

Kiek vertas žmogus, žinantis faktus? Neseniai praleidau labai 
įdomų vakarą su draugu, kuris yra jauno, bet sparčiai augan- 
čio pramoninio koncerno prezidentas. Televizorius tuo metu 

rodė žaidimą, kurio nugalėtojas turėjo gauti milijoną. Iš ekrano 
į mus žvelgė protingas vaikinas, tame šou dalyvaujantis jau ke- 
letą savaičių. Jis galėjo atsakyti į daugybę klausimų, net ir vi- 
sai, atrodytų, absurdiškų. 

Kai jis atsakė į labai sunkų klausimą (laidos vedėjas klausė 
apie Argentinos kalnus), svečias žvilgtelėjo į mane ir tarė: „Kaip 
manai, kiek aš sumokėčiau tam jaunuoliui, jei jis dirbtų mano 
koncerne?“ — „Ir kiek gi?“ — pasidomėjau. „300 dolerių - ne 
per savaitę, ne per mėnesį, bet per visą gyvenimą. Ir nė cento 
daugiau! Tiek aš jį vertinu. Šis tariamas ekspertas nesugeba mąs- 
tyti. Jis gali tik atsiminti. Jis paprasčiausiai yra žmogus encik- 
lopedija. Na, ir kas? O aš už 300 dolerių galiu nusipirkti netgi 
labai gerą enciklopedijų rinkinį. Tiesą sakant, tokia suma gal 
netgi būtų per didelė. Devyniasdešimt procentų to, ką žino tas 
vaikinukas, aš galiu rasti žinyne už du dolerius. Aplink save 
noriu matyti žmones, galinčius spręsti problemas, generuoti idė- 
jas, - tęsė mano bičiulis. - Žmones, galinčius svajoti, ir tas sva- 
jones paversti realybe. Idėjų kupinas žmogus mokės uždirbti 
pinigus. O paprastas apsiskaitėlis, prisikimšęs galvą faktų - ne!“ 


Kaip atsikratyti pasiteisinimų „mano bloga galva“ 


1. Niekada nenuvertinkite savo intelekto ir niekada neperver- 
tinkite kitų žmonių intelekto. Neparsiduokite darbdaviui 
už menką atlygį. Išnaudokite savo teigiamas savybes. At- 
raskite savo talentus, išanalizuokite galimybes. Atminkite, 
jog ne proto kiekis lemia sėkmę. Svarbiau tai, kaip savo pro- 
tą išnaudojate. Mažiau sukite sau galvą, koks yra jūsų IO. 


2. Keletą kartų per dieną priminkite sau: „Požiūris ir nusi- 
teikimas yra daug svarbesni sėkmę lemiantys veiksniai už 
protą.“ Darbe ir namuose būkite pozityviai nusiteikę. Ras- 
kite priežastis, kodėl galite tokie būti, ir neieškokite priežas- 
čių, kodėl tokie būti negalite. Išsiugdykite „Aš laimiu“ po- 

žiūrį. Protą naudokite kūrybiškai. Ieškokite būdų, kaip lai- 
mėti, 0 ne pasiteisinimų, kodėl turite pralaimėti. 


3. Atminkite, jog gabumas mąstyti yra daug didesnė vertybė 
nei gabumas įsiminti faktus. Išnaudokite savo protą idė- 
joms kurti ir vystyti, rasti naujiems ir geresniems būdams 
darbams atlikti. Paklauskite savęs: „Ar aš pats kuriu istoriją, 
ar tik stengiuosi įsiminti istoriją, kurią kuria kiti žmonės?" 
Trečias pasiteisinimas, kurį mėgsta nevykėliai, skamba 

taip: Aš tam esu per jaunas (per senas). 

Jūs esate šimtus kartų girdėję, kaip įvairaus amžiaus žmo- 
nės savo vidutinioko gyvenimą teisina panašiomis frazėmis: 
„Jau esu per senas (per jaunas), kad pradėčiau viską dabar. Ne- 
galiu siekti tų tikslų dėl savo amžiaus.“ 

Iš tikrųjų net keista, jog vos vienas kitas jaučiasi esąs „tam 
tinkamo“ amžiaus. Labai gaila, jog taip yra. Pasiteisinimas dėl 
amžiaus uždarė duris didelių pergalių link tūkstančiams žmo- 
nių. Manydami, jog jų amžius yra netinkamas ką nors pradėti, 
jie net nesivargina pabandyti. 

Labiausiai paplitusi pasiteisinimų dėl amžiaus forma yra „Aš 
tam jau per senas“. Ši liga plinta labai subtiliai. Štai televizija 
yra sukūrusi filmą apie tai, kaip vienas žmogus prarado darbą 
dėl to, kad jo kompanija susijungė į vieną stambią korporaciją 
su kitomis keliomis įmonėmis. Ir dabar jis negali rasti darbo, 
nes yra per senas. Ponas Darbininkas mėnesių mėnesius ieško 
darbo, nieko neranda ir galų gale racionaliai nusprendžia, kad 
ir taip gyventi yra visai pusė bėdos. 

Dabar be galo populiarūs knygos ir žurnalai, šaukiantys ant- 
raštėmis „Kodėl jus nurašo, kai sulaukiate keturiasdešimties“. 
Jų populiarumo esmė tokia: žmonės tą rašliavą perka tik todėl, 
kad nori kokiais nors būdais pateisinti savo neveiklumą - kad 
tik nereikėtų nieko veikti, kad tik nereikėtų kovoti. 

Kaip atsikratyti pasiteisinimų 
„esu per senas (per jaunas)“ 


Šie pasiteisinimai gali būti išgydyti. Prieš kelerius metus, ves- 
damas kelių dienų prekybininkų seminarą, aš atradau serumą, 
kuris gydo „pasiteisinimų dėl amžiaus“ ligą. Laiku pasiskiepi- 
ję net nepakliūsite į jos spąstus. 

Taigi tame seminare dalyvavo ir toks vyras, vardu Sesilis. 
Jam buvo per keturiasdešimt, jis manė esąs per senas keisti pro- 
fesiją ir siekti visai naujos karjeros. „Turėčiau pradėti nuo nu- 
lio“, - teisinosi jis, - o tam esu per senas. Juk man per keturias- 
dešimt!“ 

Kelis kartus Pigs su Sesiliu apie jo „amžiaus problemą | 
tui! (Dažnai Žmonės į tai atkerta: „Bet aš tikrai jaučiuosi senas!) 

Galų gale atradau metodą, kuris suveikė. Ir vieną dieną po 
seminaro aš jį išbandžiau su Sesiliu. Paklausiau: „Sesili, saky- 
kite man, kada prasideda pats produktyviausias žmogaus gy- 
venimo tarpsnis?“ Jis kelias sekundes svarstė, paskui atsakė: 
„Na, tikriausiai tada, kai žmogui yra apie 20 metų. Aš taip spė- 
ju.“ — „Gerai, - tęsiau, - o kada, jūsų manymu, tas produkty- 
viausias tarpsnis baigiasi?“ — „Na, jeigu žmogus yra geros for- 
mos ir jam patinka atliekamas darbas, tuomet spėju, jog jis gali 
našiai dirbti iki 70 metų ar dar ilgiau.“ - „Gerai, dauguma žmo- 
nių yra energingi ir produktyvūs netgi sulaukę 70 metų, tačiau 
sutarkime dėl to, ką jūs ką tik pasakėte: produktyviausias gy- 
venimo tarpsnis pradedamas skaičiuoti nuo 20 metų amžiaus. 
Vadinasi, mes turime maždaug 50 darbingų metų, arba pusę 
amžiaus. O jums, Sesili, dabar vos keturiasdešimt. Kiek pro- 
duktyvaus gyvenimo jau esate nugyvenę?“ - „Dvidešimt me- 
tų“, —- atsakė šis. „O kiek dar liko?“ - „Trisdešimt“, — atsakė 
Sesilis. „Kitais žodžiais tariant, jūs net nepasiekėte savo pro- 
duktyvaus gyvenimo pusiaukelės, išnaudojote vos 40 procen- 
tų savo produktyvių metų, ar taip?“ Pažvelgiau į Sesilį ir pa- 

mačiau, kad mano mintį jis suprato. Suprato ir išsigydė pasi- 
teisinimų ligą. Jis pamatė, kiek daug galimybių jam šiame gy- 
venime yra likę. Galų gale Sesilis atsikratė mąstymo modelio 
„Aš esu per senas“ ir išsiugdė „Aš vis dar jaunas“ modelį. Jis 
suvokė, jog nesvarbu, kiek mums kalendorinių metų. Viskas 
priklauso tik nuo požiūrio į amžių: vienas požiūris skatina gy- 
venti kūrybingai ir nuolat nugalėti, kitas paverčia gyvenimą ba- 
rikadomis. 

Išgijimas nuo pasiteisinimų ligos dažnai atveria jums tokias 
galimybių duris, kurias manėt esant tvirtai uždarytas. Štai vie- 
nas mano giminaitis ilgus metus dirbo įvairiausius darbus: pre- 
kiavo, turėjo nuosavą verslą, dirbo banke, tačiau mėgstamo už- 
siėmimo nerado. Galiausiai jis nusprendė, jog labiausiai už viską 
norėtų būti pastorius. Tačiau vos apie tai pagalvojęs, jis pasiju- 
to esąs per senas. Jam tada buvo keturiasdešimt penkeri, jis tu- 
rėjo tris vaikus, finansinė jo padėtis buvo nepavydėtina. 

Laimei, jis sukaupė visas jėgas ir tarė sau: „Keturiasdešimt 
penkeri man ar ne, 0 pastoriumi aš vis dėlto tapsiu.“ 

Neturėdamas nieko, tik viduje skambantį tikėjimo balsą, jis 
įstojo į penkerių metų pastorių kursus Viskonsino valstijoje. Po 
tų penkerių metų jis ėmė vadovauti tikinčiųjų bendruomenei 
Ilinojuje. 

Ar jis buvo tam per senas? Žinoma, kad ne. Juk jam prieš 
akis dar bent dvidešimt produktyvių gyvenimo metų. Nese- 
niai šnekėjausi su šiuo žmogumi, ir jis man pasakė: „Žinai, jei- 
gu nebūčiau priėmęs šito svarbaus sprendimo, kai buvau ke- 
turiasdešimt penkerių, tikriausiai būčiau praleidęs savo liku- 
sias dienas sendamas ir apimtas pagiežos. O dabar kiekviena 
savo kūno dalimi jaučiuosi toks pat jaunas kaip ir prieš ketvirtį 
amžiaus.“ 

O jis beveik taip ir atrodė. Kai pasveiksite nuo amžiaus pa- 
siteisinimų, savaime pajaunėsite, jūsų širdis prisipildys optimiz- 
mo, jus nustos bauginti bėgantis laikas. 

Vienas mano universiteto laikų draugas pateikė gana įdomų 
pasiūlymą, kaip išgyti nuo pasiteisinimų dėl amžiaus. Bilas bai- 
gė Harvardo universitetą trečiajame dešimtmetyje. Praleidęs 
dvidešimt ketverius metus akcijų biržose (tokie tada buvo lai- 
kai) ir susikrovęs nemažą kapitalą, Bilas nusprendė tapti kole- 
džo dėstytoju. Draugas jį perspėjo, kad dėstytojo darbas gana 
varginantis. Tačiau Bilas buvo apsisprendęs siekti tikslo ir bū- 
damas penkiasdešimt vienerių įstojo į Ilinojaus universitetą. Po 
ketverių metų jis gavo diplomą. Šiandien Bilas vadovauja vie- 
no universiteto Ekonomikos fakultetui. Jis, be abejo, yra laimin- 
gas ir mėgsta kartoti: „Man liko trečdalis produktyviųjų metų.“ 

Tariamai senas amžius - nevykėlių liga. Nugalėkite ją, ne- 
prisiriškite prie praeities, nuolat žvelkite į priekį. 


O kada žmogus yra per jaunas? „Esu tam per jaunas“ pasi- 
teisinimai taip pat pridaro daug žalos. Maždaug prieš metus į 
mane kreipėsi 23 metų amžiaus jaunuolis, vardu Džeris. Dže- 
ris buvo nuostabus. Baigęs tarnybą armijoje (buvo desantinin- 
kas), jis įstojo į koledžą. Besimokydamas Džeris vakarais dirbo 
vienoje kompanijoje darbininku, kad galėtų išlaikyti žmoną ir 
sūnelį. Ir koledže, ir darbo vietoje Džeris plušėjo iš peties. 

Kalbėdamas su manimi Džeris atrodė susirūpinęs. „Daktare 
Švarcai, - tarė jis, - turiu problemą. Kompanija, kurioje dirbu, 
pasiūlė man tapti prekybos skyriaus vadovu. O tai reiškia, jog 
turėsiu prižiūrėti aštuonis pardavėjus ir jiems vadovauti.“ — 
„Sveikinu, juk tai puiki naujiena! - atsakiau. —- Kodėl atrodai 
susikrimtęs?“ — „Na, visi tie aštuoni vyrai, kuriems turėsiu va- 
dovauti, yra už mane vyresni. Ką turėčiau daryti? Ar pajėgsiu 
susitvarkyti?“ — „Džeri, - tarau jam, - tavo bosas, kiek supran- 
tu, neabejoja, jog esi subrendęs ir nesunkiai susitvarkysi su šia 
užduotimi. Antraip argi jis būtų pasiūlęs tau šias pareigas? Tik 
atmink tris dalykus, ir viskas eisis kaip iš pypkės: pirma, nesu- 
reikšmink amžiaus. Juk fermose berniukas tapdavo vyru, kai 

įrodydavo galįs atlikti vyriškus darbus. Ir jo švęstų gimtadie- 
nių skaičius su tuo neturėjo nieko bendra. Tai tinka ir tau. Vos 
įrodysi, jog gali susitvarkyti su skyriaus vadovo darbu, tu sa- 
vaime tapsi tinkamo amžiaus. Antra, nesinaudok aukštesne pa- 
dėtimi ir gerbk pavaldinius. Klausk jų patarimo, domėkis jų 
nuomone. Leisk jiems pajusti, jog dirba su komandos kapito- 
nu, bet ne su diktatoriumi. Elkis taip, ir tie žmonės dirbs su 
tavimi, bet ne prieš tave. Ir trečia, priprask, kad tau dirbs vy- 
resni žmonės. Ši patirtis labai padės vėliau, kai, galimas daly- 
kas, tau pasitaikys dar geresnis pasiūlymas. Ir nepamiršk, Džeri, 
kad amžius niekada nebus kliuvinys, jeigu pats jo tuo nepa- 
versi.“ 

Šiandien Džeriui sekasi kuo puikiausiai. Jis tiesiog dievina 
savo darbą ir po kelerių metų planuoja įkurti nuosavą kompa- 
niją. 

Jaunystė yra patikimas sąjungininkas tik tada, kai neabejoja- 
me, jog ji tokia gali būti. Dažnai girdime, kad reikia būti „tin- 
kamo“ amžiaus; tas taikoma, pavyzdžiui, draudikams. Nesą- 
monė! Nereikia būti žiliems, kad žmonės jumis imtų pasitikėti. 
Svarbu gerai išmanyti savo darbą. 

Dauguma žmonių bijo pajudėti pirmyn dėl to, kad jaučiasi 
per jauni. O dabar pasakykite, ar įmanoma, kad kas nors jūsų 
kompanijoje stotų jums skersai kelio, motyvuodamas tokį savo 
poelgį jūsų jaunu amžiumi? Manyčiau, ne! 

Žmonės, kurie kompanijoje yra vertinami, to niekada nepa- 
darytų. Jie suteiks jums tokį kiekį atsakomybės, su kokiu jūs 
įstengsite susidoroti. Pademonstruokite, jog turite sugebėjimų 
bei teigiamą požiūrį, ir jūsų jaunystę įvertins kaip privalumą. 


Dabar trumpai apžvelgsime vaistus nuo pasiteisinimų am- 
žiumi: 
1. Žvelkite į savo amžių pozityviai. Kalbėkite sau „Aš vis dar 
jaunas“, niekada nesakykite „Aš jau senas“. Nuolatos sten- 


46 PLATAUS MĄSTYMO JĖGA 


kitės pamatyti, kas laukia už horizonto, kvėpuokite entuziaz- 
mu ir jaunyste. 


2. Suskaičiuokite, kiek produktyvaus laiko jums yra likę. At- 
minkite, jog 30 metų žmogus prieš akis vis dar turi 80 pro- 
centų nuostabaus gyvenimo. Penkiasdešimtmetis vis dar yra 
neišnaudojęs 40 procentų savo produktyvumo resursų - be- 
je, pačių geriausių 40 procentų! Juk gyvenimas iš tikrųjų yra 
daug ilgesnis, nei dauguma žmonių mano! 


3. Investuokite į ateitį ir darykite tai, ką norite daryti. Per vėlu 
būna tik tada, kai patys tuo patikite. Nustokite krimstis: „Ak, 
reikėjo man tai pradėti daug anksčiau...“ Tai mąstymas, ve- 
dantis į nesėkmę. Tvirtai sau pasakykite: „Pradėsiu dabar, o 
geriausi mano metai dar tik ateis.“ Taip mąsto pakilę į pačią 
sėkmės viršūnę. 

Ketvirtas pasiteisinimas, kurį nuolat kartoja nevykėliai, yra 
toks: Taip, bet mano atvejis visai kitoks. Aš traukte traukiu 
nelaimes. Štai neseniai girdėjau, kaip vienas eismo priežiūros 
inžinierius kalbėjo apie greitkelių saugumą. Jis pabrėžė, jog kiek- 
vienais metais per vadinamuosius nelaimingus atsitikimus ke- 
liuose žūna keliolika tūkstančių žmonių. Paskui inžinierius pri- 
dūrė, jog tokio dalyko kaip nelaimingas atsitikimas nėra. Yra 
tik žmogaus klaida ar mechanizmo gedimas, ar šių abiejų įvy- 
kių kombinacija. 

Tai, ką šis ekspertas kalbėjo, tik priminė vieną amžiną tiesą: 
kiekvienas rezultatas turi savo priežastį. Niekas neįvyksta be prie- 
žasties. Netgi oras šiandien lauke toks, kokį jį suformavo ati- 
tinkamos priežastys. Nėra jokio pagrindo tikėti, jog žmonių san- 
tykiai ir reikalai yra valdomi kitokių dėsnių. 

Nuolat girdime, kaip žmonės dėl savo bėdų kaltina „blogas 
aplinkybes“ — esą jiems tiesiog nepasisekė. 

Leiskite pailiustruoti, kaip žmonės ima teisintis, kad sėkmė 
juos aplenkė, o jie patys nieko dėti. Visai neseniai pietavau su 

trimis jaunuoliais, vienos kompanijos darbuotojais. Mes kalbė- 
jome apie bendrą mūsų pažįstamą, kuris vos vakar iš visos jų 
grupelės buvo išrinktas ir paskirtas į aukštesnes pareigas. Jo 
vardas buvo Džordžas. 

Kodėl gi Džordžas gavo šias pareigas? Tie trys jaunuoliai ban- 
dė atkapstyti įvairias priežastis: sėkmė, protekcija, pataikavi- 
mas, simpatiškos Džordžo žmonos įtaka, ir taip toliau, ir pana- 
šiai. Jie žėrė viską, išskyrus tiesą. O faktai bylojo, kad minėta- 
sis Džordžas paprasčiausiai buvo gabesnis, sumanesnis darbuo- 
tojas. Savo užduotis jis atlikdavo nepriekaištingai, be to, buvo 
daug efektingesnė asmenybė. 

Aš taip pat žinojau, jog vyresnieji kompanijos kolegos pra- 
leido nemažai laiko svarstydami, kurį iš keturių vyrukų skirti 
į aukštesnes pareigas. Šie trys nusivylę kolegos turėjo suprasti, 
kad pagrindiniai įmonės asmenys nerenka svarbių padalinių 
vadovų, traukdami jų vardus iš kepurės. 

Neseniai apie pasiteisinimus, kad vieniems sekasi, o kitiems 
sėkmė atsuka nugarą, kalbėjau su tokiu prekybininku. Šis, iš- 
girdęs pokalbio temą, tuoj pat užsidegė ir pradėjo dėstyti, ką 
yra patyręs: „Tai yra viena iš pagrindinių problemų, su kuria 
susiduria bemaž kiekvienas pardavėjas. Štai vakar apie ketvir- 
tą valandą pas mane atėjo vienas kolega, nešinas prekių užsa- 
kymu už 112 000 dolerių. Šalia biure buvo kitas pardavėjas, 
kuris tokiais sėkmingais sandoriais pasigirti negalėdavo. Jis, iš- 
girdęs apie pirmojo sėkmę, pavydžiai jį pasveikino ir pro dan- 
tis iškošė, esą anam ir vėl pasisekė. Tačiau jam net netoptelėjo, 
kad su tuo klientu pirmasis pardavėjas praleido beveik mėne- 
sį, siūlė jam įvairius variantus, stengėsi kuo geriau patenkinti 
jo poreikius: Todėl čia negalima kalbėti apie sėkmę, nebent sėk- 
me pavadintumėte nuoširdų darbą ir kantriai sudaromus pre- 
kybos planus.“ 

Įsivaizduokite, jog General Motors kompanijos veikla priklauso nuo 
sėkmės, nuo atsitiktinumo. Įsivaizduokite, kad visų darbuotojų 

vardai surašomi ant popierėlių ir sumetami į skrybėlę. Asmuo, 
kurio vardą ištraukia pirmą, tampa kompanijos prezidentu, ant- 
rasis — viceprezidentu, ir taip toliau. 

Skamba kvailai, ar ne? Na, bet juk sėkmė būtent taip ir vei- 
kia — atsitiktinai. 

Klestinčiose kompanijose žmonės pakyla į viršūnes tik to- 
dėl, kad jie geriau dirba, kad jų požiūris ir mąstymas - pozity- 
vūs. 


Apibendrindamas šį skyrių priminsiu štai ką: 


1. Pažinkite priežasties ir pasekmės dėsnį. Paanalizuokite, 
kodėl kitiems žmonėms sekasi. Ir čia įžvelgsite ne sėkmę, 
bet pasiruošimą, planavimą ir pozityvų mąstymą. Paskui 
paanalizuokite nesėkmes. Garantuoju: jūs suprasite, kad 
taip yra tik dėl tam tikrų priežasčių. Ponas Sėkmingasis 
gauna savo prizą, nes moka elgtis. O štai ponas Vidutiny- 
bė nuolat pralošia, nes elgtis nemoka ir nesimoko. 


2. Negaiškite laiko varvindami seilę, nealinkite savo proti- 
nių raumenukų svajodami apie pastangų nereikalaujantį 
būdą laimėti. Sėkmė ateina tik tada, kai perprantame ati- 
tinkamus principus ir jų laikomės. Ne kliaukitės akla sėk- 
me, tikėdamiesi paaukštinimo, pergalių ar šiaip gerų da- 
lykų, o ugdykitės tas asmenybės savybes, kurios padės 
jums siekti gyvenimo prizų. 


3 


Išsiugdykite pasitikėjimą savimi ir 
sunaikinkite baimę 


Draugai linkėdami gera kartais sako: „Tai tik tavo vaizduo- 
tė. Nesijaudink, nėra čia ko bijoti.“ 

Tačiau ir jūs, ir aš žinome, kad šitoks „gydymo“ metodas 
baimės dažniausiai neįveikia. Aplinkinių paguoda gali suteikti 
palengvėjimą kelioms minutėms ar kelioms valandoms, o ilga- 
laikio pasitikėjimo savimi ji neįkvepia, atsikratyti baimės, deja, 
nepadeda. 

Taigi baimė yra tikra. O prieš ją nugalėdami, pirmiausia tu- 
rime pripažinti jos buvimą. 

Šiais laikais dauguma baimių yra psichologinio pobūdžio. 
Jaudulys, įtampa, gėdijimasis, panika, - visa tai kyla iš nesuge- 
bėjimo tvardytis, iš neigiamų vaizduotės piešinių. Bet vien tai 
žinoti maža. Jeigu gydytojas aptinka infekciją kurioje nors jūsų 
organizmo dalyje, tuo viskas nesibaigia. Gydymas tik praside- 
da. Tiksli diagnozė - tik pirmas žingsnis. 

Senasis gydymo metodas „tai tik tavo vaizduotė“ lyg ir tei- 
gia mums, kad baimės iš tikrųjų nėra - ją įsikalbame. Tačiau ji 
egzistuoja. Baimė yra tikra. Baimė yra pirmučiausias sėkmės prie- 
šas. Ji atbaido žmones nuo gerų galimybių, atima energiją, net- 
gi susargdina, sukelia organinius sutrikimus ir tuo būdu trum- 
pina gyvenimą. Baimė užčiaupia jums burną, kai norite kalbėti. 

Baimė - netikrumas, pasitikėjimo savimi stoka — paaiškina, 
kodėl tarp žmonių vis dar egzistuoja turtinė nelygybė. Kodėl 
milijonai žmonių tiek mažai pasiekia ir taip menkai džiaugiasi 
gyvenimu. | | 

Tiesą sakant, baimė yra labai galinga jėga. Ji atitolina žmo- 
nes nuo tikrųjų jų tikslų, užkerta kelią į gyvenimo viršūnes. 

Visų pavidalų baimė yra psichologinė infekcija. Tačiau dva- 
sinį negalavimą galime gydyti taip pat, kaip gydome savo fizi- 
nį kūną - specialiais ir patikrintais vaistais. 

Visų pirma, dar prieš ruošdamiesi gydytis, įsisąmoninkite šį 
faktą: pasitikėjimas savimi yra išsiugdomas. Dar niekas negi- 
mė pasitikėdamas savo jėgomis. Atkreipkite dėmesį į savimi 
pasitikinčius ir tvirtus žmones - jie šias savybes laikui bėgant 
įgijo. Jūs taip pat tai galite padaryti. Apie tai skaitykite toliau 
šioje knygoje. 


Antrojo pasaulinio karo metu Karinio laivyno vadovybė rei- 
kalavo, kad visi šauktiniai mokėtų plaukti. Tai buvo savaime 
suprantama: karo sąlygomis nuo to priklausė jūreivių gyvybė. 

Nemokantys plaukti šauktiniai būdavo siunčiami į plauki- 
mo pamokas. Per tas pamokas prisižiūrėdavau įvairių nutiki- 
mų. Kartais stebindavo, kaip jauni, sveiki vyrai bijodavo kelių 
pėdų gylio vandens. Vienas pratimas buvo šokti nuo šešių pė- 
dų aukščio tramplino į maždaug aštuonių pėdų gylio baseiną. 
Ne vienas jaunuolis šio paprasto veiksmo savarankiškai atlikti 
neįstengdavo —- juos kaustydavo baimė. Tada į vandenį juos 
stumtelėdavo instruktorius. Tokiu būdu baimę jie nugalėdavo. 

Žodžiu, baimę gydo veiksmai. O neryžtingumas ją skatina. 

Užsirašykite šias mintis į savo sėkmės taisyklių knygutę da- 
bar pat. Veiksmai nugali baimę. 

Veiksmai tikrai gydo baimę. Prieš kelis mėnesius į mane krei- 
pėsi vienas labai susirūpinęs vos keturiasdešimties metų žmo- 
gus. Jis ėjo gana atsakingas vadybininko pareigas didelėje pre- 
kybos kompanijoje. 

Jaudindamasis jis guodėsi: „Aš bijau netekti darbo. Neatsi- 
kratau jausmo, kad mano dienos jau suskaičiuotos.“ — „Kodėl?“ — 
pasidomėjau. „Na, prekybos apimtis mano skyriuje yra 7 pro- 
centais mažesnė negu pernai metais. Tai blogai, nes bendroji 
kompanijos prekybos apimtis išaugo 6 procentais. Neseniai pa- 
dariau keletą neapdairių sprendimų, ir jau kelis kartus vado- 
vybė pabrėžė, jog neinu koja kojon su visa kompanija. Jaučiuo- 
si kaip niekad prastai, - tęsė jis. - Apsileidau, ir tai akivaizdu. 
Tai mato visi kolegos. Sulig kiekviena diena aš silpnėju.“ 

Jis vis guodėsi, kol aš pagaliau jį pertraukiau ir paklausiau: 
„O ką jūs darote, kad situacija pasikeistų? Kokių konkrečių 
veiksmų imatės?“ — „Na, - tarstelėjo šis, - matyt, nelabai ką aš 
tegaliu padaryti. Tik tikėtis geriausios baigties...“ Išgirdęs tokį 
jo komentarą paklausiau: „Pasakykite sąžiningai, ar pakanka 
vien vilties, kad situacija pasikeistų? Kodėl gi negalite imtis 
veiksmų?“ — „Tęskite“, - susidomėjo pašnekovas. „Ką gi, yra 
du būdai, kurie, regis, tiktų jūsų situacijoje. Pirma, jau šią po- 
pietę pabandykite prekybos apimtį kiek pastūmėti pirmyn. Tu- 
rime pripažinti: juk yra priežastis, kodėl parduodate taip ma- 
žai. Raskite tą priežastį. Gal turėtumėte surengti išpardavimą, 
kad atsikratytumėte užsigulėjusių prekių. Gal prekes reikia ki- 
taip išdėlioti lentynose ar ant prekystalių. Gal jūsų skyriaus par- 
davėjams trūksta entuziazmo. Aš tikrai nežinau konkretaus at- 
sakymo, bet išeitis neabejotinai yra. Be to, būtų neprošal pasi- 
šnekėti su savo viršininku akis į akį. Galbūt jis tikrai nori jus 
atleisti, — tada tuo labiau turite imtis ryžtingų veiksmų. Beje, 
tokiai didelei kompanijai per brangu jus keisti kitu darbuotoju, 
kol vadovybė jaučia, kad galite rasti išeitį.“ 

Po pauzės tęsiau: „Paskui pasikvieskite savo personalą į ma- 
žytę šventę. Nustokite elgtis kaip skęstantysis. Tegul aplinki- 
niai sužino, jog vis dar esate gyvas.“ 

Vyriškio akyse sušvito drąsa. Jis paklausė: „Minėjote, kad yra 
du būdai, kurių aš galėčiau imtis. O koks antrasis?“ —- „Užsi- 

minkite dviem ar trims savo artimiausiems verslo bičiuliams, 
jog sutiktumėte pakeisti darbą. Tai bus tarsi apsidraudimas, jei 
reikalai nepasitaisytų. Visada gerai turėti vieną ar du atsargi- 
nius variantus. Atsiminkite: dirbančiam žmogui rasti kitą dar- 
bą yra dešimt kartų lengviau negu nedirbančiam.“ 

Prieš dvi dienas jis man paskambino. „Po mūsų pokalbio aš 
susiėmiau, - pranešė jis. - Šį tą pakeičiau, kitaip ėmiau organi- 
zuoti darbą. Anksčiau skyriaus susirinkimai vykdavo kartą per 
savaitę, o dabar aš juos rengiu kiekvieną rytą. Mano darbuoto- 
jai iš tikrųjų tapo entuziastingesni. Pamatę mano pavyzdį, jie 
irgi pasitempė. Iki šiol jie laukė, kol aš pradėsiu judinti ledus. 
Žodžiu, viskas einasi gerai. Praeitą savaitę skyriaus prekybos 
apimtis gerokai viršijo praeitų metų to paties laikotarpio lygį ir 
visos kompanijos vidurkį. Tiesa, — tęsė jis, - noriu jums pasa- 
kyti ir kitą gerą naujieną: gavau du naujus darbo pasiūlymus. 
Be jokios abejonės, labai tuo džiaugiuosi, tačiau abu juos atme- 
čiau, kadangi čia reikalai einasi ir vėl gerai.“ 

Kai susiduriame su problemomis, turime būti aktyvūs. Vil- 
tis yra pradžia. Tačiau norėdami pergalės turime veikti. 

Kitą kartą susidūrę su didele ar maža baime susitvardykite. 
O paskui paieškokite atsakymo į klausimą: Kokių galiu imtis 
veiksmų, kad baimę įveikčiau? 

Žemiau pateikiu keletą baimės pavyzdžių ir veiksmų, galin- 
čių jums padėti. 


Baimės rūšis Veiksmas 


Gėda pasirodyti viešumoje dėl Nueikite į kirpyklą ar grožio 
savo išvaizdos. saloną. Nusiblizginkite batus. 
Išvalykite ir išlyginkite drabu- 
žius. Trumpai tariant, nuolatos 
gerai atrodykite. Ir ne visada 
tai reiškia tik naujus drabužius. 

Baimės rūšis 


Baimė prarasti svarbų 
klientą. 


Baimė neišlaikyti egzamino. 


Bijote dalykų, kurių negalite 
kontroliuoti. 


Nelaimingų atsitikimų ir sti- 
chinių nelaimių baimė (trans- 
porto katastrofos, tornadai ir 
panašiai). 


Baimė, ką apie jus pasakys ar 
pagalvos kiti žmonės. 
Baimė investuoti ar pirkti 


brangų daiktą. 


Žmonių baimė 


Veiksmas 


Dirbkite dvigubai intensyviau, 
aptarnaukite klientus dvigubai 
geriau. Darykite viską, kad iš- 
saugotumėte klientus. 


Baimės laiką paverskite moky- 
mosi laiku. 


Užsiimkite visai neįprasta 
veikla. Išeikite į kiemą ir išra- 
vėkite piktžoles. Pažaiskite su 
savo vaikais. Nueikite į filmą. 


Tokiose situacijose stenkitės 
padėti kitiems žmonėms. 
Melskitės. 


Įsitikinkite, jog tai, ką planuo- 
jate daryti, yra gerai. Tada ir 
atlikite, ką planavote. 


Išnagrinėkite visus faktorius. 
Būkite ryžtingi: priimkite 
sprendimą ir laikykitės jo. Pa- 
sitikėkite savo nuomone ir sa- 
vo pasirinkimu. 


Gerbkite aplinkinius. Atmin- 
kite, kad visi mes esame žmo- 
nės, labai panašūs vieni į kitus. 

Kai pajuntate, kad bijote, elkitės taip: 


e Visų pirma tiksliai apibrėžkite, ko bijote; 

e Tada imkitės veiksmų. Kiekviena baimė panaikinama konkrečiais 
veiksmais; 

e Atminkite, kad dvejonės tik padidina baimę, užaugina ją. Būkite 
ryžtingi. 


Mūsų smegenys funkcionuoja panašiai kaip bankas. Kiekvie- 
ną dieną mes ten įnešame minčių indėlį. Tie indėliai kaupiasi ir 
formuoja atmintį. Štai susidūrę su problema savo atminties klau- 
siate: „Ir ką gi aš žinau apie šią situaciją?“ Tada atminties ban- 
kas perkrato jau turimą informaciją ir ja remdamasis atsako į mū- 
sų užklausą. Atmintis, galima sakyti, savo atsargomis kursto mąs- 
tymo procesą. Vaizdžiai kalbant, ten tūno toks ponas Pasakinė- 
tojas, kiekvieną akimirką pasiruošęs duoti mums atsakymą. 

Pasakinėtojas be galo patikimas. Jis niekada mūsų nenuvils. 
Tarkime, jeigu jo paprašysite „Pone Pasakinėtojau, leiskite man 
prisiminti keletą minčių, įrodančių, jog esu daug prastesnis ne- 
gu visi kiti“, tai jis nuolankiai atsakys: „Žinoma, gerbiamasis. 
Štai du pastarieji atvejai, kai jums žiauriai nepasisekė. Jie abu 
labai panašūs į dabartinę jūsų situaciją. Gal dar priminti, kaip 
šeštoje klasėje mokytoja sakė, kad nesugebate baigti pradėtų 
darbų... O ką apie jus kalba bendradarbiai... Priminti?..“ 

Ponas Pasakinėtojas gali tęsti be galo, vis iškapstydamas iš 
jūsų atminties banko įrodymus, jog esate nevykėlis. 

Dabar įsivaizduokite, kad kreipiatės į poną Pasakinėtoją štai 
su tokia užklausa: „Gerbiamasis, turiu padaryti sunkų spren- 
dimą. Ar galėtum pamėtėti kokią mintelę, kad aš nusiramin- 
čiau?“ Tada Pasakinėtojas atsakys „Be jokios abejonės, pone“ 
ir šį kartą ims traukti į dienos šviesą mintis, sakančias, kad jums 
turi pasisekti. „Prisiminkite, kaip šauniai jūs susitvarkėte toje 
situacijoje... Prisiminkite, kaip jumis pasitiki žmonės... Prisimin- 
kite, ką apie jus kalba jūsų geriausi draugai...“ 

Taigi matome, kad ponas Pasakinėtojas pateikia jums tas jū- 
sų pačių kitados mintytas mintis, kurių jūs prašote. Kurios su- 
dėtos jūsų minčių banke. Jei norite patvirtinimo, kad jums ir vėl 
nepasiseks, Pasakinėtojas ras kaip tik tokių minčių. O jei sie- 
kiate išsiugdyti pasitikėjimą savo jėgomis — Pasakinėtojas pri- 
mins jums, kaip nuostabiai kitados jūs spręsdavote savo pro- 
blemas. 


Štai du būdai, kaip galite sustiprinti pasitikėjimą savimi, rem- 
damiesi minčių banko informacija: 

1. Į savo minčių banką dėkite tik teigiamas mintis. Kiek- 
vienas mūsų prisimename galybes nemalonių ir sudėtingų 
situacijų. Tačiau žmonės su šiomis situacijomis tvarkosi 
dviem visiškai skirtingais būdais. Nevykėliai viską dedasi gi- 
liai į širdį. Jie apie nieką daugiau negalvoja, tik apie nesėk- 
mes ir nemalonumus. Jie keliasi ir gulasi su liūdnomis min- 
timis galvoje ir su baime širdyje. 

Kita vertus, savimi pasitikintys ir sėkmės lydimi žmonės blo- 
gas mintis veja šalin ir tiesiog neinvestuoja jų į savo proto banką. 

Įdomu, kas atsitiktų jūsų automobiliui, jeigu kiekvieną rytą, 
prieš važiuodami į darbą, pakabintumėte šaukštą purvo ir pri- 
krėstumėte jo į variklį? Variklis taptų šiukšlynu ir nebesugebė- 
tų atlikti savo tiesioginės funkcijos. Lygiai taip pat veikia de- 
damos galvon neigiamos, nemalonios mintys. Jos gadina mąs- 
tymo mechanizmą, alina organizmą, kuria įtampą, gimdo pyk- 
tį, neleidžia džiaugtis gyvenimu. Galima sakyti, tos mintys nu- 
stumia jus į šalikelę, o kiti tuo metu lekia greitkeliu. 

Padarykite štai ką: kai esate vieni su savo mintimis (pavyz- 
džiui, kai važiuojate automobiliu ar vaikštinėjate) „ištraukite“ 
į paviršių malonius, teigiamus prisiminimus. Tegu jie įsitvirti- 
na proto banke. Tai suteiks pasitikėjimo savimi. Generuos „Man 
dabar gerai“ pojūtį. Taip pat padės tinkamai funkcionuoti jūsų 
kūnui. 

Atminties banką gražiomis mintimis papildykite prieš eida- 
mi miegoti. Prisiminkite kiek įmanoma daugiau gerų dalykų, 
už kuriuos turite būti dėkingi likimui. Prisiminkite visus pozi- 
tyvius praeinančios dienos epizodus. Prisiminkite mažas per- 
gales. Pasidžiaukite, kad gyvenate šiame pasaulyje. 

2. Iš savo atminties banko ištraukite tik teigiamas mintis. 
Prieš kelerius metus Čikagoje artimai bendradarbiavau su vie- 
nos konsultacinės firmos psichologais. Jie konsultuodavo sa- 
vo klientus pačiais įvairiausiais klausimais. 

Vieną popietę, kai kalbėjausi su tos firmos vadovu apie jo 
profesiją ir pagalbos priemones rimtai psichologiškai susipai- 
niojusiam žmogui, jis išsakė štai tokią nuomonę: „Žinai, mano 
paslaugos būtų niekam nereikalingos, jeigu tik žmonės pada- 
rytų vieną dalyką.“ — „Kokį?“ - pasidomėjau. „Sunaikintų savo 
neigiamas mintis, kad jos netaptų proto pabaisomis. Dauguma 
klientų, kuriems aš stengiuosi padėti, —- tęsė pašnekovas, - va- 
dovauja, sakyčiau, savo proto siaubo muziejams. Na, tarkime, 
jų medaus mėnuo nebuvo toks nuostabus, kaip vienas jų ar abu 
tikėjosi. Tačiau užuot tai pamiršę, jie grįžta prie šių minčių šim- 
tus kartų tol, kol jų bendras gyvenimas visiškai apkarsta. Į ma- 
ne tokie žmonės kartais kreipiasi prabėgus kokiems penkeriems 
ar net dešimčiai metų nuo santuokos pradžios. Visą tą laiką jie 
gyveno savo susikurtame siaubo muziejuje. Dažniausiai jie ne- 
supranta, kokios yra jų problemų priežastys. Mano darbas - 
atskleisti ir paaiškinti jiems nesusipratimų šaltinį, priversti juos 
pamatyti, kaip nereikšminga iš tikrųjų tai yra. Žmogus proto 
pabaisa gali paversti bemaž kiekvieną nemalonų epizodą. Tai 
gali būti menka nesėkmė darbe, neištikimas partneris, prasta 
investicija, nusivylimas paauglio vaiko elgesiu. Tokios dažniau- 
siai sutinkamos susirūpinusių žmonių proto pabaisos, kurias 
aš turiu padėti sunaikinti.“ 

Aišku, jog bet kokia neigiama mintis, jei nuolat ją puoselėsi- 
me, gali išaugti į tikrą proto pabaisą, kuri paskui sunaikins mū- 
sų pasitikėjimą savimi ir apskritai apnuodys gyvenimą. 

Nesename Cosmopolitan Magazine straipsnyje „Kelias į savi- 
destrukciją“ buvo paskelbti stulbinami duomenys: kiekvienais 
metais nusižudo per 30 000 amerikiečių, o dar 100 000 ketina 
ar bando atimti sau gyvybę. Straipsnio autorė toliau sako: „Ta- 
čiau tai toli gražu ne viskas: milijonai žmonių nepastebimai ir 
lėtai žudosi kitais būdais; jie įvykdo dvasines savižudybes, nuo- 
latos save baudžia, žemina, naikina psichologiškai.“ 

Mano draugas psichologas papasakojo istoriją, kaip jis pa- 
dėjo vienai savo pacientei sustoti ir neįvykdyti „protinės ir 
dvasinės savižudybės“. „Šiai moteriai buvo per trisdešimt, ji 
turėjo du vaikus. Medicinine terminologija šnekant, pacientė 
kentėjo nuo sunkios depresijos. Į kiekvieną bent kiek paines- 
nę gyvenimišką situaciją ji žvelgė kaip į didžiulę nelaimę. Mo- 
kyklos laikai, santuoka, vaikų gimimas ir auginimas, vietos, 
kuriose ji gyveno, - bemaž viskas kėlė neigiamas mintis. Lai- 
mingų akimirkų, kaip ji pati sakė, jos gyvenime tarsi ir nebu- 
vo. Ir praeityje, ir dabar ji regėjo tamsą. Kai paklausiau, ką ji 
mato paveiksle, kurį parodžiau, moteris atsakė: “Jame matau 
artėjančią siaubingą audrą. Ji prasidės šį vakarą.' Tai buvo niū- 
riausias kada nors mano girdėtas paveikslo interpretavimas.“ 
(Pats paveikslas vaizdavo žemai danguje kabančią saulę ir ne- 
lygią, kalvotą pakrantę. Kompozicija buvo tokia, kad kūrinys 
galėjo būti suprastas ir kaip saulėtekis, ir kaip saulėlydis. Psi- 
chologas paaiškino, kad tai, ką pacientas mato piešinyje, bū- 
na užuomina į jo asmenybę. Dauguma Žmonių paveiksle regi 
saulėtekį. Tačiau kenčiantys nuo depresijos beveik visuomet 
sako, jog tai yra saulėlydis.) 

Psichologas tęsė: „Atminties turinio pakeisti aš negaliu. Ta- 
čiau galiu padėti pažvelgti pacientui į praeitį visai kitomis aki- 
mis, žinoma, jei jis man padeda. Štai tokiu būdu aš gydžiau 
tą moterį — padėjau jai praeityje pamatyti ne vieną džiaugs- 
mingą akimirką. Po šešių mėnesių jos nuotaika pastebimai pasi- 
taisė. Tada daviau jai specialią užduotį. Kiekvieną dieną ji turėjo 

sugalvoti ir parašyti tris priežastis, kodėl gali būti laiminga. Taip 
tęsėsi tris mėnesius. Šiandien ta moteris jaučiasi nuostabiai.“ 

Matome, kad ji pradėjo sveikti tada, kai iš proto banko ėmė 
„traukti“ šviesias, teigiamas mintis. 

Visai nesvarbu, ar psichologinės problemos yra didelės, ar 
mažos. Pasveikimas ateina tuomet, kai žmogus nustoja kėlęs 
paviršiun neigiamas mintis ir kai jų vietą užima teigiamos. 

Nekurkite proto pabaisų. Pamirškite, kas buvo bloga. Prisimi- 
nę kokią nors gyvenimo situaciją, sutelkite dėmesį į jos gerąją 
dalį, o blogąją ištrinkite. Palaidokite. Jeigu pagaunate save gal- 
vojant apie tą neigiamą aspektą, „išjunkite“ mąstymą visiškai. 

Štai gera naujiena: jūsų protas pats nori, kad pamirštumėte 
nemalonius dalykus. Jeigu tik paklusite savo prigimčiai, nema- 
lonūs prisiminimai palaipsniui išblės ir ponas Pasakinėtojas jūsų 
minčių banke jų neberas. 

Daktaras Melvinas S. Hatvikas (Melvin S. Hattwick), rekla- 
mos srities psichologas, komentuodamas mūsų gebėjimą atsi- 
minti, pasakė: „Kai reklamos sukeliamas jausmas malonus, di- 
desnė tikimybė, kad žmonės ją įsimins. O kai jausmas nemalo- 
nus, tada reklamos skaitytojas ar klausytojas jos siunčiamą ži- 
nią yra linkęs pamiršti. Mes pasąmoningai vengiame nemalo- 
nių pojūčių.“ 

Trumpai tariant, bus tikrai lengva pamiršti tai, kas nemalo- 
nu, jeigu tų pojūčių atmintyje nepuoselėsime. Iš savo minčių 
banko imkite tik malonias mintis. O kitos tegul pranyksta. Ta- 
da sustiprės jūsų pasitikėjimas savimi, jūs lengviau įveiksite bai- 
mes, pradėsite kilti į „pasaulio viršūnę“. 

Kodėl vieni žmonės bijo kitų žmonių? Kodėl draugijose dau- 
gelis jaučiasi įsitempę? Kas slypi už drovumo? Ką čia apskritai 
galima padaryti? 

Kitų žmonių baimė būna labai stipri. Tačiau yra būdas ją 
nugalėti — turite pažvelgti į žmones kitu žvilgsniu, iš kitos per- 
spektyvos. 

Štai ką papasakojo vienas mano draugas verslininkas, ku- 
riam labai gerai sekasi vadovauti nuosavai medienos perdirbi- 
mo įmonei. Jo pavyzdys labai įdomus. „Prieš išeidamas į armi- 
ją (vyko Antrasis pasaulinis karas), aš bijojau kone kiekvieno 
žmogaus. Jūs nepatikėtumėte, koks drovus ir nedrąsus buvau. 
Jaučiau, jog kiekvienas kitas buvo daug protingesnis už mane. 
Jaudinausi dėl savo fizinio ir protinio nepritapimo. Neabejo- 
jau, jog gimiau tam, kad visur pralaimėčiau. Tačiau armijoje 
reikalai pasikeitė. Matyt, taip norėjo likimas. Mane paskyrė tar- 
nauti šauktinių registracijos punkte. Diena po dienos asistuo- 
davau gydytojams, kai jie tikrindavo vyrų sveikatą. Kuo toliau, 
tuo mažiau bijojau žmonių. Visi jie išsirikiuodavo į ilgiausias 
eiles, nuogi kaip gimę, visi tokie vienas į kitą panašūs. Jie buvo 
stori ir laibi, aukšti ir žemi, tačiau visi sutrikę, visi ilgėjosi na- 
mų. Vos prieš kelias dienas jie buvo karjeros laiptais kylantys 
kompanijų tarnautojai. Kiti buvo fermeriai, pardavėjai, jūrinin- 
kai ar gamyklų darbininkai. Tačiau šaukimo centre jie visi bu- 
vo vienodi. Tuomet aš supratau šį tą labai svarbaus. Supratau, 
jog Žmonės iš esmės yra panašūs. Panašumų kur kas daugiau 
negu skirtybių. Kiekvienas iš tų vaikinų buvo beveik toks pat 
kaip ir aš pats. Jis, galvojau, mėgsta gerą maistą, jam trūksta 
šeimos ir draugų, jis nori gyventi, turi rūpesčių ir jam taip pat 
patinka atsipalaiduoti. O jeigu tas kitas žmogus yra beveik toks 
pat kaip ir aš, tuomet nėra jokios prasmės jo bijoti.“ 

Na, o dabar pasakykite, argi tai ne tiesa? Juk jeigu kitas žmo- 
gus toks panašus į jus, tai tikrai nėra priežasties jo ar jos bijoti. 


Štai du būdai, kaip galite pažvelgti į žmones kitu žvilgs- 
niu: 

1. Į kitą žmogų žiūrėkite kaip į save. Bendraudami galvoje 
turėkite du dalykus: pirma, kitas žmogus yra svarbus. Pabrė- 
žiu, jis yra svarbus. Kiekvienas yra svarbus. Tačiau atsimin- 
kite ir štai ką: jūs esate svarbūs taip pat. Tad sutikę kitą 

žmogų laikykitės tokios nuostatos: mes, abu svarbūs žmonės, 
susiėjome čia aptarti svarbių reikalų abiejų mūsų labui. 

Prieš kelis mėnesius man paskambino vienas verslininkas ir 
pasakė, jog įdarbino savo kompanijoje mano rekomenduotą vy- 
ruką. „Ar bent įsivaizduoji, ką man atsiuntei?“ — paklausė drau- 
gas. „Ne, neįsivaizduoju“, — atsakiau truputį sutrikęs. „Žinai, 
dauguma pretendentų į laisvą darbo vietą būna išsigandę. Per 
pokalbį jie stengiasi man pataikauti... Tam tikra prasme jie pri- 
mena elgetas - sutinka su viskuo, kad tik gautų darbą. Tačiau 
tavo vaikinas elgėsi visiškai kitaip. Jis gerbė mane bet nepa- 
miršo ir savęs. Dar daugiau - jis paklausė manęs tiek pat klau- 
simų, kiek jų jam uždaviau aš. Taip, jis ne iš droviųjų. Tikras 
vyras, manau, jam tikrai gerai seksis.“ 

Požiūris „mes abu svarbūs“ padės išlaikyti situaciją stabilią. 
Kitas žmogus, kad ir koks jis būtų svarbus, savo svarbumu jū- 
sų nepranoksta. Iš esmės jūs esate lygūs. 


2. Būkite supratingi. Irzlūs ir pikti žmonės, pasiruošę bet 
kada įgelti pašnekovui, sukritikuoti ar kaip kitaip pakirsti 
jo pasitikėjimą savimi, nėra retenybė. Jie gali ne juokais jums 
sugadinti nuotaiką, todėl turite mokėti apsiginti. Prieš kelis 
mėnesius viename Memfio viešbutyje stebėjau kuo puikiau- 
sią pamoką, kaip sutvarkyti tokias vaidingas personas. 

Buvo trupučiuką po penktos valandos vakaro, viešbutyje virė 
darbas - registravo naujai atvykusius svečius. Prieš mane sto- 
vintis vyrukas registratūros tarnautojui įsakmiu tonu pasakė sa- 
vo vardą. Pastarasis atsakė: „Taip, pone R., jums paliktas pui- 
kus vienvietis kambarys.“ — „Vienvietis!? - riktelėjo vyrukas. — 
Aš juk rezervavau kambarį su dvigule lova!“ Tarnautojas labai 
mandagiai atsakė: „Leiskite man tai patikrinti, pone, - jis žvilg- 
telėjo į svečių registracijos knygą. — Atleiskite, tačiau jūsų te- 
legramoje pažymėta, jog kambarys bus vienam žmogui. Aš mie- 
lai jus įkurdinčiau dviviečiame kambaryje, pone, jeigu tik būtų 


IŠSIUGDYKITE PASITIKĖJIMĄ SAVIMI IR SUNAIKINKITE BAIMĘ 61 


toks laisvas. Deja, šiuo metu laisvų neturime.“ Tada pasiutęs 
klientas išrėkė: „Man nusispjaut, kas, po velnių, toje popieriaus 
skiautėje parašyta. Aš noriu dviviečio kambario!!!“ Paskui jis 
pradėjo svaidytis frazėmis „Ar jūs žinote, kas aš esu?!“, „Jūs 
čia daugiau nedirbsite!“ ir panašiai. Tačiau jaunasis patarnau- 
tojas ramiai atsakė: „Pone, mes labai apgailestaujame, tačiau 
rezervavome jums tokį numerį, kokio jūs prašėte.“ Galiausiai 
klientas, dabar jau tikrai įsiutęs, sviedė „Man nereikia net apar- 
tamentų šitoje jūsų skylėje!“ ir lyg viesulas išlėkė lauk. 

Priėjau prie registratūros. Maniau, kad tarnautojas, ką tik at- 
rėmęs tokį antpuolį, bus prastos nuotaikos. Tačiau jis mane pa- 
sveikino nuostabiu „Labas vakaras, pone“ - taip maloniai su 
manimi seniai niekas nesisveikino. Kai jis baigė registracijos pro- 
cedūrą, aš tariau: „Nuoširdžiai žaviuosi, kaip santūriai jūs ką 
tik elgėtės.“ — „Pone, - atsakė jis, - tikrai negalėčiau pykti ant 
tokio žmogaus, koks buvo ką tik išrūkęs svečias. Manyčiau, jis 
niršo dėl visai kitų priežasčių. Aš tik buvau žaibolaidis. Varg- 
šas galbūt turi bėdų su žmona, gal jam nesiseka verslas, o gal 
dar kokios nors problemos. Žodžiu, širdyje susikaupė... Aš tik 
suteikiau jam progą išsilieti. Noriu tikėti, - pridūrė registratū- 
ros tarnautojas, — kad jis yra labai malonus vyrukas, kaip, beje, 
ir daugelis iš pažiūros piktų Žmonių.“ 

Eidamas lifto link, aš tyliai sau pakartojau: „...jis yra labai 
malonus vyrukas, kaip, beje, ir daugelis iš pažiūros piktų 
žmonių.“ 

Prisiminkite šią trumpą frazę, kai kitą kartą kas nors jums 
„paskelbs karą“. Sulaikykite savo ugnį. Leiskite kitam žmogui 
išlieti pyktį, paskui viską pamirškite. 


Prieš kelerius metus tikrindamas savo studentų egzamino 
darbus buvau nemaloniai nustebintas. Vieno labai gabaus stu- 
dento darbas pasirodė visai prastas. Laikiau šį jaunuolį grupės 
lyderiu, pranašavau jam puikią ateitį, o dabar... Kaip dažniausiai 

tokiu atveju elgdavausi, paprašiau sekretorės paskambinti stu- 
dentui ir pakviesti jį pas mane pasikalbėti. 

Neilgai trukus studentas, toks Polas W., pasirodė. Jis buvo 
lyg nesavas. Kai atsisėdo, paklausiau: „Kas nutiko, Polai? Tavo 
darbas ne tokio lygio, kokio aš laukiau?“ Polas, regėjos, grū- 
mėsi pats su savimi, ilgai žiūrėjo sau į batus ir pagaliau atsakė: 
„Pone, kai pamačiau, jog jūs pastebėjote mane nusirašinėjant, 
aš tiesiog sutrūkau į gabalėlius. Negalėjau susikaupti. Sakau 
atvirai: tai pirmas kartas, kai universitete nusirašinėjau. Labai 
norėjau aukščiausio balo, todėl pasidariau mažą paruoštukę...“ 

Jaunuolis buvo labai nusiminęs. O aš leidau jam kalbėti. „Ma- 
nau, jūs rekomenduosite mane pašalinti. Universiteto taisyklė- 
se sakoma, kad studentas už nusirašinėjimą gali būti išbrauk- 
tas iš sąrašų visam laikui.“ — „Pala pala, - pagaliau įsiterpiau, — 
leisk man šį tą paaiškinti. Aš nemačiau tavęs nusirašinėjant. Kol 
pats nepasakei, man tos minties net galvoj nebuvo. Labai gaila, 
Polai, kad taip padarei. O vis dėlto sakyk man, ko tu nori iš- 
mokti studijuodamas universitete?“ Jis šiek tiek aprimo ir po 
neilgos pauzės tarė: „Ką gi, daktare, sakyčiau, svarbiausias ma- 
no tikslas yra išmokti gyventi, bet matau, jog dabar viską susi- 
gadinau.“ — „Kiekvienas mokosi savaip, - atsakiau. - Ko gera, 
šis incidentas tau pateikė vertingą sėkmės pamoką. Kai nusira- 
šinėjai, nubudo tavo sąžinė. Tai kaipmat palaužė pasitikėjimą 
savimi. Kaip tu pasakei, sutrūkai į gabalėlius, taip? Vis dėlto, 
Polai, turi suprasti, jog aš čia ne tam, kad pamokslaučiau tau 
apie gera ir bloga. Apie moralę. Pažvelkime į šį reikalą iš prak- 
tinės pusės. Kai nusikalsti sąžinei, tas kaltės jausmas sutrikdo 
tavo mąstymą. Tau tada rūpi tik viena: ar būsi nutvertas. Po- 
lai, - kalbėjau toliau, - taip labai norėjai aukščiausio įvertini- 
mo, jog sąmoningai pasielgei blogai. Daug kartų gyvenime, kai 
norėsi pigios sėkmės, kils pagunda nusižengti sąžinei. Pavyz- 
džiui, vieną dieną tu gali taip stipriai norėti, kad klientas nu- 
pirktų prekę, jog imsi svarstyti, kaip jį suklaidinti. Ir tau tai gali 

pavykti. Tačiau štai kas atsitiks paskui: kaltės jausmas tavęs ne- 
paleis, todėl kitą kartą, pamatęs tą patį klientą, būsi budrus, 
net šiek tiek liguistas. Tu klausi savęs, ar jis suprato, jog buvo 
kad ir nedaug, bet apgautas? Patikėk: menka tikimybė, jog taip 
galėsi pasielgti antrą, trečią, ketvirtą kartą. Taigi nepaisydamas 
sąžinės balso ilgainiui prarasi daug pajamų.“ 

Dar priminiau Polui, kad dauguma nusikaltėlių yra sugau- 
nami ne todėl, jog juos išduoda įkalčiai, o dėl to, kad jie ir el- 
giasi „kaip kalti“ ir būna įsitempę. Juos išduoda kaltės jaus- 
mas. 

Pasąmoningai mes trokštame elgtis dorai ir teisingai. Kai šio 
troškimo nepaisome, mūsų sąžinė pasiligoja. Ji, galima sakyti, 
suserga vėžiu. Auglys didėja, ėsdamas sąžinės likučius. Tad 
venkite daryti tai, kas priverstų jus nerimauti: „Ar mane su- 
gaus? Ar jie išsiaiškins? Ar aš išsisuksiu?“ 

Nesistenkite gauti aukščiausio balo, jeigu už tai reikės su- 
mokėti sąžinės sveikata. 

Malonu, jog Polas mano žodžius suprato. Jis išmoko pamo- 
ką apie teisingą elgesį. Tuomet pasiūliau sėsti ir perrašyti eg- 
zaminą. Į klausimą „O kaipgi dėl mano pašalinimo?“ atsakiau: 
„Aš žinau, ką taisyklės sako apie nusirašinėjimą. Bet taip pat 
žinau, kad jeigu mes pašalintume visus kaip nors nusirašinė- 
jančius studentus, pusė dėstytojų taip pat turėtų išeiti. O jeigu 
pašalintume visus studentus, kurie bent pagalvojo apie nusira- 
šinėjimą, tuomet reikėtų uždaryti universitetą.“ 

Galų gale jam tariau: „Aš pamiršiu visą šį incidentą, jeigu tu 
man padarysi paslaugą.“ - „Su malonumu“, - atsakė jis. Pri- 
ėjau prie savo knygų lentynos ir paėmiau Dž. Peno knygą Pen- 
kiasdešimt metų su auksine taisykle (J. C. Penney Fifty Years with 
Golden Rule). „Polai, perskaityk ir grąžink šią knygą. Pamatysiį, 
kaip pats knygos autorius, universalinių parduotuvių tinklo įkū- 
rėjas, teisingai elgdamasis tapo vienu turtingiausių Amerikos 
žmonių.“ 

Teisingi poelgiai išlaiko jūsų sąžinę švarią ir ramią. O tai stip- 
rina pasitikėjimą savimi. Kita vertus, kai elgiamės nedorai, nu- 
tinka du blogi dalykai. Pirma, mes jaučiamės kalti ir ta kaltė 
suėda sąžinę —- netenkame ramybės. Antra, anksčiau ar vėliau 
tai išaiškėja, ir mes netenkame žmonių pasitikėjimo. 

Elkitės teisingai, tegu jūsų veiksmai neprieštarauja sąžinės 
balsui. Tai yra tiesus kelias į sėkmę. 

Nuostabus psichologas daktaras Džordžas Kreinas savo žino- 
moje knygoje Taikomoji psichologija (George W. Crane Applied Psi- 
chology,) sako: „Atminkite — veiksmas yra emocijos pirmtakas. 
Jūs negalite tiesiogiai kontroliuoti emocijų, tačiau galite paveikti 
jas per veiksmus, poelgius... Todėl kiekvieną dieną elkitės pozity- 
viai ir netrukus pradėsite jausti tą elgesį atitinkančias emocijas!“ 

Psichologai teigia, jog galime pakeisti požiūrį keisdami savo 
veiksmus ir elgseną. Pavyzdžiui, jeigu šypsositės fiziškai net 
būdami blogos nuotaikos, netrukus pralinksmėsite iš tikrųjų. 
Arba atvirkščiai — nutaisykite piktą žvilgsnį, ir greitai širdyje 
pajusite pyktį. 

Labai lengva įrodyti, jog kontroliuojamas elgesys gali per- 
mainyti jausmus ir emocijas. Žmonės, kurie prisistatydami dro- 
visi, gali permainyti šį drovumą spontaniškai atlikdami tris pa- 
prastus veiksmus. Pirma, pirmi ištieskite ranką kitam žmogui 
ir šiltai ją paspauskite. Antra, žvelkite tiesiai jam į akis. Ir tre- 
čia, pasakykite: „Man labai malonu su jumis susipažinti.“ 

Šie trys paprasti veiksmai automatiškai ir akimirksniu pa- 
naikins drovumą. Tvirtus veiksmus lydi tvirtas mąstymas. 

Todėl, norėdami tvirtai mąstyti, ir elkitės tvirtai. Elkitės taip, 
kaip norite jaustis. Štai penki pratimėliai, kurie padės jums jaus- 
tis ir elgtis tvirtai, ryžtingai. Perskaitykite labai atidžiai ir pasi- 
taikius progai pasistenkite atlikti. 


1. Nebijokite sėdėti pirmoje eilėje. Ar kada pastebėjote, jog 
susibūrimuose - bažnyčioje, klasėje, auditorijoje ir kitur — 


IŠSIUGDYKITE PASITIKĖJIMĄ SAVIMI IR SUNAIKINKITE BAIMĘ 65 


pirmiausia užimamos paskutinės eilės? Žmonės, sakyčiau, 
grumiasi, kad tik galėtų atsisėsti gale, kad nebūtų „per 
daug matomi“. To priežastis - pasitikėjimo savimi stoka. 

Atsisėdę pirmose eilėse imsite labiau pasitikėti savimi. Pa- 
bandykite. Tegu tai būna jūsų elgesio taisyklė — sėdėti prie- 
kyje. Be abejo, krisite visiems į akis, tačiau atsiminkite, jog 
nepastebimiems Žmonėms gyvenime dažniausiai nesiseka. 


„ Pratinkitės užmegzti ir išlaikyti akių kontaktą. Apie žmo- 
gų labai daug pasako jo žvilgsnis. Žmogus, kuris nežiūri 
jums į akis, instinktyviai priverčia paklausti: „Ką jis sten- 
giasi nuslėpti? Ko jis bijo? Ar jis stengiasi mane apmul- 
kinti? Ar jis ką nors nuo manęs slepia?“ 

Nesėkmė užmezgant akių kontaktą dažniausia byloja apie 
vieną iš dviejų dalykų. Pirma, tai gali reikšti „Šalia tavęs jau- 
čiuosi silpnas. Jaučiuosi prastesnis už tave. Aš tavęs bijau“. 
Antra, kito žmogaus akių vengimas dar gali sakyti „Jaučiuosi 
kaltas. Pasielgiau blogai ir nenoriu, kad tu sužinotum. Bi- 
jau, kad tavo akys mane permatys kiaurai“. 

Žvelgdami pašnekovui į akis jūsų tarsi sakote: „Esu sąžinin- 
gas ir nieko neslepiu. Tikiu tuo, ką tau sakau. Nieko nebijau.“ 

Priverskite savo akis tarnauti sau. Nukreipkite jas tiesiai 

į kito žmogaus akis. Tai ne tik sustiprins jūsų pasitikėjimą 
savimi. Tai padės jums pelnyti kitų žmonių pasitikėjimą. 
„ Žingsniuokite 25 procentais greičiau. Kai buvau paauglys, 
šeimos iškyla į apygardos centrą visuomet būdavo didžiu- 
lis malonumas. Kai visi reikalai būdavo sutvarkyti ir mes 
susėsdavome atgal į mašiną, mama dažnai sakydavo: „Dei- 
vai, pasėdėkime čia minutėlę ir pažiūrėkime į žmones.“ 

Mama buvo puiki žaidėja. Pavyzdžiui, ji kalbėdavo: „Ma- 
tai tą vyruką. Kas, manai, jį jaudina?“ arba „Ką ketina dary- 
ti štai ten stovinti dama, kaip tau atrodo?“, arba „Pažvelk į 
tą Žmogų. Regis, jis pasiklydo“. 

Toks žmonių stebėjimas ir jų poelgių aptarimas buvo puiki 
pamokoma pramoga, beje, pigesnė nei kinas (dar viena prie- 
žastis stebėti Žmones, nors tą išsiaiškinau tik daug vėliau). 

Vis dar esu praeivių stebėtojas. Koridoriuose, vestibiuliuose, 
gatvėse stebiu, kaip žmonės eina pro šalį, ir darau išvadas. 

Psichologai sieja netvarkingą kūno padėtį ir nerangią ei- 
seną su nemaloniu požiūriu į save patį, savo darbą ir su- 
pančius žmones. Tačiau tie patys psichologai mums sako, 
jog iš tikrųjų galime pakeisti tokį požiūrį keisdami laikyse- 
ną ir ėjimo greitį. Stebėkite ir suprasite, jog kūno judesiai 
yra minčių išdava. Štai puolęs į neviltį, nusižeminęs ir at- 
stumtas žmogelis tik slenka ir klumpa. Jo pasitikėjimas sa- 
vimi lygus nuliui. Vidutiniai žmonės ir eina „vidutiniškai“. 
Jų kūno poza yra „vidutiniška“. O jų žvilgnis byloja: „Aš 
tikrai nesu pernelyg išdidus.“ 

Yra dar ir trečia žmonių grupė. Šie demonstruoja didelį 
pasitikėjimą savimi, todėl žingsniuoja greičiau už vidutinio- 
kus. Bemaž bėga. Tokia eisena pasauliui sako: „Man reikia 
nueiti į vieną vietą ir sutvarkyti svarbų reikaliuką. Viskas 
bus gerai po penkiolikos minučių.“ 

Taigi paspartinkite žingsnį 25 procentais. Atmeskite pe- 
čius atgal, ištieskite krūtinę, pakelkite galvą, ir pirmyn! Jūsų 
pasitikėjimas savimi kaipmat išaugs. 

Tik pabandykite ir pamatysite. 


„ Kalbėkite ir diskutuokite. Dirbdamas su įvairiomis klau- 


sytojų grupėmis, mačiau daug nuovokių žmonių, kurie 
vengia dalyvauti diskusijose. Jie lyg ir norėtų pasisakyti, 
tačiau jiems stinga pasitikėjimo savimi. 

Toks žmogus susigūžia ir galvoja pats sau: „Mano nuo- 
monė, ko gera, yra bevertė. Jeigu ką nors pasakysiu, tikriau- 
siai atrodysiu kvailai. Geriau jau patylėsiu. Be to, kiti, ro- 
dos, išmano daugiau už mane...“ 

Kai tokiems seminarų klausytojams nepavyksta išsakyti 
savo minčių, jie pasijunta menki, atstumti, nepripažinti. Daž- 
nai jie pasižada sau „kalbėti kitą kartą“, nors širdimi Žino, 
kad ir kitą kartą susigūžę tylės. 

Kiekvieną kartą, kai jiems nepavyksta viešai tarti savo 
nuomonės, jie gauna dar vieną pasitikėjimą naikinančią nuo- 
dų dozę. Jų savivertė vis labiau smunka. 

Atsiminkite štai ką: kuo dažniau dalyvaujate diskusijose, 
tuo lengviau jums tampa viešai kalbėti. Todėl kalbėkite. Vieši 
pasisakymai, diskusijos — tai pasitikėjimą savimi ugdantis vi- 
taminas. 

Tegul tai būna jūsų elgesio taisyklė — kalbėti kiekviena- 
me atvirame susiėjime, kad ir koks jis būtų, kad ir kur vyk- 
tų. Kalbėkite, pasakykite ką nors niekieno neraginami kiek- 
vienoje verslo konferencijoje, komiteto susirinkime, bendruo- 
menės diskusijoje. Ir nedarykite jokių išimčių. Komentuoki- 
te, teikite pasiūlymus, užduokite klausimus. Nekalbėkite pas- 
kutiniai. Stenkitės pradėti pokalbį, išjudinkite kitus dalyvius, 
pralaužkite drovumo ledus. 

Niekada nesukite sau galvos, kad galbūt atrodysite kvai- 
lai. Neatrodysite. Jei kas su jumis nesutinka, tai jo reikalas. 

Jei vis dėlto abejojate savo oratoriniais gebėjimais, pasi- 
treniruoti bei pasisemti viešų pasisakymų patirties galite spe- 
cialiuose kursuose. Jie kalbėtojo talentą padėjo išsiugdyti šim- 
tams Žmonių. 


„Plačiai šypsokitės. Esame girdėję, jog šypsena įkvėpia ir 
išaugina sparnus. Tai yra nuostabus vaistas, padedantis 
kompensuoti pasitikėjimo stygių. Deja, dauguma žmonių, 
kai patenka į nemalonią situaciją, plačiai šypsotis pamiršta. 
Atlikite štai tokį mažą testą: pabandykite pasijausti nugalėti 
ir tuo pačiu metu plačiai šypsotis. Jūs negalite. Didelė šyp- 
sena suteikia jums pasitikėjimą savimi. Didelė šypsena Su- 
naikina baimę, nustumia jaudulį, numaldo liūdesį. 

Nuoširdi šypsena ne tik pagydo jūsų liguistus jausmus - ji 
ištirpdo kitų priešiškumą, praskaidrina atmosferą. Pašnekovas 
tiesiog negali ant jūsų pykti, jeigu jūs jam nuoširdžiai šypsotės. 
Neseniai nutiko smulkus incidentas, iliustruojantis mano min- 
tis. Stovėjau sankryžoje, laukdamas, kol užsidegs žalia, tik stai- 
ga - BUM! Iš paskos važiuojantis vairuotojas leido kojai nu- 
slysti nuo stabdžių ir išbandė mano užpakalinį buferį. 

Pažvelgiau į užpakalinio vaizdo veidrodėlį ir pamačiau jį iš- 
lipantį iš savo mašinos. Išlipau taip pat ir visiškai pamiršęs ge- 
ro elgesio taisykles pradėjau ruoštis žodžių karui. Prisipažįstu, 
buvau ne juokais pasiryžęs kautis. 

Laimei, prieš man prasižiojant jis priėjo prie manęs, nusi- 
šypsojo ir pasakė kuo nuoširdžiausiu balsu: „Žmogau, aš tik- 
rai nenorėjau, kad taip įvyktų.“ Šypsena, sumišusi su nuošir- 
džiais žodžiais, ištirpdė mano pyktį. Aš sumurmėjau: „Viskas 
gerai. Pasitaiko.“ Per akimirksnį ar net greičiau mano priešiš- 
kumas virto draugiškumu. 

Šypsokitės — tada jausite, jog „laimingos dienos vėl grįžo“. 
Šypsokitės plačiai ir nuoširdžiai. Surūgęs šypsnys nėra tikra 
šypsena. Šypsokitės, kad matytųsi jūsų dantukai. Tokia šypse- 
na yra tikra sėkmės garantija. 

Daug kartų esu girdėjęs: „Pritariu, tačiau kai išsigąstu ar esu 
piktas, galvoje ne šypsenos...“ 

Žinoma, kad tada daugelis pamiršta nusišypsoti. Ir vis dėlto 
prisiverskite sau pasakyti: „Aš šypsosiuosi!“ 

Paskui nusišypsokite. 

Išnaudokite šypsenos galią. 


Apibendrindamas šį skyrių priminsiu štai ką: 


1. Baimę gydo veiksmai. Todėl išsigandę imkitės konstruk- 
tyvių veiksmų. Neveiklumas, atvirkščiai, baimę stiprina ir 
naikina pasitikėjimą savimi. 

„Atminties banke turi būti tik teigiamos mintys. Neleiski- 
te neigiamoms mintims išaugti iki proto pabaisų. Atsisa- 
kykite prisiminti nemalonius įvykius ar situacijas. 


„ Žvelgti į žmones reikia pozityviai. Atminkite: bendrybių 
žmonės turi kur kas daugiau nei skirtybių. Todėl visus ki- 
tus vertinkite kaip iš esmės lygius sau. Juk jie tie patys 
homo sapiens. Būkite supratingi. Loja daug kas, o kanda 
tik vienas kitas. 


„Negalima nusižengti savo sąžinei. Darykite tik tai, kas tei- 
singa ir teisėta. Toks elgesys apsaugos jus nuo kaltės jaus- 
mo nuodų. Tai labai praktiška sėkmės taisyklė. 


„ Viskas apie jus turi byloti: „Aš pasitikiu savimi, tikrai pa- 
sitikiu.“ Todėl elkitės taip: 

e Visada stenkitės atsisėsti į pirmąsias eiles; 

+ Bendraudami užmegzkite akių kontaktą; 

e Imkite žingsniuoti greičiau; 

e Kalbėkite viešuose susibūrimuose; 

+ Plačiai šypsokitės. 

Kaip mąstyti plačiai 


Kartą šnekėjausi su viena darbuotojų parinkimo vadybinin- 
ke. Ji rūpinosi didelės kompanijos personalu. 

Ji keturis mėnesius kiekvienais metais lankosi koledžuose, 
kad pakviestų baigiamojo kurso studentus į savo kompanijos 
apmokymo programą. Ji prisipažino, kad daugelio jaunuolių 
požiūris į darbą ją nuvilia: „Paprastai kalbuosi su studentais, 
kurių pavardės puikuojasi pirmūnų sąrašuose. Retas kuris rim- 
tai domisi darbu mūsų kompanijoje. O mums visų pirma rūpi 
jų motyvacija. Norime sužinoti, ar jie yra tie žmonės, kurie po 
kelerių metų galės rengti stambius projektus, vadovauti pada- 
liniams ar kokiu kitu būdu įsitvirtinti kompanijoje. Turiu pasa- 
kyti, — tęsė pašnekovė, - jog nebūnu patenkinta išgirdusi apie 
tų jaunuolių asmeninius tikslus. Suprantate, dauguma jų visų 
pirma domisi mūsų siūloma senatvės pensijos programa. Ir dar 
jie domisi, ar jiems reikės daug keliauti. Ar galime rizikuoti įsi- 
leisdami į kompaniją tokius žmones? Nesuprantu, kodėl šiais 
laikais jauni žmonės yra tokie konservatyvūs, kodėl jie taip siau- 
rai žvelgia į ateitį? Juk kiekvieną dieną atsiranda vis daugiau 
galimybių. Mokslas ir pramonė sparčiai plėtojasi. O šalies gy- 
ventojų skaičius sparčiai didėja.“ 

Jei žmonės mąsto taip siaurai, vadinasi, toje srityje, kurioje 
jie pasirinko daryti karjerą, nėra konkurencijos. 


KAIP MĄSTYTI PLAČIAI 71 


Kai šnekama apie sėkmę, žmonės nėra matuojami centimet- 
rais, kilogramais, universitetuose gautais laipsniais ar šeimos 
padėtimi. Jie matuojami savo mąstymo mastais. Mūsų pasieki- 
mai iš esmės priklauso nuo gebėjimo mąstyti plačiai. Taigi pa- 
žvelkime, kaip galime išplėsti savo mąstymą. 

Ar klausėte kada savęs, kokia yra didžiausia jūsų silpnybė? 
Sakyčiau, daugelio žmonių silpnybė yra jų susimenkinimas. Jis 
reiškiasi įvairiai. Štai koks nors Džonas perskaito darbo skelbi- 
mą laikraštyje. Tai būtent toks darbas, kokio jis norėtų. Tačiau 
jis nieko nedaro, tik sumurma: „Netinku šiam darbui, tai kam 
vargintis.“ Arba Džimas norėtų draugauti su Džoana, bet jis 
jai neskambina, nes mano, jog negali jai prilygti, yra jai per pras- 
tas. Tomas mano, jog ponas Ričardsas galėtų būti puikus jo pro- 
dukcijos pirkėjas, tačiau jam nepaskambina, nes bijo, kad po- 
nas Ričardsas per daug svarbus Žmogus ir su juo susitikti ne- 
panorės. Piteris pildo darbo paieškos anketą. Vienas klausimas 
skamba taip: „Kokios norite pradinės algos?“ Piteris parašo kuk- 
lią sumelę, nes didesnės jaučiasi nevertas... 

Filosofai jau daugel amžių kartoja: Pažink pats save. Tačiau 
dauguma žmonių, atrodo, interpretuoja šį patarimą taip: Pa- 
žink tik neigiamas savo savybes. Jie visų pirma kreipia dėmesį į 
savo trūkumus, klaidas, silpnybes. Taip elgdamiesi jie tik dar 
labiau menkina savivertę. 

Štai pratimėlis, padėsiantis įvertinti tikrąjį asmenybės dydį. 
Išbandžiau jį vadovų ir pardavėjų rengimo seminaruose. 


1. Išvardinkite savo penkias teigiamas savybes. Pasikvieski- 
te pagalbon kokį objektyvų žmogų - galbūt savo žmoną, 
viršininką ar dėstytoją - kuris pasakytų apie jus savo nuo- 
monę. (Dažniausiai minimos teigiamos savybės būna išsi- 
lavinimas, patirtis, gabumai, išvaizda, gerai sutvarkytas šei- 
myninis gyvenimas, požiūris, iniciatyvumas.) 

2. Paskui po kiekviena teigiama savo savybe parašykite trijų 
sėkmės lydimų žmonių vardus, kurie tomis savybėmis pa- 
sigirti negali. 


Atlikę šį pratimėlį pastebėsite, kad daugelį sėkmės lydimų 
žmonių aplenkėte bent jau viena teigiama savybe. 

Taigi peršasi tik viena išvada: esate daug didesnė asmeny- 
bė, nei apie save manėte. Tegu jūsų mąstymas taip pat būna 
platus! Ir niekada, niekada, niekada neparsiduokite už mažą 
atlygį! 


Dabar pasakysiu vieną svarbų dalyką: mes mąstome ne žodžiais 
ir ne frazėmis. Mes mąstome tik vaizdiniais. Žodžiai yra minčių 
išraiška. Kalbant ar skaitant, tas nuostabus instrumentas pro- 
tas žodžius ir frazes automatiškai paverčia minčių paveikslais. 
Jeigu kas nors jums sako „Džimas nusipirko naują namą už- 
miestyje“, jūs mintyse išvysite namą. Jei jums praneš, kad Dži- 
mas įsigijo automobilį, išvysite automobilį. 

Kai rašome ar kalbame, esame tarsi projektoriai, kitų minty- 
se rodantys kino filmus. Kokius „filmus rodome“, taip žmonės 
ir reaguoja, taip jie su mumis ir elgiasi. Tarkime, grupelei žmo- 
nių sakome: „Gaila, bet mums nepavyko.“ Ką regi tie žmonės? 
Pralaimėjimą, neviltį, liūdesį — visa tai telpa į žodį „nepavy- 
ko“. Bet jūs tęsiate: „Yra kitas būdas, kuris, manau, turėtų su- 
veikti.“ Ir štai tie žmonės atkunta, pralinksmėja, jie pasiruošę 
bandyti vėl. 

Sakome: „Mes susidūrėme su problema.“ Žmonių mintyse 
iškart gimsta spręstinos problemos paveikslas - dažniausiai niū- 
rių spalvų. Todėl geriau sakykime taip: „Mes susidūrėme su 
iššūkiu.“ Tada sukursite įdomų, intriguojantį, keliantį sportinį 
entuziazmą paveikslą. 

Pasakykite „Mes patyrėme didelių nuostolių“, ir žmonės 
prieš akys pamatys išleistus pinigus, kurie niekada negrįš. Tai 

labai nemalonu. Todėl geriau tarkite „Mes padarėme didelę in- 
vesticiją“ ir žmonės iš karto išvys būsimąjį pelną. 

Noriu pasakyti štai ką: plačiai mąstantys žmonės sugeba kurti 
šviesius, kupinus optimizmo mintinius paveikslus, arba vaizdinius. 
Jie pasirenka tokius žodžius ir frazes, kurie įkvepia klausyto- 
jus, sukuria jų akyse nuostabius sėkmės paveikslus. 


Žemiau pateiktos lentelės kairiajame stulpelyje surašytos fra- 
zės, kuriančios menkus, neigiamus vaizdinius. Dešiniajame stul- 
pelyje - pozityvius vaizdinius generuojančios frazės. 

Skaitydami jas, paklauskite savęs: „Kokius piešinius minty- 


se aš matau?“ 


Negatyvios frazės 


Iš to nebus jokios naudos, mes 
nusivarę. 


Aš jau sukausi tame versle ir 
man nepavyko. Daugiau ne- 
bandysiu. 


Aš bandžiau, bet produktas 
buvo nepaklausus. Žmonės jo 
nenori. 


Rinka perpildyta. Savo vietos 
ten nerasiu. 


Jų užsakymas buvo mažas. 
Nutraukime su jais sutartį. 


Pozityvios frazės 


Mes dar nenusivarę. Bandyki- 
me. Yra dar vienas būdas. 


Aš bankrutavau, tačiau tai bu- 
vo mano paties kaltė. Paban- 
dysiu dar kartą. 


Man dar nepavyko parduoti 
šio produkto. Tačiau aš Žinau, 
jog jis geras, ir ketinu rasti bū- 
dą padaryti jį perkamą. 


Rinka niekada nepersipildo, 
jeigu tik moki į ją įsiskverbti 
su savo produktu. 

Jų užsakymas per mažas. Su- 


galvokime planą, kaip Jiems 
įsiūlyti daugiau. 

Negatyvios frazės 


Penkeri metai, kuriuos sugai- 
šiu kildamas karjeros laiptais 
šioje kompanijoje, yra per 
daug. 


Konkurentai pranašesni. Aš jų 
neįveiksiu. 


Niekas niekada nenorės to 
produkto. 


Palaukime, kol viskas atslūgs, 
tuomet nupirksime viską ur- 
mu didmenine kaina. 


Šiam darbui esu per jaunas 
(per senas). 


Tai nepavyks. Regiu tamsą, 
miglą, neviltį, nesėkmes. 


Pozityvios frazės 


Penkeri metai iš tikrųjų nėra il- 
gas laiko tarpas. Tik pagalvo- 
kite: man dar lieka trisdešimt 
metų produktyvaus darbo. 


Konkurentai gana stiprūs. To- 
dėl susirinkime visi draugėn ir 
pagalvokime, kaip galėtume 
juos nugalėti. 


Tokio, koks jis yra, jo nepirks. 
Todėl pasvarstykime, ką galė- 
tume patobulinti. 


Investuokime dabar. Tikėki- 
mės suklestėjimo, o ne nuos- 
mukio. 


Mano amžius —- mano privalu- 
mas. 


Tai pavyks. Regiu šviesą, vil- 
tį, sėkmę, pergales. 


Kaip susiformuoti sėkmės žodyną 


Štai keturi būdai, padėsiantys suformuoti sėkmės žodyną. 
1. Kalbėdami apie savijautą, vartokite pozityvius, linksmus 

žodžius bei frazes. Jei į klausimą „Kaip jaučiatės šian- 

dien?" atsakysite „Esu pavargęs (man skauda galvą, norė- 

čiau, kad būtų šeštadienis, nekaip jaučiuosi)“, tai iš tikrų- 
jų priversite save pasijusti blogiau. Todėl kai jūsų paklaus 
„Kaip sekasi?“ arba „Kokia jūsų savijauta?“, atsakykite 
„Nuostabiai! Puiki savijauta. Ačiū. O kaip sekasi jums?“ 
Kiekviena pasitaikiusia proga tvirtinkite, jog jaučiatės nuo- 
stabiai, ir pradėsite nuostabiai jaustis iš tikrųjų. Be to, pa- 
kils jūsų savivertė, jūs pelnysite nuostabaus žmogaus re- 
putaciją, jums bus lengviau bendrauti su bendradarbiais, 
draugais, šeimynykščiais. 


„ Apie kitus žmones taip pat kalbėkite tik pozityviai. Drau- 
gams, kolegoms, artimiesiems turėkite atidėję po gerą žo- 
dį. Kai kalbatės apie trečią asmenį, būtinai pagirkite jį: „Jis 
tikrai puikus jaunuolis“; „Man sakė, kad jis dirba be galo 
gerai“ ir panašiai. Venkite „sumalkime jį į miltus“ tipo po- 
sakių. Anksčiau ar vėliau tie žmonės sužino, kas apie juos 
buvo pasakyta, ir tuomet jūsų žodžiai atsisuka prieš jus. 


„ Drąsinkite kitus žmones, negailėkite jiems šiltų žodžių. 
Kiekvienas trokšta būti giriamas. Raskite gerą žodį sutuok- 
tiniui. Pastebėkite ir pagirkite kartu su jumis dirbančius 
kolegas. Nuoširdžiai pasakytas pagyrimas yra sėkmės įran- 
kis. Naudokitės juo! Naudokitės nuolatos. Girkite žmonių 
išvaizdą, atliktą darbą, nepamirškite jų šeimos narių. 


„Artimiausios ateities planus nusakykite pozityviais Žo- 
džiais. Kai žmonės išgirsta „Turiu gerą naujieną. Mums 
pasitaikė nepaprastai gera proga...“, jų mintyse kyla nuo- 
stabūs vaizdiniai. O jeigu pasakote „Patinka jums tai ar 
ne, bet mes turime darbelio, būtino atlikti“, žmonių min- 
čių kinas rodo blankius, nuobodžius vaizdus. Pažadėkite 
pergalę ir pamatysite spindinčias akis. Pažadėkite pergalę 
ir laimėsite paramą. Statykite pilis, bet nekaskite kapų! 

Regėkite ateitį, ne vien šią dieną 


Plačiai mąstantys žmonės moka pastebėti ne tik jau esančius 
dalykus - jų žvilgsnis nukreiptas į ateitį. Štai keturi iškalbingi 
pavyzdžiai. 

1. Kas suteikia vertę nekilojamajam turtui. Štai ką man pa- 
pasakojo vienas sėkmingai dirbantis nekilnojamojo turto 
agentas. (Jo specializacija - kaimo vietovių pastatai ir žemė.): 
„Didžioji dalis šių vietų pastatų yra nelabai patrauklios iš- 
vaizdos, — kalbėjo jis. - Vis dėlto man sekasi jais prekiauti. 
Taip yra todėl, kad nesistengiu pirkėjams parduoti jų tokių, 
kokie jie yra dabar. Pavyzdžiui, ferma: sukuriu planą, kokia 
ji galėtų būti. Pasakau, kad šalia driekiasi 20 akrų žemės, 20 
akrų miško ir ji yra tik 20 mylių nuo miesto. Išstudijuoju 
visas žemės ūkio verslo galimybes, susipažįstu su kaimynais, 
pasidomiu jų planais ir tą visą informaciją pateikiu poten- 
cialiems pirkėjams. Žodžiu, padedu jiems pažvelgti į ateitį, 
kad jie matytų, į ką pavirs jų pinigai. Taip dirbdamas galiu 
parduoti fermą už daug didesnę kainą nei mano konkuren- 
tai. Pirkėjai moka ne tik už žemės plotą ir pastatus, bet ir už 
idėją.“ 

Taigi matome, kad ateities vizija kelia prekės kainą. Daro 
prekę vertingesnę. 


2. Kiek vertas klientas. Vienos stambios parduotuvės direktorė 
per prekybos vadybininkų konferenciją kalbėjo taip: „Galbūt 
aš šiek tiek senamadiška, tačiau nė kiek neabejoju, jog ge- 
riausias būdas paskatinti pirkėją grįžti yra draugiškai ir man- 
dagiai jį aptarnauti. O dabar neretai būna, kad pirkėjai išei- 
na nepatenkinti. Štai neseniai girdėjau, kaip vienas parda- 
vėjas pasakė, kad jis neketina plėšytis dėl pirkėjo, perkan- 
čio prekę vos 1,98 dolerio. Negerai, jeigu mūsų pardavėjai 
klientus matuoja doleriais ir centais. Išgirdusi šiuos žodžius 
nusprendžiau, jog toks požiūris privalo būti pakeistas. 

Grįžusi į biurą paprašiau duomenų, kiek pernai metais mūsų 
parduotuvėje išleido vienas statistinis pirkėjas. Skaičiai mane nu- 
stebino: pasirodo, ta suma yra 362 doleriai! Štai ko iš tikrųjų ver- 
tas klientas. Todėl jis negali būti vertinamas pagal vieną pirkinį.“ 

Ta išvada tinka bet kokiai verslo sričiai. Jei mokame vertinti 
klientus, jie tampa mūsų pajamų šaltiniu, galima sakyti, mums 
tarnauja. Be to, jei klientų nevertiname, jie kreipiasi į konku- 
rentus. Štai ką man papasakojo pažįstamas studentas, nuspren- 
dęs nepietauti vienoje kavinėje. 

„Vieną dieną nutariau išbandyti naujos kavinės virtuvę. Kiek- 
vienas centas man šiuo laikotarpiu yra svarbus, todėl aš labai 
atidžiai žiūriu, kur juos išleisti. Praeidamas pro paukštienos pa- 
tiekalus, pamačiau kalakutieną su padažu, kuri atrodė tikrai 
skaniai, o jos kaina tebuvo 39 centai. Tačiau man priėjus prie 
kasos kasininkė pažvelgė į padėklą ir tarė "doleris ir devyni cen- 
tai". Aš mandagiai paprašiau kainą patikslinti, nes pats buvau 
suskaičiavęs, jog už viską turiu mokėti be cento dolerį. Nužvel- 
gusi mane reikšmingu žvilgsniu, ji perskaičiavo. Tą skirtumą, 
pasirodo, sudarė kalakutiena, už kurią ji kason įmušė keturias- 
dešimt devynis centus vietoj trisdešimt devynių. Tuomet aš at- 
kreipiau jos dėmesį į užrašą prie kalakutienos, kuriame buvo 
parašyta “trisdešimt devyni centai“. Tai jai labai nepatiko. 'Man 
nesvarbu, kas ten parašyta. Kaina turėtų būti keturiasdešimt 
devyni centai. Štai šios dienos kainoraštis. Kažkas, rašydamas 
kainas prie mėsiškų patiekalų, padarė klaidą. Jūs turite sumo- 
kėti keturiasdešimt devynis centus. Pabandžiau jai paaiškinti, 
jog vienintelė priežastis, kodėl aš išsirinkau kalakutieną, buvo 
tie trisdešimt devyni centai. Jeigu ten būtų buvę parašyta ketu- 
riasdešimt devyni centai, tuomet būčiau pasiėmęs ką nors kita. 
Į tai kasininkė atsakė: “Jums paprasčiausiai reikės sumokėti ke- 
turiasdešimt devynis centus“. Ir aš sumokėjau, nes nenorėjau 
ten stypsoti ir aušinti burnos. Tačiau tą pačią akimirką nuspren- 
džiau, jog daugiau niekada čia nevalgysiu. Per metus pietums 

išleidžiu apie du šimtus penkiasdešimt dolerių ir galiu už- 
tikrinti, jog ta valgyklėlė negaus nė centų iš jų.“ 

Štai jums prasto požiūrio pavyzdys - kasininkė tematė 
tuos menkus dešimt centų, bet ne potencialius du šimtus pen- 
kiasdešimt dolerių. 


„Aklo pienininko atvejis. Kartais pribloškia, kaip Žmonės 


nesugeba įžvelgti gerų galimybių, palankių progų. Prieš ke- 
lerius metus pas mus atėjo jaunas pienininkas siūlyti savo pa- 
slaugų. Aš jam paaiškinau, jog jau turime, kas mums teikia 
pieno produktus, ir esame patenkinti aptarnavimu. Vis dėlto 
pasiūliau jam užeiti pas kaimynę ir paslaugas pasiūlyti jai. 

Į tai jis man atšovė: „Aš jau šnekėjausi su jūsų kaimyne, 
bet jie suvartoja vos po kvortą pieno kas antrą dieną. Žino- 
te, dėl tiek tiesiog neapsimoka vargintis.“ — „Gali būti, - ta- 
riau, — tačiau ar pastebėjote, jog tuose namuose pieno pa- 
klausa po mėnesio ar dviejų pastebimai išaugs? Atsiras dar 
viena burnytė, kuri pieno išgers gana nemažai.“ 

Kurį laiką vaikinas žiūrėjo į mane lyg kuolu per galvą ga- 
vęs, paskui tarė: „Ir koks gi aklas žmogus gali būti...“ 

Šiandien toji „po kvortą pieno kas antrą dieną“ šeima per- 
ka jo po septynias kvortas kas antrą dieną iš kito pienininko — 
kuris mokėjo bent truputį žvilgtelėti į ateitį. Beje, girdėjau, 
jog toje šeimoje netrukus bus dar vienas mažylis, taigi sep- 
tynių kvortų jiems nebeužteks. 

Tad kokie akli mes galime būti? Žvelkite į ateitį, matykite 
toliau nei ši diena. 


„ Kas nusako jūsų vertę. Prieš kelias savaites po seminaro prie 


manęs prlėjo vienas jaunuolis ir paklausė, ar negalėtume ke- 
lias minutes pasišnekėti. Žinojau, jog maždaug 26 metų am- 
žiaus vyrukas augo „sunkioje“ šeimoje, jam apskritai sun- 
kiai sekėsi. Taip pat žinojau, jog jis iš kailio nėrėsi norėda- 
mas iš t0S gyvenimo duobės išlipti. 

Begerdami kavą, mudu greitai išsprendėm technines jo pro- 
blemas, o paskui pokalbis pakrypo apie tai, kaip žmonės, tu- 
rintys ribotus materialius išteklius, turėtų žvelgti į ateitį. Jis kal- 
bėjo labai atvirai: „Banke turiu mažiau nei 200 dolerių. Mano, 
paprasto klerko pareigos, apmokamos prastai, mano mašina 
ketverių metų senumo, su žmona mudu gyvename apšiurusia- 
me butuke... Tačiau, - tęsė jis, - aš nė nemanau sustoti. Nepri- 
teklius manęs nesustabdys.“ 

Mane sudomino jo žodžiai. Paprašiau paaiškinti, ką jis turi 
omenyje. 

„Galiu pasakyti, - toliau kalbėjo vaikinukas, - kad pastaruo- 
ju metu tyriau žmones ir pastebėjau vieną įdomų dalyką: dau- 
gelis yra įsitikinę, kad jie visą gyvenimą nugyvens taip, kaip 
gyvena šiandieną. Sakyčiau, jie nemato ateities, jie mato tik ap- 
gailėtiną dabartį. Geras pavyzdys yra mano kaimynas. Jis nuo- 
lat verkšlena dėl mažo atlyginimo, nuolatos užsikemšančios ka- 
nalizacijos, neapmokėtų sąskaitų. Žodžiu, tas žmogus vis pri- 
mena sau, koks jis vargšas ir užguitas. Jis elgiasi taip, lyg būtų 
pasmerktas skursti taip visą likusį gyvenimą. Jeigu matyčiau 
save tik tokį, koks esu šią akimirką, - karštai tęsė pašnekovas, — 
na, sena mašina, mažos pajamos, pigus butas, o valgiaraštyje 
tik pigūs mėsainiai, suprantama, mane apimtų neviltis. Tad nu- 
sprendžiau žvilgtelėti į save tokį, koks, tikėtina, būsiu po kele- 
rių metų. Jau aš ne eilinis klerkas, liūdnai murksantis prie lan- 
gelio ir laukiantis klientų, o aukštesnes pareigas einantis tar- 
nautojas. Nematau ir vargano butuko. Matau nuostabius na- 
mus priemiestyje. Stengiuosi mąstyti plačiau. Kaip rodo mano 
patirtis, toks mąstymas apsimoka.“ 

Nuostabus planas, kaip pakelti savivertę, tiesa? Šis jaunuo- 
lis sparčiai juda pirmyn į tikrai nuostabų gyvenimą. Jis vado- 
vaujasi viena svarbia sėkmės taisykle: Svarbu ne tai, ką jūs dabar 
turite. Svarbu tai, ką ketinate gyvenime turėti ir pasiekti. 

Kainą į pasaulio mums prilipdytą etiketę įsirašome patys. 

Štai kaip galite pažvelgti į ateitį ir atitraukti akis nuo esamos 
padėties. 


1. Pratinkitės pakelti daiktų vertę. Atsiminkite pavyzdį apie 
nekilnojamąjį turtą. Paklauskite savęs: „Ką galiu padary- 
ti, kad pridėčiau vertės šiam kambariui, namui ar verslui?“ 
Nuolat ieškokite idėjų, galinčių padaryti daiktus vertin- 
gesnius. Butas, namas ar verslas vertingi tiek, kiek vertin- 
ga idėja, kaip jais naudotis ir gauti pelną. 


2. Pratinkitės pakelti žmonių vertę. Paklauskite savęs: „Ką 
galiu padaryti, kad labiau vertinčiau savo kolegas? Kad jų 
darbas būtų efektyvesnis? Kad augtų jų asmenybės?“ Pri- 
siminkite, jog pirmiausia turite pamatyti gerąsias žmogaus 
savybes, įvertinti visas jų teigiamybes. 


3. Nuolat kelkitės savivertę. Kasdien klauskite savęs: „Ką ga- 
liu padaryti, kad tapčiau vertesnis, kad kilstelėčiau savo 
asmeninius gyvenimo standartus?“ Įsivaizduokite save ne 
tokį, koks esate dabar, o tokį, koks galite būti rytoj, po 
metų, po kelerių. Tuomet sprendimai ir mintys pasipils sa- 
vaime. Tik pabandykite ir pamatysite. 


Jau pensijon išėjęs vienos vidutinio dydžio spaustuvės (60 
darbuotojų) valdytojas ir savininkas papasakojo, kaip buvo iš- 
rinktas jo įpėdinis. „Prieš penkerius metus, - pradėjo jis, - man 
reikėjo buhalterio, galinčio vadovauti įmonės finansiniam ir 
administraciniam gyvenimui. Mano nusamdyto jaunuolio var- 
das buvo Haris, teturėjo jis vos 26 metus. Apie spaustuvės ver- 
slą jis neišmanė nieko, tačiau buhalteris, kaip rodė gyvenimo 
aprašymas, buvo neblogas. Prieš pusantrų metų, kai aš išėjau 
į pensiją, mes tą patį jaunuolį paskyrėme kompanijos prezi- 
dentu ir direktoriumi. Kai dabar į visa tai žvelgiu atgal, ma- 
tau, jog Haris turėjo vieną savybę, kuri iškėlė jį aukščiau už 

visus kitus kandidatus. Jis buvo nuoširdžiai ir energingai su- 
sidomėjęs visa kompanija ir jos veikla, ne tik pasirašinėjo če- 
kius ir tvarkė buhalteriją. Pirmuosius metus, kai Haris dar dir- 
bo su manimi, mes netekome kelių darbuotojų - jie išėjo pas 
konkurentus. Tada Haris pasiūlė įdiegti efektyvią ir nebran- 
gią darbuotojų skatinimo sistemą. Tas vaikinukas padarė ir 
daugiau kitų dalykų, kurie pagelbėjo ir atnešė naudos visai 
kompanijai. Jis detaliai įvertino ir apskaičiavo gamybos sky- 
riaus įkainius bei sąnaudas ir tuo būdu padėjo įsisavinti di- 
delę investiciją. Kartą įmonė nukentėjo nuo didelio kainų kri- 
timo. Tada Haris nuėjo pas prekybos skyriaus vadovą ir pa- 
siūlė kelias geras idėjas, padėjusias mums padidinti prekybos 
apimtį. O atėjus naujam darbuotojui, Haris visuomet būdavo 
šalia, kad padėtų šiam įsilieti į kompaniją. Jis nuoširdžiai vis- 
kuo domėjosi, jam viskas rūpėjo. Man išėjus į pensiją, Haris 
buvo vienintelis, tinkantis užimti mano vietą. Nesuprask klai- 
dingai, - tęsė draugas, - Haris nesistengė perlipti man per gal- 
vą ar kitaip mane pralenkti. Jis nebuvo visur mėgstantis kiš- 
tis žmogus. Taip pat jis nebuvo agresyvus. Tiesiog jis jautė, 
kad kompanijos reikalai — tai jo reikalai,“ — baigė pasakojimą 
senasis spaustuvininkas. 

Iš Hario pasimokyti galime visi. „Aš dirbu tik savo darbą ir 
niekur nekišu nosies“ tėra smulkus ir siauras mąstymas. Pla- 
čiai mąstantis žmogus mato save kaip komandos narį, jis laimi 
ir pralaimi kartu su komanda, bet ne pats vienas. Tokie žmo- 
nės padeda kuo tik gali, netgi kai neatsilyginama tiesiogiai ar 
tuojau pat. Žmogus, nusisukantis nuo komandos problemų, nie- 
kada nebus tikras lyderis. 

Maąstykite plačiai. Tegul kompanijos interesai būna ir jūsų 
interesai. Tikriausiai vos keli asmenys, dirbantys didelėse kom- 
panijose, nesavanaudiškai ir nuoširdžiai domisi bendrais rei- 
kalais. Tai tie žmonės, kuriems laikui atėjus patikimos atsakin- 
giausios ir geriausiai apmokamos pareigos. 

Daug, labai daug potencialiai stiprių žmonių suklumpa 
prieš mažas ir nereikšmingas kliūtis. Pažvelkime į kelis pa- 
vyzdžius: 


1. Kaip pasakyti gerą kalbą 


Beveik kiekvienas svajoja mokėti pasakyti „aukščiausios kla- 
sės“ kalbą. Deja, dauguma tik svajoja. Viešą kalbą pasakyti sun- 
ku. 

Kodėl? Priežastis labai paprasta. Žmonės sutelkia dėmesį į 
menkus, nesvarbius dalykus, o didelius - pamiršta. Ruošda- 
miesi kalbai, jie duoda sau tokius nurodymus kaip „Reikia ne- 
pamiršti stovėti tiesiai“, „Nejudėti į šalis ir nemojuoti ranko- 
mis“, „Neleisti klausytojams pamatyti, jog naudojuosi užrašais“, 
„Stengtis nedaryti kalbos klaidų“, „Kaklaraištis turi gulėti tie- 
siai“, „Kalbėti garsiai, bet ne rėkti“ ir t. t. 

Ir kas gi nutinka, kai toks oratorius atsistoja sakyti kalbą? 
Jam baisu, nes yra davęs sau galybę nurodymų, ko neturėtų 
daryti. Jis sutrinka, ima painiotis ir vis mintimis savęs klausia 
„Ar nesuklydau?“ Trumpai tariant, jis jaučiasi kaip išsitiesęs 
lygioje vietoje. Taip yra todėl, kad toks žmogus sutelkia dėme- 
Sį į menkas, sąlyginai nesvarbias gero kalbėtojo savybes, o visa 
tai, kas svarbu, tiesiog pamiršta. O svarbu yra tema, kuria jis 
ketina kalbėti, ir troškimas savo žiniomis pasidalyti su kitais žmo- 
nėmis. 

Neleiskite, kad jaudulys sutrukdytų jums pasakyti efektingą 
viešą kalbą. 


2. Kodėl kyla kivirčai 


Ar kada paklausėte savęs, kodėl kyla kivirčai? Bent jau de- 
vyniasdešimt devyniais procentais atvejų kivirčai gimsta iš men- 
kų, nesvarbių dalykų, pavyzdžiui: Džonas grįžta namo pavar- 
gęs, nedaug tereikia, kad pratrūktų. Vakarienė jam neskani, 

todėl jis nukabina nosį ir pradeda burbėti. Džoanos diena taip 
pat nebuvo iš geriausiųjų, todėl tiesiog gindamasi ji sako: „Na, 
o ką gi tu tikiesi gauti už tuos pinigus, kuriuos mes skiriame 
maistui?“ arba „Gal ir galėčiau gaminti skaniau, jeigu turėčiau 
naują viryklę, kaip visi kiti“. Toks pasakymas įžeidžia Džono 
garbę ir šis puola toliau: „O ne, Džoana, tai ne dėl pinigų trū- 
kumo. Tai dėl to, jog tu nemoki su jais tvarkytis.“ 

Ir tuomet prasideda! Iki kol paskelbiamos paliaubos, iš kiek- 
vienos pusės nuskamba galybė įvairių kaltinimų. Visos gero el- 
gesio taisyklės pamirštamos. Abu mūšio lauką palieka susiner- 
vinę ir įsitempę. Tačiau konfliktas dar neužgęsta, abu turi pa- 
ruošę „šovinių“ kitam šeimyninio karo mūšiui. Patarimas toks: 
jei norite išvengti barnių, plėskite mąstymą. 

Štai veiksmingas būdas. Prieš skųsdamiesi, kaltindami ar pra- 
dėdami naują puolimą, paklauskite savęs, ar iš tikrųjų tai taip 
svarbu. Pasirodys, kad dažniausiai - ne. Taip klausdami savęs, 
išvengsite daugybės konfliktų. 

Klauskite savęs: „Ar tikrai svarbu, kad jis (ji) rūko, pamiršta 
užsukti dantų pastos tūtelę ar kiek vėliau grįžta namo?Ar tik- 
rai svarbu, kad jis (ji) truputį pereikvojo pinigus ar pasikvietė 
į svečius žmogų, kuris man nepatinka?“ 

Klausimas „Ar tai tikrai svarbu?“ veikia tiesiog magiškai. Jis 
veikia ir namie, ir darbe, ir po darbo, pavyzdžiui, kai grįždami 
namo patenkate į transporto kamštį. 


3. Džonas gavo mažiausią kabinetą 


Prieš kelerius metus stebėjau, kaip žlugo vieno vaikino kar- 
jera, kurią jis buvo pradėjęs reklamos versle. 

Keturi jauni darbuotojai, turintys tą patį statusą, buvo per- 
kelti į naujus kabinetus. Trys kabinetai buvo vienodo dydžio ir 
vienodai įrengti. Ketvirtasis buvo mažiausias ir prasčiau įreng- 
tas. Jis atiteko Dž. M. Pasirodo, jis tai priėmė kaip didžiausią 

įžeidimą. Netgi pasijuto diskriminuojamas. Jo širdyje suvešėjo 
pavydas ir pyktis, jis pasijuti menkesnis už anuos tris kolegas 
ir ėmė jiems jausti priešiškumą. Užuot pasistengęs darniai kar- 
tu dirbti, jis darė viską, kad jiems nesisektų. Reikalai ėjo blo- 
gyn. Padėtis tapo nevaldoma, ir vadovybė neturėjo kito pasi- 
rinkimo, kaip tik atleisti Dž. M. iš darbo. 

Dž. M. karjerą sužlugdė menkas, smulkus mąstymas. Apa- 
kintas nuoskaudos dėl tariamos diskriminacijos, šis jaunuolis 
visai nesusimąstė, kad personalo vadybininkas, skirstęs kabi- 
netus, nė nežinojo, kuris jų buvo mažiausias! Niekas toje orga- 
nizacijoje, išskyrus Dž. M., nelaikė kabineto dydžio žmogaus 
vertės rodikliu. 


4. Žodis apie mikčiojimą 

Vienas prekybininkas papasakojo, jog netgi mikčiojimas jo 
profesijos atstovams gali būti privalumas, jeigu tik žmogus mo- 
ka šį savo kalbos defektą išnaudoti. „Turiu draugą, taip pat pre- 
kybininką, kuriam patinka darbe pajuokauti, nors kartais tie juo- 
kai visiškai nėra juokingi, - pasakojo draugas. - Prieš kelis mė- 
nesius į jį dėl darbo kreipėsi vienas vaikinukas, mikčius. Jis iš- 
ties siaubingai mikčiojo, o mano draugas nusprendė, kad pasi- 
taikė puiki proga pajuokauti. Jis mikčiui pasakė, kad pats lais- 
vos darbo vietos neturi, bet žino, kam kaip tik reikia žmogaus 
(man!). Ir atsiuntė ji pas mane. Po trisdešimties minučių šis įė- 
jo mano į mano kabinetą. Šiam nespėjus ištarti nė trijų žodžių, 
aš jau žinojau, kodėl kolega čia jį atsiuntė. 'E-e-e-esu Dž-Dž- 
Dž-D-ekas, - tarė šis. - Ponas X atsiuntė mane p-p-pas jus p-p- 
pasikalbėti dėl d-d-darbo.' Kiekvienas jo žodis rodėsi lyg grum- 
tynės. Pats sau mintyse tariau: 'Šis vaikinukas netgi Volstrite 
vieno dolerio kupiūros už 90 centų neparduotų.' Griežiau dan- 
tį ant savo draugo, kita vertus, vaikinuko pagailo. Pamaniau, 
jog mažiausiai, ką galiu padaryti, tai užduoti jam kelis manda- 

gius klausimus, kol sugalvosiu gerą pateisinimą, kodėl negaliu 
priimti jo dirbti. Net keista, bet po trumpo pokalbio supratau, 
kad jis nėra kvailas — buvo išsilavinęs, apsišvietęs, elgėsi labai 
maloniai, vis dėlto mikčiojo — tai buvo minusas. Pagaliau nu- 
sprendžiau baigti mūsų pokalbį vienu paskutiniu klausimu: 'Ko- 
dėl manai, kad gali parduoti?" - "Na, - atsakė šis, - aš g-g-grei- 
tai mokausi, man p-p-patinka žmonės, m-m-manau, jog turite 
gerą įmonę ir n-n-noriu už-už-užsidirbti p-p-pinigų. A-a-aš tik- 
rai t-t-turiu kalbos defektą, b-b-bet tai m-m-man nen-ne-netruk- 
do, t-t-tai k-k-kodėl turėtų t-t-trukdyti kam nors k-k-kitam?" Iš 
šio atsakymo supratau, kad vaikinas turi visas pardavėjui rei- 
kalingas savybes. Tą pačią akimirką nusprendžiau leisti jam pa- 
bandyti. Ir žinai, jam kuo puikiausiai sekasi.“ 

Netgi kalbos sutrikimas pardavėjui nesutrukdys, jeigu jis tu- 
rės kitų teigiamų savybių. 


Susidūrę su nemaloniomis gyvenimo smulkmenomis, elki- 
tės taip: 

1. Prisiminkite savo didžiuosius tikslus. Dažnai mes esame 
kaip pardavėjai, kurie, kai jiems nepavyksta parduoti, pra- 
neša vadovui: „Vis dėlto aš įtikinau klientą, jog šis buvo 
neteisus.“ Didžiausias prekybos tikslas yra parduoti, o ne 
ginčytis su pirkėjais. 

Didysis santuokos tikslas yra laimė, ramybė, darna, todėl į 
kasdieniškas smulkmenas nekreipkite dėmesio. 
Bendravimo su kaimynais tikslas yra tarpusavio pagarba ir 
draugystė, todėl negalvokite, kaip uždaryti jų šunį, nes šis 
kartais naktimis loja. 

Kariniu žargonu šnekant, daug geriau pralaimėti mūšį, bet 
laimėti karą, negu laimėti vieną mūšį ir pralaimėti karą. 
Tegul jūsų akys matys tik didžius dalykus. 

2. Paklauskite savęs: „Ar iš tikrųjų tai yra svarbu? Ar priva- 
lau dėl to atsiduoti neigiamoms emocijoms?“ Toks klausi- 
mas - puikus vaistas nuo susierzinimo. Mažiausiai 90 pro- 
centų barnių ir ginčų niekada net neprasidėtų, jeigu ne- 
maloniose situacijose užduotumėte sau šį klausimą. 


3. Sakydami kalbas, spręsdami problemas, patardami darbuo- 
tojams, galvokite apie tikrai svarbius dalykus, - dalykus, 
kurie keičia gyvenimą. Nebūkite paviršutiniški. Te jūsų 
akiratyje būna tik reikšmingi dalykai. 


Mąstymo testas 


Lentelės kairiajame stulpelyje išvardintos gyvenimo situaci- 
jos. Viduriniame ir dešiniajame stulpeliuose pateikta, kaip tas 
pačias situacijas mato siauro ir plataus mąstymo žmonės. Pasi- 
tikrinkite ir nuspręskite, kuris kelias jus nuves ten, kur norite 
nueiti. Siauras mąstymas ar platus mąstymas? 

Viena situacija - du požiūriai. O renkatės jūs. 


SITUACIJA Kaip į ją žvelgia siau- 
rai mąstantis žmogus 


Gauna išlaidų. Norėdamas padidinti 
sąskaitą pajamas, nusprendžia 
sumažinti išlaidas. 


Kalbasi Apie draugus, ekono- 
miką, darbą kompanijo- 
je, konkurenciją ir t. t. 
kalba tik neigiamus da- 
lykus. 


Kaip į ją žvelgia plačiai 
mąstantis žmogus 


Norėdamas padidinti 
pajamas, nusprendžia 
daugiau dirbti. 


Kalbėdamas pabrėžia tik 
teigiamus dalykus. 


Žvelgia į 
ateitį 


Planuoja 
darbą 


Konkuruoja 


Planuoja 
biudžetą 


Užsibrėžia 
tikslus 


Buria 
komanda 


Analizuoja 
klaidas 

Tikisi, kad padėtis ne- 
pablogės, nemato jokių 
naujų galimybių, jau- 
čiasi nesaugus. 


Visų pirma svarsto, kaip 
kuo mažiau dirbti. 


Konkuruoja tik su vi- 
dutiniokais ar silpnes- 
niais už save. 


Visų pirma svarsto, kaip 
apkarpyti išlaidas būti- 
niausiems dalykams. 


Vadovaujasi nuostata 
„aukščiau bambos ne- 
iššoksi“. 


Ieško siaurai mąstančių 
darbuotojų. 


Sureikšmina menkas 
klaidas, padaro iš jų 
problemą. 


Tiki, kad geriausia dar 
priekyje, su ateitimi sieja 
dideles viltis, jaučiasi 
saugus, nes neabejoja 
sėkme. 


Svarsto, kaip išplėsti savo 
veiklą, domisi, kaip galėtų 
padėti kitiems. 


Konkuruoja su geriausiais. 


Visų pirma svarsto, kaip 
daugiau uždirbti. 


Domina tik dideli tikslai. 


Domina plačiai mąstantys 
žmonės, turintys idėjų. 


Į smulkias klaidas apskritai 
nekreipia dėmesio, o iš 
didelių klaidų mokosi. 


Apibendrindamas šį skyrių priminsiu štai ką: 


1. Neparsiduokite už menką atlygį - tai nusikaltimas sau. Su- 
telkite dėmesį į savo teigiamas savybes. 


2. Vartokite sėkmės lydimų žmonių žodyną. Tarkite šviesius 
ir linksmus žodžius. Tarkite žodžius, kurie žada pergalę, 

viltį, laimę, malonumą. Venkite kalbų apie nesėkmes ir 
pralaimėjimus. 


„Plėskite savo viziją. Matykite, kas gali iš to išeiti, o ne tai, 


kas yra dabar. Pratinkitės kelti daiktų, dalykų, žmonių ir 
savo vertę. 


„ Analizuokite savo darbą, pažvelkite į jį iš šalies, įvertin- 


kite savo indėlį į kompanijos sėkmę. Požiūris į savo veik- 
lą lemia jūsų karjerą. 


„Telkite dėmesį į didžius tikslus. Prieš įsiveldami į smulkų 


konfliktą, paklauskite savęs: „Argi tai iš tikrųjų taip svarbu?“ 


MĄSTYKITE PLAČIAI IR BŪKITE 
DIDINCGI! 


5 


Kaip kūrybingai 
mąstyti ir svajoti 


Kūrybiško mąstymo sąvoka dažnai suprantama klaidingai. 
Manoma, kad vieninteliai kūrybiškumo reikalaujantys užsiėmi- 
mai yra inžinerija, menas ir literatūra. Dauguma žmonių kūry- 
bišką mąstymą sieja su elektros atradimu ar vakcinos nuo po- 
liomielito sukūrimu, su romano parašymu ar spalvoto televi- 
zoriaus išradimu. 

Žinoma, minėtieji veiksmai išties liudija apie kūrybišką mąs- 
tymą. Kiekvienas žingsnis, žengtas užkariaujant visatą, yra kū- 
rybiško mąstymo rezultatas. Tokių žingsnių žmonija žengė be 
galo daug. Tačiau reikia pasakyti, kad kūrybiškas mąstymas 
nėra tik itin išsilavinusių žmonių bruožas. Kas yra tas kūrybiš- 
kas mąstymas? Štai mažas pajamas turinti šeima kuria planus, 
kaip išsiųsti sūnų mokytis į garsų universitetą. Tai kūrybiškas 
mąstymas. Žmonės išpuoselėja savo neperspektyvų žemės skly- 
pelį ir padaro iš jo gražiausią visos apylinkės vietą. Tai kūry- 
biškas mąstymas. Naujasis pastorius sugeba į vakarines sek- 
madienio mišias pritraukti dvigubai daugiau žmonių, nei kad 
jų lankydavosi pirmiau. Tai kūrybiškas mąstymas. Naudingos 
informacijos kaupimo supaprastinimas, prekės pardavimas „ne- 
įmanomam“ klientui, konstruktyvus vaikų užimtumo organi- 

zavimas, sugebėjimas paskatinti darbuotojus mylėti savo dar- 
bą, kontliktinės situacijos išpainiojimas, — visa tai yra kasdieni- 
nio kūrybiško mąstymo pavyzdžiai. 

Kūrybiškas mąstymas padeda kurti naujus veiklos būdus ir 
siekti sėkmės visose gyvenimo sferose. Pažiūrėkime, ką galime 
padaryti, kad mūsų mąstymas taptų kūrybiškas. 


Tikėkite, jog tai gali būti padaryta. Štai jums svarbiausia tie- 
sa: siekdami bet kokio tikslo, pirmiausia privalome patikėti, jog 
tai gali būti pasiekta ir padaryta. Tikėjimas skatina protą ieško- 
ti būdų, kaip pasiekti tikslą. 

Norėdamas iliustruoti šią mintį, per seminarus aš dažnai pa- 
teikiu tokį pavyzdį: „Kiek iš jūsų tikite, jog galima panaikinti 
kalėjimus per kitus trisdešimt metų?“ 

Žmonės visada sutrinka. Jie net ima abejoti, ar gerai suprato 
klausimą - atseit normalus žmogus taip klausti neturėtų. To- 
dėl po pauzės aš pakartoju: „Kiek iš jūsų tikite, jog galima pa- 
naikinti kalėjimus per kitus trisdešimt metų?“ 

Įsitikinę, jog nejuokauju, klausytojai ima žerti atsakymus. Jie 
kalba maždaug taip: „Jūs norite pasakyti, jog reikėtų visus tuos 
žudikus, vagis ir prievartautojus paleistų laisvėn? Ar bent įsi- 
vaizduojate, ką tai reikštų? Nė vienas iš mūsų nebūtų saugus. 
Mums būtina turėti kalėjimus“; „Jei neturėtume kalėjimų, ne- 
bebūtų jokios tvarkos“; „Kai kurie žmonės jau yra gimę nusi- 
kaltėliais“; „Mums reikėtų dar daugiau kalėjimų“; „Ar skaitėte 
šios dienos laikraštyje apie žmogžudystę?“ ir taip toliau. 

Žodžiu, išgirstu begales rimtų priežasčių, kodėl mes priva- 
lome turėti kalėjimus. Kartą vienas jaunuolis netgi pasiūlė turėti 
kalėjimus vien tam, kad policininkai ir kalinių prižiūrėtojai turė- 
tų darbą. 

Maždaug po dešimties minučių, leidęs auditorijai „įrodyti“, 
kad kalėjimai būtini, aš sakau: „Matote, klausimą apie kalėji- 
mų eliminavimą iškėliau norėdamas pabrėžti vieną svarbią 

mintį. Jūs paminėjote daug svarių priežasčių, kodėl mes nega- 
lime gyventi be kalėjimų. Ir vis dėlto ar galėtumėte penkias mi- 
nutes labai labai tvirtai tikėti, jog mes tikrai galime panaikinti 
kalėjimus?“ | 

Auditorija tada atsako: „Na, ką gi, bet tik todėl, kad jūs pra- 
šote.“ Tuomet aš klausiu: „Tai nuo ko mes pradėsime? Koks 
pirmas žingsnis, jei jau nusprendėme, kad kalėjimų nereikia?“ 
Iš pradžių pasiūlymai gimsta lėtai. Pavyzdžiui, kas nors neryž- 
tingai pasako: „Na, galėtume sumažinti nusikalstamumą, jeigu 
įkurtume daugiau jaunimo centrų.“ 

Neilgai trukus žmonės, kurie vos prieš dešimt minučių iš- 
vien buvo prieš idėją atsisakyti kalėjimų, dabar pradeda itin 
entuziastingai ir kūrybiškai mąstyti: 

„Reikėtų pašalinti neturtą. Dauguma nusikaltimų žmonės pa- 
daro verčiami skurdo.“ 

„„.. susekti potencialius nusikaltėlius prieš jiems įvykdant nu- 
sikaltimą.“ 

„„„reformuoti teisėsaugos sistemą.“ 

Tai vos keli pavyzdžiai, kaip mano klausytojai, „įjungę“ kū- 
rybišką mąstymą, siūlė atsisakyti kalėjimų. 

Kai tikite, jūsų protas randa būdą, kaip tai padaryti. 


Labai svarbu yra štai kas: kai tikite, kad tai yra neįmanoma, 
jūsų protas dirba įrodinėdamas, kodėl tai neįmanoma. Tačiau 
nuoširdžiai patikėję, jog, tai gali būti padaryta, paskatinate protą 
ieškoti būdų, kaip tas idėjas įgyvendinti. 

Tikėjimas, kad idėja gali būti realizuota, nutiesia kelią kūry- 
bingiems sprendimams. O nuostata, jog tai neįmanoma, yra tik 
destruktyvaus mąstymo pavyzdys. Tai pasakytina apie visus 
sprendimus, - ir mažus, ir didelius. Politiniai lyderiai, kurie 
nuoširdžiai netiki, jog pasaulyje gali įsiviešpatauti taika, patiria 
nesėkmes, nes jų protas nesugeba generuoti idėjų, kaip tą taiką 
pasiekti ir išsaugoti. Ekonomistas, tikintis, jog verslo depresija 

yra neišvengiama, taip ir nesumanys išradingų ir kūrybingų 
būdų, kaip tą sąstingį nugalėti. 

Tikrai rasite būdą, kaip įsigyti tą naują ir didelį namą, jeigu 
tik patikėsite, kad tai padaryti jūs galite. 

Tikėjimas pažadina kūrybingas galias. Netikėjimas protą stabdo. 

Tikėkite ir jūs pradėsite mąstyti naujai, konstruktyviai. 


Jūsų protas sugalvos naujus veikimo būdus, jeigu tik jam 
leisite. Prieš dvejus metus vienas jaunas vyras paprašė manęs 
padėti jam rasti darbą su karjeros galimybėmis. Jis dirbo eili- 
niu pašto klerku ir nematė jokių perspektyvų. Mes šnektelėjo- 
me apie jo praeitį (jis buvo metęs mokslus), apie ateities pla- 
nus, ir aš pagaliau jam tariau: „Puiku, kad nori pakilti karjeros 
laiptais ir turėti geresnį darbą bei daugiau atsakomybės. Ta- 
čiau šiais laikais reikia turėti koledžo baigimo diplomą. Taigi 
visų pirma siūlyčiau baigti mokslus. Jeigu mokytumeisi ir va- 
saromis, galėtum jį baigti per dvejus metus. Tuomet galėsi pra- 
dėti dirbti norimą darbą norimoje kompanijoje.“ — „Suprantu, 
— atsakė vaikinas, - kad koledžo išsilavinimas labai padėtų. Ta- 
čiau tai, deja, neįmanoma.“ - „Neįmanoma? Kodėl?“ - paklau- 
siau aš. „Na, dėl vienos priežasties, — tęsė jis. - Man jau dvide- 
šimt ketveri. Mes su žmona po poros mėnesių turėsime antrą 
vaiką. Dabar vos išgyvename iš mano uždarbio. Neturėčiau lai- 
ko studijoms, jeigu norėčiau išsaugoti darbą. Tai paprasčiau- 
siai neįmanoma, štai ir viskas.“ 

Vaikinukas buvo įtikėjęs, jog baigti koledžo neturėjo jokių 
galimybių. 

Tada tariau jam: „Jeigu tiki, kad baigti mokslų neįmanoma, 
tuomet taip ir yra. Tačiau jei patikėtum, kad tokia galimybė eg- 
zistuoja, tai sprendimas ateitų pats savaime. Taigi pasiryžk grįž- 
ti mokytis. Leisk tai vienai minčiai dominuoti. Ieškok sprendi- 
mų, kaip drauge galėtum išlaikyti šeimą. Ateik pas mane po 
poros savaičių ir papasakosi, kokios idėjos tau kilo.“ 

Mano jaunasis draugas grįžo atgal po dviejų savaičių. „Aš 
daug mąsčiau apie jūsų pasiūlymą, - pradėjo jis. - Nutariau, 
kad privalau tęsti mokslus. Konkrečių sprendimų dar neturiu, 
bet jie tikrai rasis.“ 

Ir radosi. 

Jaunuoliui pavyko gauti Prekybos asociacijos stipendiją —- tuo 
būdu jis apmokėjo mokslą, knygas ir kita. Be to, jis pakeitė savo 
darbo grafiką taip, kad galėtų lankyti paskaitas. Jo entuziazmas ir 
geresnio gyvenimo perspektyva padėjo užsitikrinti visišką žmo- 
nos paramą. O vėliau jie drauge aptarė, kaip tvarkyti šeimos biu- 
džetą. 

Visai neseniai jis gavo diplomą, ir iš karto jam pasiūlė geras 
pareigas vienoje didelėje kompanijoje. 

Kur yra viltis, ten ir kelias rasis. 


Tikėkite, kad tai jūs galite. Tikėjimas skatina mąstyti kūry- 
biškai. Štai du patarimai, kaip pažadinti kūrybines mąstymo 
galias: 

1. Iš savo asmeninio žodyno išmeskite žodį neįmanoma. Ne- 
įmanoma yra nesėkmės žodis. Mintis, kad „tai neįmanoma", 
sukelia grandininę minčių reakciją, ir galų gale jūs įtikite, 
kad tikrai nieko nesugebate. 

2. Prisiminkite kokį nors troškimą, kuris jums kitados rodė- 
si neįmanomas. Surašykite priežastis, kurios byloja, kad tai 
vis dėlto yra pasiekiama. Daugybė žmonių atsisako savo troš- 
kimų todėl, kad visą dėmesį sutelkia į priežastis, kurios esą 
trukdo juos realizuoti. Kai jie ima mąstyti atvirkščiai - apie 
palankias priežastis - protas greitai persiorientuoja ir randa 
būdus, kaip troškimus įgyvendinti. 

Neseniai laikraštyje perskaičiau vieno specialisto nuomonę, 
kad Jungtinėse Valstijose per daug administracinių vienetų. 
Straipsnis teigė, jog daugumos valstijų ribos buvo nubrėžtos 
gerokai anksčiau, nei buvo išrastas automobilis, o tuo metu vie- 

nintelė susisiekimo priemonė buvo arkliais kinkyti vežimai. Ta- 
čiau šiandien turime greitus automobilius ir gerus kelius, taigi 
nėra jokių priežasčių, dėl kurių trijų ar keturių valstijų negali- 
ma būtų sujungti į vieną. Tai pastebimai sumažintų biuro- 
kratizmą, mokesčių mokėtojai gautų geresnes paslaugas už ma- 
žesnę kainą. Straipsnio autorius apklausė 30 skirtingų žmonių, 
domėjosi, ką jie apie tai mano. Rezultatas buvo toks: nė vienas 
nemanė, jog ta mintis pagirtina, nors tai būtų sumažinę admi- 
nistravimo išlaidas ir drauge - jų mokesčius. Tai tradicinio mąs- 
tymo pavyzdys. Tradiciškai mąstančiojo protas yra tarsi para- 
lyžiuotas. Jo argumentai: „Tokia tvarka juk buvo šimtus metų. 
Dar daugiau - taip yra gerai, taip privalo ir likti. Kodėl rizi- 
kuoti, o gal nepasiseks?“ 

„Vidutinio“ mąstymo žmonės visuomet priešinosi pažangai. 
Kažkada jie buvo nusiteikę prieš automobilius - juk gamta su- 
kūrė mus vaikščioti pėsčiomis ar joti žirgais. Vėliau juos ėmė 
gąsdinti lėktuvai - žmogus, rodės, neturėjo jokios teisės įsibrauti 
į paukščių teritoriją. O šiandien taip mąstantys Žmonės tvirtina, 
kad neverta kilti į kosmosą ir stengtis įminti visatos paslaptis. 

Garsusis raketų konstruktorius Verneris fon Braunas sakė: 
„Žmogaus vieta ten, kur jis trokšta būti.“ Tie žodžiai puikiai 
atskleidžia, kokios yra mūsų tikrosios galimybės. 

Maždaug apie 1900 metus vienas vadybininkas suformula- 
vo principą, kuriuo esą turėjo vadovautis visi pardavėjai. Šis 
principas buvo netgi įtrauktas į vadovėlius. Jis skambėjo taip: 
yra tik vienas geriausias būdas, kaip konkrečioje situacijoje parduoti 
konkrečią prekę. Taigi, pasak to autoriaus, reikia rasti tą būdą ir 
jį nuolatos taikyti. Laimei, šis principas praktikoje pritaikytas 
nebuvo. Tai, matyt, išgelbėjo kompaniją nuo bankroto. 

Palyginkime šį požiūrį su stambios kompanijos E. I. DuPont 
de Nemours prezidento H. Kraufordo Grinvalto (H. Crowford 
Greenwelt) filosofija. Kalbėdamas Kolumbijos universitete jis 
pasakė: „... esama daugybės būdų, kaip gerai atlikti tą pačią 

užduotį. Faktiškai tiek, kiek yra žmonių, kuriems ta užduotis 
pavedama.“ 

Tas ar kitas veikimo būdas niekada nebus vienintelis. Pavyz- 
džiui, nėra tik vieno gero sprendimo, kaip dekoruoti butą, kaip 
nupjauti žolę, kaip parduoti prekę ar iškepti gardų kepsnį. Ge- 
rų būdų tiek, kiek išmintingų galvų. 

Ant ledo žolė neauga - jeigu leisime tradicijoms užšaldyti 
protą, naujos mintys ir idėjos niekada neprasiskverbs į pavir- 
šių. Štai jums testas. Pateikite kam nors vieną iš žemiau sura- 
šytų idėjų ir stebėkite to žmogaus reakciją bei elgesį. 


1. Pašto sistema, ilgai buvusi vyriausybės monopoliu, turėtų 
būti perleista į privačių kompanijų rankas; 

2. Prezidento rinkimai turėtų būti vykdomi kas dveji ar šešeri 
metai vietoj ketverių; 

3. Pensinis amžius turėtų prasidėti nuo 70 metų. 


Svarbu ne tai, ar šios idėjos yra išties vertingos. Svarbu, kaip 
žmogus jas priima, kaip į jas reaguoja. Jeigu jis tik juokiasi ir 
net neketina jų svarstyti (95 procentai tikriausiai juoksis), yra 
tikimybė, jog jį ištikęs „mąstymo paralyžius“. Tačiau vienas iš 
dvidešimties, manyčiau, pasakys „Tai įdomi mintis, papasakok 
man apie tai daugiau“. Toks žmogus mąsto kūrybiškai, ieško 
naujų sprendimų. 

Tradicijų sukaustytas mąstymas yra didžiausias sėkmės sie- 
kiančių žmonių priešas. Jis trukdo realizuoti kūrybinį poten- 
cialą, žlugdo iniciatyvą. Štai trys būdai, kaip įveikti tokį proti- 
nį sąstingį: 

1. Tapkite atviresni idėjoms. Sveikinkite jas. Sunaikinkite šias 
ir panašias minčių šiukšles: „Nepavyks“; „Neįmanoma pa- 
daryti“; „Tai nenaudinga“ ; „Tai kvaila“. 

Vienas mano draugas, einantis draudimo kompanijoje 

svarbias pareigas, pasakė: „Anaiptol nesu gudriausias vi- 

same versle. Veikiau esu geriausia „kempinė“ — tiesiog 

sugeriu visas geras idėjas, kurias tik išgirstu, o paskui jas 
realizuoju.“ 


2. Eksperimentuokite. Suardykite rutiną. Nueikite į naują res- 
toraną, perskaitykite kitokią knygą, įsigykite naujų draugų, 
pradėkite važiuoti į darbą kitu maršrutu, kitaip atostogau- 
kite, - žodžiu, keiskitės, nebijokite naujovių. 


3. Ne regresuokite, o progresuokite. Niekad nesakykite „Taip 
dirbau iki šiol, todėl ir toliau dirbsiu tik taip“. Jūsų nuostata 
turėtų būti tokia: „Pirmiau dirbau taip, tačiau laikas paieš- 
koti naujovių.“ Žvelkite į priekį, o ne atgal. Jei vaikystėje kel- 
davotės penktą ryto ir eidavote melžti karvių ar išnešioti 
spaudos, tai anaiptol nereiškia, jog taip pat turi elgtis ir jūsų 
vaikai. 


Įsivaizduokite, kas atsitiktų Ford Motor kompanijai, jeigu jos 
vadovybė staiga nutartų nebetobulinti automobilių. Toks po- 
žiūris šį pramonės monstrą tiesiog pražudytų. 

Sėkmės siekiantys žmonės nuolat savęs klausia: „Kaip galė- 
čiau pagerinti savo darbo kokybę? Kaip galėčiau viską atlikti 
geriau?“ 

Absoliuti tobulybė nepasiekiama. Tas pasakytina apie bet ko- 
kią Žmogaus veiklą - nuo raketų kūrimo iki vaikų auginimo. 
Vadinasi, tobulėti galima nuolat. Atminkite štai ką: Sėkmės sie- 
kiantis žmogus niekada neklausia „Ar galiu geriau?“ Jis žino, 
kad gali. Todėl klausimą jis formuluoja taip: „Kaip, kokiu būdu 
galėčiau tai atlikti geriau?“ 

Prieš kelis mėnesius viena buvusi mano studentė, esanti ver- 
slo pasaulyje dar tik ketveri metai, atidarė ketvirtą savo ūkinių 
prekių parduotuvę. Tai didelė sėkmė, ypač turint omenyje, kad 
jos pradinis kapitalas buvo vos 3500 dolerių, o konkurencija 
šioje srityje išties nemaža. 

Neilgai trukus po parduotuvės atidarymo aš ją aplankiau ir 
pasveikinau su tokia didele sėkme, o paskui paklausiau, kaip 

jai pavyko išlaikyti tris esamas parduotuves ir dar atidaryti ket- 
virtąją — mat kiti jos srities prekybininkai vargais negalais su- 
geba išlaikyti vieną. „Paprastai, - atsakė ši. - Daug ir sunkiai 
dirbau, vis dėlto tai ne viskas. Sunkiai šiame versle dirba dau- 
guma. Svarbiausias dalykas, padėjęs siekti sėkmės, yra mano 
pačios sukurta kassavaitinio tobulėjimo programa.“ — „Kassa- 
vaitinio tobulėjimo programa? Skamba įspūdingai. Ir kaip ji vei- 
kia?“ — paklausiau. „Na, tai tikrai nieko sudėtinga, - tęsė pa- 
šnekovė. — Tai planas, padedantis man kiekvieną savaitę dirbti 
vis geriau. Žodžiu, suskirsčiau savo darbą į keturis atskirus ele- 
mentus: klientus, darbuotojus, pardavimą ir reklamą. Visą sa- 
vaitę rašausi pastabas ir trumpai pasižymiu idėjas, kaip page- 
rinti veiklą, o kiekvieną pirmadienio vakarą atsisėdu nuošaliau 
nuo visų ir peržvelgiu užrašus, svarstau, kaip realizuoti ver- 
tingiausias idėjas. Be perstojo savęs klausiu, ką galėčiau pada- 
ryti, kad pritraukčiau daugiau pirkėjų. Kad jie mano parduo- 
tuvėse pirktų nuolatos. Kad mūsų pasiūlymai juos tikrai vilio- 
tų. Leiskite papasakoti vieną nutikimą. Prieš keturias savaites 
kilo mintis, kad neblogai būtų ką nors pasiūlyti mažiesiems pir- 
kėjams. Suvokiau, jog jeigu kuo nors pritrauksiu čia vaikus, tai 
drauge ateis ir jų tėveliai. Vis nenustojau apie tai mąstyti, ir 
man kilo idėja: įrengti mažų pūkuotų žaislų skyrelį vaikams 
nuo ketverių iki aštuonerių metų amžiaus. Ir tai suveikė! Žais- 
lai užima mažai vietos, tačiau duoda gerą pelną. Svarbiausia, 
kad žaislai pritraukė daug naujų pirkėjų, kurie perka visai ki- 
tas prekes. Žodžiu, tobulėjimo planas veikia. Vis klausdama sa- 
vęs, kaip dirbti geriau, aš nuolat sulaukiu atsakymų. Jie randa- 
si galvoje spontaniškai. Retą kurią pirmadienio naktį nesukur- 
piu kokio plano, kaip padidinti pelną. Ir dar štai kas: visa, ką 
žinojau apie prekybą pirmiau, prieš pradėdama verslą, pasi- 
rodė niekai. Iš tikrųjų organizuoti prekybą išmokau tik pra- 
dėjusi ieškoti atsakymų, tik pradėjusi spręsti konkrečius už- 
davinius.“ 

General Electric kompanijos devizas yra toks: „Svarbiausias 
mūsų produktas —- pažanga.“ 

Tegu ir jūsų svarbiausias produktas būna naujos idėjos, nauji 
veiklos metodai. | 

Štai pratimėlis, kuris padės jums išsiugdyti galingą „Aš ga- 
liu tai padaryti geriau“ požiūrį. 

Kiekvieną dieną prieš pradėdami dirbti dešimt minučių 
svarstykite, kaip geriau atlikti visas šiandienos užduotis. Jei esa- 
te vadovai, paklauskite savęs: „Kas įkvėptų ir padrąsintų ma- 
no darbuotojus?“, „Ką ypatinga ir nauja galėčiau pasiūlyti sa- 
vo klientams?“, „Kaip galėčiau pakelti savo profesionalumą?“ 

Tai paprastas pratimas, bet jis tikrai padeda. Pabandykite. 
Jūs rasite daugybę naujų būdų, kaip siekti sėkmės savo veiklos 
srityje. 


Aš ir mano žmona dažnai bendraujame su tokia viena pora. 
Kai susitinkame, pokalbis visuomet pakrypsta apie „dirbančias 
žmonas“. 

Ponia S. prieš ištekėdama kelerius metus dirbo, ir jai tai tik- 
rai patiko. „Tačiau dabar, - kartą pasakė ji, - aš turiu du vai- 
kus, einančius į mokyklą, namus, kuriais reikia rūpintis, be to, 
verdu šeimai valgyti. Dirbti nebelieka laiko.“ 

Po kiek laiko, vieną sekmadienio vakarą, ponas ir ponia S. 
su vaikais pateko į avariją. Moteris ir vaikai išvengė rimtų su- 
žeidimų, o ponas S. patyrė nugaros traumą ir tapo neįgalus. 
Dabar ponia S. neturėjo kito pasirinkimo, kaip eiti dirbti. 

Mes ją sutikome praėjus keliems mėnesiams po avarijos. Ap- 
stulbome pamatę, kaip gerai ji prisitaikė prie naujų aplinkybių 
1r pareigų. 

„Žinote, - tarė ji, — prieš šešis mėnesius net netikėjau, jog 
galiu susitvarkyti namuose ir dar dirbti visą darbo dieną. Ta- 
čiau po to atsitikimo tvirtai nusprendžiau, jog; privalau rasti lai- 
ko. Patikėkite, mano galimybės padidėjo visu 100 procentų. Su- 

pratau, jog daugelio dalykų, kuriuos dariau pirmiau, nereikėjo 
daryti iš viso. Be to, pasirodė, kad gali padėti ir vaikai. Sura- 
dau tuziną būdų, kaip sutaupyti laiko: mažiau pasivaikščioji- 
mų po parduotuves, mažiau televizoriaus, mažiau visų tų da- 
lykų, kurie trukdo atlikti būtiniausius darbus.“ 

Šios moters patirtis mums praneša štai ką: Gebėjimas ir galė- 
jimas yra proto būsena. Mūsų galimybės priklauso nuo mąsty- 
mo: padarome tiek, kiek patys sau padaryti leidžiame. Kai ti- 
kime, kad galime nuversti kalnus, protas tampa mūsų sąjungi- 
ninkas ir ima ieškoti atitinkamų sprendimų. 

Štai ką man papasakojo pažįstamas jaunuolis, banko darbuo- 
tojas: „Kai vienas mūsų kolega išėjo iš darbo nieko daug nepa- 
aiškinęs, skyriuje kilo problemų. Jis dirbo svarbų darbą, ir jo 
vieta negalėjo likti tuščia nė dienos. Taigi kitą dieną, iš pat ry- 
to, mane išsikvietė banko viceprezidentas. Jis paaiškino, jog ką 
tik kalbėjo su kitais mano kolegomis ir klausė, ar jie galėtų pa- 
sidalyti išėjusiojo darbą, kol į laisvą vietą atsiras kitas tarnau- 
tojas. "Nė vienas jų ryžtingai ir tvirtai neatsisakė, - pridūrė vi- 
ceprezidentas, - tačiau visi jie guodėsi, esą ir savo darbų turi 
per akis. Dabar man įdomu, ar galėtum papildomo darbo im- 
tis tu?" Buvau jau išmokęs, - tęsė jaunasis banko tarnautojas, — 
niekada neatsisakyti naujų pasiūlymų. Sutikau ir pažadėjau pa- 
daryti viską, ką tik galėsiu, kad susitvarkyčiau su papildomu 
darbu. Viceprezidentui tai labai patiko. Išėjau iš jo kabineto ži- 
nodamas, jog prisiėmiau labai atsakingą ir didelę užduotį. Bu- 
vau užimtas lygiai tiek pat kiek ir anie mano kolegos, nepri- 
ėmę viceprezidento pasiūlymo. Tačiau buvau pasiryžęs rasti bū- 
dą, kaip susitvarkyti su abiem krūviais. Baigęs darbus tą po- 
pietę ir biurui užsidarius sėdau ieškoti išeities. Paėmiau pieš- 
tuką ir pradėjau rašyti visas idėjas. Ir radau: pasirodo, dalį ne- 
svarbių operacijų galėjau pavesti atlikti dažnai nuobodžiaujan- 
čiai sekretorei, dar galėjau kitaip organizuoti telefoninius po- 
kalbius, korespondencijos tvarkymą... Žodžiu, variantų buvo. 

Praėjo kelios savaitės. Viceprezidentas vėl pasikvietė mane ir 
pagyrė už puikų darbą. Paskui jis pasakė, kad pasitaręs su ban- 
ko valdyba nutarė sujungti dvi pareigybes ir sukurti naują eta- 
tą su solidžiu atlyginimu. Vienintelis kandidatas jį užimti bu- 
vau aš! Įrodžiau sau, jog galima padaryti tiek, kiek pats sau 
leidi.“ 

Tad gebėjimas iš tikrųjų yra proto būsena. 

Rodos, dinamiškame verslo pasaulyje taip nutinka kasdien. 
Viršininkas pasikviečia darbuotoją ir paaiškina, jog tam tikra 
užduotis turi būti atlikta. Jis sako: „Žinau, jog turi daug darbo, 
bet gal susitvarkytum ir su šiuo?“ Dažniausiai darbuotojas at- 
sako: „Man labai gaila, bet aš beviltiškai užsivertęs. Norėčiau 
imtis šio darbo, tačiau esu per daug užimtas.“ 

Viršininkas, suprantama, nesupyksta ant pavaldinio, tačiau 
darbas turi būti padarytas, tad jis tol ieško, kol randa darbuo- 
toją, kuris pasirengęs padirbėti papildomai. (Beje, jis paprastai 
būna „užsivertęs“ kaip ir visi kiti.) Tai yra kaip tik tas žmo- 
gus, kuris pirmas padarys gerą karjerą. 

Bendroji sėkmės formulė yra tokia: ką darai, daryk vis geriau 
ir padidink savo darbų apimtį. 


Įsitikinote, kad apsimoka daryti daugiau ir geriau? Tuomet 
pabandykite atlikti šią dviejų žingsnių procedūrą: 

1. Su entuziazmu priimkite galimybę daugiau padirbėti. Juk 
tai iš esmės komplimentas, kai viršininkas paprašo prisiimti 
daugiau atsakomybės. Tai rodo, kad jus vertina ir jumis 
pasitiki. 

2. Prisiėmę papildomų įsipareigojimų, paklauskite savęs: 
„Kaip galėčiau padaryti daugiau, nei padarydavau iki 
šiol?“ Atsakymai rasis savaime. Gal jums paaiškės, kad tu- 
rite geriau planuoti ir organizuoti dabartinį darbą, gal atsi- 
sakyti kai kurių nesvarbių užduočių ar pavesti jas atlikti ki- 
tiems. Leiskite pakartoti, jog sprendimas visada atsiras. 

Asmeniškai aš laikausi tokios politikos: jeigu noriu, kad dar- 
bas būtų atliktas, stengiuosi jį pavesti užimtam žmogui. Ap- 
skritai vengiu dirbti su žmonėmis, kurie turi galybę laisvo lai- 
ko. Žinau iš patirties, jog žmogus, turintis daug laisvo laiko, 
bus prastas partneris. 

Visi sėkmės lydimi mano pažįstami žmonės yra labai užsiė- 
mę. Tačiau kai pradedu su jais kokį nors projektą, žinau, jog jis 
bus realizuotas iki pat galo. 

Tūkstančius kartų pasimokiau, jog užsiėmusiu žmogumi ga- 
lima pasitikėti. Kita vertus, tie, kuriems „priklauso visas pa- 
saulio laikas“, dažniausiai nuvilia. 

Pažangūs verslo vadybininkai nuolatos klausia: „Ką galime 
padaryti, kad dar labiau padidintume darbo našumą?“ Tą klau- 
simą turite sau užduoti ir jūs. Nuolatos. Atsakymai, kaip jau 
sakiau, jūsų prote rasis spontaniškai. 


Esu bendravęs ir nuolatos bendrauju su pačiais įvairiausiais 
žmonėmis ir galiu pasakyti štai ką: kuo didesnė asmenybė, tuo 
daugiau jis skatins jus kalbėti. Ir kuo „mažesnis“ Žmogus, tuo 
daugiau jis kalbės pats. 

„Dideli“ žmonės linkę klausytis. 

„Maži“ žmonės linkę kalbėti. 

Taip pat atkreipkite dėmesį, kad tikri lyderiai kur kas daž- 
niau prašo patarimų, nei juos dalija patys. Prieš priimdamas 
sprendimą lyderis klausia: „O ką apie tai manote jūs?“, „Ką 
galite man šioje situacijoje patarti?“, „Kaip jums atrodo?..“ 

Galima sakyti, kad lyderis yra sprendimus priimanti gyva 
mašina. Tos mašinos kuras - žmonių idėjos, pasiūlymai, nuo- 
monės. Klausdamas lyderis nelaukia galutinių atsakymų, pa- 
ruoštų sprendimų. Nuomonės ir pasiūlymai tiesiog skatina jį 
patį mąstyti kūrybiškai ir ieškoti optimalių atsakymų. 

Neseniai kaip personalo instruktorius dalyvavau vadovų se- 
minare. Seminarą sudarė dvylika sesijų. Kiekvienas dalyvis 

turėjo parengti penkiolikos minučių kalbą tema „Kaip aš iš- 
sprendžiau painiausią savo profesinę problemą“. 

Per devintąją sesiją kalbėjo vienos pieno perdirbimo kompa- 
nijos vadovas. Šis žmogus mane nustebino: užuot dėstęs, kaip 
išsprendė painiausią savo problemą, jis kreipėsi į auditoriją ir 
paprašė kitų dalyvių patarimo. Jis netgi buvo atsivedęs stenog- 
rafuotoją, kuri užrašinėjo viską, kas buvo siūloma ir sakoma. 

Vėliau aš šnektelėjau su juo ir pagyriau už nestandartinį po- 
žiūrį. Jo atsakymas buvo: „Šioje grupėje yra keli sumanūs vy- 
rukai. Buvo labai tikėtina, kad jie pasiūlys vaisingų idėjų.“ 

Atkreipkite dėmesį, kad šis vadovas tik išdėstė savo proble- 
mą, o paskui ėmė klausytis. Tuo būdu jis gavo „žaliavos“ ap- 
mąstymams, o kiti seminaro dalyviai - galimybę pasipraktikuoti 
sprendžiant realią užduotį. 

Sėkmės siekiantys verslininkai investuoja dideles sumas į var- 
totojų tyrimus. Jie klausinėja žmonių apie skonį, kokybę, dydį 
ir prekės išvaizdą. Taip jie gauna idėjų, kaip padaryti prekę 
perkamesnę, į kokias jos savybes atkreipti dėmesį reklamoje. 

Neseniai mačiau tokį reklaminį užrašą: „Norint parduoti 
Džonui Braunui tai, ką Džonas Braunas perka, reikia pasaulį 
matyti Džono Brauno akimis.“ Pridursiu: kad pasaulį pamaty- 
tume Džono Brauno akimis, turime įsiklausyti, ką Džonas Brau- 
nas sako. 

Mūsų ausys - imtuvai. Jos maitina mūsų protą šviežia infor- 
macija. O šviežia informacija skatina kūrybiškumą. Kalbėdami 
neišmokstame nieko, o štai klausydamiesi galime praplėsti sa- 
vo akiratį neapsakomai. 


Štai patarimai, kaip galite sustiprinti savo klausymosi įgū- 
džius: 
1. Skatinkite kitus kalbėti. Tarpusavio ar grupiniuose pokal- 
biuose nuolat sakykite: „Papasakok, kaip tau ten sekėsi...“, 
„Kaip manai, ko turėtų būta imtasi, kad...“, „Kas, tavo ma- 

nymu, šiuo atveju yra svarbiausia?“ Skatinkite kitus kalbėti 
ir laimėsite dvigubą pergalę: jūsų protas gaus šviežios in- 
formacijos, kuri padės generuoti kūrybines mintis, taip pat, 
galimas daiktas, susirasite naujų draugų. Skatindami žmo- 
nes kalbėti ir jų klausydamiesi, pelnysite jų simpatijas ir pa- 
lankumą. 


2. Klausdami patikrinkite savo požiūrį, leiskite žmonėms ap- 
doroti ir „aplyginti“ savo idėjas. Klauskite „Ką jūs manote 
apie šį pasiūlymą?“ Nebūkite dogmatiški. Nepateikite nau- 
jos idėjos taip, lyg ji būtų aukso luitas. Pirmiausia atlikite 
neformalų tyrimą. Pažiūrėkite, kaip jūsų kolegos į tą naują 
pasiūlymą reaguoja. Labai tikėtina, jog išeisite su geresne idė- 
ja, nei turėjote pirmiau. 


3. Sutelkite dėmesį į tai, ką kitas asmuo sako. Klausymas — 
toli gražu nėra paprastas stypsojimas užčiaupta burna. Klau- 
sydamiesi išgirstamas mintis turite įsiimti galvon, jas sugro- 
muliuoti. Žmonės dažnai apsimeta klausą, nors iš tiesų ne- 
daug ką teišgirsta. Jie tik laukia, kol pašnekovas padarys pau- 
zę, kad patys galėtų tarti žodį. Todėl būkite dėmesingi. To- 
kiu būdu savo protui pateiksite „maisto“. 


Prieš metus Atlantoje vadovavau savaitės trukmės pardavė- 
jų seminarui. Kiek vėliau, po kelių savaičių, sutikau draugą, 
prekybos vadovą, siuntusį į minėtąjį seminarą vieną savo par- 
davėjų. „Seminare mano žmogus gavo daug gerų dalykų, - ta- 
rė draugas. - Tačiau visų pirma jis išmoko generuoti idėjas, ga- 
linčias padėti visai mano kompanijai.“ 

O štai ką apie sugebėjimą priimti idėjas papasakojo vienas 
jaunas buhalteris: „Aš niekada pernelyg nesidomėjau nekilno- 
jamuoju turtu. Jau keleri metai sėkmingai dirbu buhalteriu ir 
esu beveik prilipęs prie savo darbo vietos. Tik štai kartą Mane 
pakvietė į svečius, kur dalyvavo daug nekilnojamojo turto agen- 
tų. Vienas vyresnio amžiaus žmogus, matęs, kaip šis Miestas 

augo, kalbėjo apie kito dvidešimtmečio prognozes. Jis spėjo, kad 
miestui plečiantis didės priemiestinių nedidelių žemės sklypų 
paklausa. Tokiuose sklypeliuose pasiturintys miestiečiai galėtų 
įsirengti baseinus, auginti žirgus ar užsiimti kokia kita malo- 
nia laisvalaikio veikla. Kalba tikrai mane įkvėpė. Ėmiau domė- 
tis, ar iš tiesų turtingi žmonės norėtų tokių sklypų. Pakalbėjau 
su vienu, šnektelėjau su kitu, paklausiau trečio... Taip, pasiro- 
do, jie mielai įsigytų tokios žemės, jei tik ji būtų sutvarkyta. 
Tada už dvidešimt dviejų mylių nuo miesto centro radau par- 
duodamą 50 akrų fermą, įkainotą 8500 dolerių. Nusipirkau ją 
už trečdalį sumos, o likusią dalį apiforminome kaip paskolą. 
Paskui ten pasodinau pušų, nes vieta buvo plyna. Taip pada- 
riau todėl, kad nekilnojamojo turto agentas, kuris, rodės, išma- 
nė savo verslą, pasakė, kad žmonės mėgsta vietas su medžiais. 
Tada pasikviečiau matininką, kad šis 50 akrų plotą suskirstytų 
į dešimt sklypų po penkis akrus, ir pagaliau ėmiausi ieškoti 
pirkėjų: rašiau reklaminius laiškus, skelbiausi spaudoje ir dar 
kitais būdais pranešiau apie savo prekę. Pabrėžiau, kad už ne- 
didelę sumą - viso labo už 3000 dolerių — rekreacinėje prie- 
miesčio zonoje galima įsigyti tvarkingą žemės sklypą, apsodintą 
dekoratyvinėmis pušimis. Gal nepatikėsite, bet aš pardaviau vi- 
sus 10 sklypų. Grynosios pajamos, atskaičius įvairias išlaidas, 
siekė 19 600 dolerių. Pasidariau gražaus pinigo, nes sugebėjau 
išgirsti vieno protingo žmogaus idėją. “ 

Esama daugybės būdų, kaip stimuliuoti savo protą generuoti 
idėjas, o du iš jų, tikiuosi, jums gali itin praversti. 

Pirmiausia užmegzkite ryšius su bent viena profesionalų 
grupe, kuri būtu susijusi su jūsų veiklos sritimi. Kuo artimiau 
bendraukite su sėkmės lydimais žmonėmis. Dažnai girdžiu 
kalbant „Vakar tame susitikime išgirdau gerą idėją“ ar pana- 
šiai. Atminkite: protas, kuris maitinasi tik savo paties atsar- 
gomis, greitai išalksta, nusilpsta ir nebesugeba „gaminti“ vai- 
singų minčių. 

Antra, užmegzkite ryšius su grupe, nesusijusia su jūsų pro- 
fesiniais interesais. Bendravimas su žmonėmis, turinčiais skir- 
tingus darbo interesus, praplės jūsų mąstymą ir padės žvelgti 
plačiau. Jūs išvysite, kiek daug jų idėjų galite pritaikyti sau. 

Geri verslo rezultatai randasi iš gerų idėjų. O kad idėjos tuos 
rezultatus duotų, reikia jas puoselėti, priversti dirbti. Kiekvie- 
nais metais ąžuolas subrandina gausybę gilių, tačiau vos viena 
ar kelios vėliau sudygsta ir virsta galingu medžiu. Tas pat pa- 
sakytina ir apie idėjas. Vos tik kelios jų subrandina lauktą vai- 
sių. Nepuoselėjamos jos žūna - tarsi gilė, nukritusi į sušalusią 
dirvą. Idėjos reikalauja specialios priežiūros nuo tada, kai gims- 
ta, iki yra transformuojamos į realią veiklą. Štai kaip turėtumė- 
te puoselėti savo idėjas: 

Pirma, neleiskite idėjoms „pasprukti“. Užsirašykite jas. Kiek- 
vieną dieną galvoje randasi begalės minčių, tačiau jos beveik 
akimirksniu nugarma į nebūtį. Nepasikliaukite atmintimi. Ne- 
šiokitės užrašų knygelę ar kokius mažus lapelius. Kai į galvą 
toptelės įdomi idėja, užsirašykite ją. Štai vienas mano draugas, 
kuriam tenka dažnai keliauti, visuomet po ranka turi kišeninį 
kalendorių su daugybe tuščių lapų užrašams. Ir jūs neleiskite 
idėjoms pabėgti, kitaip sunaikinsite savo mąstymo vaisius. 

Antra, idėjas kaupkite. Užrašę laikykite vienoje vietoje. Tai 
gali būti stalčius ar šiaip kokia dėžė. Susikūrę tokią saugyklą, 
idėjas reguliariai peržiūrėkite, tikrinkite ir nebenaudingas at- 
meskite. 

Trečia, atrinkę išties vaisingas ir geras idėjas imkite jas puose- 
lėti. Tegul jos tarpsta, plečiasi, tegu dirba jums ir jūsų verslui. 


Architektas, įsivaizduodamas naują pastatą, nusipiešia pre- 
liminarų jo vaizdą. Išradingas reklamos darbuotojas, sugalvo- 
jęs naują reklamos idėją, nusipiešia ją, kad matytų, kaip ji atro- 
dys realizuota praktiškai. Rašytojai savo mintis pirmiausia iš- 
dėsto juodraščiuose. 

Noriu pasakyti, kad idėjai iš pradžių reikia suteikti formą 
popieriuje. Tam yra dvi svarios priežastys. Kai idėja įgyja ap- 
čiuopiamą formą, galite į ją kritiškai pažvelgti iš šono, pamaty- 
ti visus jos trūkumus ir juos pašalinti. 

Vieną vasarą man pasitaikė bendrauti su dviem gyvybės 
draudimo agentais. Abu norėjo dalyvauti mano draudimo pro- 
gramoje, abu pažadėjo parengti veiklos planus. Tačiau pirma- 
sis agentas pateikė savo planą žodžiu, perkrovė jį detalėmis, 
kalbėdamas ėmė painiotis, ir aš jam turėjau pasakyti „ne“. 

Antrasis agentas planą pateikė diagramų forma. Jo idėjos bu- 
vo aiškios ir suprantamos - aš, galima sakyti, mačiau jas prieš 
akis. Savo prekę jis man sėkmingai pardavė. 

Taigi įvilkite savo idėjas į patrauklią formą. Užrašytą, nu- 
pieštą ar diagramos forma pateiktą idėją parduoti kur kas leng- 
viau, nei išsakytą tik žodžiu. 


Apibendrindamas šį skyrių, noriu pakartoti: 


1. Tikėkite, jog tai galima padaryti. Kai tikite, protas ieško 
veiklos būdų. Tikėjimas sprendimu nuveda iki paties 
sprendimo. 

Išbraukite iš savo asmeninio žodyno žodžius „neįmano- 
ma“, „nepavyks“, „per sunku“, „neverta net stengtis“ ir pa- 
našius. 


2. Neleiskite tradicijoms ir įpročiams suparalyžiuoti mąsty- 
mo. Būkite atviresni naujoms idėjoms. Eksperimentuoki- 
te. Išbandykite naujus veiklos metodus. Būkite pažangūs. 


3. Kasdien savęs klauskite: „Kaip galėčiau dirbti dar geriau?“ 
Tobulėti galite be galo. Kai imate ieškoti atsakymų, pro- 
tas juos pateikia spontaniškai. Pabandykite ir pamatysite. 

4. Klauskite savęs: „Kaip galėčiau padaryti daugiau?“ Gebė- 
jimas yra proto būsena. Verslo sėkmę lemia kiekybė (pa- 
darote daugiau) ir kokybė (darote geriau). Vienas iš būdų 
padaryti daugiau yra atsisakyti nesvarbios veiklos, smul- 
kias, nereikšmingas užduotis pavesti žemesnio rango dar- 
buotojams. 


5. Klauskite ir klausykitės atsakymų. Tuo būdu maitinsite 
protą informacija. Atminkite: didieji žmonės linkę klau- 
sytis, o mažieji - kalbėti. 

6. Įtempkite protą. Tegul jį stimuliuoja aplinka. Bendrauki- 
te su žmonėmis, kurie gali jums padėti generuoti idėjas. 


6 


Savimonė ir realybė 


Pažvelkime į žmonių elgesio motyvus. Iš pažiūros tai pai- 
nus reikalas. Ar, pavyzdžiui, domėjotės, kodėl pardavėjas vie- 
nus klientus pasveikina skambiu „Sveiki, pone, kuo galėčiau 
būti naudingas?“, o kitus akivaizdžiai ignoruoja? Arba kodėl 
vyras atidaro vienai moteriai duris, o kitai ne? Kodėl darbuo- 
tojas vieno viršininko nurodymus atlieka nuoširdžiai, o kito ne- 
noromis? Kodėl atidžiai klausomės, ką sako vienas asmuo, o 
kito žodžiai mūsų ausų nepasiekia? Tik apsižvalgykite aplin- 
kui. Pamatysite, jog į vienus žmones kreipiamasi „Labas, Mai- 
kai“ ar „Sveikas, drauguži,“ o į kitus - „Laba diena, pone“. Ste- 
bėkite. Pamatysite, jog vienais žmonėmis galima pasitikėti, jie 
kelia susižavėjimą, pagarbą, o štai kiti yra nemalonūs, nepati- 
kimi, negerbiami. 

Atidžiau patyrinėję taip pat pamatysite, jog tiems žmonėms, 
kuriuos labiausiai gerbia, labiausiai ir sekasi. 

Kaip galima būtų tai paaiškinti? Manau, į klausimą atsako 
vienas vienintelis žodis - mąstymas. Visa tai yra mąstymo re- 
zultatas. Kiti mumyse mato tai, ką mes matome savyje. Su mu- 
mis elgiamasi taip, kaip mes manome esą nusipelnę. Realybė 
yra tokia, kokia yra mūsų savimonė. Štai vaikinas, manantis, 
jog yra prastesnis už kitus, ir yra prastesnis už kitus, jo teigia- 


SAVIMONĖ IR REALYBĖ 109 


mų savybių niekas nepastebi. Jei žmogus jaučiasi menkas, jis 
menkai ir elgiasi. Kad ir kaip jis bandytų slėpti savijautą ir sa- 
vimonę, jį išduos elgesys. | 

Kad būtume iš tiesų svarbūs, privalome nuoširdžiai manyti, 
jog esame svarbūs. Tuomet ir aplinkiniai neabejos mūsų svarbu- 
mu. Dar kartą pateikiu visą logišką seką: 


Musų veiksmus ir elgseną lemia mąstymas. 

O mūsų veiksmai ir elgsena formuoja aplinkinių nuomo- 
nę apie mus. 

Vadinasi, kaip mąstome, taip mus vertina. 


Taigi norėdami pelnyti kitų žmonių pagarbą, pirmiausia tu- 
rime nė kiek neabejoti, jog esame tos pagarbos verti. Kuo la- 
biau gerbsime save, tuo labiau mus gerbs visi kiti. Paprasta ir 
fundamentalu! Išbandykite šį principą. Ar labai gerbiate gat- 
vės valkatą? Matyt, ne. O kodėl? Todėl, kad jis savęs negerbia 
pats. Jo menka savimonė sukuria skurdžią realybę. 

Savimonė atsispindi visuose mūsų veiksmuose. Kaip galime 
sustiprinti savimonę ir drauge pelnyti daugiau žmonių pagar- 
bos? 

Stenkitės atrodyti svarbūs — tai padės jums svarbiai mąstyti. At- 
minkite, kad jūsų išvaizda „kalba“. Ji praneša visiems apie jūsų 
vidų: nuotaikas, rūpesčius ir panašiai. Užsitikrinkite, kad jūsų 
išvaizda apie jus kalbėtų tik teigiamus dalykus. Niekada neišei- 
kite iš namų nebūdami tikri, jog atrodote taip, kokie norite būti. 

Esu matęs tokį labai nuoširdų reklaminį užrašą: „Renkitės 
gerai. Jūs neturite teisės rengtis blogai!“ Užrašo autoriai yra iš 
Amerikos vyrų ir berniukų aprangos instituto (American Institute of 
Men's and Boy's Wear). Šis šūkis tikrai vertas būti įrėmintas ir 
pakabintas kiekviename biure, tualete, vonioje, miegamajame, 
kabinete ir klasėse. 

O štai kitoje reklamoje kalba policininkas. Jis sako: 

Dažniausiai blogą vaiką galima atskirti iš aprangos. Žinoma, tai 
nesąžininga, tačiau apie jaunimą žmonės šiais laikais sprendžia iš 
rūbų ir išvaizdos. Pažvelkite į savo sūnų. Pažvelkite į jį mokytojų, 
kaimynų akimis. Ar galėtų jo išvaizda, drabužiai, kuriais rengiasi, 
sudaryti tiems žmonėms blogą įspūdį? Ar jūs padarėte viską, kad jis 
atrodytų gerai? Kad būtų gerai apsirengęs kiekvienoje situacijoje? 


Ši reklama pirmiausia kalba apie vaikus. Tačiau ji taip pat 
gali būti pritaikyta ir suaugusiems. Juk galima pasakyti taip: 
pažvelkite į save viršininko ir kolegų akimis. 

Tvarkinga išvaizda kainuoja nedaug ir visuomet apsimoka. At- 
minkite: atrodykite svarbūs, nes tai padeda gimti svarbioms 
mintims. 

Apranga naudokitės kaip priemone nuotaikai pakelti, pasiti- 
kėjimui savimi stiprinti. Vienas senas psichologijos mokslų pro- 
fesorius savo studentams duodavo štai tokį patarimą: „Prieš kiek- 
vieną svarbų egzaminą pasipuoškite. Nusipirkite naują kaklaraiš- 
tį. Išsilyginkite kostiumą. Nusiblizginkite batus. Atrodykite tvar- 
kingai, nes tai padės jums tvarkingai mąstyti.“ Profesorius, be 
abejo, puikiai išmanė psichologiją. Įsidėkite jo patarimą į galvą. 
Jūsų fizinis paviršius veikia jūsų būseną, taip pat ir mąstymą. 

Vaikų psichologai tvirtina, jog dauguma berniukų augdami 
ir bręsdami išgyvena vadinamąją „skrybėlės stadiją“: jie nešio- 
ja skrybėles, norėdami identifikuotis su mėgstamu personažu. 
Prisimenu, kas tuo periodu buvo nutikę mano sūnui Deiviui. 
Vieną dieną su draugais jie žaidė kaubojus, ir mano sūnus vai- 
dino vienišąjį reindžerį, tačiau neturėjo vienišojo reindžerio 
skrybėlės. Bandžiau įtikinti jį susirasti kitokią skrybėlę. Tačiau 
sūnaus atsakymas buvo toks: „Tėveli, bet aš negaliu mąstyti kaip 
vienišasis reindžeris be vienišojo reindžerio skrybėlės!“ 

Galiausiai aš pasidaviau ir nupirkau skrybėlę, kurios šis no- 
rėjo. Buvo aišku, kad dėdamasis tą skrybėlę ant galvos, mano 
Deivis buvo kuo tikriausias vienišasis reindžeris. 

Dažnai prisimenu tą atvejį, nes jis kuo puikiausiai parodo, 
kiek daug išorė veikia mąstymą. Kiekvienas, kas tarnavo armi- 
joje, žino, jog kareivis jaučiasi ir mąsto kaip kareivis, kada jis 
vilki uniformą. Tas pasakytina ir apie kitus gyvenimo atvejus. 
Jūsų išvaizda ir drabužiai kalba jums, tačiau jie kalba ir visiems 
kitiems, kurie jus regi. Sakoma, kad svarbu ne rūbai, o intelek- 
tas. Anaiptol! Nesuklyskite. Žmonės pirmučiausia jus įvertins 
iš išvaizdos —- drabužių. Tai pirmasis vertinimo kriterijus. Inte- 
lektas —- paskui. 

Vieną dieną prekybos centre prie besėklių vynuogių pama- 
čiau etiketę, kurioje buvo parašyta kaina: 15 centų už svarą. 
Greta buvo kita etiketė, prie, regis, visiškai identiškų vynuo- 
gių, tik supakuotų į maišelius. Pastaroji etiketė skelbė: 35 cen- 
tai už du svarus. 

Paklausiau pardavėjo: „O koks skirtumas tarp vynuogių po 
15 centų už svarą ir po 35 centus už 2 svarus?“ — „Skirtumas, — 
atsakė pardavėjas, - yra maišelis. Mes parduodame maždaug 
du kartus daugiau vynuogių, supakuotų į maišelius. Taip jos 
atrodo geriau.“ 

Tad kitą kartą siūlydami savo paslaugas turėkite galvoje vy- 
nuogių pavyzdį. Tinkamai „įsipakavę“ jūs turite kur kas dau- 
giau galimybių sulaukti teigiamo atsakymo, kai ieškote darbo, 
ar kitose panašiose situacijose. 

Žmogaus išvaizda „kalba“. Gera apranga sako apie jį teigia- 
mus dalykus. Pavyzdžiui, ji praneša: „Tai svarbus asmuo, jis 
protingas, patikimas, nesuvaržytas. Į tokį žmogų galima lygiuo- 
tis, juo žavėtis, su juo tikriausiai malonu bendrauti. Jis gerbia 
pats save ir prašo, kad jį gerbtų kiti.“ 

Apskurusio, apsileidusio žmogaus išvaizda apie jį byloja 
neigiamus dalykus. Ji sako: „Štai čia žmogus, kuriam nekaip 
sekasi. Jis nerūpestingas, nepatikimas ir nesvarbus. Vidutinio- 
kas ar apskritai nevykėlis. Jis nenusipelno pagarbos. Matyt, pa- 
stumdėlis.“ 

Kai per seminarus pabrėžiu „Gerbkite savo išvaizdą“, daž- 
nokai išgirstu klausimą: „Įtikinote. Išvaizda yra svarbu. Tačiau 
ką daryti, jei tikrai gerus rūbus man nusipirkti pernelyg bran- 
gu. Tokius rūbus, kurie visiems praneštų, kad mane reikia gerb- 
ti. Ką daryti tada?“ 

Atsakymas į šį klausimą tikrai paprastas: sumokėkite dvigubai 
brangiau ir nusipirkite dvigubai mažiau, nei perkate paprastai — iš- 
leisite tiek pat. Įsidėmėkite šį patarimą. Tada jį paverskite prak- 
tika. Pritaikykite tai skrybėlėms, kostiumams, batams, kojinėms, 
paltams, —- visam savo garderobui. Kai kalbama apie drabužius 
ir išvaizdą, kokybė yra šimtą kartų svarbesnė už kiekybę. Pro- 
tinga sumokėti dvigubai brangiau ir nusipirkti dvigubai ma- 
žiau geresnės kokybės. 


1. Jūsų garderobas tarnaus dvigubai ilgesnį laiką, nes branges- 
ni rūbai ar batai taip pat yra ir patvaresni. 

2. Jūsų garderobas ilgiau bus madingas. 

3. Kai pirkėjas ieško brangesnės prekės, pardavėjas visada su juo 
elgiasi pagarbiau ir padeda išsirinkti geriausius pavyzdžius. 


Pakartosiu: jūsų išvaizda kalba už jus. Ji tarsi sako: „Štai 
čia yra Žmogus, gerbiantis save. Jis svarbus asmuo. Elkitės su 
juo atitinkamai.“ 

Jums privalu atrodyti geriausiai — ir prieš kitus, ir prieš save. 

Jeigu jūsų apranga verčia jus jaustis menkai, tai ir būsite men- 
ki. Todėl atrodykite geriausiai, kaip tik galite - tada mąstysite 
ir elgsitės taip pat geriausiai. 


Galvokite, kad jūsų darbas yra svarbus. Štai trumputė istorija 
apie trijų mūrininkų požiūrį į darbą. Tai klasika, todėl verta į 
ją atkreipti dėmesį. 

Paklaustas „Ką tu darai?“, pirmasis mūrininkas atsakė: „De- 
du plytą prie plytos“. Antrasis atsakė: „Užsidirbu devynis su 
puse dolerio per valandą.“ O trečiojo atsakymas buvo toks: „Aš? 
Na, statau didžiausią pasaulio katedrą.“ 

Istorija nepasakoja, kas nutiko šiems trims mūrininkams gy- 
venime toliau. Vis dėlto tai yra įdomu. Ką manote jūs? Saky- 
čiau, tikėtina, jog pirmieji du taip ir liko mūrininkais. Jiems trū- 
ko vizijos. Trūko pagarbos darbui. Nebuvo nieko, kas būtų stū- 
mę juos pirmyn, didesnės sėkmės link. O štai trečiasis (galiu 
lažintis iš paskutinio dolerio!) pakilo profesinės karjeros laip- 
tais. Gal jis tapo darbų vykdytoju, gal rangovu, o gal net archi- 
tektu. Kodėl? Jam padėjo jo mąstymas. Jis turėjo viziją. Matė 
ateitį. Vertino darbą. Darbas jam buvo labai svarbus. 

Požiūris į darbą sukuria galimybę gauti geresnes pareigas. 
Arba prastesnes. 

Vienas mano draugas, įdarbinimo firmos vadovas, neseniai 
pasakė: „Svarbiausias dalykas, į kurį mes nuolatos atsižvelgia- 
me kalbėdamiesi su žmogumi, yra jo dabartinis darbas bei nuo- 
monė apie jį. Visuomet maloniai nustembame išgirdę, jog kan- 
didatas į kitą darbo vietą apie turimą darbą atsiliepia teigia- 
mai, nors yra dalykų, kuriais jis nepatenkintas ar kurių nemėgs- 
ta. Klausiate kodėl? Atsakymas paprastas: jeigu ieškantis nau- 
jo darbo Žmogus gerbia turimą darbą, labai tikėtina, jog nauja- 
jame darbe jam seksis. Esama itin stipraus ryšio tarp asmens 
pagarbos darbui ir to darbo atlikimo kokybės.“ 

Kaip ir jūsų išvaizda, taip ir požiūris į darbą apie jus pasako 
labai daug. 

Neseniai kelias valandas šnekėjau su draugu, dirbančiu vie- 
nos stambios kompanijos personalo skyriaus vadovu. Kalbėjo- 
mės apie „specialistų kūrimą“. 

„Mes turime apie 800 žmonių, - pradėjo jis. - Taikydami per- 
sonalo audito sistemą, kas šeši mėnesiai kalbamės su kiekvie- 
nu darbuotoju. Mūsų tikslas labai paprastas: norime sužinoti, 
kaip ir kuo galime padėti savo personalui geriau dirbti. Mano- 
me, jog tai labai gera praktika, nes kiekvienas mums dirbantis 
žmogus yra svarbus, kitaip jo nebūtų algalapiuose. Elgiamės 
taktiškai ir skatiname darbuotojus kalbėtis su mumis apie vis- 

ką, kas jiems rūpi. Norime kuo nuoširdesnių atsakymų. Po kiek- 
vieno pokalbio užpildome specialią požiūrio į darbą formą. Visi 
mūsų darbuotojai patenka į vieną iš dviejų kategorijų: A arba 
B. Tai priklauso nuo jų požiūrio į savo veiklą mūsų kompanijoje. 
B grupei priskiriami asmenys dažniausiai šneka apie saugumą, 
kompanijos pensijų planus, laikinojo nedarbingumo pašalpas, 
papildomą laisvą laiką, premijas ir panašiai. Taip pat jie daug 
kalba apie įvairius nesutarimus su kolegomis ir organizacinius 
trūkumus. Galima sakyti, jie savo darbą mato kaip tam tikrą 
neišvengiamą blogį. Tokių, beje, 80 procentų. O štai A grupei 
priklausantys darbuotojai mąsto visai kitaip. Jiems rūpi asme- 
ninė karjera, jie visų pirma nori, kad jiems būtų suteikta galimy- 
bė tobulėti. Jie taip pat nuolat siūlo, kaip pagerinti vieną ar kitą 
darbo barą. Su mumis jie kalba noriai, tiki, kad tai naudinga ir 
jiems, ir administracijai. B grupės žmonės, kita vertus, įsitiki- 
nę, jog mūsų personalo auditavimo sistema yra tik smegenų 
plovimo procedūra, kurią reikia kantriai iškęsti. Labai įdomu 
štai kas: skyrių vadovai man siunčia rekomendacijas, kuriuos 
darbuotojus premijuoti, paaukštinti ar kaip kitaip paskatinti. Be- 
veik visi jie yra iš A grupės. O kai kyla problemų, bemaž visos 
jos su B grupės žmonėmis. Didžiausias iššūkis mano darbe, - 
baigė draugas, - padėti B grupės žmonėms pereiti į A grupę.“ 


Dabar nors trumpam pasijauskite vadovo kailyje ir paklaus- 
kite savęs, kuriam darbuotojui rekomenduotumėte pakelti at- 
lyginimą ar skirti į aukštesnes pareigas: 

1. Sekretorei, kuri, kai nėra šefo, skaito žurnalus, ar sekretorei, 
kuri tokį laiką skiria visokiems mažiems darbeliams, lengvi- 
nantiems šefo gyvenimą? 


2. Darbuotojui, kuris mėgsta kartoti „Na, ką gi, aš visuomet 
galiu susirasti kitą darbą. Jeigu jums nepatinka, kaip aš dir- 
bu, galiu išeiti“, ar darbuotojui, kuris paiso kritikos ir nuo- 
širdžiai stengiasi pakelti savo darbo kokybę? 

3. Pardavėjui, kuris pirkėjui sako „Matote, aš tik darau, ką jie 
man liepia. Dabar liepė ateiti ir pažiūrėti, ko jums čia rei- 
kia“, ar pardavėjui, sakančiam „Pone Braunai, leiskite jums 
padėti“? 


4. Darbų vadovui, sakančiam savo darbininkui: „Žinai, teisybę 
šnekant, man nelabai patinka šis darbas. Tie viršuje sėdin- 
tys vyrukai man kelia galvos skausmą. Ką ten jie apskritai 
veikia“ ar vadovui, kuris sako „Žinoma, čia pasitaiko nema- 
lonumų ir nesusipratimų. Tačiau leisk užtikrinti, kad vyrai, 
sėdintys tame biure, žino, ką daro. Jie mumis pasirūpins“? 


Argi nėra akivaizdu, kodėl kai kurie žmonės visą gyvenimą 
taip ir lieka tame pačiame lygmenyje? Trypčioja vietoje? Neky- 
la karjeros laiptais? Juos ten laiko jų mąstymas. 

Vienas reklamos verslo darbuotojas kartą man papasakojo 
apie jų agentūroje taikomą naujokų apmokymo būdą: „Mūsų 
vadovybė mano, kad naujas darbuotojas, kuris dažniausiai būna 
ką tik baigęs koledžą, turėtų pradėti karjerą nuo pašto berniuko 
pareigų. Suprantama, mes žinome, kad koledžas jaunam žmo- 
gui suteikia kur kas aukštesnę kvalifikaciją - anaiptol ne pašto 
tvarkytojo. Tačiau mūsų tikslas yra parodyti naujokui, kokią 
galybę įvairiausių darbų reikia atlikti. Korespondencijos tvarky- 
mas - vienas iš jų. Kartais pasitaiko, - tęsė draugas, - kad jau- 
nuolis, nors ir supažindintas su kompanijos taktika, vis tiek ma- 
no, jog pašto paskirstymas ir išnešiojimas yra nesvarbus darbas. 
Jeigu taip nutinka, tai yra signalas, kad priėmėme ne tą žmo- 
gų. Žmogų be vizijos. Nematantį kompanijos kaip visumos.“ 


Atsiminkite štai ką: vadovai, svarstydami darbuotojo karje- 
ros galimybes, visada atsižvelgia į tai, kaip jis atlieka turimas 
pareigas. 

Štai jums logiška, skambi, tiesmuka ir paprasta tiesa. Bent 
penkis kartus perskaitykite ją prieš pereidami prie kitos pastrai- 

pos: Darbuotojas, kuris mano, jog jo darbas yra svarbus, į smegenis 
priima signalus, nusakančius, kaip tą darbą atlikti kuo geriau. O ge- 
riau atliktas darbas reiškia daugiau pinigų, daugiau prestižo, dau- 
giau laimės. 

Matome, kaip greitai vaikai perima tėvų pažiūras, įpročius, 
baimes ir pomėgius. Suaugusieji elgiasi taip pat! Žmonės nuo- 
latos mėgdžioja ir imituoja kitus, tai trunka visą gyvenimą. Jie 
mėgdžioja savo vadovus ir viršininkus, jų mintys ir veiksmai 
yra veikiami aukštesnėse socialinėse pakopose esančių žmonių. 

Labai lengvai galime tai patikrinti. Paanalizuokite kokio nors 
savo draugo ir jo viršininko elgseną — pastebėsite neabejotinų 
panašumų. Jūsų draugas gali imituoti viršininką ar aukštesnes 
pareigas einantį kolegą profesiniu slengu, rūkymo maniera (jei- 
gu rūko), mimika, aprangos stiliumi, netgi automobilio pasi- 
rinkimu. Mėgdžiojamų dalykų esama kur kas daugiau. 

Kitas būdas pastebėti mėgdžiojimo galią - atkreipkite dėme- 
sį į darbuotojų požiūrį ar nuotaikas ir palyginkite tai su šefo 
požiūriu bei nuotaikomis. Kai vadovas yra susinervinęs, įsitem- 
pęs, susijaudinęs, jo artimiausi kolegos demonstruoja panašius 
jausmus. Bet jeigu Ponas Viršininkas yra pakilios nuotaikos, ge- 
rai nusiteikęs, jam gerai sekasi, tada ir jo darbuotojai jaučiasi 
taip pat. 

Tad jei esate vadovai, turėkite galvoje štai ką: Jūsų darbuoto- 
jai į darbą žiūri jūsų akimis. Kaip mąstote jūs, taip mąsto ir jie. 

Kolegų ir pavaldinių požiūris į darbą yra mūsų požiūrio at- 
spindys. Turėkite galvoje, kad mūsų ydos ir privalumai visada 
regėsis kitų žmonių elgesyje ir mąstyme - kaip kad vaikų elge- 
syje ir mąstyme visada galime įžvelgti tėvų šešėlį. 


Vienas sėkmės lydimų žmonių charakterio bruožas yra en- 
tuziazmas. Ar kada pastebėjote, kaip profesinio entuziazmo ap- 
imtas pardavėjas užkrečia ir jus, pirkėją? Ir staiga jūs užsinori- 
te pirkti karščiau, nei kad jis nori parduoti? Buvo taip? Tas pat 

pasakytina ir apie kitus entuziastingus žmones, kurie dirba su 
klientais ar žmonių auditorijomis. 

Kaip žmogus išsiugdo entuziazmą? Svarbiausias žingsnis la- 
bai paprastas: mąstykite su entuziazmu. Būkite optimistai, kai 
turite atlikti tą ar kitą užduotį. Tada jūsų entuziazmu užsikrės 
visi aplinkui, ir jūsų veiklos rezultatai bus puikūs. 

Svarbiausias motyvas apie savo darbą galvoti pozityviai yra 
tas, kad lygiai taip pat tuomet galvos ir jūsų kolegos, pavaldiniai. 

Štai keli patarimai, kaip turėtumėte elgtis bendraudami su 
kolegomis ir pavaldiniais: 


1. Visuomet demonstruokite pozityvų požiūrį į darbą, užkrės- 
kite juo visus aplinkinius žmones. 


2. Kiekvieną dieną vykdami į darbą savęs klauskite: „Ar esu 
savo darbuotojams pavyzdys? Ar visi mano įpročiai geri, 
kad norėčiau taip elgiantis matyti ir kolegas?“ 


Prieš kelis mėnesius vienas automobilių pardavėjas papasa- 
kojo man apie savo sėkmės metodą. Paskaitykite: „Didelę ma- 
no darbo dalį, maždaug po 2 valandas kas dieną, užima skam- 
bučiai telefonu galimiems klientams - mes tariamės dėl naujų 
pavyzdžių prezentacijų. Prieš trejus metus, kai pradėjau pre- 
kiauti automobiliais, mano didžiausia problema buvo drovu- 
mas ir baimė. Mano balsas telefonu skambėdavo taip, jog žmo- 
nės, kuriems skambindavau, iškart atšaudavo „nedomina“ ir 
padėdavo ragelį. Kiekvieną pirmadienio rytą tuometinis mūsų 
prekybos skyriaus vadovas vesdavo susirinkimus. Jis sugebė- 
davo mane įkvėpti. Dėl to pirmadieniais telefonu bendrauti man 
būdavo visai paprasta, aš skambindavau klientams, ir mes leng- 
vai susitardavome. Deja, įkvėpimas greitai išgaruodavo, ir jau 
antradienį jo nelikdavo nė pėdsako. Tada man kilo idėja: jeigu 
mane įkvėpti gali skyriaus vadovas, tai kodėl gi negalėčiau to 
padaryti pats? Kodėl gi man neįsipūtus to entuziazmo kas 


118: PLATAUS MĄSTYMO JĖGA 


dieną? Ir nusprendžiau pabandyti. Niekam nieko nesakęs iš- 
ėjau į tuščią aikštelę ir radau nuošaliau stovinčią mašiną. Tada 
kelias minutes kalbėjausi su savimi. Tariau sau: 'Esu geras au- 
tomobilių prekeivis, o greitai būsiu geriausias. Parduoda gerus 
automobilius ir siūlau gerus sandorius. Žmonėms, kuriems 
skambinu, reikia tų automobilių, todėl aš juos jiems parduo- 
siu.“ Ir ką gi, ši savitaiga davė rezultatų. Aš ėmiau taip gerai 
jaustis, jog skambindamas galimiems pirkėjams net nesuvirpė- 
davau. Aš norėjau skambinti. Daugiau nebeeinu laukan į aikš- 
telę, nesėdžiu tuščioje mašinoje ir nekalbu pats su savimi, bet 
vis dėlto prieš surinkdamas numerį, tyliai sau primenu, kad 
esu geriausias prekeivis, siekiantis geriausių rezultatų.“ 


Puiki idėja, tiesa? Norėdami pasiekti viršūnę, turite jaustis, 
lyg būtumėte viršūnėje. Įsiteikite sau norimą savybę, ir iškart 
ūgtelsite, sustiprėsite. 

Visai neseniai per seminarą paprašiau kiekvieno klausytojo 
po dešimt minučių kalbėti taip, tarsi jis būtų tikras lyderis. Vie- 
nas iš jų pasirodė tiesiog siaubingai. Jo keliai linko, rankos ir 
balsas drebėjo. Jis pamiršo, ką norėjo pasakyti. Po penkių ar 
šešių minučių nerišlaus kalbėjimo vargšas beviltiškai susmu- 
ko kėdėje. 

Po seminaro trumpai su juo šnektelėjau ir paprašiau kitą die- 
ną ateiti penkiolika minučių prieš prasidedat užsiėmimui. Kitą 
dieną jis pasirodė penkiolika minučių anksčiau - kaip ir buvo 
prašytas. Mudu susėdome ir aptarėme aną nevykusią jo kalbą. 
Paprašiau jo kaip įmanoma aiškiau prisiminti, apie ką jis gal- 
vojo penkias minutes prieš pradėdamas kalbėti. 

„Na, man atrodo, kad galvojau tik apie savo baimę kalbėti. 
Žinojau, jog apsikvailinsiu. Žinojau, jog pasirodysiu visiškas 
nevykėlis. Absoliučiai netikėjau, kad galiu kalbėti kaip lyderis, 
deja...“ - „Štai jums ir priežastis, - pertraukiau aš, - štai ir pro- 
blema. Jūs susinaikinote dar nespėjęs tarti nė žodžio. Įsikalėte 

sau į galvą, jog nepavyks. Tai argi keista, kad taip ir atsitiko? 
Užuot susitvardęs, jūs įsibauginote. Na, bet reikalus galime pa- 
taisyti. Už keturių minučių naujas užsiėmimas. Norėčiau, kad 
per tą laiką įsiteigtumėte, jog esate puikus oratorius. Nueikite 
į tuščią auditoriją ir imkite sau kartoti: 'Aš puikiai pasisakysiu. 
Tie žmonės privalo mane išgirsti ir jie išgirs'. Kartokite sau šiuos 
žodžius nuoširdžiai tikėdamas, kad jie išsipildys. O paskui mes 
pakartosime anąkart nepavykusią kalbą.“ | 

Labai norėčiau, jog jūs galėtumėte palyginti dvi šio žmogaus 
pasakytas viešas kalbas. Antroji buvo nuostabi! 

Išvada tokia: praktikuokite savitaigą, girkite save, ugdykitės 
pasitikėjimą savo jėgomis ir galimybėmis. Ir niekada nesimen- 
kinkite. 

Juk realybę kuriatės savo mintimis. Todėl galvokite apie sa- 
ve tik pozityviai, tada jus tikrai lydės sėkmė. 


Nėra geresnės reklamos kaip geras prisistatymas publikai. 
Štai populiariausias Amerikos produktas - kokakola. Kiekvie- 
ną dieną apie šį gėrimą išgirstate ar visur matote vien tik pozi- 
tyvius dalykus. Jums nuolat, diena iš dienos, yra primenama, 
kad egzistuoja tokia kokakola, kurią gera gerti. Jeigu jie nustotų 
taip darę - kas dieną reklamavę savo produkciją - tikėtina, kad 
kokakolos gerbėjų skaičius imtų sparčiai mažėti. 

Tačiau kokakolos kompanija neleidžia tam įvykti. Jie jums 
siūlo, siūlo, siūlo... 

Kiekvieną dieną mes matome daugybę žmonių, kurie nustojo 
save siūlę bei reklamavę. Jiems trūksta pagarbos pačiam svar- 
biausiam turimam produktui - savo gebėjimams. Juos kankina 
baisus abejingumas. Jie jaučiasi maži ir menki, niekas - o ka- 
dangi jie taip jaučia, tai jie tokie ir yra. 

Kiekvienas žmogus privalo siūlytis, reklamuotis. Kiekvienas 
turi neabejoti, jog jo pasiūlymas yra puikus. Visa tai taps įma- 
noma tada, kai žmogus ims pasikliauti savo jėgomis. 

Štai gyvena sau toks Tomas Stalis. Jaunas, talentingas, ambi- 
cingas. Jis nuolat primena sau, koks labai svarbus žmogus yra. 
O taip skamba jo „Kasdienė 60 sekundžių savireklama“: 


Tomai, mąstyk plačiai. Apie viską mąstyk plačiai. Tu turi visus 
gabumus, kad galėtum dirbti geriausiai apmokamą darbą. Tomai, 
tu tiki laime, pažanga, gerove. Tu nori eiti į priekį. 

Todėl kalbėk tik apie laimę. 

Kalbėk tik žvelgdamas pirmyn, 

Kalbėk tik matydamas galimybes. 

Tavo galimybės didžiulės, Tomai, didžiulės. 

Realizuok jas. Niekas tavęs negali sustabdyti, Tomai, niekas. 
Tomai, tu esi entuziastas. Tegul tavo entuziazmas liejasi per 
kraštus. 

Tu gerai atrodai, Tomai, tad ir jautiesi gerai. Toks ir išlik. 
Tomai Stali, tau tiesiog nuostabiai sekėsi vakar ir dar nuostabiau 
seksis šiandien. O dabar pirmyn, Tomai. Eik pirmyn. 


Tokia savireklama padeda Tomui tobulėti. „Kai tik pradėjau 
taip reklamuotis, - sako Tomas, - jaučiausi prastesnis už kitus. 
O dabar nė kiek neabejoju, jog turiu viską, ko reikia pergalei, ir 
aš laimiu. Taip bus visada!“ 

Pateikiu jums savireklamos metmenis. Pirmiausia išskirkite 
savo teigiamas savybes, privalumus. Nesikuklinkite. Toliau vi- 
sa tai užrašykite popieriuje. Tai bus jūsų savireklama, skirta tik 
jums. Dar kartą perskaitykite Tomo Stalio tekstą. Atkreipkite 
dėmesį, kaip jis kalbasi su savimi. Pabandykite ir jūs. Kalbėki- 
te atvirai ir tiesiai. Galvokite tik apie save. Iš pradžių savireklamą 
garsiai perskaitykite ryte. Patarčiau atsistoti prieš veidrodį. Įsi- 
jauskite į tai visa siela. Kartokite tekstą rimtai, neabejodami. Tegul 
tai bus apšilimas prieš dienos darbus. Vėliau skaitykite tekstą 
prieš pradėdami kiekvieną naują ir sudėtingą užduotį, kuri rei- 
kalauja drąsos, susikaupimo. Skaitykite kiekvieną kartą, kai tik 

pajusite jėgų ir entuziazmo stygių. Lapelį su savireklamos teks- 
tu visad turėkite po ranka, kad prireikus juo pasinaudotumėte. 

Ir dar vienas dalykas: dauguma žmonių, ko gero, juoksis iš 
tokio savireklamos metodo. Jie negali patikėti, kad už savo li- 
kimą esame atsakingi patys. Kad sėkmę prišaukia pozityvus 
mąstymas. Nekreipkite dėmesio į vidutiniokų kalbas! Jūs - ne 
vidutiniokai. Jeigu jums kyla bent menkutė dvejonė, ar savi- 
reklamos idėja yra vertinga, paklauskite, ką apie tai mano sėk- 
mės lydimi žmonės. Paklauskite, sulaukite atsakymo ir imkite 
reklamuotis patys sau. 


Mąstykite, kaip mąsto svarbūs asmenys 


Tai yra sėkmės raktas. Perskaitykite lentelėje surašytus pata- 
rimus ir pasistenkite jais pasinaudoti. 


Kaip aš mąstau (pasitikrinkite) 


SITUACIJA KLAUSIMAS SAU 
Jaudinuosi, nerimauju Ar svarbus ir sėkmės lydimas žmo- 
gus dėl to jaudintųsi? 
Kyla idėja Kaip elgtųsi sėkmės lydimas žmo- 


gus, jei ši idėja kiltų jam? 


Mano išvaizda ir apranga Ar aš atrodau kaip save gerbiantis 


žmogus? 

Mano kalbėsena Ar kalbu taip, kaip kalba sėkmės 
lydimi žmonės? 

Ką aš skaitau | Ar sėkmės lydimas ir svarbus 
žmogus tai skaitytų? 

Kalbuosi Ar tai ta tema, kuria diskutuotų 


sėkmės lydimi žmonės? 

Kai prarandu savitvardą = Ar sėkmės lydimas ir svarbus žmo- 


gus prarastų savitvardą šioje situ- 
acijoje? 


Juokauju Ar svarbus žmogus pasakotų 


tokius juokus? 


Dirbu Kaip svarbus žmogus apibūdintų 


savo darbą? 


Įsikalkite į galvą tokį klausimą: „Ar svarbus žmogus taip da- 


rytų?“ Nuolat stenkitės į jį atsakyti - tai puikus saviugdos bū- 


da 


S. 


Apibendrindamas šį skyrių priminsiu štai ką: 


„Atrodykite svarbūs, ir tai padės jums mąstyti apie svar- 


bius dalykus. Gera išvaizda pakelia dvasią ir įkvepia pa- 
sitikėjimo savo jėgomis. Ji visiems (pirmiausia jums) pra- 
neša: „Tai svarbus žmogus: išsilavinęs, su didelėmis per- 
spektyvomis ir patikimas.“ 


„ Galvokite, kad jūsų darbas yra svarbus. Taip galvodami 


sulauksite nuorodų, kaip tą darbą atlikti daug geriau. Gal- 
vokite, kad jūsų darbas yra svarbus, ir taip pat pradės gal- 
voti jūsų pavaldiniai bei kolegos. 


„ Susikurkite savireklamos tekstą ir nuolat jį sau kartokite. 


„Visose gyvenimo situacijose savęs klauskite: „Kaip pasi- 


elgtų svarbus ir sėkmės lydimas žmogus?“ 


7 


Valdykite aplinkybes, lygiuokitės į 
aukščiausius standartus 


Žmogaus protas - nuostabus mechanizmas. Jis gali nunešti 
mus tiesiai į sėkmės glėbį. Kita vertus, jis taip pat būna atsa- 
kingas ir už pačias didžiausias nesėkmes. 

Protas yra pats subtiliausias, jautriausias kada nors gamtos 
sukurtas instrumentas. Pažvelkime, kas verčia protą funkcio- 
nuoti taip, kaip jis funkcionuoja. 

Milijonai žmonių laikosi vienokios ar kitokios dietos. Ame- 
rikiečiai - kalorijas skaičiuojanti nacija. Mes milijonus išleidžia- 
me vitaminams, mineralams ir kitiems svorį mažinantiems me- 
dikamentams ar papildams. Taip darome todėl, kad kūnas tie- 
siogiai reaguoja į jam teikiamas chemines medžiagas. Nuo jų 
priklauso fizinis gyvybingumas, atsparumas ligoms ir netgi gy- 
venimo trukmė. Taigi kūnas yra tai, kuo mes jį maitiname. O 
protas? Galime išvesti analogiją ir pasakyti tą patį teiginį: pro- 
tas yra tai, kuo mes jį maitiname. Žinoma, proto maistas nėra 
įpakuotas, mes neperkame jo parduotuvėse. Proto maistas yra 
mūsų aplinka - visi dalykai, formuojantys ir žadinantys min- 
tis. Nuo to, kokį proto maistą vartojame, priklauso mūsų įpro- 
čiai, požiūriai, asmenybė. Kiekvienas esame paveldėję savybę 
tobulėti. Tačiau kiek ir kaip šios savybes išnaudojame, priklau- 
so nuo mūsų proto maisto. 

Ar kada nors pagalvojote, kaip elgtumėtės, jeigu gyventu- 
mėte visai kitoje šalyje. Ar mėgtumėte tą patį maistą? Ar rink- 
tumėtės tuos pačius drabužius? Kaip jums patiktų linksmintis? 
Kokį darbą dirbtumėte? Kokią religiją išpažintumėte? Tikėti- 
na, jog būtumėte visiškai kitokie žmonės. Kodėl? Nes jūsų as- 
menybę formuotų visai kita socialinė ir kultūrinė aplinka. 

Taip, aplinka suteikia mums tam tikrą formą, verčia mus 
mąstyti kaip tik taip, kaip mąstome. Raskite bent vieną įprotį 
ar kokią manierą, kuri nebūtų nusižiūrėta iš kitų žmonių. 

Taigi mąstymą, elgseną, pažiūras ir visa kita, kas sudaro mū- 
sų asmenybę, formuoja aplinka. 

Per ilgas bendravimas su neigiamais žmonėmis verčia mus 
neigiamai mąstyti, artima bičiulystė su menkais individais iš- 
ugdo ir menkus įpročius. Ir atvirkščiai - draugystė su šviesiais 
žmonėmis padeda mums nušvisti, artimas ryšys su ambicin- 
gais žmonėmis pažadina ir mūsų ambicijas. 

Mes keičiamės. Kokia linkme vyks pokyčiai, priklauso tik nuo 
aplinkos, kuri teikia maistą mūsų protui. Pažvelkime, ką gali- 
me padaryti, kad pokyčiai būtų teigiami. 


Užsiprogramuokite sėkmei. Didžiausia kliūtis sėkmės kely- 
je yra jausmas, jog tai „ne mūsų nosiai“. Taip yra todėl, kad 
įvairios išorės jėgos verčia mus mąstyti tik „vidutiniškai“. 

Prisiminkime vaikystę. Tada juk kėlėme sau aukštus tikslus! 
Vos išsiropštę iš lopšio jau kūrėme planus, kaip užkariausime 
pasaulį, būsime gražūs, turtingi ir laimingi. Ir visa tai tada at- 
rodė tikra, pasiekiama. Tai kas gi nutiko? Kodėl dabar apie tuos 
dalykus dažnas net nedrįsta pasvajoti? Kodėl dabar sakome, 
kad „kvaila būti svajotoju“, kad mūsų idėjos buvo „nepraktiš- 
kos, kvailos, naivios ir juokingos“, kad „tiems dalykams aš jau 
per senas (dar per jaunas), ir panašiai, ir visa kita... 

Šiuo požiūriu žmones galima suskirstyti į tris grupes: 

Pirma grupė. Tie, kurie visiškai pasidavė: tam tikra grupė 
žmonių tiesiog širdimi tiki, kad tikroji sėkmė skirta ne jiems — 

esą sėkmė myli kitus žmones, o juos aplenkia. Šiuos žmones 
galima lengvai pastebėti, nes jie linkę filosofuoti ir ieškoti pasi- 
teisinimų, kodėl jie gyvena taip, kaip gyvena. Be visa ko kita, 
jie mėgsta meluoti, jog „yra laimingi“. 

Vienas išsilavinęs ir gabus 32 metų vyras, gyvenantis saugų, 
bet iš esmės tik vidutinį gyvenimą, kelias valandas man malė 
liežuviu įrodinėdamas, kad jam „gerai taip, kaip yra“. Jis ap- 
gaudinėjo visų pirma save. Iš tikrųjų jis troško dirbti kūrybiš- 
kai ir realizuoti visas savo galimybes (labai nemažas, beje). Ta- 
čiau, deja, anksti nuleido rankas ir susitaikė su mintimi, kad 
„Sėkmė tokių kaip jis nelepina“. 

Antra grupė. Tie, kurie pasidavė tik dalinai: ši grupė yra daug 
mažesnė už pirmąją, ir jai priklauso žmonės, kurie dar turi vil- 
tį pagauti sėkmės paukštę. Jie dirba, stengiasi, planuoja, tačiau 
maždaug po dešimtmečio ar panašaus laiko tarpo jų jėgos iš- 
senka. Jei iki to laiko jie didelių pergalių nepasiekia, tai pasi- 
duoda ir nusprendžia, jog daugiau kovoti nebėra prasmės — 
„bus gerai, kaip yra“. 

Paprastai jie mąsto taip: „Mes uždirbame daugiau negu vi- 
dutiniškai ir gyvename geriau už vidutiniokus. Tad ar verta 
plėšytis ir eikvoti jėgas?“ 

Šie žmonės bijo. Bijo, kad nepasiseks, kad jiems nepritars so- 
cialinė aplinka, kad jie praras saugumą, ir taip toliau. Iš esmės 
jie nėra patenkinti, nes širdimi žino, jog pasidavė. Antrajai gru- 
pei priklauso daugybė talentingų, išsilavinusių ir inteligentiš- 
kų žmonių, kurie pasirinko šliaužti per gyvenimą, nes bijo at- 
sistoti ir bėgti. 

Trečia grupė. Tie, kurie niekada nepasidavė: ši grupė, suda-- 
ranti galbūt tik du ar tris procentus visumos, niekad nepasi- 
duoda ir per gyvenimą eina plačiais žingsniais. Jie gyvena ir 
kvėpuoja sėkme. Tai laimingi, daugiausia pasiekę ir daugiau- 
sia uždirbantys prekybininkai, vadybininkai, vadovai. Jie mąs- 

to pozityviai ir visur ieško galimybių. Kiekviena nauja diena 
jiems kaip nuotykis su laiminga pabaiga. 

Būkime atviri: visi mes norėtume priklausyti trečiajai gru- 
pei, visi trokštame sėkmės ir laimės. Todėl turite rasti jėgų pa- 
kilti iš savo lygmens į aukštesnį. O aplinka jus bandys sulaiky- 
ti. Štai kaip gali būti: 

Tarkime, jūs keliems savo „vidutiniokams“ draugams labai 
nuoširdžiai pasakote: „Vieną dieną aš būsiu šios kompanijos 
viceprezidentas.“ Ir kas gi nutinka paskui? Iš pradžių draugai 
tikriausiai pamanys, jog jūs tik pajuokavote. Tačiau jei apie sa- 
vo pasiryžimą kartosite nuolat, jie pagaliau patikės, o patikėję 
ims kalbėti taip: „Argi čia tavo nosiai tokie siekiai. Juk tiek daug 
reikia išmokti, suprasti...“ Jums negirdint jie net gali juokauti, 
esą jums saulė perkaitino galvą ar kaip nors panašiai. 

O dabar įsivaizduokite, jog tą patį teiginį taip pat nuoširdžiai 
jūs pakartojate kompanijos prezidentui (be abejo, prezidentas 
priklauso trečiajai žmonių grupei). Kaip jis reaguos? Dėl vieno 
dalyko galime būti tikri: jis nesijuoks. Jis, galimas daiktas, įdė- 
miai pažvelgs į jus ir paklaus savęs: „Ar šis jaunuolis iš tikrųjų 
pasiryžęs taip aukštai pakilti?“ 

Bet jis tikrai, kartoju, nesijuoks. 

Nes dideli žmonės nesijuokia iš didelių idėjų. 

Arba jūs pasakote kokiam vidutiniokui, kad ketinate įsigyti 
milijono dolerių vertės namą - jis tik šyptelės, nes yra įsitiki- 
nęs, jog tai neįmanoma. O papasakokite šią idėją asmeniui, jau 
gyvenančiam tokios vertės name, ir šis net nenustebs. Jis žino, 
jog tai visiškai tikėtina. 

Atminkite štai ką: žmonės, kurie jums sako, kad jūsų tikslas ne- 
gali būti pasiektas, dažniausiai yra nevykėliai, apsiriboję menkais ar 
vidutiniais pasiekimais. Šių žmonių nuomonė yra tarsi nuodai. 
Ginkitės nuo jų, norinčių jus įtikinti, kad „negalite“. Tegu jų 
nepritarimas jums būna iššūkis - įrodykite, kad galite. 

Atsargiai! Neleiskite, kad negatyviai mąstantys žmonės su- 
trukdytų jums siekti didelių tikslų. O tokių trukdytojų apstu 

kiekviename žingsnyje. Atrodo, kad žlugdydami kitų žmonių 
iniciatyvą jie patiria malonumą. 

Mokydamasis koledže aš kelis semestrus bičiuliavausi su to- 
kiu W. W. Šiaip jis buvo geras draugas, linkęs padėti, pavyz- 
džiui, iš jo visada buvo galima pasiskolinti pinigų. Ir vis dėlto 
jis buvo kuo tikriausias gerų idėjų žlugdytojas. Kalbos apie sa- 
vo pastangomis pasiektą sėkmę jį labai erzino. 

Aš tuo metu buvau itin entuziastingas vienos žurnalistės ger- 
bėjas, tiksliau - jos straipsnių. Ši autorė rašė apie žmogaus ga- 
limybes, iniciatyvą, didelius tikslus. Kai W. W. rasdavo mane 
skaitant tos autorės skiltis ar išgirsdavo ją minint, jis riebiai nu- 
sikeikdavo ir pro dantis iškošdavo: „Oi, Deivai, dėl Dievo mei- 
lės, argi tai galima skaityti?! Ta rašeiva maitina skaitytojus sal- 
džiu melu ir taip kala pinigus.“ 

O paskui W. W. imdavo samprotauti, kokiais būdais galima 
„Iš tikrųjų“ prakusti. Jis sakydavo: „Deivai, yra tik trys būdai, 
kaip šiais laikais galima garantuotai susikrauti kapitalą. Pirma, 
vesti turtingą moterį. Antra, vogti, kad niekas nenutvertų. Tre- 
čia, per pažintis gauti gerai apmokamą darbą.“ 

W. W. visuomet būdavo pasiruošęs savo „sėkmės formulę“ 
apginti pavyzdžiais. Besdavo pirštu į titulinį laikraščio pusla- 
pi, kur buvo rašoma, kaip vienas buhalteris nugvelbė iš kasos 
galybę pinigų ir dingo kaip į vandenį. Arba paprastas fermos 
darbininkas vedė milijonieriaus dukrą - W. W. net akys išsprog- 
davo, kai jis skaitydavo tokias istorijas. Taip pat jis pažinojo 
vaikinuką, kuris pažinojo kitą vaikinuką, o šis pažinojo svarbų 
žmogų, kuris sėdėjo vienoje labai „aukštoje kėdėje“ - finalą at- 
spėti nesunku. 

W. W. buvo keleriais metais už manė vyresnis, jam puikiai 
sekėsi inžinieriniai mokslai. Aš į jį žvelgiau kaip į vyresnįjį brolį, 
man jis buvo autoritetas, tad jo žodžiai man atrodė verti dėme- 
sio. Laimei, vieną vakarą po diskusijos su W. W. aš supratau, 
kad klausausi nelaimės balso. Rodės, W. W. kalbėjo norėda- 

mas tiesiog pagrįsti savo pasyvią gyvenseną. Net įdomu tapo, 
kur toks mąstymas gali nuvesti, kokių rezultatų gali toks žmo- 
gus tikėtis. Baigę mokslus mes išsiskyrėme, apie savo bičiulį 
nieko negirdėjau vienuolika metų. O paskui vienas bendras mū- 
sų pažįstamas papasakojo, kad dabar W. W. dirba menkai ap- 
mokamu braižytoju Vašingtone. Paklausiau bendro pažįstamo, 
ar W. W. bent kiek pasikeitė. „Ne, - atsakė šis. - Tik dabar jis 
dar didesnis burbeklis, nei buvo tada, kai kartu mokėmės. Ir 
sekasi jam sunkiai. Turi keturis vaikus ir menkas pajamas. Ir 
"dar jis turi smegenų tiek, kad galėtų uždirbti penkis kartus dau- 
giau, tačiau jam trukdo neigiamas požiūris.“ 

Panašių žmonių daug. Dažniausiai jie būna pavydūs, patys 
trypčioja vietoje ir nori, kad kiti trypčiotų drauge su jais. Gali- 
ma sakyti, jie trokšta, kad visi kiti irgi būtų vidutinybės. 

Dėmesio! Jei susiduriate su tokiais žmonėmis, neleiskite jiems 
sužlugdyti jūsų sėkmės planų. 

Štai ką neseniai man papasakojo vienas pažįstamas, toks jau- 
nuolis: „Turiu kolegą, su kuriuo drauge važiuodavau į darbą. 
Ir jis apie nieką daugiau nešnekėdavo, kaip tik apie tai, kokioje 
siaubingoje kompanijoje mes dirbame. Kokia siaubinga mūsų 
vadovybė. Kokie siaubingi kompanijos savininkai. Kokie siau- 
bingi mūsų gaminami produktai. Kokie siaubingi mūsų spren- 
dimai. Kaip siaubinga apskritai viskas, kas vyksta mūsų orga- 
nizacijoje. Kiekvieną rytą į darbą aš atvažiuodavau įsitempęs, 
rodydavos, tuoj sprogsiu. Tą patį reikėdavo išgirsti ir vakare, 
kai važiuodavau namo. Grįždavau apimtas nevilties. Pagaliau 
man užteko proto pakeisti maršrutą. Drauge pasikeitė ir mano 
pasaulis, nes dabar į darbą ir atgal keliaudavau ramybėje.“ 

Taigi šis jaunuolis pakeitė savo aplinką. Sumanu, ar ne? 

Darbo aplinkoje turite saugotis spąstų. Kiekvienoje grupelė- 
je pasitaiko nepritapusių žmonių, kurie slapčia nori stoti jums 
skersai kelio. Jie išjuokia ambicingus jaunus darbuotojus, netgi 
gąsdina ir gėdina juos, jei šie pernelyg stengiasi ir nori padary- 
ti karjerą. Tai tikras faktas. 

Taip dažnai nutinka gamyklose, kur darbininkai įžeidinėja 
pernelyg besistengiantį kolegą. Taip nutinka karinėje tarnybo- 
se, kai piktavalių grupelė šaiposi iš jauno kareivio, jei šis nori 
stoti į karo mokyklą. Taip nutinka ir versle, kai mažai kvalifi- 
kuoti ar neprityrę žmonės stengiasi užkirsti kelią į sėkmę vi- 
siems gabesniems nei jie. Jūs tai esate matę ir mokyklose, kai 
grupelė atsilikėlių niekina klasės draugą, kuris turi smegenų, 
kad pasinaudotų visomis progomis ir mokyklą baigtų aukščiau- 
siais pažymiais. 

Išbraukite tokius neigiamai nusistačiusius žmones iš savo 
draugų sąrašo. Neleiskite, kad jie nusitemptų jus iki savo ly- 
gio. Tegul jų žodžiai ir kandžios pastabos bus jums kaip nuo 
žąsies vanduo. Šliekitės prie žmonių, mąstančių pozityviai. Ju- 
dėkite pirmyn kartu su jais. 

Jūs tai galite padaryti, jei patys mąstysite pozityviai! 

Ir pats svarbiausias dalykas: labai atidžiai rinkitės žmogų, 
kurio patarimų klausotės. Daugelyje darboviečių rasis bent vie- 
nas „savanoris“ patarinėtojas, kuris „viską išmano bei žino“ ir 
be galo nori įpainioti jus į intrigų intrigėlių tinklus. Kartą nu- 
girdau, kaip vienas senas darbuotojas „plovė smegenis“ ką tik 
pradėjusiam dirbti jaunuoliui. Patarinėtojas tarė: „Pats geriau- 
sias būdas čia su visais sutarti, tai niekam nestoti skersai kelio. 
Ypač stenkis nesipainioti po kojomis ponui Z. (skyriaus vado- 
vas). Jeigu jam atrodys, kad turi mažai darbo, būtinai užvers 
papildomai...“ 

Šis patarinėtojas, beje, kompanijoje buvo išdirbęs beveik tris- 
dešimt metų, tačiau ėjo žemiausias ir menkiausiai apmokamas 
pareigas. Štai taip! 

Patarimo kreipkitės tik į tikrai išmanantį žmogų. Kartais klaidin- 
gai manoma, jog sėkmės lydimi žmonės yra kažkur už devy- 
nių jūrų. Anaiptol - jie čia pat. Kuo daugiau žmonės yra pasie- 
kę, tuo jie nuoširdesni, sukalbamesni ir pasirengę padėti. Jie 
nuoširdžiai trokšta perduoti savo patirtį. 

Viena beveik 100 dolerių per valandą uždirbanti aukšto ran- 
go vadovė labai aiškiai pasakė: „Aš užsiėmusi moteris, tačiau 
ant mano kabineto durų lentelės Prašau netrukdyti nėra. Perso- 
nalo konsultavimas - viena iš svarbiausių mano funkcijų. Vi- 
sada esu pasiryžusi padėti darbuotojui, kuris kreipiasi darbo 
ar asmeniniais klausimais. Tie, kurie nori žinoti kuo daugiau, 
mūsų kompanijoje ypač vertinami. Kita vertus, - pridūrė ji, — 
dėl visiškai aiškių priežasčių negaliu švaistyti laiko siūlydama 
patarimus žmonėms, nenuoširdžiai juos priimantiems.“ 

Taigi klausimams iškilus nesidrovėkite klausti, tačiau būkite 
apdairūs. Laukti patarimo iš nevykėlio tolygu tikėtis, kad šar- 
latanas išgydys vėžį. 


Šiandien dauguma vadovų prieš skirdami darbuotoją į atsa- 
kingas pareigas nori pakalbėti su jo žmona. Vienas prekybos 
vadybininkas paaiškino: „Noriu būti tikras, kad būsimasis par- 
davėjas išlaiko savo šeimą ir yra jos galva, kad šeima yra dami 
ir neprieštaraus jo komandiruotėms, nereguliarioms darbo va- 
landoms ar kitiems iškilsiantiems nepatogumams.“ 

Pažangūs vadovai kuo puikiausiai supranta, jog, tai, kas žmo- 
gaus gyvenime įvyksta savaitgalio dienomis bei tarp 18.00 ir 
9.00 valandos, tiesiogiai veikia jo veiklą, vykstančią penkias die- 
nas per savaitę nuo 9.00 iki 18.00 valandos. Asmuo, gyvenantis 
darnų ir nuoseklų asmeninį gyvenimą, beveik visada yra ge- 
resnis darbuotojas nei tas, kuris gyvena nuobodžiai, liūdnai, 
nedarnioje šeimoje. 

Pažvelkime, kaip du bendradarbiai, Džonas ir Miltonas, lei- 
džia savo savaitgalius. Taip pat pažvelgsime ir į jų profesinės 
veiklos rezultatus. 

Džono „psichologinis savaitgalio meniu“ atrodo maždaug 
taip: dažniausiai vienas iš dviejų vakarų yra praleidžiamas su 
apdairiai pasirinktais įdomiais draugais. Kitas praleidžiamas 
kur nors išėjus iš namų: galbūt kine, bendruomenės susirinki- 

me ar pas draugus. Šeštadienio rytais Džonas padeda vietinei 
skautų organizacijai. Šeštadienio popietėmis jis tvarkosi aplink 
namus ir atlieka neatidėliotinus darbus. Neseniai, pavyzdžiui, 
kieme pastatė pavėsinę. Sekmadieniais jis su šeima veikia ką 
nors ypatinga. Štai neseniai vieną sekmadienį jie kopė į kalną, 
kitą - apsilankė muziejuje. Retkarčiais jie vyksta į užmiestį, nes 
Džonas planuoja įsigyti ten nekilnojamojo turto - dabar jis dai- 
rosi. Sekmadienio vakarai praeina ramiai. Džonas dažniausiai 
skaito knygą ar žiūri žinias. 

Trumpai tariant, Džono savaitgaliai yra suplanuoti. Jis ne- 
nuobodžiauja. Psichologiškai Džonas labai teigiamai pasi- 
krauna. 

Na, o štai Miltono „psichologinis savaitgalio meniu“ yra pras- 
čiau subalansuotas. Jo savaitgaliai nesuplanuoti. Penktadienio 
vakarais Miltonas dažniausiai būna gerokai pavargęs po sun- 
kios savaitės, tačiau iš inercijos žmonos klausia: „Ar nori ką 
nors šį vakarą nuveikti?“ Kad ir ką ji atsako, tie planai ir lieka 
planais — labai jau retai Miltonas su žmona kur nors pramo- 
gauja, retai juos kas nors kviečia į svečius. Šeštadienio rytais 
Miltonas labai ilgai miega, o kitą dienos dalį krapštosi prie vie- 
no ar kito namų ruošos darbelio. Šeštadienio vakarais Milto- 
nas su šeima paprastai eina į kiną arba žiūri televizorių („O ką 
daugiau veikti?“) Didesniąją sekmadienio ryto dalį Miltonas vėl 
prasivarto lovoje. Po pietų jie važiuoja aplankyti Bilo ir Merės 
arba Bilas ir Merė atvažiuoja aplankyti jų. (Bilas ir Merė yra 
vienintelė pora, su kuriais Miltonas ir jo Žmona nuolatos ben- 
drauja.) 

Miltono savaitgalis nuobodus, monotoniškas. Sekmadienio 
vakare visi šeimos nariai vienas kitam jau būna įgrisę iki gyvo 
kaulo. Per savaitgalį Miltonas negauna jokios psichologinės ši- 
lumos. 

O dabar pasakykite, kokį poveikį namų aplinka daro Džo- 
nui ir Miltonui? Per savaitės ar dviejų laikotarpį tikriausiai 

nepastebėtume jokio. Tačiau mėnesiais ir metais besitęsiantys 
tokie savaitgaliai daro milžinišką įtaką. 

Džono aplinka palaiko jį geros formos, teikia naujų minčių, 
skatina žvalų mąstymą. Jis jaučiasi kaip atletas, maitinamas pui- 
kiu maistu. O Miltono namų aplinka palieka jį psichologiškai 
badaujantį. Jo mąstymo mechanizmas susilpnėjęs. Jis yra tarsi 
sportininkas, maitinamas saldainiais ir girdomas alumi. 

Galbūt Džonas ir Miltonas šiandien stovi ant to paties karje- 
ros laiptelio, tačiau po kelerių metų tarp jų jau bus atitrūkimas — 
Džonas pakils į aukštesnę poziciją. 

Eiliniai stebėtojai pasakytų: „Ką gi, tikriausiai Džonas daug 
sumanesnis už Miltoną.“ O aš tvirtinu, jog tokį skirtumą lems 
„proto mityba“ —- Džono gera, Miltono nesveika. 

Kiekvienas auginantis kukurūzus fermeris žino, jog patręšęs 
žemę gaus didesnį derlių. Mąstymas taip pat privalo gauti sa- 
votišką trąšą, jeigu mes norime siekti didesnių rezultatų. 

Mano žmona ir aš kartu su kitomis penkiomis poromis aną 
mėnesį praleidome nuostabų vakarą. Mudu su žmona užsibu- 
vome kiek ilgiau nei kitos poros, tad aš turėjau progą pakalbėti 
su šeimininku, geru pažįstamu, stambios parduotuvės direkto- 
riumi: „Tai buvo tikrai nuostabus vakaras, - pasakiau, - tačiau 
esu sutrikęs dėl vieno dalyko. Mat tikėjausi čia sutikti daugiau 
prekybininkų. Tačiau visi tavo svečiai skirtingų profesijų: ra- 
šytojas, gydytojas, inžinierius, buhalteris, mokytojas...“ Mano 
draugas nusišypsojo ir atsakė: „Na, mes dažnai pramogauja- 
me su prekybos vadybininkais. Tačiau aš ir Helena manome, 
kad bendravimas su kitų profesijų žmonėmis labai atgaivina. 
Žinai, stengiamės vengti rutinos, vis tų pačių veidų... O be to, - 
tęsė jis — skirtingi žmonės, galima sakyti, yra mano verslo pa- 
grindas. Kiekvieną dieną tūkstančiai įvairiausių profesijų žmo- 
nių apsilanko mano parduotuvėje. Kuo geriau juos pažįstu - jų 
elgseną, idėjas, Pomėgius, pažiūras — tuo geriau galiu juos ap- 
tarnauti ir tokiu būdu aplenkti konkurentus.“ 

Štai keli patarimai, ką reikėtų daryti, kad jūsų socialinė ap- 
p padėtų jums augti: 

1. Bendraukite su naujomis žmonių grupėmis. Ta pati socia- 
linė grupė ir ta pati aplinka laikui bėgant ima kelti nuobo- 
dulį, nepasitenkinimą. Mokykitės pažinti žmones. Jie yra jū- 
sų sėkmės pamatas. Susiraskite naujų draugų, prisijunkite 
prie naujų organizacijų, plėskite savo socialinę orbitą. Žmo- 
nių įvairovė suteikia gyvenimui ypatingą skonį, praplečia jį. 
Įvairiapusis bendravimas - geriausias jūsų proto maistas. 


2. Būtinai rinkitės draugus, turinčius kitokias pažiūras nei 
jūsų. Šiame amžiuje siaurų pažiūrų individas neturi jokios 
ateities. Jeigu esate respublikonas, būtinai turėkite draugą 
demokratą, ir atvirkščiai. Susipažinkite su žmonėmis, išpa- 
žįstančiais skirtingus tikėjimus. Čia svarbu viena - kad tie 
žmonės turėtų tikrą gyvenimišką potencialą. 

3. Rinkitės draugus su plačiais interesais. „Draugai“, kuriems 
rūpi jūsų namo kvadratūra, atlyginimo dydis ir panašios 
smulkmenos, bet ne jūsų idėjos, yra neverti dėmesio. Sau- 
gokite savo psichologinę aplinką. Į draugus rinkitės žmones, 
besidominčius pozityviais dalykais, tokius, kurie tikrai nori, 
kad jums pasisektų. Raskite draugų, kurie sugebėtų jus 
įkvėpti. Atsiminkite, kad menki draugai jus temps žemyn 
iki savo lygio. 


Kiekvienas restorano savininkas saugo maistą nuo bet kokių 
pašalinių nevalgomų medžiagų. Antraip lankytojai net nesiar- 
tintų prie jo restorano. Be to, maisto kokybe įpareigoja rūpintis 
įstatymai. Žodžiu, įvairiausiais būdais stengiamės apsisaugoti 
nuo visa to, kas gali apnuodyti kūną. 

Tačiau esama ir kitokių nuodų, daug baisesnių. Tai minčių 
nuodai, dar vadinami paskalomis. Minčių nuodai veikia protą, 
bet ne kūną, ir yra kur kas subtilesni. Žmogus, gavęs jų dozę, 
pražūtingą poveikį pajunta ne iš karto. 

Minčių nuodai sunkiai pastebimi, tačiau jų žala didžiulė. Jie 
perkrauna mąstymą menkais, nesvarbiais dalykais, iškraipo pa- 
saulėvaizdį, verčia susikurti klaidingas nuomones apie žmo- 
nes. O paskui, kai apgaulė paaiškėja, apnuodytą žmogų, be vi- 
sa ko kita, ima graužti kaltės jausmas. 

Beje, priešingai paplitusiai nuomonei, apkalbas skleidžia ne 
vien moterys. Kiekvieną dieną daugybė vyrų su malonumu lie- 
žuvauja, pavyzdžiui, tokiomis temomis: „Boso šeimyninės ir fi- 
nansinės problemos“; „Bilo karjeros galimybės“; „Tikrosios prie- 
žastys, kodėl Tomas gavo premiją“, ir taip toliau, ir panašiai. 
Ore nuolat sklando žodžiai: „Klausyk, aš ką tik girdėjau, kad...“; 
„Na, žinai, tai manęs visai nestebina...“; „Taip, to ir reikėjo ti- 
kėtis...“; „Ar tu patikėsi, kad...“ 

Pokalbiai yra didžioji mūsų psichologinės aplinkos dalis. Kai 
kurie pokalbiai yra sveiki. Jie mus padrąsina, įkvepia. Jie ska- 
tina jaustis, lyg vaikštinėtumėte saulutėje šiltą gražią pavasario 
dieną. Kiti pokalbiai verčia jaustis lyg žiemą. O būna tokių, kurie 
yra panašūs į pasivaikščiojimą po radioaktyviomis atliekomis 
užterštą teritoriją. Jų klausydami susergame. Susitepame. Ne- 
tenkame geros nuotaikos. 

Vienas toks apnuodytas žmogus (pavadinkime jį Nužudyk 
Džiaugsmą) įsiterpė į mano ir draugų pokalbį apie garsų XVIII 
a. Amerikos politinį veikėją Bendžaminą Frankliną (Benjamin 
Franklin). Taigi vos ponas Nužudyk Džiaugsmą sužinojo mū- 
sų pokalbio temą, jis pradėjo laidyti kandžias nuotrupas apie 
asmeninį Franklino gyvenimą. Galbūt tai ir tiesa, kad Frankli- 
nas buvo, kaip sakoma, „žmogus su charakteriu“ ir kad pats 
suteikdavo medžiagos skandalams apie kuriuos rašė to meto 
laikraščiai. Tačiau noriu pasakyti, kad mūsų pokalbis net nesi- 
suko apie asmeninį Bendžamino Franklino gyvenimą, o aš ne- 
galėjau susivaldyti nesidžiaugęs, kad tuo metu nekalbėjome 
apie kokį mums artimai pažįstamą žmogų. 

Kalbėti apie Žmones? Taip, bet tik teigiamai! 

Vieną dalyką nubrėžkime labai aiškiai: pokalbiai nėra paska- 
los. Paplepėjimai per pertraukėles, pokalbiai parduotuvėse ir 
panašiose vietose padeda bendrauti, atsipalaiduoti. Vienintelė 
taisyklė tokia: jie neturi būti destruktyvūs. Štai keli klausimai; 
atsakę į juos suprasite, ar kartais neatsitinka taip, kad kalbėda- 
mi imate skleisti nuodus: 


1. Ar aš skleidžiu gandus apie kitus žmones? 

2. Ar visuomet apie kitus turiu pasakyti ką nors gera? 

3. Ar man patinka klausytis kalbų apie įvairius skandalus ir 
skandaliukus? 

„ Ar apie kitus sprendžiu tik remdamasis faktais? 

„ Ar skatinu kitus žmones nešti paskalas iki manęs? 

„ Ar pradedu savo pokalbius fraze „Tik niekam nesakyk“? 

„ Ar išsaugau slaptą informaciją? 

„ Ar jaučiuosi kaltas dėl to, ką pasakiau apie kitus žmones? 


GN UA 


Patys turbūt supratote, kaip dera atsakyti į tuos klausimus. 
Tai visiškai akivaizdu. Gerai pagalvokite: jei kirviu sukapotu- 
mėte kaimyno baldus, jūsų baldai nuo to geresni netaptų. Taip 
pat ir apšnekėję ar apšmeižę kaimyną, patys geresni nebūsite. 


Kad ir ką veiktumėte, lygiuokitės į aukščiausius standartus. 
Tegu visi jūsų sprendimai toje situacijoje būna optimalūs. Na, 
pavyzdžiui, ką nors perkate... Kartą paprašiau grupės studen- 
tų pateikti pavyzdžių, kaip jie, būdami šykštūs, mokėjo du kar- 
tus, vadinasi, nesugebėjo rasti gero sprendimo. Štai keli atsa- 
kymai: „Kartą nusipirkau smarkiai nukainotą kostiumą. Ma- 
niau, pasisekė, tačiau kostiumas pasirodė toks prastas, kad jo 
dėvėti tikrai negalėjau.“ ; „Mašinai reikėjo nupirkti naują auto- 
matinę pavarų dėžę. Užuot važiavęs į remonto dirbtuvę, ra- 
dau meistrą, kuris tą darbą atliko privačiai ir, žinoma, pigiau. 
Naujoji pavarų dėžė netrukus subyrėjo, ir man reikėjo vis tiek 
važiuoti į remonto dirbtuves.“; „Kelis mėnesius valgiau tikrai 

prastoje vietoje, norėdamas sutaupyti pinigų. Ta vieta buvo ne- 
švari, maistas nešviežias, aptarnavimas - na, jo nebuvo apskri- 
tai, o klientūra - iš žemiausio socialinio sluoksnio. Vieną dieną 
draugas pakvietė mane papietauti gerame miesto restorane. Bu- 
vau tiesiog priblokštas, ką gavau: nuostabų maistą, puikų ap- 
tarnavimą, gerą atmosferą, ir tik už šiek tiek didesnius pinigė- 
lius, nei kad mokėdavau anoje nešvarioje kavinėje. Taip išmo- 
kau didelę pamoką.“ 

Buvo ir daugiau pavyzdžių. Vienas vaikinukas papasakojo, 
jog buvo prisidirbęs nemalonumų su sveikata, nes kreipėsi į 
pigų daktarą, o šis jam nustatė visiškai klaidingą diagnozę. Ki- 
ti bandė taupyti rinkdamiesi pigesnius viešbučius, pigesnes pre- 
kes ar paslaugas. Galima sakyti, visi jie pralošė. 

Daug kartų girdėjau tokį argumentą: „Bet aš negaliu sau leisti 
gyventi pagal aukščiausius standartus.“ O aš atsakau: „Jūs ne- 
galite sau leisti gyventi kitaip.“ Per ilgesnį laiko tarpą gyven- 
dami pagal aukščiausius standartus išleisite mažiau, nei kad 
išleistumėte gyvendami kitaip. Stenkitės turėti mažiau daiktų, 
bet geresnės kokybės. Atsiminkite: žmonės dažnai jus vertina 
pagal išvaizdą. O gerai įvertinę, jie gerai ir elgiasi. Išsiugdykite 
kokybės pojūtį. Tai apsimoka. 


Apibendrindamas šį skyrių priminsiu štai ką: 

1. Analizuokite aplinką, sekite, kaip ji jus veikia. Kaip maisto 
dieta veikia fizinį kūną, taip minčių dieta formuoja mąs- 
tyseną. 

2. Tegul jūsų aplinka jums padeda. Nepasiduokite neigiamai 
įtakai. 

3. Venkite negatyviai mąstančių žmonių ir pavyduolių. Jie 
nori, kad jūs trypčiotumėte vietoje. Nesuteikite jiems to 
malonumo. 

„Jei reikia patarimo, kreipkitės į sėkmės lydimus žmones. 
Niekada nerizikuokite - neklausykite, ką jums bando pa- 
tarti įvairūs nevykėliai. 

„Ieškokite psichologinės šilumos. Bendraukite su naujais 
žmonėmis. Ieškokite naujų veiklos galimybių. 


„Pašalinkite iš savo aplinkos minčių nuodus. Venkite pa- 
skalų. Kalbėkite apie žmones tik teigiamai. 


„ Lygiuokitės į aukščiausius standartus. Jūs negalite sau leis- 
ti gyventi kitaip. 


8 


Nuostatos - mūsų sąjungininkės 


Ar galite skaityti mintis? Skaityti mintis yra daug lengviau, 
negu manote. Galbūt niekada apie tai nesusimąstėte, tačiau jūs 
skaitote kitų Žmonių mintis, o jie skaito jūsiškes. Tai vyksta nuo- 
lat, kiekvieną dieną. 

Kaip mes tai darome? Mes tai darome automatiškai — ver- 
tindami kitų požiūrius. 

Prisiminkite vienos dainos žodžius: „Jums net nereikia mo- 
kėti kalbos, kad pasakytumėt myliu.“ Šitose paprastuose žo- 
džiuose telpa daugybė psichologijos vadovėlių. Jums nereikia 
mokėti kalbos, kad pasakytumėte, jog mylite. Ir kiekvienas, nors 
kartą mylėjęs, tai žino. 

Jums taip pat nereikia mokėti svetimos kalbos, kad pasaky- 
tumėte „Tu man patinki“, „Aš tave niekinu“, „Aš tau pavy- 
džiu“... Svarbius dalykus galima pranešti ir be žodžių. 

Jūs galite skaityti sėdinčio prie stalo jaunuolio mintis. Jūs tai 
jaučiate stebėdami jo išraiškas ir manieras. Galite skaityti par- 
davėjų, studentų, vyrų ir žmonų mintis. Ne tik galite, bet ir 
skaitote. 

Geri aktoriai tam tikra prasme yra visiškai ne aktoriai. Jie 
nevaidina savo Vaidmenų. Tiksliau būtų pasakyti, kad jie atsi- 
riboja nuo savo asmenybės ir pradeda galvoti bei jausti kaip 

vaidinamas personažas. Jie permaino savo pasaulėjautą, savo 
nuostatas, o drauge - ir elgseną. Jie privalo taip elgtis. Priešin- 
gu atveju jie atrodytų kaip marionetės ir jų populiarumas ge- 
rokai sumažėtų. 

Pasaulėjauta ir nuostatos gali turėti daug daugiau įtakos, nei 
atrodo iš pirmo žvilgsnio. Tai gali netgi būti girdima. Štai sek- 
retorė, kai atsiliepia „Labas rytas, pono Smito biuras“, pasako 
kur kas daugiau nei šiuos penkis žodžius. Jos balse galime iš- 
girsti, pavyzdžiui, štai ką: „Man jūs patinkate, džiaugiuosi, jog 
skambinate. Manau, esate svarbus asmuo. Be to, aš mėgstu sa- 
vo darbą...“ Arba štai ką: „Jūs mane trukdote. Skambina čia 
visokie iš pat ryto. Be to, man toks nuobodus darbas nepa- 
tinka...“ 

Galime suprasti žmogaus nuostatas iš jo mimikos, balso to- 
no, judesių. Taip yra todėl, kad kalba - visai nesenas dalykas, 
jei žvelgsime į visą Žmogaus evoliuciją. Galima sakyti, ji susi- 
formavo tik šį žmonijos istorijos rytą. O kelis milijonus metų 
žmonių rūšies atstovai bendravo murmėjimu, urzgimu, inkšti- 
mu ir panašiais neverbaliniais garsais bei judesiais ar mimika. 
Toks bendravimas, beje, niekur nedingo. Pavyzdžiui, taip kuo 
puikiausiai bendrauja naujagimiai. 


Profesorius Ervinas H. Šelis (Ervin E. Sheley), žinomas lyde- 
riavimo dalykų ekspertas, sako: „Akivaizdu, kad yra šis tas dau- 
giau nei vien tik gabumai ir kompetencija. Ir kaip tik tai leidžia 
mums siekti karjeros aukštumų. Aš padariau išvadą, kad šis 
faktorius, katalizatorius, jeigu norite taip vadinti, gali būti api- 
būdintas vieninteliu žodžiu - nuostata. Nuostata yra tai, kas pa- 
deda maksimaliai realizuoti gabumus, o rezultatai paskui atsi- 
randa tarsi savaime.“ 

Nuostatos tikrai labai svarbu. Štai pardavėjai, turintys tei- 
giamas nuostatas, sėkmingiau prekiauja; studentai gauna 
aukštesnius įvertinimus; sutuoktiniai lamingiau gyvena. LTeigia- 

mos nuostatos - lyderių bruožas. Jos padeda laimėti kiekvieno- 
je situacijoje. 

Pasistenkite išsiugdyti šias tris nuostatas. Te jos bus jūsų są- 
jungininkės kiekviename žingsnyje. 

1. Išsiugdykite nuostatą aš esu veiklus 

2. Išsiugdykite nuostatą aš esu svarbus 

3. Išsiugdykite nuostatą aš esu paslaugus 


O dabar pažiūrėkime, kaip tai padaryti. 

Prieš daug metų, būdamas koledžo antrakursis, lankiau Ame- 
rikos istorijos paskaitas. Tas paskaitas atsimenu kuo aiškiau- 
siai, bet ne todėl, kad apie Amerikos istoriją daug išmokau, o 
todėl, kad gana neįprastu būdu sužinojau pagrindinį sėkmin- 
go gyvenimo principą: norėdamas paskatinti veikti kitus, pirmiau- 
sia pats turi būti veiklus. 

Neseniai buvo nurimęs Antrasis pasaulinis karas. Auditori- 
ja buvo didelė, ji turėjo tradicinę vėduoklės formą. Istorijos pa- 
skaitas skaitė labai išsilavinęs ir patetiškai nuobodus profeso- 
rius, vidutinio amžiaus žmogus. Jis mėgo sau ramiai cituoti vie- 
ną mirusį faktą po kito. Istorija jam buvo negyvas, jau praėjęs 
dalykas. Žodžiu, jo paskaitos buvo baisi nuobodybė, todėl vi- 
sai suprantama, kad jam kalbant vienas kitas studentas užmig- 
davo. Dėl tos priežasties profesorius turėjo du asistentus, kurie 
„patruliuodavo“ tarp suolų ir žadindavo miegalius. 

Retkarčiais profesorius liaudavosi pasakojęs ir grūmodamas 
pirštu visai auditorijai sakydavo: „Aš jus perspėju. Privalote įdė- 
miai klausytis, ką sakau. Privalote baigti visas savo kalbas, ir 
taškas.“ Tai, žinoma, darė menką įspūdį studentams, kurių dau- 
guma buvo karo veteranai ir visai neseniai žvelgė mirčiai į akis 
Ramiojo vandenyno salose ar sėdėdami bombonešių kabinose. 

O aš tada klausdavau savęs: „Kodėl studentai taip žiauriai 
ignoruoja profesoriaus paskaitas. Kodėl jiems nė motais, ką jis 
nori pasakyti?“ 

Atsakymas atėjo pats savaime. 

Studentams buvo neįdomu, ką sakė profesorius, nes tai bu- 
vo neįdomu pačiam profesoriui. Jam istorija jau buvo atsibo- 
dusi, ir tai aiškiai matėsi. Norėdami išjudinti kitus, turime būti 
aktyvūs patys. 

Per daugelį metų šį principą patikrinau įvairiausiose situa- 
cijose. Ir jis visada pasitvirtindavo. Žmogus, kuriam trūksta en- 
tuziazmo, niekada jo neįžiebs kitiems. O entuziastinga asme- 
nybė greitai randa entuziastingų sekėjų. 

Štai entuziastingam pardavėjui niekada nereikia nerimauti 
dėl neentuziastingų pirkėjų. Entuziastas mokytojas niekada ne- 
suka sau galvos dėl pasyvių mokinių. Aktyvistui pastoriui nie- 
kada nereikia jaudintis dėl mieguistos bendruomenės. 

Entuziazmas gali padėti atlikti darbą 1100 procentų geriau. Prieš 
dvejus metus pažįstami verslininkai Raudonajam Kryžiui pa- 
aukojo 94 dolerius. Šiais metais tie patys žmonės, gaudami be- 
veik tas pačias pajamas, paaukojo beveik 1100 dolerių - 1100 
procentų daugiau! Kodėl? Nes aukų rinkėjas, kuris prieš dve- 
jus metus surinko tik 94 dolerius, siaubingai stokojo entuziaz- 
mo. Jis nuobodžiai atliko savo pareigas ir nesugebėjo įkvėpti 
žmonių. Šiais metais aukas rinko kitas žmogus. Jis tryško entu- 
ziazmu. Pateikė daug pavyzdžių, kaip Raudonasis Kryžius pa- 
deda žmonėms. Įtikino, kad kiekvienas paaukotas doleris yra 
labai svarbus. Ir sėkmė atėjo savaime. 

Bent akimirką pagalvokite apie klubą ar visuomeninę orga- 
nizaciją, kuri yra prie išnykimo ribos. Viskas, ko reikia, kad ji 
atsigautų, tai entuziazmas. 

Rezultatai būna lygūs parodytam entuziazmui. 

Entuziazmas įkvepia. Skatina žmones būti aktyvius. Ragina 
veikti. 

Štai jums trijų pakopų pratimas, padėsiantis pažadinti savy- 
je entuziazmo energjją. 

1. Žvelkite giliau. Atlikite šį mažą testą. Pagalvokite apie du 
dalykus, kuriais visai nesidomite ar tesidomite menkai — gal- 
būt apie kortas, tam tikrą muzikos stilių, sporto šaką. O dabar 
"paklauskite savęs: „Ką iš tikrųjų Žinau apie šiuos dalykus?“ La- 
bai tikėtina, kad atsakymas bus „Nieko“. 

Prisipažįstu, kad moderniuoju menu iki pastarojo meto ne- 
sidomėjau visai. Man tai atrodė tik kaip galybė blogai išvedžiotų 
linijų. Bet visai neseniai vienas draugas, didelis tokio meno ger- 
bėjas, man atskleidė jo subtilybes. Ir dabar mane modernizmo 
kūriniai tikrai Žavi. 

Todėl jei norite skleisti entuziazmą, privalote daugiau suži- 
noti apie dalykus, kuriais dabar nė kiek nesižavite. 

Manau, nesuklysiu teigdamas, jog kamanės jums nekelia jo- 
kio entuziazmo. Tačiau jeigu jas patyrinėtumėte ir sužinotumė- 
te, kuo šie vabzdžiai yra naudingi, kaip siejasi su kitomis bitė- 
mis, kaip dauginasi, kur gyvena žiemą ir visa kita, labai gali- 
mas daiktas, kad kamanės jus imtų dominti - juk jos tokios nuo- 
stabios! 

Kad vaizdžiai parodyčiau, ką reiškia „žvelgti giliau“, savo 
studentams mėgstu pateikti oranžerijos pavyzdį. Grupės klau- 
siu: „Ar domitės oranžerijomis, jų konstrukcijomis, gamyba, 
priežiūra?“ Iš pradžių tyla. Niekam neįdomu. Tada imu pasa- 
koti apie oranžerijas: koks tai nekasdienis ir originalus daly- 
kas, kaip ten puikiai atšiauriomis sąlygomis dera apelsinai ir 
orchidėjos, paskui pabrėžiu, jog jeigu dešimtys tūkstančių šei- 
mų gali sau leisti turėti nuosavus baseinus, tuomet milijonai 
galėtų turėti oranžerijas, nes šios pigiau atsieina. Be to, aiški- 
nu, atsirastų visai nauja pramonės šaka, aprūpinanti mūsų gy- 
ventojus oranžerijų konstrukcijomis, o tai ir naujos darbo vie- 
tos, ir daugiau surinktų mokesčių, ir daug kitų teigiamų dalykų. 

Ir štai prieš kelias minutes nejautę jokių sentimentų oranže- 
rijoms, dabar mano studentai taip entuziastingai jomis susido- 
mi, jog net nenori pereiti prie kito paskaitos dalyko. 

Taip pat galite „žvelgti giliau“ ir į žmogų, su kuriuo ben- 
draujate. Sužinokite apie jį viską, ką tik galite: profesija, šeima, 
praeitis, idėjos, ambicijos. Pasikapstykite dar ir tikrai rasite ko- 
kių nors bendrų pomėgių ar interesų. Žvelkite giliau ir jūs pa- 
žinsite nuostabų Žmogų. 

„Žvelkite giliau“ metodas padeda pamilti naujas vietas. Štai 
prieš kelerius metus viena jauna pora nusprendė iš Detroito per- 
sikraustyti į mažą miestuką Floridoje. Jie pardavė namą Detroite, 
nutraukė verslo ryšius, pasakė „viso gero“ draugams ir išvyko. 

Po šešių savaičių jie grįžo atgal į Detroitą. „Mes negalėjome 
pakęsti gyvenimo mažame miesteliūkštyje. O ir visi mūsų drau- 
gai gyvena Detroite. Mes tiesiog privalėjome grįžti.“ 

Tačiau tikroji grįžimo priežastis buvo kita. Vėliau sužinojau, 
kad šie jauni žmonės tik paviršutiniškai susipažino su nauja 
gyvenamąja vieta: su jos istorija, žmonėmis, apylinkėmis. Išties 
nelengva palikti senas vietas ir pradėti gyvenimą bemaž iš nau- 
jo. „Aš tiesiog neįsivaizduoju savęs Čikagoje (San Franciske, At- 
lantoje, Niujorke, Majamyje, ir taip toliau)“, - tokius žodžius 
galime išgirsti iš žmonių, kuriems dėl vienų ar kitų priežasčių 
reikia persikelti gyventi kitur. 

Tačiau yra vienas būdas, kaip naujas vietas priimti su entu- 
ziazmu, pamilti jas: susipažinkite su jomis ir jų gyventojais, iš- 
studijuokite jų istoriją, kultūrinę aplinką, verslo perspektyvas. 
Pasijuskite, tarsi čia gimę ir augę. Tarkite sau, jog čia nuspren- 
dėte nugyventi likusį gyvenimą, taigi ta vieta, savaime supran- 
tama, turi būti miela ir graži. 

Šiandien milijonai amerikiečių investuoja į akcijas. Tačiau dar 
daugiau milijonų nesidomi nei akcijomis, nei akcijų biržomis. 
Taip yra todėl, kad pastarieji visiškai nežino, kas yra biržos, kokia 
jų paskirtis ir kaip jose lošiant galima susikrauti gražų kapitalą. 

Ugdykitės entuziazmą. Tegu jis padeda jums nudirbti tuos 
darbus, kurie iš pažiūros yra nuobodūs ir nemalonūs. Tegu pa- 
deda geriau pažinti žmones ir ieškoti naujų galimybių. 

2. Įsijauskite. Entuziazmas ar jo stoka matosi visuose jūsų 
veiksmuose. Įsijauskite. Kai spaudžiate kam nors ranką, spaus- 
kite ją nuoširdžiai. Tegul tas paspaudimas praneša: „Malonu su 
jumis susitikti.“ Jei spaudžiate žmogui ranką silpnai, neryžtin- 
gai, verčiau apskritai jos nespauskite. Asmeniškai aš nepažįstu 
sėkmės lydimo ir laimingo Žmogaus, kurio rankos paspaudi- 
mas būtų silpnas, glebus, neryžtingas. 

Įsijauskite, kai šypsotės. Šypsokitės akimis. Niekam nepatinka 
dirbtina, tarytum nupiešta šypsena. Kai šypsotės, tai ir šypso- 
kitės. Parodykite kelis dantukus. Galbūt jūsų dantys neperne- 
lyg gražūs, tačiau ne tai yra svarbiausia. Nes kai šypsotės, žmo- 
nės dantų nemato - jie mato tik šiltą ir gera linkintį žmogų. 

Dėkokite jausmingai. Mechaniškai sumurmėtas „ačiū“ yra be- 
vertis garsas. Tegul jūsų sakomas „ačiū“ tikrai reiškia nuošir- 
džią padėką. 

Įsijauskite į savo kalbas ir pokalbius. Daktaras Džeimsas F. 
Benderis, žinomas kalbų autorius, knygoje Kaip kalbėti (James. 
F. Bender, How to Talk Well) rašo: „Ar jūsų “labas rytas“ visada 
būna tikrai labas? Ar klausdami "kaip sekasi“, tikrai domitės, 
kaip tam žmogui sekasi? Kai įprasite savo žodžius nuspalvinti 
tikrais jausmais, jūsų bendravimas taps kitoks —- prasminges- 
nis, gyvesnis.“ 

Nesvarbu, ar kalbate su sodininku, kolegomis, savo vaikais, 
kalbėkite gyvai, įsijautę. Jausmingai pasakytas pamokslas išlie- 
ka žmonių širdyse mėnesius, metus. Ir atvirkščiai - bejausmiai 
pastoriaus žodžiai iki kito sekmadienio jau būna išgaravę žmo- 
nėms iš galvos. 


3. Skleiskite geras žinias. Visiems yra tekę būti situacijose, 
kai kas nors įsiterpia į pokalbį ir pareiškia: „Turiu gerą žinią.“ 
Tą akimirką visų akys nukrypsta į jį. Gera žinia maloniai nu- 
teikia. Įkvepia. Netgi pagerina virškinimą. Niekas nėra tapęs 
laimingas skleisdamas blogas žinias. Nors, apskritai imant, blo- 

gų naujienų mūsų visuomenėje girdime daugiau, bent jau jūs 
jų neskleiskite. 

Parneškite gerą žinią savo šeimai. Papasakokite, kas šiandien 
nutiko teigiama, o visokias neigiamybes išmeskite iš galvos. Ge- 
ra žinia ir geros naujienos šeimai — tarsi šviesos spindulys. 

Ar kada pastebėjote, kaip retai vaikai skundžiasi blogu oru? 
Kad ir koks oras būtų, jiems jis - geras. Tačiau laikui bėgant jie 
„sužino“, kad lietus ir šaltis yra „blogas oras“, o šiluma ir giedra — 
„geras“. Įpraskite apie orą kalbėti gerai. Neverkšlenkite, kad 
„per šalta“ ar „per šilta“. Tai daro jus apgailėtinus. 

Tik gerai kalbėkite apie savo dvasinę ir fizinę savijautą. Bū- 
kite žmogus, kuris visad jaučiasi puikiai. Kiekviena įmanoma 
proga kartokite „Aš jaučiuosi puikiai“ ir jūs iš tikrųjų pasijusite 
geriau. Atminkite, jog kitiems žmonėms patinka būti gyvybin- 
gų, entuziastingų žmonių draugijoje. Nesmagu būti šalia verks- 
nių ir paliegėlių. 

Skleiskite geras žinias ir kolegoms darbe. Drąsinkite ir girki- 
te juos kiekvienai progai pasitaikius. Kalbėkite apie kompani- 
jos pasiekimus. Būkite paslaugūs. Tuo būdu laimėsite jų palai- 
kymą. Leiskite bendradarbiams žinoti, kad tikite jų sėkme, kad 
tikite jais pačiais. Tenelieka jūsų komandoje vietos rūpesčiams. 

Pabandykite štai ką: kai baigiate pokalbį su žmogumi ir atsi- 
sveikinate, paklauskite savęs: „Ar jis tikrai geriau jaučiasi pakal- 
bėjęs su manimi?“ Tokia savistaba padeda ugdytis bendravimo 
įgūdžius. Stebėkite save pakalbėję su darbuotojais, kolegomis, 
savo šeimos nariais, klientais, net su atsitiktiniais žmonėmis. 

Vienas mano draugas prekybininkas yra tikras gerų žinių 
skleidėjas. Jis kiekvieną mėnesį paskambina savo klientams ir 
pranėša jiems bent po vieną gerą naujieną. Pavyzdžiui: „Praeitą 
savaitę buvau sutikęs jūsų draugą. Jis siunčia labų dienų; „Tu- 
riu jums gerą naujieną: mūsų pirkėjų skaičius auga“ ir panašiai. 

Apie banko prezidentus mes dažniausiai galvojame kaip apie 
santūrius, nejautrius žmones, kurie niekada nedemonstruoja 

pernelyg karštų emocijų. Tačiau to nepasakysi apie vieną ban- 
ko prezidentą. Jo pats mėgstamiausias būdas atsiliepti telefo- 
nu: „Labas rytas. Juk pasaulis nuostabus! Ar galėčiau jums pa- 
skolinti šiek tiek pinigų?“ Netinkama bankininkui, sakote. Tai 
štai: taip savo klientus sveikina vieno didelio ir klestinčio ban- 
ko prezidentas! 

Gera žinia duoda gerus rezultatus. Tad skleiskite ją. 

Neseniai aplankiau pažįstamą stambios kompanijos prezi- 
dentą. Ant jo darbo stalo stovėjo toks įrėmintas šūkis: „Tark 
man gerą žodį arba nesakyk nieko!“ Pagyriau jį, pasakiau, kad 
tai įkvepia jo interesantams optimizmo. O jis nusišypsojo ir at- 
sakė: „Tai labai prasmingas devizas. Tačiau iš savo vietos aš 
regiu dar prasmingesnį užrašą.“ Tada jis apsuko rėmelį. Kitoje 
pusėje, toje, kurią matė jis sėdėdamas savo fotelyje, buvo para- 
šyta: „Tark jiems gerą žodį arba nesakyk jokio!“ 


Nuostata: „aš esu svarbus“ 


Tikras faktas, kad kiekvienas žmogus, kad ir kas jis būtų, 
turi vieną karštą troškimą: jis nori jaustis svarbus. 

Pamąstykite apie tai. Kiekvienas - jūsų kaimynas, žmona, vir- 
šininkas, kolega - turi natūralų troškimą jaustis „šio to vertas“. 
Tai tam tikras socialinis alkis. Žmonės nori būti nepaprasti, iš- 
skirtiniai, geriausi. Tą jums patvirtins reklamų kūrėjai. Štai kaip 
skamba didžiausią poveikį turintys reklaminiai tekstai: „Suma- 
niausioms šeimininkėms“; „Tiems, kurie supranta“; „Tik ieš- 
kantiems geriausios kokybės“; „Moteriai, kuri nori, kad jai pa- 
vydėtų moterys“ ir panašiai. Šios antraštės labai įtaigiai sako: 
„Nusipirkite šį produktą, ir jūsų vertė pakils.“ 

Asmeninio svarbumo troškimas padės jums judėti sėkmės link. 
Tai veiksmingas įrankis. Deja, nors jis nieko nekainuoja ir nors 
kiekvienas gali juo pasinaudoti, retas kuris tai padaro. (Perskaity- 
kite pastarąjį sakinį dar kartą!) Toliau paaiškinsiu, kodėl taip yra. 

Mūsų religija, įstatymai bei visa mūsų kultūra yra paremta 
kiekvieno visuomenės nario svarbumu. 

Tarkime, jūs skridote nuosavu lėktuvėliu ir dėl gedimo bu- 
vote priversti nutūpti kokioje nors atkampioje vietovėje. Kas 
nutinka paskui? Kai apie tai sužino visuomenė? Niekas net ne- 
paklaustų, ar jūs esate svarbi asmenybė. Užtektų fakto, kad jums 
nutiko nelaimė. Į orą pakiltų malūnsparniai, sukrustų visos gel- 
bėjimo tarnybos, būtų išleista dešimtys tūkstančių dolerių. Jū- 
sų ieškotų tol, kol būtų nors menkiausia viltis rasti. 

Arba kai mažas vaikas nuklysta vienas į mišką, niekam net 
į galvą neateina mintis pasidomėti, ar jis kilęs iš „svarbios“ šei- 
mos - visi puola jo ieškoti. Taip yra todėl, kad iš tikrųjų svar- 
bus kiekvienas žmogus. 

O dabar kita medalio pusė. Didžioji dalis žmonių kasdienė- 
se gyvenimo situacijose fundamentalią individo svarbumo kon- 
cepciją pamiršta. Jiems tai tik teorija. O praktika, deja, visai ki- 
tokia. Atkreipkite dėmesį, kaip dažnai mes bendraudami tar- 
pusavyje tarsi pranešame vieni kitiems: „Tu esi niekas. Nulis. 
Tavo nuomonė nieko nedomina...“ 

Esama priežasties, kodėl nuostata „Tu esi nesvarbus“ mūsų 
pasaulyje tokia gaji - mes ieškome naudos: „Jis man nieko ne- 
gali duoti. Todėl jis ir nėra svarbus. Nulis.“ 

Čia žmonės daro pačią baisiausią klaidą. Kitas asmuo, kad ir 
kas jis butų, jums turėtų būti svarbus dėl dviejų svarių prie- 
žasčių. 

Pirma, žmonės dėl jūsų padarys kur kas daugiau, jeigu leisite jiems 
jaustis svarbiems. Prieš kelerius metus Detroite rytais į darbą va- 
žiuodavau tuo pačiu autobusu. Vairuotojas buvo senas pa- 
niurėlis ir pikčiurna. Jis mėgdavo uždaryti duris kaip tik tą aki- 
mirką, kai prie jų uždusęs pribėgdavo koks vėluojantis kelei- 
vis. Tačiau vieno keleivio jis teikdavosi palaukti. Jam vairuoto- 
jas rodė išskirtinį dėmesį. Kodėl? Mat tas keleivis nerdavosi iš 
kailio, kad vairuotojas pasijaustų svarbus. Kiekvieną rytą jis 

nuoširdžiai pasveikindavo jį „Labas rytas, sere!“ Kartais jis at- 
sisėsdavo arčiau ir imdavo suokti: „Jums tikrai tenka didelė at- 
sakomybė, juk vežate žmonės“, „Tikriausiai reikia plieninių ner- 
vų tokiuose kamščiuose kaip šiandien“, „Kaip gerai, kad jūs 
visada laikotės grafiko“... Tas keleivis leido vairuotojui jaustis 
labai svarbiam - lyg šis būtų pilotavęs reaktyvinį lėktuvą. O 
vairuotojas už tai atsidėkojo dėmesiu. 

Leisti žmogui pajausti savo vertę visada apsimoka. 

Tas ypač pasakytina apie prekybą. Jei vadovaujate prekybos 
kompanijai, tai žinokite, kad pirkėjai iš jūsų daugiau pirks, par- 
davėjai labiau stengsis dirbti, tiekėjai greičiau suksis tada, kai 
sudarysite sąlygas, kuriomis tie žmonės jausis svarbūs. 

O štai antra priežastis, dėl kurios visi žmonės jums turėtų 
būti svarbūs: padėdami kitiems jaustis svarbiems, jūs patys pasiju- 
site svarbesni. 

Pažinojau vieną lifto operatorę, pusamžę, neišvaizdžią ir ne- 
patrauklią moterį. Ji kelis mėnesius, kai nuomavausi tame na- 
me butą, kėlė mane aukštyn ir leido žemyn. Jos abejingas žvilgs- 
nis bylojo, kad ji visai nesvarbi, kad jai niekas šiame gyvenime 
nerūpi ir kad ja pačia kažin ar kas dar kada nors susidomės. 

Vieną rytą pastebėjau, jog ji pasikeitusi šukuoseną. Man bu- 
vo akivaizdu, jog plaukus ji tvarkėsi namie, ne kirpykloje ir ne 
grožio salone. Vis dėlto plaukai buvo kitaip sušukuoti ir atro- 
dė gražiau nei pirmiau. Tariau jai: „Ponia S. (aš net pasirūpi- 
nau sužinoti jos vardą), jūsų nuostabi šukuosena.“ Ji nuraudo, 
atsakė „Ačiū, pone“ ir vos nepražiopsojo kito aukšto. Žodžiu, 
ji buvo dėkinga už komplimentą. 

Kitą rytą, vos tik įžengęs į liftą, išgirdau: „Labas rytas, dak- 
tare Švarcai.“ Dar nė karto lifto operatorė nebuvo pavadinusi 
manęs vardu. Ir ne tik manęs. Vardu ji nesikreipė nė į vieną to 
namo gyventoją. Aš, pasakęs paprastą komplimentą, leidau jai 
būti svarbiai. O ji savo ruožtu kiek įstengė padėjo savo svarbu- 
mą pajusti man. 

Neapgaudinėkime patys savęs. Žmonės, kurie jaučiasi ne- 
svarbūs, pasmerkti pusėtinam gyvenimui. Štai teiginys, kurį esu 
pasirengęs kartoti nuolatos: Tik svarbūs žmonės pasiekia sėkmės 
viršūnes. Todėl jauskitės svarbus. O svarbiems pasijusti jums padės 
kiti žmonės. Tačiau jūs savo ruožtu turite ir jiems padėti būti 
svarbiems. Todėl siūlyčiau elgtis taip: 


Dėkokite. Parodykite žmonėms, kad vertinate jų pastangas. 
Neleiskite, kad jie jaustųsi išnaudojami. Dėkokite šiltai ir nuo- 
širdžiai, su šypsena. Šypsena žmonėms praneša, jog jūsų keti- 
nimai kuo geriausi. Dėkodami leiskite suprasti, kaip ir kiek nuo 
jų priklausote. Pavyzdžiui, rimtas ir nuoširdus „Džimai, neži- 
nau, ką be tavęs daryčiau“ padidina Džimo savivertę, o kai Dži- 
mas jaučiasi vertingas, tai ir jo darbas būna našesnis. 

Sakykite komplimentus. Žmonės, nesvarbu, kokio jie amžiaus 
ar kokią užima padėtį visuomenėje, nuo komplimentų tirpsta. 
Nemanykite, jog turite kitus girti tik už labai didelius pasieki- 
mus. Girkite žmones ir už mažus dalykus: aprangą, kasdieninį 
darbą, idėjas, lojalumą. Galite pagyras išreikšti raštu. Galite te- 
lefonu. Galite perduoti jas žodžiu 

Nešvaistykite laiko nei energijos bandydami suskirstyti žmo- 
nes į „labai svarbius“, „svarbius“ ir „nesvarbius, šiaip sau“. 
Žmogus, ar šiukšlių išvežėjas, ar kompanijos prezidentas, yra 
svarbus. Antrarūšių žmonių nėra. 


Stenkitės į žmones kreiptis vardais. Kiekvienais metais su- 
manūs pardavėjai parduoda vis daugiau lagaminėlių, pieštu- 
kų, Biblijų ir šimtus kitų mažų dalykėlių vien tik užrašę ant jų 
pirkėjų vardus. Žmonėms patinka girdėti savo vardą. Jie tada 
pasijunta svarbesni. 

Atsiminkite štai ką: ištarkite ir parašykite vardą taisyklingai. 
Jeigu vardą tardami ar rašydami suklysite, tada poveikis bus 
atvirkščias - žmogus, į kurį kreipėtės, pasijus menkas. 

Jeigu abejojate, kaip taisyklingai ištarti vardą, kreipkitės 
pone, sere. 


Nesipuikuokite šlove. Geriau ją investuokite. Neseniai bu- 
vau pakviestas į iškilmingą vienos stambios prekybos kompa- 
nijos susirinkimą. Vakare, jau po vakarienės, viceprezidentas 
įteikė apdovanojimus dviem regionų vadovams, moteriai ir Vy- 
rui, kurių padaliniai praėjusiais metais parodė geriausius re- 
zultatus. Paskui viceprezidentas paprašė vadovų trumpai pa- 
pasakoti, kaip jų skyriams taip puikiai sekėsi. 

Pirmasis padalinio vadovas (kuris, kaip aš sužinojau vėliau, 
buvo paskirtas į šias pareigas vos prieš tris mėnesius ir tik da- 
linai buvo atsakingas už veiklos rezultatus) atsistojo ir visiems 
papasakojo, kaip jam tai pavyko. 

Jis stengėsi sudaryti įspūdį, esą prekyba taip sklandžiai vy- 
kusi jo vieno ir tik jo vieno dėka. Jo kalboje vis skambėjo neper- 
nelyg kuklios frazės: „Perėmęs padalinį, aš padariau tą ir tą“; 
„Reikalai buvo pašliję, bet aš viską ištaisiau“; „Tai nebuvo leng- 
va, bet aš paėmiau situaciją į rankas ir nepaleidau vadžių“. 

Jam bekalbant, jo pardavėjų veidai niaukėsi. Jie, stropiai ir 
sąžiningai dirbę, atsidūrė padalinio vadovo šlovės šešėlyje. 

Paskui kalbėti išėjo kito padalinio vadovė. Jos požiūris į sau 
pavaldžius žmones buvo visiškai kitoks. Pirmiausia ji pasakė, 
jog kompanijos prekybos apimties didėjimas priklauso nuo vi- 
sos komandos darbo bei pastangų. Tada kiekvienam atskirai 
padėkojo. 

Atkreipkite dėmesį į šį skirtumą — pirmasis vadovas visus 
nuopelnus prisiskyrė sau. Taip darydamas jis įžeidė savo pa- 
dalinyje dirbančius pardavėjus. Jų entuziazmas prigeso. Ar tai 
paskatino juos ir toliau stengtis? Antroji vadovė nuopelnais pa- 
sidalijo su visa savo komanda. Ji žvelgė į ateitį ir žinojo, kad 
šlovė, kaip ir pinigai, gali būti investuoti ir duoti dividendus. 
Labai tikėtina, kad jos vadovaujami pardavėjai dirbs dar uoliau. 

Atminkite, jog pagyrimas ir šlovė yra didelė jėga. Investuo- 
kite iš vyresnybės gaunamą šlovę. Skleiskite ją toliau savo pa- 
valdiniams, kuriuos ji įkvėps dar didesniam darbui. Kai dalija- 
tės šlove, darbuotojai supranta, kad juos vertinate. 


Kiekvieną rytą savęs paklauskite: „Ką aš galiu šiandien pa- 
daryti, kad visi mano šeimynykščiai jaustųsi lamingi?“ 

Tai gali atrodyti labai paprasta, tačiau veikia nuostabiai. Vie- 
ną vakarą, vesdamas prekybininkų seminarą, diskutavau su au- 
ditorija apie namų aplinką ir sėkmę. Paklausiau pardavėjų (vi- 
si buvo vedę vyrai): „Kada paskutinį kartą nustebinote žmoną 
kokia nors dovanėle?“ 

Atsakymai pritrenkė net ir mane. Iš trisdešimt penkių parda- 
vėjų tik vienas praėjusį mėnesį savo žmonai dovanojo nedidelę 
dovanėlę. Daugelis klausytojų atsakė: „Na gal prieš tris ar šešis 
mėnesius.“ O daugiau nei trečdalis prisipažino: „Neatsimenu.“ 

Tik įsivaizduokite! O paskui vyrai stebisi, kodėl žmonos ro- 
do jiems pernelyg mažai dėmesio! 

Norėjau šiems pardavėjams parodyti, kokią jėgą turi laiku 
dovanota kad ir nedidelė dovanėlė. Kitą vakarą į paskaitą pa- 
kviečiau gėlių pardavėją. Pristačiau jį ir tariau: „Noriu, jog kiek- 
vienas jūsų šį vakarą pasveikintų žmoną. Susitariau su gėlinin- 
ku, kad gausite po nuostabią ilgakotę rožę vos už 50 centų. O 
jei kartais neturite 50 centų ar manote, kad jūsų žmona nėra to 
verta (visi jie nusijuokė), tada aš pats joms nupirksiu gėlių. Vis- 
kas, ko prašau, tai parnešti rožę žmonai namo ir rytoj papasa- 
koti, kaip tai suveikė.“ 

Jie suprato užduotį. 

Visi kaip vienas kitą vakarą papasakojo, jog menka 50 centų 
investicija padarė jų žmonas laimingesnes. 

Dovanokite šeimynykščiams dovanas. Jos nebūtinai turi bū- 
ti brangios. Čia svarbu dėmesys. Viskas, kas gali parodyti, jog 
šeimos reikalus iškeliate į pirmąją vietą, suveiks. 

Tegul šeimos nariai „žaidžia“ jūsų komandoje. Jie - artimiausi 
jūsų sąjungininkai. 

Šiame skubos amžiuje daugybė žmonių, rodos, nesugeba rasti 
laiko šeimai. Nesugeba, nes nesistengia ir neplanuoja. Vienos 
kompanijos viceprezidentas, be galo užimtas žmogus, šia tema 
papasakojo štai ką: „Kiekvieną vakarą parsinešu namo darbo, 
tačiau šeimos neignoruoju, nes tai pats svarbiausias dalykas gy- 
venime. Šeima - pagrindinė priežastis, kodėl aš tiek daug dir- 
bu. Susikūriau sau tokią dienotvarkę, kuri leidžia man skirti 
laiko ir šeimai, ir darbui. Kiekvieną vakarą valandą nuo 19.30 
iki 20.30 praleidžiu su savo dviem mažais vaikais. Kartu su jais 
žaidžiu žaidimus, skaitau jiems pasakas, piešiu, atsakinėju į jų 
klausimus, - darau viską, ką jie nori su manimi drauge daryti. 
Po tos valandos būna patenkinti ne tik jie, bet ir aš pats jau- 
čiuosi atsigavęs. 20.30 vakare vaikai sugula į loveles, o aš sėdu 
padirbėti su tarnybiniais popieriais. 22.30 baigiu darbus ir kitą 
valandą praleidžiu su žmona. Mes šnekamės apie vaikus, įvai- 
riausius užsiėmimus, kuriame ateities planus. Ši šventa valan- 
da yra pats nuostabiausias būdas atitrūkti nuo visos dienos rū- 
pesčių. Sekmadienius taip pat skiriu tik šeimai. Visa diena pri- 
klauso jiems. Patenkinti ir jie, ir aš.“ 


Norite daugiau uždirbti? Dirbkite! 


Visiškai suprantama yra norėti pinigų. Suprantama ir ska- 
tintina. Pinigai yra jėga, pakylėjanti jus ir jūsų šeimą į tokį gy- 
venimo lygį, kokio esate nusipelnę. Pinigai yra jėga, padedanti 
nelaimėje. Pinigai gyvenimą daro pilnavertį. 

Seniau kritikuotas už žmonių skatinimą užsidirbti populia- 
rus pamokslininkas Raselas H. Konvelis, garsiojo pamokslo Dei- 
mantų akrai (Russel H. Connvell, Acres of Diamonds), autorius, 
pasakė: „Pinigai atspausdino jūsų Bibliją, pinigai pastatė baž- 
nyčias, pinigai siunčia jūsų misionierius ir išlaiko jūsų šventi- 
kus, ir jūs viso šito neturėtumėte, jeigu nemokėtumėte jiems.“ 

Žmogus, sakantis, jog nori būti neturtingas, yra kamuojamas 
kaltės jausmo arba jaučia nepilnavertiškumo kompleksą. Jis kaip 
koks mokinys, kuris nesugeba mokykloje gauti aukščiausių įver- 
tinimų ar patekti į futbolo komandą, todėl apsimeta, jog gerų 
pažymių jam nereikia, o žaisti futbolo jis nenori. 

Pinigai - prasmingas tikslas. Tačiau čia yra vienas keistas da- 
lykas: žmonės nori pinigų, tačiau pamiršta, jog negalima pini- 
gų šienauti pirmiau nepasėjus sėklų, kad šie užaugtų. 

O pinigų sėklos (viena iš jų rūšių, sakyčiau) yra paslaugu- 
mas. Paslaugiai dirbantys žmonės susikrauna turtus. Būkite pa- 
slaugūs teikdami paslaugas, ir pinigai jums į kišenę pradės by- 
rėti patys. 

Vieną vasarą keliavau automobiliu per Ohajo valstiją, buvau 
netoli Cincinačio. Vienoje įprastai atrodančioje degalinėje su- 
stojau prisipilti benzino. Degalinė atrodė kaip degalinė, tačiau 
šalia driekėsi netrumpa mašinų eilė - ilgesnė nei kitur. 

Jau po keturių minučių aš supratau, kodėl ši degalinė buvo 
tokia populiari. Pripildęs mano mašinos baką, patikrinęs va- 
riklį ir nuvalęs išorinę priekinio stiklo dalį, degalinės operato- 
rius priėjo prie manęs ir pasakė: „Atleiskite pone. Šiandien bu- 
vo tokia vėjuota diena, o čia tiek dulkių... Leiskite man nuvaly- 
ti jūsų priekinį stiklą ir iš vidaus.“ 

Greitai ir labai švariai jis nuvalė vidinę priekinio stiklo pusę. 
Kitur degalinių operatoriai tokio paslaugumo nedemonstruo- 
davo. Šis mažas aptarnavimo stebuklas ne tik padarė mano au- 
tomobilio stiklą švaresnį — tą kolonėlę aš įsiminiau. Taip nuti- 
ko, kad per kitus tris mėnesius man teko suvažinėti į Cincinatį 
net aštuonis kartus. Žinoma, kas kartą aš sustodavau būtent 
toje kolonėlėje. Ir kiekvieną kartą sulaukdavau vis geresnio ap- 
tarnavimo. Beje, ten visada būdavo išsidriekusios automobilių 
eilės. 

Jei degalinės operatorius būtų mąstęs standartiškai (ai, tas 
automobilis iš kitos valstijos, nėra čia ko apie jį šokinėti), bent 

vieno kliento - tai yra manęs - jie būtų netekę. Tačiau darbuo- 
tojai toje kolonėlėje taip negalvojo. Jiems svarbiausia buvo pa- 
slaugus aptarnavimas. Todėl tuo metu, kai kitos benzino kolo- 
nėlės būdavo tuščios, čia visuomet stovėdavo automobilių eilė. 

Geras ir paslaugus aptarnavimas degalinės šeimininkams, be 
abejo, apsimokėdavo su kaupu. Kai tik operatorius su klientais 
pasielgdavo paslaugiai, jis pasėdavo pinigų sėklą. 

Žodžiu, pasirūpinkite aptarnavimu, dirbkite, ir pinigai, gali- 
ma sakyti, ims patys byrėti į jūsų kasą. 

Ši nuostata veikia visose situacijose. 

Štai kartą man pasitaikė drauge dirbti su tokiu jaunuoliu, F. 
H. Kaip ir daugelis, jis norėjo turėti kuo daugiau pinigų, tačiau 
net nebandė paanalizuoti, kodėl jų neturi. Jis daugiau laiko pra- 
leisdavo galvodamas apie savo finansines problemas nei dirb- 
damas. Jo mėgstamiausia pokalbių tema buvo „maži pinigai“. 
F. H. sakydavo: „Šioje kompanijoje aš esu žmogus, kuriam mo- 
ka mažiausiai. Tai didelė kompanija. Jos pelnas - milijonai. Dau- 
gybei žmonių ji moka didelius atlyginimus, todėl ir man priva- 
lėtų mokėti daugiau.“ 

Kitiems darbuotojams atlyginimus periodiškai keldavo, o F. 
H., deja, pamiršdavo. Galiausiai jis nusprendė, kad jo valanda 
išmušė, ir nuėjęs pas vadovus pareikalavo pakelti atlyginimą. 
Po trisdešimties minučių jis grįžo visas sukaitęs. F. H. veido 
išraiška bylojo, jog ir kitą mėnesį jo užmokesčio lapelis atrodys 
po senovei. 

„Žinote, aš pykstu - pradėjo jis. - Kaip jums atrodo, ką šefas 
man pasakė, kai aš jo paprašiau daugiau pinigų? Jam užteko įžū- 
lumo paklausti, kodėl aš manau, kad man reikia mokėti daugiau. 
Pateikiau jam milijoną priežasčių, - tęsė F. H. - Pasakiau, jog 
kitiems atlyginimai keliami nuolat. Pasakiau, jog mano sąskai- 
tos už paslaugas tik auga, o darbo užmokestis - ne. Ir dar pasa- 
kiau, jog darau čia viską, ką tik jie liepia. Tačiau šefas elgėsi taip, 
lyg aš būčiau prašęs ne savo uždirbtų pinigų, o išmaldos. Jis drįso 

man pasakyti, esą ims mokėti daugiau tada, kai aš to būsiu vertas. 
Ar galite patikėti!? Žinoma, stengčiausi labiau, jeigu jie man už 
tai sumokėtų. O dabar, kai nemoka, stengtis gali tik kvailys!“ 

Štai tokia filosofija! F. H. priklauso tai žmonių rūšiai, kuri 
apskritai nesupranta, už ką kompanijos moka savo darbuoto- 
jams atlyginimus. Paskutinis sakinys iškalbingai apibūdina jo 
klaidą: juk F. H. norėjo, kad kompanija jam imtų daugiau mo- 
kėti, ir tik tada jis būtų pradėjęs daugiau dirbti. Tačiau dalykai 
daromi ne taip. Jums niekas nepakels atlyginimo už pažadą ge- 
riau dirbti. Atlyginimą padidina tada, kai pamato realius re- 
zultatus. Pirma rezultatai, paskui pinigai. Negalėsite nuimti pi- 
nigų derliaus, pirmiau nepasėję sėklos. O pinigų sėkla yra dar- 
bo rezultatai. 

Pakartosiu: pasirūpinkite aptarnavimu, dirbkite, ir pinigai, 
galima sakyti, ims patys byrėti į jūsų kasą. 

Štai sekretorė, savo iniciatyva prisiėmusi daugiau užduočių, 
nei jai skyrė viršininkas, savo pastangas pamatys išreikštas ati- 
tinkamu skaičiumi atlyginimų lapeliuose. O jos kolegė, tarusi 
„Kam čia vargintis, juk man moka tik 10 dolerių už valandą?“, 
taip ir liks užstrigusi ties dešimties dolerių už valandą sumele. 

Štai jums paprasta, bet labai veiksminga taisyklė, padėsianti 
siekti finansinės sėkmės: visada duokite žmonėms daugiau, nei jie 
iš jūsų tikisi. Kiekvienas papildomas mažas dalykėlis, padary- 
tas dėl kitų, yra pinigų sėkla. Papildoma paslauga klientui taip 
pat yra pinigų sėkla, nes tas klientas kitą kartą vėl pasirinks 
jus, o ne konkurentus. 

Pinigų sėklos sudygsta ir ima vesti pinigus. Pasodinkite darbą 
ir paslaugų aptarnavimą, o išauginkite pinigus. 

Nuolat savęs klauskite: „Kaip galėčiau padaryti daugiau, nei 
iš manęs tikimasi?“ O atsakymus pritaikykite realybėje. 

Pakartosiu dar kartą, nes tai labai svarbu: pasirūpinkite aptar- 
navimu, dirbkite, ir pinigai, galima sakyti, ims patys byrėti į jūsų 
kasą. 

Apibendrindamas šį skyrių, priminsiu štai ką: 


1. Išsiugdykite nuostatą „aš esu veiklus“. Rezultatai bus to- 
lygūs investuotam entuziazmui. 


Žvelkite giliau. Kai jaučiate, jog jūsų nedomina darbas 
ar aplinka, pasistenkite į tuos dalykus įsigilinti, susi- 
pažinkite su jais artimiau. 

Įsijauskite į viską, ką darote: į savo šypseną, kai šypso- 
tės, į rankos paspaudimą, kai sveikinatės, į žodžius, kai 
kalbate, į žingsnius, kai einate. 

Skleiskite geras žinias. Niekas niekada dar nieko ne- 
pasiekė nešdamas blogas naujienas. 


2. Išsiugdykite nuostatą „aš esu svarbus“. Taip pat atminki- 
te, kad žmonės jūsų labui padarys daug daugiau, jeigu 
svarbiems leisite būti ir jiems. Nepamirškite padaryti šių 
dalykų: 


Dėkokite kiekvienai progai pasitaikius. 

Kreipkitės į žmones vardu. 

Išsiugdykite „pirma rezultatai, tada pinigai“ nuostatą ir 
stebėkite, kaip pinigai patys byra į jūsų kasą. 

Visad duokite žmonėms daugiau, negu jie iš jūsų tikisi. 


9 


Apie Žmones galvokite teigiamai 


Štai taisyklė, norintiems pakilti į sėkmės viršūnes. Niekada 
jos nepamirškite. O taisyklė tokia: vienintelė kliūtis tarp jūsų ir 
jūsų tikslų yra žmonių paramos nebuvimas. 

Pažvelkite į viską šitaip: vadovas priklauso nuo savo dar- 
buotojų - juk visus darbus atlieka jie. Jeigu darbuotojai neįvyk- 
dys savo užduočių, kompanijos savininkas atleis vadovą, bet 
ne darbuotojus. Prekybininkas priklauso nuo savo pirkėjų. Jei- 
gujie nepirks, prekybininko verslas žlugs. Taip pat universite-“ 
to dekanas priklauso nuo dėstytojų, mokančių pagal jo suda- 
rytą programą. Politikas priklauso nuo rinkėjų. Rašytojas pri- 
klauso nuo skaitytojų, ir taip toliau. 

Istorijoje buvę atvejų, kai žmogus ar žmonių grupelė įgyda- 
vo valdžią ir išlaikydavo ją tik jėga. Tais laikais žmonės arba 
eidavo išvien su lyderiu, arba rizikuodavo netekti galvos. 

Tačiau šiandien yra kitaip: arba žmogus paremia jus savo no0- 
ru, arba jis neremia jūsų visiškai. 

Dabar pats laikas paklausti: „Savaime suprantama, kad ma- 
no sėkmė priklauso nuo kitų. Tačiau ką privalau padaryti, kad 
šie Žmonės mane paremtų ir priimtų mano lyderiavimą?“ 

O atsakymą galima sutalpinti vos į vieną frazę: apie žmones 
galvokite teigiamai. Tada jiems patiksite ir sulauksite jų paramos. 

Tūkstančius kartų per dieną šalies kompanijose vyksta va- 
dovų pasitarimai, kuriuose jie sprendžia, kas bus paaukštintas, 
kam bus pakelti atlyginimai ir panašiai. Paprastai pasitarimo 
vedėjas pasako kandidato pavardę ir paklausia: „Ką manote 
apie tą darbuotoją?“ 

Ir čia pažyra komentarai. Paminėjus kai kuriuos vardus, pa- 
sigirsta teigiamos pastabos: „Jis - nuostabus vaikinas. Žmo- 
nės apie jį atsiliepia tik gerai. Taip pat jis gana patyręs“; „Po- 
nas F.? O, jis labai žmogiškas. Manau, jis puikiai pritaptų prie 
mūsų grupės“; „Ko gera, mes turėtume tą vaikiną atidžiai ste- 
bėti. Rodos, jis nekaip sutaria su kolegomis“; „Žinau, kad jis 
turi gerą akademinį išsilavinimą ir yra patyręs. Tačiau man 
neramu, ar jį parems kiti darbuotojai. Jis nėra itin gerbiamas. 
Kiek žinau, jo nemėgsta“. 

Štai kas yra be galo svarbu: devyniais iš dešimties atvejų svar- 
biausias faktorius yra asmeninės savybės - ar mėgsta kandida- 
tą į aukštesnes pareigas kolegos, ar ne. Dažniausiai tai būna 
kur kas svarbiau nei, tarkime, išsilavinimas ar kiti rodikliai. 

Tas pasakytina net apie situacijas, kai svarstomos stipendi- 
jos universitetų profesoriams ar kitokie akademiniai dalykai. 
Prisimenu, pats sėdėdavau daugelyje pasitarimų, kai būdavo 
renkami nauji fakultetų darbuotojai. Kai nuskambėdavo žmo- 
gaus vardas, susirinkimo dalyviai dažniausiai imdavo svarsty- 
ti „Ar jis pritaps?“; „Ar patiks studentams?“; „Ar susigyvens 
su kolegomis?“ 

Jeigu žmogus nemėgstamas, labai tikėtina, kad savo vietos 
akademinėje visuomenėje jis neras. 

Dabar niekas neturi nei noro, nei kantrybės stumti kitus kar- 
jeros laiptais. Pasirenkamas žmogus, kurio asmenybė jam lei- 
džia laikytis aukščiau už likusius. 

Mes esame pakylėjame į aukštesnį lygį tų, kurie mus gerbia 
ir remia. Kiekvienas šalininkas pakylėja jus bent vienu laipte- 
liu. Kuo žmogus mėgstamesnis, tuo daugiau jis turi šalininkų. 
O kuo daugiau šalininkų, tuo aukščiau jis pakyla. 

Sėkmės siekiantys žmonės stengiasi būti mėgstami. Jie net 
turi susidarę veiksmų planelį, kaip įgyti kuo daugiau sekėjų ir 
šalininkų. Ar jūs taip darote? 

Pateiksiu 36-ojo JAV prezidento Lindono Džonsono (Lyndon 
Johnson) atvejį. Dar prieš tapdamas prezidentu, Džonsonas su- 
sikūrė 10 punktų sėkmės formulę. Štai ji: 


1. Įsiminkite žmonių vardus. 

2. Elkitės taip, kad žmonės bendraudami su jumis nejaustų 
įtampos. 

3. Patys bendraukite lengvai, nesileiskite, kad jus erzintų 
smulkmenos. 

4. Nebūkite egoistai. Venkite sudaryti viską išmanančio 
žmogaus įvaizdį. 

5. Stenkitės būti įdomūs - tegu žmonės, bendraudami su ju- 
mis, gauna kokios nors naudos. 

6. Stebėkite save, atsikratykite „aštrių asmenybės kampų“. 

7. Nuoširdžiai, kaip doras krikščionis, gydykite visas dva- 
sines žaizdas, tegu tarp jūsų ir žmonių nelieka jokių nesu- 
sipratimų. Nesinešiokite širdyje nuoskaudų. 

8. Liepkite sau mėgti žmones, kol imsite mėgti juos savaime. 

9. Niekada nepraleiskite progos pagirti žmogaus už gerai at- 
liktą darbą. Atjauskite sunkią valandą. 

10. Teikite žmonėms dvasinių jėgų, o jie dvasinių jėgų savo 
ruožtu teiks jums. 


Šios paprastos, bet labai veiksmingos taisyklės padėjo prezi- 
dentui Džonsonui laimėti rinkimus ir gauti Kongreso palaiky- 
mą. Žmonės jį rėmė ir pakylėjo į labai aukštą postą. 

Perskaitykite tas taisykles dar kartą. Atkreipkite dėmesį, jog 
jos net nekvepia jokia filosofija. Jos skatina elgtis kukliai ir su 
pagarba. Žmonės, pakilę į pramonės, meno, mokslo ir politi- 
kos viršūnes, yra šilti, jie spinduliuoja gerumą. Jie moka patik- 
ti žmonėms ir būti mėgstami. 

Tačiau niekada nebandykite draugystės nusipirkti. Ji neparduoda- 
ma. Dovanų teikimas yra gražus poelgis, jeigu tai daroma nuo- 
širdžiai, su meile. Be tikro nuoširdumo dovana dažniausiai yra 
vertinama kaip atlygis arba kyšis. 

Pernai, vos kelios dienos iki Kalėdų, apsilankiau vienos kro- 
vinių pervežimo firmos prezidento biure. Kai pakilau išeiti, vi- 
dun įpuolė vyras su brangia dovana nuo vietinės padangų at- 
naujinimo firmos. Mano draugas akivaizdžiai jautėsi išprovo- 
kuotas ir kiek galėdamas ramiau paprašė pasiuntinį grąžinti 
dovaną siuntėjui. 

Vos vyras su dovana išėjo, draugas paskubėjo man paaiš- 
kinti: „Tik nesuprask klaidingai. Man patinka dovanoti dova- 
nas ir gauti jas pačiam. Tačiau kai dovanos yra tik būdas pa- 
traukti mane į savo verslą, man jų nereikia. Nutraukiau verslo 
ryšius su ta įmone prieš tris mėnesius, nes jų darbas nėra toks 
geras, koks turėtų būti. Tačiau jų atstovas nerimsta. Jeigu bū- 
čiau priėmęs jų nelemtą dovaną, jis, neabejoju, būtų čia greitai 
pasirodęs ir vėl pradėjęs siūlyti savo paslaugas.“ 

Draugystės negalima nusipirkti. O jeigu bandome taip pa- 
daryti, tada dvejopai pralaimime: 


1. Švaistome pinigus veltui; 
2. Žmonės mus ima niekinti. 


Kurdami draugiškus ryšius, imkitės iniciatyvos. Lyderiai 
žingsnį žengia pirmieji. Pernelyg dažnai mes laukiame, kol kiti 
žmonės išties mums ranką. Pernelyg dažnai žmones apskritai 
ignoruojame. Jei lauksime, kol kiti parodys iniciatyvą susidrau- 
gauti, draugų, galimas daiktas, turėsime labai nedaug. 

Kai būsite kokiame žmonių susibūrime, atkreipkite dėmesį, 
kad pats svarbiausias asmuo yra tas, kuris aktyviausiai sveikinasi su 
kitais. 

Žmogus, prieinantis prie jūsų, ištiesiantis ranką ir sakantis 
„Sveiki, aš Džekas“, yra svarbus. O kadangi yra svarbus, jis sten- 
giasi užmegzti kuo daugiau pažinčių ir palankiai nuteikti žmones. 

Apie kitus galvokite tik teigiamai. Vienas mano draugas pa- 
sakė: „Galbūt aš jam nesu labai svarbus, tačiau jis yra svarbus 
man. Štai todėl aš turiu su juo susipažinti.“ 

Ar kada nors atkreipėte dėmesį, kaip žmonės suakmenėja 
laukdami lifto? Jie nesikalba, net nepažvelgia vieni į kitus (ne- 
bent būtų pažįstami). Vieną dieną nusprendžiau atlikti mažą 
eksperimentą. Nutariau pasakyti ką nors nepažįstamajam, lau- 
kiančiam lifto kaip ir aš. Bandžiau tai dvidešimt penkis kartus. 
Ir dvidešimt penkis kartus man buvo teigiamai ir draugiškai 
atsakyta. 

Kalbėti su nepažįstamais žmonėmis dabar yra senamadiškas 
dalykas. Sakoma, kad tai atgyvena. Ir vis dėlto žmonėms daž- 
niausiai patinka, kai juos mandagiai užkalbina. Toks elgesys 
apsimoka su kaupu: 

Pasakę ką nors malonaus nepažįstamajam, jūs paskatinate 
tą Žmogų pasijusti geriau - bent šiek tiek. Tai jaustis geriau pa- 
deda ir jums. Kiekvieną kartą pasakę ką nors malonaus kitam 
asmeniui, pirmiausia pamaloninate save. Tai kaip šalto auto- 
mobilio pašildymas ryte. 


Štai šeši būdai, kaip pirmiems užmegzti naujas pažintis: 

1. Prisistatykite kitiems žmonėms kiekviena įmanoma pro- 
ga: vakarėliuose, susitikimuose, lėktuvuose, darbe ir visur 
kitur; 

2. Stenkitės, kad kitas žmogus iš karto išgirstų jūsų vardą; 

3. Stenkitės kito žmogaus vardą ištarti taisyklingai; 

4. Užsirašykite to žmogaus vardą. Jeigu yra galimybė, taip pat 
užsirašykite jo adresą bei telefono numerį; 

5. Naujiems pažįstamiems retkarčiais paskambinkite ar nu- 
siųskite mandagumo laišką; 

6. Negailėkite nepažįstamiesiems komplimentų - tai padeda 
užmegzti pažintis. 

Šios šešios taisyklės padės sėkmingai ieškoti naujų pažinčių 
bei bendrauti su naujais pažįstamais. Nebijokite imtis iniciaty- 
vos. Nebūkite drovūs. Atsiverkite žmonėms, tada jie atsivers 
jums. Taip elgiasi visi sėkmės lydimi žmonės. 


Neseniai dalyvavau pokalbyje su kandidatu į aukštas vady- 
bininko pareigas. Jis (pavadinkime jį Tedu) turėjo daug gerų 
savybių — buvo inteligentiškas ir išsilavinęs, malonios išvaiz- 
dos, sveikai ambicingas. 

Tačiau pastebėjome ir vieną kitą neigiamą bruožą. Tedas iš 
kitų žmonių reikalavo tobulumo. Jį erzino nepernelyg reikšmin- 
gi dalykai, pavyzdžiui: gramatinės klaidos darbuotojų ataskai- 
tose, neskoninga apranga ir panašiai. Kai jam tai pasakėme, jis 
nustebo. Tačiau kadangi labai norėjo būti paaukštintas, jis pa- 
klausė mūsų, kaip galėtų šių neigiamų savybių atsikratyti. 

Mes Tedui patarėme tris dalykus: 


1. Privalu pripažinti faktą, kad nė vienas žmogus nėra idea- 
lus. Vieni žmonės galbūt yra šiek tiek arčiau idealo nei kiti, 
tačiau trūkumų turi ir klysta kiekvienas. 


2. Privalu pripažinti, kad kiekvienas žmogus yra kitoks. Nie- 
kada nesiimkite Dievo vaidmens. Negalima smerkti žmonių 
už tai, kad jų įpročiai skiriasi nuo jūsiškių, kad jiems patin- 
ka kitokie drabužiai, kad jų kitokia religija ar kad jie vairuo- 
ja kitokius automobilius. 

3. Nesistenkite pakeisti pasaulio. Vadovaukitės filosofija „gy- 
venk ir leisk gyventi kitiems“. Daugumai žmonių nepatin- 
ka, kai jiems yra pasakoma „Tu esi neteisus“. Kad ir kokia 
būtų jūsų nuomonė apie kitą žmogų, kartais geriau ją pasi- 
likti sau. 


Tedas paklausė patarimų. Po kelių mėnesių jis pasikeitė — 
išmoko priimti žmones tokius, kokie jie yra. „Beje, — kartą tarė 

jis, - dalykai, kurie mane mirtinai erzindavo, dabar atrodo juo- 
kingi. Taip, pasaulis būtų nuobodus ir vienspalvis, jeigu visi 
žmonės būtų tobuli, idealūs.“ 

Atkreipkite dėmesį į paprastą, tačiau svarbų dalyką: nė 
vienas žmogus nėra tik blogas arba tik geras. Idealų realybėje 
nebūna. Tačiau nusiteikę apie žmones mąstyti teigiamai, mes 
visų pirma kreipiame dėmesį į jo privalumus ir stengiamės juos 
išnaudoti. 

Pažvelkime į šią situaciją taip: mūsų protas yra transliavimo 
stotis, dirbanti dviem vienodai galingais kanalais — kanalu T 
(teigiamas) ir kanalu N (neigiamas). Tarkime, šiandien jūsų vir- 
šininkas (pavadinkime jį ponu Džeikobsu) pasikvietė jus į sa- 
vo kabinetą ir įvertino jūsų darbo rezultatus. Jis pagyrė jus už 
gerą darbą, tačiau paskui pasakė kelias specifines pastabas, kaip 
galėtumėte dirbti dar geriau. Vakare jūs tą pokalbi prisiminėte. 

Jeigu įjungsite kanalą N, tuomet girdėsite: „Pasisaugok! Džei- 
kobsas nori tave pričiupti. Jis kaip koks krabas. Tau gi nereikia 
jo patarimų. Po velnių jį! Ar atsimeni, ką kiti kalba apie Džei- 
kobsą? Jis nori tave suėsti. Pasipriešink jam. Kitą kartą, kai jis 
ims tave mokyti, netylėk, rėžk jam viską, ką apie jį galvoji.“ 

Ojei įjungsite kanalą T, išgirsite tokius žodžius: „Tu juk ži- 
nai, kad ponas Džeikobsas yra gana malonus žmogus. Jo pata- 
rimai išties vertingi. Jeigu aš jais pasinaudosiu, tikriausiai ge- 
riau atliksiu savo darbą, gal net man greičiau pakels atlygini- 
mą. Džeikobsas padarė man paslaugą. Jis tikrai yra tas žmogus, 
su kuriuo gera dirbti...“ 

Jeigu priimsite kanalo N pranešimą ir jo paklausysite, tikėti- 
na, kad padarysite baisią klaidą ir sugadinsite santykius su vir- 
šininku. Ir atvirkščiai - kanalo T informacija paskatins jus dirbti 
geriau, jūsų santykiai su viršininku taps darnesni, pasitaisys 
jūsų finansinė padėtis. Pabandykite ir pamatysite. 

Katro kanalo pranešimų klausytis, sprendžiame tik mes pa- 
tys. Jei pernelyg įprasime prie kanalo N, visur imsime matyti 

tik neigiamybes. O kanalo T pranešimai atskleis mums teigia- 
mus tų pačių dalykų aspektus. 

Daugelis žmonių nesupranta, kaip svarbu apie žmones gal- 
voti teigiamai. Turbūt jums pasitaiko, kaip per pertraukėlę prie 
jūsų pribėga uždusęs bendradarbis ir ima, kaip sakoma, pilti 
purvą ant kokio nors trečio asmens, jūsų bendro pažįstamo: 
koks šis niekam tikęs, kaip nesusitvarko su darbu, laiku negrą- 
žina skolų, ir taip toliau, ir visa kita. Kyla pavojus, kad ir jūs 
apie tą žmogų imsite galvoti neigiamai, nors iki šiol jis jums 
patiko. Gali net būti, kad apimti nesveiko įkarščio imsite kal- 
bėti maždaug taip: „Ir tai dar ne viskas. Ar girdėjote, kad jis...“ 

Tokie dalykai anksčiau ar vėliau smogia atgal it bumerangas. 

Yra du būdai, kaip nuslopinti kanalą N ir klausytis tik kana- 
lo T pranešimų. Vienas būdas - kai kas nors šalia jūsų ima 
skleisti neigiamą informaciją, kaip įmanoma greičiau pakeiski- 
te pokalbio temą. Pavyzdžiui, galite pasakyti: „Atleisk, Džo- 
nai, bet kol mes apie tai šnekėjome, aš visą laiką norėjau tavęs 
paklausti...“ Antrasis būdas - paskubomis mestelkite frazę: „At- 
siprašau, Džonai, bet aš jau vėluoju į...“ arba „Netrukus turiu 
susitikimą. Atleisk, bet man reikia bėgti...“ 

Neleiskite kitiems žaloti savo mąstymo. Būkite įsijungę ka- 
nalą T. 

Kai apie žmones imsite mąstyti tik teigiamai, jus greičiau ap- 
lankys sėkmė. Štai ką man papasakojo vienas pažįstamas drau- 
dimo agentas: „Kai patekau į draudimo verslą, buvo tikrai sun- 
ku, patikėk manimi. Gąsdino konkurencija. Be to, devyni iš de- 
šimties potencialių klientų tvirtai tikėjo, jog jiems draudimo ne- 
reikia apskritai. Tačiau man greitai ėmė sektis. O sėkmės prie- 
žastis viena: man tikrai nuoširdžiai patinka žmogus, kuriam aš 
siūlau sudaryti draudimo sutartį. Pasakysiu dar kartą, nes tai 
labai svarbu: man tikrai nuoširdžiai patinka tas žmogus, kurį aš 
draudžiu. Kai kurie iš mano kolegų bando apsimesti, jog jiems 
klientai patinka, tačiau apsimetimas nesuveikia. Jų manieros, 


APIE ŽMONES GALVOKITE TEIGIAMAI 165 


akys, veido išraiška — viskas išduoda melą. Aš, prieš parduoda- 
mas polisą, kaip ir kiekvienas kitas agentas, susižinau drau- 
džiamojo amžių, darbovietę, kiek jis uždirba, kiek turi vaikų ir 
panašiai, bet, skirtingai nei kiti, sužinau ir šį tą daugiau, ko kiti 
draudėjai niekada ir neieško - tai kelios svarbios detalės, sva- 
rios priežastys, dėl kurių šį žmogų aš galėčiau pamėgti. Ir šis 
metodas būna veiksmingas. Todėl, kad jis man patinka, aš jam 
taip pat greitai imu patikti. Mes susidraugaujame. Štai nese- 
niai vienas potencialus klientas per pirmą mano vizitą, kai pa- 
bandžiau jam įsiūlyti draudimo polisą, mane aprėkė ir liepė 
daugiau neateiti, tačiau aš nenusileidau, aplankiau jį dar du 
kartus, mes šnektelėjome, pajutome vienas kitam simpatiją ir pa- 
galiau mes sudarėme draudimo sutartį už dešimt tūkstančių!“ 


Už didžiąją sėkmės dalį daugelis verslininkų turi būti dė- 
kingi savo klientams. „Su klientais, - man sakė vienas garsus 
prekybininkas, - reikia elgtis taip, lyg jie svečiuotųsi mano na- 
muose.“ 

Argi tai nėra teigiamas mąstymas apie kitus žmones? Ir argi 
tai nėra paprasčiausiai pritaikoma sėkmės formulė? O skamba 
ji taip: su klientais elkitės kaip su savo svečiais. 

Toks požiūris veiksmingas ne tik parduotuvėje. Kaip su sve- 
čiais — pagarbiai — elkitės ir su savo darbuotojais. Kaip jūs su 
jais elgsitės, taip jie jums dirbs. Apie kiekvieną jų galvokite tik 
teigiamai, ir darbo rezultatai taip pat bus teigiami. 

Vienas pažįstamas, perskaitęs pirmesnį šios knygos leidimą, 
man pasakė: „Mylėti ir gerbti žmones tiesiog apsimoka. Jei žmo- 
nių negerbi ir nemyli, gerų rezultatų nesitikėk. Štai neseniai ma- 
no kompanija pasirašė konsultavimo paslaugų sutartį su gai- 
viųjų gėrimų gamybos firmele. Firmelės vadovas, mūsų klien- 
tas, turėjo menką išsilavinimą ir jo verslas ėjosi nekaip. Be to, 
pastaraisiais metais jis kelis kartus suklydo ir patyrė nemažų 
nuostolių. Praėjus trims dienoms po sutarties pasirašymo, Mu- 

du su kolega nusprendėme aplankyti jį biure. Iki dabar nega- 
liu suvokti, kaip tai nutiko, tačiau mudu pradėjome šnekėtis 
apie blogąsias kliento savybes, apie jo trūkumus ir ydas: koks 
jis žioplas, nedalykiškas, į kokią apgailėtiną situaciją jis yra įstū- 
męs savo įmonę, ir taip toliau. Užuot svarstę, kaip jam padėti, 
mes mėgavomės aptarinėdami jo rūpesčius. Mes net pasišaipė- 
me iš jo apkūnumo. Žodžiu, visą kelią iki jo biuro mes kalbėjo- 
me tik apie tai, koks nevykėlis yra mūsų klientas. Na ir ką gi - 
mūsų susitikimas tą popietę buvo gana šaltas. Žvelgdamas at- 
gal, aš dabar manau, jog klientas širdimi pajuto mūsų požiūrį 
į save. Jo pasitikėjimas mumis išblėso, jis nutarė reikalų su mūsų 
kompanija nebeturėti. Po kelių dienų gavome iš jo oficialų pra- 
nešimą, kad jis nutraukia su mumis sutartį. Ji taip mumis ne- 
pasitikėjo, kad net neišsigando netesybų mokesčio. Žodžiu, 
mums mūsų neigiamas mąstymas ir neigiamos kalbos kainavo 
kelias dešimtis tūkstančių...“ 


O štai įdomus užsiėmimas, kuris, be visa ko kita, yra ir labai 
pamokomas. Kitas dvi dienas klausykitės tiek pokalbių, kiek gali- 
te. Atkreipkite dėmesį į šiuos du dalykus: kuris žmogus bendruo- 
se susibūrimuose šneka daugiausia ir kuriam labiausiai sekasi. 

Šimtai mano paties mažų eksperimentų parodė tokį dėsnin- 
gumą: didelės sėkmės lydimi žmonės retai kada būna dideli plepiai. 
Kuo labiau žmogui sekasi, tuo labiau jis linkęs leisti kalbėti ki- 
tiems. Vadinčiau tai pokalbių dosnumu. Jis skatina kitą žmogų, 
pašnekovą, kalbėti apie save, savo pažiūras, savo pasiekimus, savo 
šeimą, savo darbą ir savo problemas. 

Pokalbių dosnumas padeda jums siekti dar didesnės sėkmės: 


1. Jūs įsigyjate daugiau draugų; 

2. Jūs daugiau sužinote apie žmones. 

Daugelis žmonių mieliau kalba apie save negu apie kitus. 
Jeigu suteiksite jam tokią progą, pelnysite jo palankumą, gal 

net draugystę. Pokalbių dosnumas yra lengviausias, pats pa- 
prasčiausias ir garantuotas būdas įsigyti daugiau draugų. 

Taip pat svarbu tai, kad klausydamiesi jūs daug sužinote. 
Sėkmės pagrindas yra žmonės. Taigi kuo daugiau apie juos su- 
žinome, apie jų mąstyseną, privalumus ir trūkumus, simpati- 
jas ir antipatijas, tuo efektyviai su jais bendraujame ir bendra- 
darbiaujame. 

Štai iškalbingas pavyzdys. Viena didelė Niujorko reklamos 
agentūra visus savo reklaminių tekstų autorius vieną savaitę 
per metus siunčia į parduotuves, pabūti už prekystalio, kad šie 
galėtų paklausyti, ką žmonės kalba apie jų agentūros reklamuo- 
jamus produktus. Klausydamiesi, ką kalba realūs pirkėjai, jie ge- 
riau susipažįsta su jų poreikiais, todėl gali parašyti įtaigesnius 
reklaminius tekstelius. 

Kai kurios kompanijos atlieka vadinamuosius galutinus po- 
kalbius su iš darbo išeinančiais darbuotojais. Tokiu būdu ad- 
ministracija bando išsiaiškinti, kodėl žmogus palieka darbą. Ži- 
nodami nepasitenkinimo priežastis, kompanijos vadovai gali 
koreguoti santykių su savo personalu sistemą. Klausytis verta 
ir naudinga. 

Ypač tas pasakytina apie prekybos steros kompanijas. Vy- 
rauja nuomonė, kad pardavėjai yra geri kalbėtojai, plepiai, taip 
sakant. Vis dėlto geras pardavėjas visų pirma yra geras klau- 
sytojas. Jis turi mokėti paklausti ir paskui gauti trokštamą atsa- 
kymą. 

Klausykitės, ieškokite draugų ir mokykitės. 


Mandagumas ir pozityvus mąstymas yra geriausi raminamieji 
vaistai. Jie puikiai padeda įveikti susierzinimą ir stresą. Tad apie 
kitus žmones galvokite teigiamai, bendraukite ramiai, manda- 
giai, tolerantiškai, ir pamatysite, koks nuostabus yra pasaulis. 

Mūsų požiūris į kitus žmones išbandomas nepalankiose si- 
tuacijose. Kas, pavyzdžiui, vyksta mūsų galvoje tą akimirką, 

kai vadovas praneša, kad nepaaukštins mūsų pareigų? Arba 
kai sulaukiame tarsi ir nepelnytos kritikos? Kai neskiria tarsi ir 
užtarnautos premijos? Atminkite štai ką: kaip mes mąstome pra- 
laimėję, lemia mūsų kelio į pergalę ilgį. 

Kaip mąstyti teigiamai apie žmones nepalankiose situacijo- 
se, kai santykiai klostosi ne taip, kaip, regis, turėtų, man kartą 
papasakojo vienas stambios plieno gamybos kompanijos pre- 
zidentas. Štai ką jis pasakė: „Viskas priklauso nuo požiūrio į 
daiktus ir žmones. Pavyzdžiui, mokykloje mėgau visus moky- 
tojus. Įsikaliau į galvą, jog taip reikia. Vėliau man patiko visi 
mano viršininkai. Visados stengdavausi elgtis su jais maloniai, 
jeigu tik galėdavau, atlikdavau daugiau, negu jie tikėdavosi ir 
prašydavo. Tiesa, kartais nusivildavau. Pavyzdžiui, tada, kai 
manęs nepaaukštindavo. Bet tokiomis akimirkomis jokiu būdu 
nelaikydavau savęs auka, nenukabindavau nosies. Užuot py- 
kęs, imdavau ieškoti sprendimų, kaip geriau atrodyti vadovų 
akyse, kaip geriau dirbti, kad pagaliau mano pareigos būtų pa- 
aukštintos.“ 

Taigi išvada tokia: 

1. Kai nesiseka darbe, paklauskite savęs: „Ką galiu padaryti, 
kad mane pagaliau skirtų į aukštesnes pareigas?“ 

2. Nešvaistykite laiko ir energijos nusivylimams. Jauskite sa- 
vo vertę. Planuokite kitą kartą laimėti. 


Apibendrindamas šį skyrių priminsiu štai ką: 

1. Stenkitės pelnyti žmonių simpatijas - tai padės jums sėk- 
mės kelyje. 

2. Susipažinkite su naujais žmonėmis. Rodykite iniciatyvą 
kiekviena proga. Stenkitės gerai išgirsti kito žmogaus var- 
dą. Susipažinę naujam draugui parašykite trumpą laiškutį. 

3. Priimkite žmones tokius, kokie jie yra. Nereikalaukite, kad 
jie būtų tobuli. 

„ Įsijunkite kanalą T ir klausykitės tik teigiamų proto pra- 
nešimų. Neleiskite, kad kas nors jums darytų įtaką ir nu- 
teiktų prieš bendradarbius, draugus, pažįstamus. Apie 
žmones galvokite teigiamai ir sulauksite teigiamų rezul- 
tatų. 

„ Kalbėdami būkite dosnūs, kitaip sakant, leiskite pašneko- 
vams išsipasakoti, o patys daugiau klausykite, mažiau kal- 
bėkite. 


6. Elkitės mandagiai. Mandagumas - sėkmės garantas. 


7. Nekaltinkite kitų, jeigu jums nepasisekė. Nepamirškite: 


jei pralaimėję sugebate mąstyti pozityviai, tai garantuos 
jums sėkmę ateityje. 


10 


Įpraskite veikti 


Štai vienas dalykas, dėl kurio sutaria visi lyderiai: mūsų vi- 
suomenėje labai trūksta žmonių, galinčių užimti aukščiausius 
postus. Vaizdžiai kalbant, viršuje yra daug laisvų vietų. Taip, 
esama daugybės gerų savo sričių specialistų, tačiau jiems trūksta 
vienos vienintelės savybės - veiklumo, sugebėjimo duoti galu- 
tinį rezultatą. | 

Kiekvienas didelis darbas - verslo valdymas, prekyba, moks- 
lo tyrimai, karinė tarnyba, valstybinė veikla - reikalauja ener- 
gingų Žmogaus veiksmų. Aukščiausio rango vadovai, ieškoda- 
mi žemesnės grandies vadovų, paprastai domisi tokiais daly- 
kais: „Ar jis atliks darbą?“, „Ar jam pavyks sužiūrėti viską?“, 
„Ar jis sugeba parodyti iniciatyvą?“ , „Ar jis pasieks realų rezul- 
tatą, o gal jis tik daug kalba?“ 

Visi šie klausimai turi vieną tikslą: išsiaiškinti, ar pretenden- 
tas yra veiklos žmogus. 

Vien puikių idėjų nepakanka. Viena paprasta, bet realizuota 
idėja yra šimtą kartų geriau už genialią idėją, kuri mirė neįgy- 
vendinta. 

Yra toks puikus posakis: „Niekas neįvyksta vien tik apie tai 
galvojant.“ 

Viskas, ką turime šiame pasaulyje - nuo dirbtinių Žemės pa- 
lydovų iki dangoraižių ir kūdikių maisto - yra realizuotos idėjos. 


ĮPRASKITE VEIKTI 171 


Sąlyginai visus žmones galima suskirstyti į dvi kategorijas: 
pasyviuosius ir aktyviuosius. Pirmieji paprastai gyvenime tenki- 
nasi vidutiniškais rezultatais, o antrieji dažniausiai pakyla į sėk- 
mės viršūnes. 

Ponas Aktyvusis yra veiklus, jis siekia rezultato, imasi veiks- 
mų ir idėjas bei planus paverčia realybe. Ponas Neveiklusis lin- 
kęs sėdėti sudėjęs rankas. Be to, jis sugeba prasimanyti aibes 
priežasčių, kodėl tas ar kitas darbas lieka nebaigtas. 

Šių dviejų tipažų skirtumus regime kiekviename žingsnyje. 
Ponas Aktyvusis planuoja savo atostogas. Jis atostogauja. Po- 
nas Neveiklusis planuoja atostogas, tačiau atostogauja kitaip, 
nei buvo suplanavęs - paprasčiau. Ponas Aktyvusis nuspren- 
džia, kad bažnyčioje lankysis reguliariai - ir lankosi. Ponas Ne- 
veiklusis irgi nusprendžia reguliariai lankyti pamaldas, bet jis 
randa būdų, kaip jų nelankyti. Ponas Aktyvusis sugalvoja pa- 
sveikinti draugą su paaukštinimu. Jis taip ir padaro. Ponas Ne- 
veiklusis taip pat nutaria, jog reikia pasveikinti savo bičiulį, bet 
tuoj pat randa priežastį, kodėl to padaryti negali. 

Čia paminėjome kelis „mažus“ dalykus. Esama ir didelių da- 
lykų. Ponas Aktyvusis nori pradėti verslą. Jis taip ir padaro. 
Ponas Neveiklusis taip pat nori pradėti verslą, tačiau kitą die- 
ną jis jau turi „rimtą“ priežastį, kodėl geriau verslo nepradėti. 
Tokių skirtumų - ir mažų, ir didelių - labai daug. 

Ponas Aktyvusis savo idėjas realizuoja. Be visa ko kita, tuo 
būdu jis stiprina asmeninio saugumo pojūtį, kyla jo savivertė, 
pagaliau auga jo banko sąskaita. Ponas Neveiklusis turi daug 
gražių idėjų, bet jų nerealizuoja. Todėl laikui bėgant praranda 
pasitikėjimą savimi, menksta jo savigarba, jo pragyvenimo ly- 
gis retai būna aukštesnis nei vidutinis. 

Ponas Aktyvusis daro. Ponas Neveiklusis ketina daryti, bet ne- 
daro. Jis laukia. Laukia palankių aplinkybių, tobulų progų. O 
ponas Aktyvusis aplinkybes ir progas kuriasi pats. 

Štai trys istorijos, pasakojančios, kaip žmonės elgiasi tam tik- 
romis aplinkybėmis. 

1. Kodėl G. N. liko nevedęs 


Ponas G. N., baigiantis ketvirtą dešimtį, įgijęs gerą išsilavi- 
nimą, dirbo finansininku ir gyveno vienas Čikagoje. Didžiau- 
sias G. N. troškimas buvo vesti. Jis troško meilės, šilumos, vai- 
kų, šeimyninių rūpesčių. Tačiau kiekvieną kartą, kai jis tarsi 
būdavo pasirengęs žengti tą laimingą žingsnį, pastebėdavo vie- 
nokį ar kitokį savo išrinktosios trūkumą. („Pačiu laiku, kol ne- 
spėjau padaryti tos siaubingos klaidos.“) 

Štai pavyzdys: prieš dvejus metus G. N. nutarė, kad paga- 
liau sutiko tinkamą merginą. Ji buvo patraukli, maloni, inteli- 
gentiška. Tačiau G. N. norėjo visiškai įsitikinti, jog vedybinis 
gyvenimas bus sėkmingas. Todėl jis surašė keturių puslapių ve- 
dybinę sutartį ir nusiuntė savo išrinktajai, kad ši susipažintų ir 
pasirašytų. 

Dokumentas buvo surašytas labai smulkiai, jis reglamenta- 
vo visas gyvenimo sritis, net religiją — į kokią bažnyčią jiedu 
eis, kiek pinigų aukos, kaip dažnai tai bus daroma. Buvo pa- 
straipa ir apie vaikus: kiek ir kada. Dokumento pabaigoje G. 
N. surašė specifinius merginos įpročius ir pomėgius, kurių ši 
turėsianti atsisakyti. Tai buvo rūkymas, gėrimas, pernelyg ryš- 
kus makiažas, kai kurios pramogos. 

Mergina, peržiūrėjusi šį ultimatumą, grąžino jį atgal G. N. 
su prierašu: „Sutartyje turėtų būti gana vieno sakinio, sakan- 
čio, kad būsime drauge ir džiaugsme, ir varge. Visi kiti nerei- 
kalingi. Vestuvių nebus!“ 

G. N. apie šį incidentą papasakojo man. Jis paklausė: „Ir kas 
bloga buvo toje sutartyje? Juk vedybos - rimtas žingsnis. At- 
sargumo per daug nebus.“ 

Tačiau G. N. klydo. Saugodamiesi galime persistengti. Tas 
pasakytina ne tik apie vedybas, bet ir apie kitas gyvenimo sri- 
tis. Atsargumas perauga į baimę. G. N., beje, taip pat elgėsi dar- 
be, su draugais, su santaupomis, ir taip toliau. 

Sėkmės lydimi žmonės siekia ne apsidrausti nuo absoliučiai 
visų problemų, bet mokytis jas spręsti, kai jos kyla. Jie taip pat 
yra kompromiso meistrai ir nesivaiko šimtaprocentinių progų 
ar idealių aplinkybių, o elgiasi taip, kaip diktuoja esamos sąlygos. 


2. Kaip Dž. M. apsigyveno naujame name 


Priimdamas kiekvieną svarbų sprendimą, protas kovoja pats 
su savimi — veikti ar neveikti, daryti ar nedaryti. Štai kaip vie- 
nas jaunas vaikinas pasirinko veikti ir pasiekė didelių rezulta- 
tų. Dž. M. situacija panaši į daugybės kitų jaunuolių gyvenimo 
situacijas. Jam vos per dvidešimt, turi vaiką, žmoną ir vis dar 
kuklias pajamas. 

Ponas ir ponia Dž. M. gyveno mažame butuke. Abu norėjo 
turėti naują namą. Jie troško didelės erdvės, švarios kaimynys- 
tės, vietos mažyliui, kur šis galėtų Žaisti, ir, žinoma, nuosavy- 
bės, su kuria galėtų tvarkytis savo nuožiūra. 

Tačiau buvo viena kliūtis - pradinė įmoka. Vieną dieną Dž. 
M., rašydamas čekį už kito mėnesio nuomą, net pyktelėjo ant 
savęs - mat jis atkreipė dėmesį, kad jo buto nuomos mokestis 
buvo beveik tokio pat dydžio kaip ir mėnesinis mokestis už 
naują namą. 

Dž. M. pasikvietė žmoną ir pasakė: „Ar tau patiktų, jeigu 
mes kitą savaitę nusipirktume naują namą?“ - „Tu rimtai? — 
nustebo ši. - Kam taip juokauti? Juk žinai, kad mes negalime 
sau to leisti. Mes netgi neturime pinigų pradinei įmokai.“ Ta- 
čiau Dž. M. jau buvo apsisprendęs. „Šimtai tūkstančių tokių 
porų kaip mes ketina kada nors nusipirkti namą, bet vos tik 
pusė jų nusiperka. Visada atsiranda, kas juos sulaiko. Mes pirk- 
sime naują namą. Kol kas dar nežinau, iš kur paimsime pinigų 
pradinei įmokai, bet jų atsiras.“ 

Kitą savaitę jiedu rado tinkamą namą. Pradinis įnašas buvo 
didelis. Iš kur paimti tokius pinigus? Dž. M. žinojo, kad banko 

kredito jis tikėtis negali, o kitų šaltinių, regis, nebuvo. Tačiau 
kur yra viltis, visada atsiras ir kelias. Staiga Dž. M. smegenys 
net užvirė nuo kilusios minties. O kodėl gi nesusisiekus su sta- 
tytoju ir nesusitarus dėl privačios paskolos? Taip Dž. M. ir pa- 
darė. Iš pradžių statytojas į šią idėją Žiūrėjo šaltai, tačiau Dž. 
M. jį perkalbėjo. Galiausiai dėl visko buvo susitarta. Statytojas 
netgi susitarė su Dž. M., kad paskola bus grąžinama po 500 
dolerių kas mėnesį plius procentai. 

Dabar viskas, ką Dž. M. turėjo padaryti, tai rasti tuos 500 
dolerių per mėnesį. Jis su žmona suskaičiavo, kaip savo mėne- 
sio išlaidas galėtų sumažinti 300 dolerių. Tačiau 200 dolerių vis 
dar buvo likę, tad Dž. M. turėjo sugalvoti, kaip kiekvieną mė- 
nesį juos uždirbti. 

Tuomet Dž. M. į galvą šovė idėja. Kitą rytą jis nuėjo pasimaty- 
ti su savo viršininku. Paaiškino darbdaviui, ką ketino daryti, o 
šis net apsidžiaugė sužinojęs, kad Dž. M. nusipirks naują namą. 

Tada Dž. M. pasakė: „Klausykite, pone T., norėdamas, kad 
man šis sandoris pavyktų, turiu uždirbti 200 dolerių per mė- 
nesį daugiau. Žinau, kad paaukštinti mane jūs ketinate kur kas 
vėliau. Vis dėlto ieškau galimybės užsidirbti daugiau pinigų. 
Čia yra šiokio tokio darbelio, kuris galėtų būti atliktas geriau, 
tarkime savaitgaliais. Ar leisite man dirbti laisvomis dienomis?“ 

Darbdavys buvo maloniai nustebintas Dž. M. nuoširdumo 
ir ambicijų. Jis pasiūlė jaunuoliui papildomas dešimt valandų 

Kaip matome, Dž. M. buvo veiklus žmogus. Jis nusibrėžė 
tikslą ir nelaukdamas, kol susiklostys palankios aplinkybės, ėmė 
ieškoti būdų, kaip jį pasiekti. 


3. Norėjo pradėti nuosavą verslą, bet... 


Pono C. D. atvejis puikiai parodo, kas atsitinka didelėms idė- 
joms, kai yra laukiama idealių sąlygų, užuot ryžtingai veikus. 

Neilgai trukus po Antrojo pasaulio karo ponas C. D. gavo 
darbą JAV pašto departamente, Muitinės padalinyje. Nors pats 
darbas jam patiko, atlyginimas ir griežta darbo drausmė jo ne- 
tenkino. Po penkerių metų jis ėmė ieškoti kitų pragyvenimo 
šaltinių. 

Tuomet jam kilo idėja. Kodėl gi pačiam nepradėjus verslo? 
Ir jis nutarė verstis vaikiškų žaislų importu, juolab kad šioje 
srityje turėjo sukaupęs nemažai patirties - juk dirbo muitinėje 
ir išmanė visas su prekių importu susijusias subtilybes. 

Nuo tos dienos, kai C. D. nusprendė pradėti nuosavą verslą, 
praėjo dešimt metų. Tačiau šiandien jis tebedirba Muitinės pa- 
dalinyje. Kodėl? Na, kiekvieną kartą, kai C. D. jau būdavo pa- 
siruošęs viską mesti ir pradėti dirbti sau, kas nors nutikdavo, 
kas jį sustabdydavo nuo aktyvių veiksmų. Kartais jam pritrūk- 
davo pradinio kapitalo, kartais jis tiesiog pasijusdavo nesau- 
gus, kartais būdavo nepalankios ekonominio augimo progno- 
zės, kartais... Žodžiu, vis atsirasdavo „svari“ priežastis, kuri su- 
trukdydavo C. D. žengti tą lemtingą žingsnį. 

C. D. yra tipiškas Neveikliojo pavyzdys. Jis norėjo, kad ver- 
slo sąlygos būtų idealios, tik tada ketino imtis veiksmų. 


Visada tikėkitės, jog ateityje gali iškilti sunkumų ir kliū- 
čių. Kiekviena veikla susijusi su rizika. Įsivaizduokite, kad jums 
prireikė nuvykti iš Čikagos į Los Andželą, tačiau jūs užsima- 
nėte garantijų, kad kelyje nepasitaikys jokių kliūčių: nesutiksi- 
te girtų vairuotojų, nesprogs padanga, nesuges variklis, ir taip 
toliau. Kada pradėsite kelionę? Niekada! Planuodami kelionę į 
Los Andželą nusiperkate žemėlapį ir patikrinate techninę ma- 
šinos būklę, tačiau visada liks tikimybė, kad susidursite su ne- 
numatyta kliūtimi. Rizikos visiškai pašalinti neįmanoma. 

Nebijokite problemų. Tikslo siekiantis žmogus visų pirma tu- 
ri mokėti įveikti kliūtis. 

Mes negalime nusipirkti draudimo poliso visiems gyvenimo 
atvejams. 

Kai turite idėją, nuspręskite, kaip ją realizuosite. Prieš pen- 
kerius ar šešerius metus vienas pažįstamas profesorius papa- 
sakojo man apie savo planus parašyti knygą. Jo idėja buvo įdo- 
mi, žavinga, kerinti. Šis darbas turėjo jį išgarsinti, be to, jam 
buvo žadamas geras honoraras. Ir štai praėjusį pavasarį suti- 
kęs šį žmogų visai nekaltai paklausiau, ar knyga jau parašyta. 
Mano klausimas profesoriui buvo skaudus. 

Ne, knygos jis neparašė. Paskui jis ėmė teisintis kodėl: buvo 
be galo užsiėmęs, turėjo daugybę kitų reikalų, buvo esą ir kitų 
priežasčių. 

Kad ir kokios buvo formalios priežastys, profesorius knygos 
idėją palaidojo savo minčių kapinėse, nes jam pritrūko veiklu- 
mo. 

Idėjos — labai svarbu. Tai yra išeities taškas. Sėkmė vengia 
žmogaus, stokojančio idėjų. Tačiau pačių idėjų, kaip įsitikino- 
me, neužtenka. Idėja, kad ir nuostabiausia, vertinga tik tada, 
kai imamasi veiksmų. 

Kiekvieną dieną tūkstančiai žmonių laidoja geras idėjas, nes 
nesiryžta pradėti jų realizuoti. 

Kasdieną girdime tokius ar panašius apgailestavimus: „Ak, 
jeigu būčiau pradėjęs verslą prieš dešimtmetį, šiandieną būčiau 
milijonierius“; „Taip ir maniau, kad viskas baigsis būtent taip... 
ir kodėl nieko nedariau, kad pakreipčiau įvykius kita linkme“. 

Gera mintis, ar idėja, jeigu ji lieka tik galvoje, suteikia siau- 
bingą psichologinį skausmą. 

Turite gerą idėją? Tada pradėkite veikti! 


Ugdykitės pasitikėjimą savo jėgomis. Gydykitės baimės li- 
gą. Atsiminkite, kad pasitikėjimą stiprina veiksmai, o įvairias 
baimes kursto neveiklumas. Kartą kalbėjau su parašiutininkų 
instruktoriumi. Jis pasakojo: „Šuolis, kai tik palieki lėktuvą, nėra 

baisus. Tačiau šuolio laukimas jaunuolius pribaigia. Todėl aš 
stengiuosi, kad tas laikas prabėgtų kuo greičiau. Jei naujokas 
per daug galvoja apie šuolį, jis perdega ir pasiduoda panikai. 
Jeigu jis pirmą kartą neiššoka, baimė laukiant kito šuolio padi- 
dėja šimteriopai. Kita vertus, jei žmogus, kad ir kaip bijoda- 
mas šuolio, prisiverčia iššokti, baimė akimirksniu nuslopsta, jos 
tiesiog nebelieka.“ 

Veiksmai gydo baimę. Vieną vakarą mes svečiavomės pas 
draugus. Jų penkiametis berniukas, vos prieš pusvalandį pa- 
guldytas lovelėn, pravirko. Mažylis buvo įsiaudrinęs nuo fan- 
tastinio filmo scenos ir bijojo, kad jį gali pagrobti mažos žalios 
pabaisos. Net nustebau, kaip išradingai berniuko tėvas ėmėsi 
malšinti sūnaus baimę. Jis nepuolė sūnaus raminti, esą tai tik 
filmas ir nieko panašaus tikrovėje nebūna. Jis ėmėsi aktyvių 
veiksmų: patikrino, ar sandariai uždaryti langai, paskui davė 
mažyliui plastikinį šautuvą ir tarė: „Bili, čia tau šautuvas dėl 
viso pikto.“ Vaikas kaipmat nurimo. Po minutės kitos jis jau 
ramiai miegojo. 

Bijoti yra visiškai natūralu. Tačiau baimes reikia mokėti per- 
galėti. Gal bijote paskambinti savo viršininkui? Paskambinkite, 
ir baimė dings. Neskambinkite, atidėkite tai rytojui, ir baimė 
išaugs keleriopai. Bijote nueiti pas gydytoją pasitikrinti? Nuei- 
kite, ir nerimas išsisklaidys. Jei sergate, laiku pradėtas gydy- 
mas yra pasveikimo garantas. Atidėliokite vizitą, ir baimė su- 
stiprės taip, kad iš tikrųjų susirgsite. 

Imkite pasitikėti savimi. Sunaikinkite baimę veiksmais. 


Užveskite savo proto variklį 


Vienas jaunas nevykęs rašytojas kartą man guodėsi: „Bėga 
dienos ir savaitės, 0 aš negaliu nieko parašyti. Matote, rašymas 
yra kūryba. Turite jausti įkvėpimą. Jūsų dvasia turi nešti jus 
pirmyn. Jei nėra įkvėpimo, nėra ir rezultato, deja...“ 

O štai kaip apie kūrybą kalbėjo kitas rašytojas: „Kai reikia, 
aš pakinkau savo protą. Būna, kad rankraštį reikia įteikti iki 
tam tikro termino. Taigi įkvėpimo laukti negaliu. Tada atsisė- 
du prie stalo, paimu į rankas rašiklį ir pradedu mechaniškai 
rašyti. Rašausi viską, kas šauna į galvą. Mano ranka veikia me- 
chaniškai. Ją vedžioja protas. Žinoma, kad tai įvyktų, privalau 
būti susikūręs idėją.“ 

Mūsų namai šildomi automatiškai, tačiau norimą tempera- 
tūrą pasirinkti turime mes. Automobilis automatiškai keičia pa- 
varas, bet tik tada, kai automatinės greičių dėžės svertą pasta- 
tome į reikiamą poziciją. Tas pats pasakytina ir apie protą: mes 
ji „nustatome“ tokiu būdu, kad jis tarsi savaime, mechaniškai, 
atliktų vieną ar kitą užduotį. 


Štai ką man papasakojo vienas prekybos agentas, prekiau- 
jantis „nuo durų prie durų“ metodu: „Pardavėjai, nešiojantys 
prekes po namus, visad jaučia įtampą, nes niekad nežino, kas 
jų laukia po to, kai jie paskambins į duris. Būna, juos ir apiba- 
ra, ir nepagaili piktų žodžių. Sunku pradėti darbo dieną, sun- 
ku prieiti prie durų ir paspausti skambutį. Tą sunkią akimirką 
daugelis mano kolegų atidėlioja, geria kavą, slampinėja po gat- 
ves... O aš jiems aiškinu, kad vienintelis būdas pradėti darbo 
dieną yra imti ir pradėti. Nesvarstant. Neatidėliojant. Iš viso 
nieko negalvojant. Mechaniškai. Tegu paprasčiausiai pasistato 
automobilį, išsitraukia prekių pavyzdžius, prieina prie durų ir 
paspaudžia skambutį. Visa kita patikėkite savo protui. Pama- 
tysite, kaip sklandžiai jums seksis kalbėti su žmonėmis ir siū- 
lyti prekes.“ 


Vienas humoristas kartą pasakė, jog pati sudėtingiausia gyve- 
nimo problema yra išsiropšti iš šiltos lovos į šaltą kambarį. Jis 
teisus. Kuo ilgiau vartomės lovoje ir galvojame, kaip nemalonu 
yra keltis, tuo sunkiau išsirangome iš lovos. O jei tą patį veiks- 
mą atliksime mechaniškai, net nespėsime pajusti permainos. 

Didelius darbus pasiryžę atlikti žmonės nelaukia įkvėpimo. 
Jie tiesiog ima ir pradeda dirbti. 

Įtvirtinkite savo asmeniniame žodyne žodį dabar. „Dabar“ yra 
stebuklingas sėkmės žodis. Rytoj, kitą savaitę, vėliau, kada nors, 
kitą dieną dažniausiai yra nesėkmės žodžio niekada sinonimai. 
Daugybė gerų idėjų niekada netampa realybe, nes mes sako- 
me: „Kada nors padarysiu.“ Įpraskime sakyti: „Padarysiu da- 
bar, tuojau pat.“ 

Štai pinigų taupymas. Kiekvienas sutinka, kad taupyti yra 
gera idėja. Ir kiekvienas kalba, kad „reikės pradėti taupyti“. Ta- 
čiau išties taupyti ir racionaliai naudoti savo lėšas sugeba vos 
vienas kitas. 

Štai kaip viena jauna pora išmoko taupyti. Bilo mėnesio pa- 
jamos buvo 5000 dolerių. Tačiau jis ir jo žmona Džaneta tuos 
pačius 5000 dolerių kas mėnesį ir išleisdavo. Abu norėjo tau- 
pyti, bet visuomet atsirasdavo priežasčių, kodėl jiems nepasi- 
sekdavo net pradėti. Kelerius metus jie sau prisižadėdavo „Pra- 
dėsime taupyti, kai pakels algas“, „Kai grąžinsime visas pasko- 
las“, „Kitą mėnesį“, „Kitais metais“. 

Galiausiai Džanetai įgriso nesėkmės. Ji tarė Bilui: „Paklau- 
syk, ar mudu norime taupyti, ar ne?“ O jis atsakė: „Žinoma, 
kad norime, bet tu puikiai žinai, kad šiuo metu nieko negalime 
atsidėti. Kiekvienas centas suskaičiuotas.“ Džaneta nenusilei- 
do: „Mes vis kartojame, kad laikas pradėti taupyti, ir vis mums 
pasirodo, kad negalime. Bet pradėkime galvoti, jog galime. Pra- 
dėkime taupyti dabar. Jei kas mėnesį į specialią sąskaitą įneši- 
me po 500 dolerių, tai po penkiolikos metų drauge su procen- 
tais turėsime sukaupę per šimtą tūkstančių. Gal mėnesiui bai- 
giantis vąlgysime tik duoną ir gersime tik vandenį, bet jeigų 
taip reikės, tai mes taip ir darysime.“ 

Kelis mėnesius Bilui ir Džanetai ėjosi sunkiai, tačiau neilgai 
trukus jie apsiprato su savo naujuoju biudžetu. Dabar jiems net 
malonu kas mėnesį dalį šeimos biudžeto pervesti į taupomąją 
sąskaitą. 

Norite draugui parašyti laišką? Parašykite dabar. Turite idė- 
ją, kuri padėtų jūsų verslui? Imkitės ją įgyvendinti dabar. Nuta- 
rėte numesti svorio? Pradėkite mankštintis ir laikytis dietos da- 
bar. Gyvenkite naudodamiesi Bendžamino Franklino patarimu: 
„Neatidėliokite rytojui tų dalykų, kuriuos galite padaryti šian- 
dien.“ 

Atsiminkite: „dabar“ mąstymas padeda baigti darbus. O mąs- 
tymas „kada nors“ dažniausiai reiškia tik nesėkmę. 


Mes visime žinome, kiek daug koledžų studentai turi per- 
skaityti literatūros bei atlikti kitokių užduočių. Štai gyvena sau 
toks studentas, tarkime, Džo Koledžas. Jis po paskaitų grįžta į 
bendrabutį, pavakarieniauja ir jau planuoja ruoštis rytojaus eg- 
zaminui. Tačiau jo vakarienės, rodos, būta kiek per sunkios, 
tad mūsų herojus akimirkai prisėda prie televizoriaus. Akimir- 
ka virsta valanda, nes programa buvo gana įdomi. Aštuntą va- 
landą vakaro jis pagaliau nueina į skaityklą ir sėda prie stalo, 
tačiau tuoj pat pakyla, nes prisimena, jog žadėjo paskambinti 
savo merginai. Prabėga dar keturiasdešimt minučių (juk jis neš- 
nekėjo su ja visą dieną!). Paskui kažkas paskambina jam, ir dar 
dingsta dvidešimt minučių. Tada į kambarį netikėtai užsuka 
draugas ir pakviečia „truputėlį pamušinėti stalo teniso kamuo- 
liuką“. Prabėga dar viena valanda. Žaisdamas stalo tenisą Džo 
Koledžas, suprantama, suprakaitavo, todėl jam tiesiog būtina 
išsimaudyti po dušu. Išsimaudęs jis pasijunta alkanas - juk žai- 
dimas ir dušas labai kelia apetitą. 

Ir štai jau pirma valanda nakties. Džo galų gale atsiverčia 
knygą, bet jį suima miegas, ir jis pasiduoda. Kitą rytą Džo kal- 
tai sako profesoriui: „Tikiuosi, jūs mane suprasite. Turėjau at- 
likti tiek daug visokių kitų užduočių...“ 

Esama ir kitų pavyzdžių, kai visą žmogaus laiką „suėda“ pa- 
sirengimas veiklai, todėl veikla net nepradedama. Džo Parda- 
vėjas, Džo Vadovas, Džo Darbininkas, Džozefina Namų Šeimi- 

ninkė - visi jie švaisto minutes ir valandas šnekučiuodamiesi 
biuruose, gurkšnodami kavutę, droždami ir smailindami pieš- 
tukus, skaitydami, tvarkydami asmeninius reikalus, valydami 
stalą, žiūrėdami televizorių ir darydami šimtus kitų mažų dar- 
bų, kad tik išvengtų realios veiklos. 

Tačiau yra būdas, kaip atsikratyti šio įpročio. Pasakykite sau: 
„Aš esu pasiruošęs kaip tik dabar pradėti veikti. Nepasieksiu tiks- 
lo atidėliodamas darbus. Turiu pasiryžti nedelsdamas.“ 


Vienos farmacijos kompanijos rinkos analizės padalinio va- 
dovas man papasakojo tokią istoriją. „Prieš penkerius metus 
man kilo idėja. Tada dirbau didmeninės vaistų prekybos sky- 
riuje. Supratau, jog mums labai trūksta informacijos apie mūsų 
klientų poreikius. Rinka, apskritai imant, buvo menkai ištirta. 
Pakalbėjau apie tai su vadovybe, bet jie iš pradžių manęs neiš- 
girdo. Juos esama padėtis tenkino. O mane rinkos tyrimų idėja 
apsėdo ne juokais. Ilgai prašęs pagaliau gavau leidimą atlikti 
pilotažinį rinkos tyrimą. Surinkau informaciją iš visų šaltinių, 
kokius tik galėjau rasti. Neatsitraukiau nuo šio darbo nė minu- 
tėlei. Neilgai trukus vadovybė mano veikla ėmė domėtis kur 
kas rimčiau nei iš pradžių. Po maždaug metų man pasiūlė or- 
ganizuoti naują skyrių ir jam vadovauti. Visa kita, - tęsė pa- 
šnekovas, - buvo natūralus augimas. Dabar turiu du asisten- 
tus, sekretorę ir maždaug tris kartus didesnes metines pajamas, 
nei turėjau prieš penkerius metus.“ 


Štai keli patarimai, kaip galite ugdytis iniciatyvumą: 

1. Būkite kovotojai. Jeigu yra konkreti užduotis, konkretus dar- 
bas, kurį atlikę imsite gyventi geriau, nedelskite nė minutės. 
Visai netoli nuo mano namų viena statybinė kompanija pra- 
dėjo statyti gyvenamųjų namų kvartalą, bet dėl finansinių 
sunkumų jo nebaigė - nesutvarkė aplinkos. Ten jau spėję bu- 
tus įsigyti gyventojai buvo užsikrėtę požiūriu „man ir taip 

gerai“ — jiems visai nerūpėjo, kokioje aplinkoje jie gyvena, 
kur žaidžia jų vaikai. Taip mąstė visi, išskyrus tokį Harį L. 
Šiam gyventojui tikrai rūpėjo, kas vyksta aplinkui. Jis nu- 
sprendė pakovoti, kad gyventi būtų gražiau, pabrėžė, jog šis 
rajonas turi didelį potencialą, tačiau reikia imtis veiksmų da- 
bar pat, kitaip jų vieta greitai pavirs antrarūšiu rajonu, kris 
butų kainos, žodžiu, visi praloš. Neilgai trukus Hario entu- 
ziazmas ir iniciatyva subūrė nemažą būrį kaimynų. Jie ėmė 
tvarkyti tuščius plotus, pasodinio daug medžių, vaikams 
įrengė žaidimų aikšteles. Gyvenimas tame kvartale pasikei- 
tė. Dabar tai maloni vieta, kurioje butus mielai norėtų įsigy- 
ti daugelis miesto gyventojų. Tai rodo, ką gali atlikti tikras 
kovotojas. 

Gal jums atrodo, kad jūsų kompanija neišnaudoja visų savo 
galimybių, nemato naujų rinkų, naujų perspektyvų? Tada 
pirmyn! Įrodykite tai vadovybei, veikite, dirbkite. Jums at- 
rodo, kad jūsų bažnyčia galėtų persikelti į naujas patalpas? 
Padėkite tai pasiekti! Norite, kad jūsų vaikų mokykla turėtų 
naujus baldus ir kitą įrangą? Pasiaukokite ir gaukite jiems 
visa tai! 


„ Būkite savanoriai. Kiekvienas mūsų buvome atsidūrę situ- 


acijose, kai norėdavome pasisiūlyti savanoriais, bet nepasi- 
siūlydavome. Kodėl? Todėl, kad bijome. Ne dėl baimės, kad 
nesugebėsime įveikti užduoties, bet dėl baimės, ką apie tai 
pasakys mūsų kolegos. Baimė būti išjuoktam, apšauktam (Jis 
padlaižys, jam rūpi ne darbas, o tik didesnis atlyginimas!) 
stabdo daugelį žmonių. 

Natūralu paisyti kolegų nuomonės, siekti grupės palaikymo. 
Tačiau paklauskite savęs: „Kurios grupės norėčiau būti pri- 
imtas: tos, kuri juokiasi, nes paslapčia pavydi, ar tos, kuri 
žengia pirmyn dirbdama darbus?“ Geras pasirinkimas yra 
akivaizdus. 

Kai savo noru imatės iniciatyvos atlikti tą ar kitą užduotį, 
pelnote progą parodyti savo ypatingus sugebėjimus, išreikšti 
ambicijas. Tokie yra visi lyderiai. Žmonės jais pasitiki, nes 
jie yra veiklūs, sugeba pasiekti rezultatą. 


Apibendrindamas šį skyrių priminsiu štai ką: 
„Būkite aktyvūs. Būkite „darytojai“. 


„ Nelaukite idealių sąlygų, nes galite nesulaukti. Susitaiky- 
kite su galimais sunkumais, būkite pasirengę juos įveikti. 


„Atsiminkite: vien tik idėjos nieko nereiškia. Iš tikrųjų ver- 
tinga tik ta idėja, kuri yra realizuota. 


„Įveikite baimes, ugdykitės pasitikėjimą savo jėgomis. Da- 
rykite tai, ką bijote daryti, ir baimė pati išnyks. Pabandy- 
kite ir pamatysite. 


„Nelaukite, kol jus aplankys įkvėpimas. Užveskite proto va- 
riklį, tegu jis automatiškai atlieka būtinus veiksmus. 


„Viską planuokite ir mąstykite dabar. Rytoj, kitą savaitę, 
vėliau ir panašūs žodžiai dažniausiai yra nesėkmės žodžio 
niekada sinonimai. 

„Nedelskite, nešvaistykite laiko pasiruošimams. Užuot 
ruošęsi, pradėkite veikti iš karto. 


„ Imkitės iniciatyvos, būkite kovotojai. Perimkite kamuolį 
ir smūgiuokite jį į vartus. Būkite savanoriai. Nevenkite de- 
monstruoti savo ambicijų. 

Kaip pralaimėjimą 
paversti pergale 


Socialiniai darbuotojai, dirbantys su benamiais, alkoholikais 
bei kitais visuomenės užribyje atsidūrusiais žmonėmis, jums pa- 
liudys, kad jų klientai yra labai įvairūs. Vieni stebėtinai jauni. 
Kiti seni. Vieni baigę koledžus, kiti neturi net bendrojo išsilavi- 
nimo. Vieni yra vedę, kiti ne. Tačiau vienas dalykas bendras 
jiems visiems: kiekvienas jų yra nugalėtas, nuplaktas ir sumuš- 
tas. Jie pralaimėtojai. Užkalbinti bemaž visi jie trokšta pasipasa- 
koti, kas juos palaužė, kaip jie pralaimėjo savo gyvenimo kovą. 

Palypėję socialiniais laipteliais aukštyn, patenkame į pono ir 
ponios Vidutinių Amerikiečių valdas. Ir pamatome, kad vienu 
specifiniu aspektu šie žmonės mažai skiriasi nuo atstumtųjų ka- 
tegorijos — jie pateikia tas pačias priežastis savo vidutinišku- 
mui pateisinti kaip ir ponai Kritę Dugnan. Širdimi ponas Vi- 
dutinybė jaučiasi nugalėtas. Jis turi atvirų sielos žaizdų. Jis plau- 
kia pasroviui, bijodamas laimėti ir nepatenkintas pats savimi. 
Jis jaučiasi palaužtas, tačiau tvirtai stengiasi prailginti viduti- 
niško gyvenimo trukmę, kurią „jam skyrė likimas“. 

Jis taip pat pasidavė ir savo gyvenimo kovą pralaimėjo. 

Pakilę į negausiai apgyvendintą sėkmės pasaulį, čia sutinka- 
me stambių kompanijų prezidentus, aukštus valstybės tarnau- 

tojus, geriausius savo sričių specialistus. Šnektelėję su jais pa- 
matome, kad jie yra išgyvenę tas pačias situacijas, kurios poną 
Kritusį Dugnan sužlugdė, o poną Vidutinybę įkalino drungno 
gyvenimo kalėjime. 

Iš esmės juos visus skiria tik vienas dalykas - tai yra jų 
atsakas į pralaimėjimus. 

Kai ponas Kritęs Dugnan buvo nokautuotas, jis ant kojų neat- 
sistojo. Jis liko ten gulėti. Ponas Vidutinybė atsiklaupė ant ke- 
lių, bet visiškai atsistoti nepajėgė. O ponas Sėkmingasis reaga- 
vo kitaip — jis mikliai pašoko ant kojų, pasimokė iš nelemtos 
situacijos ir nuskubėjo pirmyn. 

Paskaitykite didžių žmonių biografijas ar autobiografijas ir 
pamatysite, jog kiekvienas jų buvo patekęs į situacijas, kuriose 
dauguma dažniausiai pralaimi. 

Didelės sėkmės kelyje neįmanoma išvengti didelių kliūčių. Ta- 
čiau įmanoma jas įveikti ir sustiprėti, pasimokyti. 


Neseniai analizavau vienos oro linijų kompanijos statistinius 
duomenis, kurie teigė, jog nelaimingo atsitikimo galimybė ore 
yra viena iš milijardo. Skristi lėktuvais šiomis dienomis yra ne- 
įprastai saugu. Nelaimei, lėktuvų katastrofų vis dar pasitaiko. 
Tačiau joms įvykus, Civilinės aeronautikos administracija 
(CAA) yra pasiruošusi išsiaiškinti priežastis. Ekspertai suren- 
ka dešimčių mylių spinduliu išsibarsčiusius sudužusio lėktu- 
vo fragmentus, kruopščiai juos ištiria ir atsako į klausimą, ko- 
dėl įvyko katastrofa. O paskui duoda rekomendacijas, kaip to- 
kių nelaimių išvengti. 

Vienas mano draugas prekybos vadovas kartą per mėnesį 
rengia pardavėjų susirinkimus ir analizuoja nesėkmes: kodėl 
mažėja prekybos apimtis, kodėl prarandami svarbūs klientai ir 
kitas. Paskui padaromos išvados, kaip prekiauti, kad tokių ne- 
sėkmių nebūtų. 

CAA atstovai, prekybos vadovai ir dar daugybė kitų sričių 
specialistų vadovaujasi vienu sėkmės principu: iš kiekvienos ne- 
sėkmės galima išmokti šį tą naudinga. 

Kai susiduriame su kliūtimi, dažnai pasijuntame emociškai 
palaužti ir tos gyvenimo pamokos net nepradedame mokytis. 

Universitetų profesoriai ir dėstytojai žino, jog studento reak- 
cija į neigiamą pažymį parodo, ar jam seksis ateityje. Jei stu- 
dentas ima analizuoti, kodėl susikirto, ir savo klaidas ištaiso, 
labai tikėtina, kad gyvenime jį lydės sėkmė. 

Mes galime pralaimėjimus paversti pergalėmis. Išmokite pa- 
moką, pritaikykite ją gyvenime, o tada atsigręžkite atgal į pra- 
laimėjimą ir nusišypsokite. 


Kino mėgėjai niekuomet neužmirš didžiojo Lajonelio Beri- 
moro (Lionel Barrymore). 1936-aisiais ponas Berimoras susilau- 
žė klubą. Lūžis taip niekada ir neužgijo. Daugelis žmonių ma- 
nė, jog Berimoras taip ir baigs savo karjerą. Tačiau tik ne jis. 
Kliūtimi šis žmogus pasinaudojo, kad nusitiestų kelią į dar di- 
desnę aktoriaus sėkmę. Kitus aštuoniolika metų nepaisydamas 
skausmo jis suvaidino kelias dešimtis nuostabių vaidmenų sė- 
dėdamas invalido vežimėlyje. 

1945-ųjų kovo penkioliktą dieną, pačioje Antrojo pasaulinio 
karo pabaigoje, W. Kolvinas Viljamsas (W. Colvin Williams) 
sprogus minai neteko regėjimo. 

Tačiau tai visiškai nesutrukdė jam lipti karjeros laiptais. Su 
pagyrimu baigęs koledžą jis tapo advokatu. Kartą jis pats man 
pasakė, kad jo aklumas iš tikrųjų jam tik padeda: „Aš niekada 
negalėsiu spręsti apie žmogų iš jo išvaizdos. Tai puiku, nes iš- 
vaizda iš esmės yra apgaulingas dalykas.“ 

Nuostabus pavyzdys, kaip žiauri nesėkmė buvo paversta 
pergale. 

Pralaimėjimas yra tik proto būsena ir nieko daugiau. 

Vienas mano draugas, vis sėkmingai investuojantis akcijų 
biržose, labai atidžiai įvertina kiekvieną būsimą investiciją. 

Kartą jis man pasakė: „Prieš penkiolika metų, kai tik pradėjau 
investuoti į akcijas, norėjau greitai praturtėti, tačiau kelis kar- 
tus skaudžiai bankrutavau. Tai manęs nesustabdė. Pasinaudojau 
sukaupta patirtimi, išanalizavau akcijų rinką ir išmokau numa- 
tyti, kur saugiausia investuoti. Man padėjo ankstesnės klaidos.“ 


Dabar pat pasiryžkite iš kiekvieno pralaimėjimo išmokti ką 
nors naudinga. Kitą kartą, kai nepasiseks darbe ar namie, nu- 
siraminkite ir paanalizuokite situaciją —- kas sukėlė problemą. 
Tai yra būdas išvengti tos pačios klaidos antrą kartą. 

Vertinga būti gyvenimo aptalžytiems, jeigu ko nors iš to iš- 
mokstame. 


Mes, žmonės, esame keistos būtybės. Mes trokštame garbės 
ir norime, kad pasaulis žinotų apie mūsų pergales. Kaip malo- 
nu, kai visi į mus atsisuka ir kalba: „Štai ten eina žmogus, pa- 
daręs tą ir aną.“ 

Tačiau lygiai taip pat sulaukiame ir kaltinimų. Pavyzdžiui, 
vadybininkai kaltina savo pardavėjus, kad prekyba vyksta van- 
giai, pardavėjai - pirkėjus, kad šie neperka, vyrai kaltina žmo- 
nas, kad šeimoje nuolat problemos, o žmonos dėl tų pačių pro- 
blemų kaltina vyrus. 

Tiesa, kad šiame sudėtingame pasaulyje kiti gali mums pa- 
kišti koją. Tačiau tiesa ir tai, kad dėl visų nesėkmių kur kas 
dažniau kalti esame patys. 

Todėl, eidami sėkmės link, būkite objektyvūs. Priminkite sau, 
jog norite būti taip arti tobulumo, kiek žmogui yra įmanoma. 
Išmokite žvelgti į save iš šalies. Pamatykite savo ydas, silpny- 
bes, trūkumus. Dauguma žmonių taip susigyvena su pačiais savi- 
mi ir jiems taip gera, kad jie atsipeikėja tik gavę gyvenimo smūgį. 

Amerikiečių filosofas ir rašytojas Elbertas Habardas (Elbert 
Hubbard) kartą yra pasakęs: „Nevykėlis yra tas žmogus, kuris 
šiurkščiai suklydo, bet nesugebėjo pasimokyti iš savo karčios 
patirties.“ 

Dažnai dėl savo nelaimių kaltiname sėkmę - esą ji mus ap- 
lenkė. Sakome: „Ką gi, žmogus šaudo, o Dievas kulkas gaudo.“ 
Tuo norime pasakyti, kad mažai kas nuo mūsų priklauso. Kad 
mūsų likimas aukštesniųjų jėgų malonėje. Tačiau sustokite ir pa- 
galvokite. Juk žmogus prieš iššaudamas užtaiso šautuvą, nusi- 
taiko, paspaudžia gaiduką. Tie veiksmai priklauso tik nuo jo. 

Įsivaizduokite, jog CAA ataskaitoje parašytų: „Mums labai 
gaila, kad tas lėktuvas nukrito ir sudužo, tačiau, brangieji, taip 
gyvenime nutinka, nieko čia pakeisti negalima.“ Jūs pasakytu- 
mėte, kad pats laikas pakeisti visą CAA sudėtį. Arba, tarkime, 
parduotuvių tinklo direktorius, mažėjant prekybos apimčiai, pa- 
sako: „Nieko čia nepadarysime. Žmonės neperka, o juk mes vi- 
siškai priklausome nuo jų, savo pirkėjų.“ Toks sprendimų ne- 
ieškantis vadovas kaipmat netektų savo kėdės. 

Požiūris „žmogus šaudo, o Dievas kulkas gaudo“ yra paly- 
dovas kelyje į nesėkmę. Jei taip mąstome, vadinasi, net nesi- 
ruošiame pasimokyti iš savo klaidų. 

Daugelis žmonių eina per gyvenimą nuolat teisindamiesi ir 
aiškindami, kodėl jiems nesiseka. Jie vis dar elgiasi kaip vai- 
kai, ieškantys užuojautos. Jie nepamato galimybių augti, stip- 
rėti, siekti didelių tikslų. 

Nustokite kaltinti aplinkybes. Nesiguoskite, esą sėkmė jus ap- 
lenkia. Toks elgesys dar nė vieno nenuvedė ten, kur tas iš tikro 
nori patekti. 


Štai ką pasakė vienas mano draugas rašytojas ir literatūros 
konsultantas: „Daugelis žmonių sako, kad ir jie galėtų rašyti. 
Tačiau iš tikrųjų jie niekada nieko neparašo. Tiesa, jie paban- 
do, tačiau pasiduoda supratę, jog rašyti — tai irgi rimtai dirbti. 
Jie ieško trumpiausio kelio, o tokio paprasčiausiai nėra. Kita 
vertus, vien dirbti negana. Reikia turėti aiškų tikslą ir aiškią 
idėją, ką nori sukurti. Tik esant idėjai darbas duoda rezultatą.“ 

Išradėjas Tomas Edisonas (Thomas Edison) vadinamas vie- 
nu iš atkakliausių Amerikos mokslininkų. Sakoma, jog jis atliko 

tūkstančius eksperimentų, kol išrado elektros lemputę. Jis tu- 
rėjo idėją ir mokydamasis iš nepavykusių eksperimentų atkak- 
liai siekė ją realizuoti. Atkaklumas, darbštumas ir idėja galų 
gale virto realia elektros lempute. | 

Pats atkaklumas pergalės dar negarantuoja. Tačiau atkaklu- 
mas, idėja ir gebėjimas įvertinti klaidas tikrai atveda į sėkmę. 

Daugelis ambicingų Žmonių keliauja per gyvenimą užsispy- 
rę, tačiau jiems nepavyksta pagauti laimės paukštės už uode- 
gos, nes jie net nebando eksperimentuoti ar pasimokyti iš savo 
nesėkmių. Galima sakyti, jie nori galva pramušti sieną, nors ti- 
kėtina, kad šalia yra durys, tik reikia jų paieškoti. Siekite tikslo. 
Nesitraukite nuo jo nė per žingsnį. Tačiau galva sienos irgi ne- 
daužykite. Jeigu nesulaukiate norimų rezultatų, įvertinkite ne- 
sėkmes, pažiūrėkite, kokios jų priežastys. 


1. Pasakykite sau: „Yra būdas, kaip tai padaryti.“ Kai nusiteik- 
site pozityviai, jūsų protas pradės dirbti atitinkama linkme ir 
ieškoti sprendimų. Jei pasakysite sau „Pasiduodu. Nėra bū- 
do, kaip sutvarkyti šią problemą“, jums galvoje ims gimti nei- 
giamos mintys, kurios jus galų gale įtikins, kad tikrai esate 
aklavietėje. 

Psichologai ir socialiniai darbuotojai teigia, jog alkoholikai 
pririšti prie alkoholio tol, kol jie netiki, kad gali įveikti šią 
priklausomybę. 

Kas metai Amerikoje susikuria kelios dešimtys tūkstančių nau- 
jų kompanijų. Tačiau praėjus penkeriems lieka tik maža jų da- 
lis. Kodėl? Jų savininkai ir vadovai, pavyzdžiui, pasakys, kad 
„žiauri konkurencija privertė viską uždaryti“. Tikroji proble- 
ma yra ta, kad žmonės, susidūrę su pirmosiomis kliūtimis, 
įsikala sau galvą, kad jos — neįveikiamos. Ir pasiduoda, nors 
sprendimas, galimas daiktas, buvo visai čia pat. Tik reikėjo 
dar truputį pasistengti, dar dieną kitą nenuleisti rankų. 
Problemos tampa neišsprendžiamos tik tada, kai jūs nuta- 
riate, kad jos yra neišsprendžiamos. 

2. Laikinai atsitraukite ir pradėkite su naujomis jėgomis. Kar- 
tais pernelyg karštai ieškodami sprendimų nepastebime vi- 
sai paprastų variantų. Kaip sakoma, per medžius nemato- 
me miško. Tada pravartu stabtelėti, atvėsti ir į situaciją po 
trumpo atokvėpio pažvelgti nauju žvilgsniu. 


Kartą mano draugas inžinierius gavo užduotį sukurti naują 
aliuminio konstrukciją. Nieko panašaus jis nebuvo konstravęs, 
todėl viską reikėjo pradėti nuo nulio. Kai tuo metu jį sutikęs 
paklausiau, kaip jam sekasi, jis atsakė: „Nei šiaip, nei taip. Ma- 
tyt, per mažai laiko leidžiu sode. Vis darbe ir darbe... Nepati- 
kėsi, kiek daug nuostabių inžinierinių sprendimų gimsta tada, 
kai aš vaikštau tarp vaismedžių ar laistau žolę.“ 

Prezidentas Eizenhaueris vienoje spaudos konferencijoje bu- 
vo paklaustas, kodėl jis, kai kurių oponentų nuomone, pernelyg 
ilgai atostogavo. Jo atsakymas drauge yra nuostabus patarimas 
kiekvienam, norinčiam maksimaliai padidinti savo sugebėjimus. 
Taigi Eizenhaueris atsakė: „Aš netikiu, kad galima gerai nu- 
dirbti darbus vien tik sėdint prie stalo ir paskendus popieriuo- 
se. Tas pasakytina ir apie šalies prezidentą, ir apie kokios nors 
kompanijos vadovą. Optimalūs sprendimai dažnai randasi ta- 
da, kai galva būna tuščia nuo minčių, kai žmogus ilsisi.“ 

Mano ankstesnysis verslo partneris kartą per mėnesį pasi- 
imdavo septyniasdešimt dviejų valandų atostogas ir išvykda- 
vo į užmiestį. Atitrūkimas nuo darbų padidindavo jo proto „pa- 
jėgas“, grįžęs jis dirbdavo kur kas produktyviau. 


Apibendrindamas šį skyrių priminsiu štai ką: 


Skirtumą tarp pergalės ir pralaimėjimo dažniausiai lemia 
žmogaus požiūris į situaciją. Kitaip sakant, tai yra subjekty- 
vus dalykas. Ten, kur vieni mato baisią nesėkmę, kiti gali 
įžvelgti puikią galimybę. 

„ Analizuokite savo klaidas. Pralaimėję išmokite pamoką ir 
eikite pirmyn, kad kitą kartą laimėtumėte. 

„Ieškokite savo klaidų ir silpnybių, o tada jas taisykite — 
taip elgiasi tikri profesionalai. 

„ Nekaltinkite blogų aplinkybių, nesiguoskite, esą sėkmė jus 
vis aplenkia. Analizuokite klaidas, ieškokite naujų spren- 
dimų. 

„ Derinkite atkaklumą su eksperimentavimu. Atkakliai sie- 
kite tikslo, bet nedaužykite galva sienos. 


„Atsiminkite, kad kiekviena nelemta ar nepalanki situaci- 
ją turi savų pliusų. Raskite juos. 


12 


Tikslai, planai ir asmenybės augimas 


Visi žmonijos pasiekimai iš pradžių buvo vizijos. Jos gimė 
mokslininkų galvose, tik paskui buvo realizuotos. Vizijos virs- 
ta realybe todėl, kad žmonės kryptingai dirba, turi tikslą. 

Tikslas yra daugiau nei svajonė, daugiau nei vizija. Galima 
sakyti, kad tai yra svajonė, kuri tuoj įgaus materialų pavidalą. 

Niekas niekada nepasiekia sėkmės neturėdamas tvirto ir aiš- 
kiai apibrėžto tikslo. Tikslas - tam tikras punktas gyvenimo ke- 
lyje. Norėdami ten patekti, turime elgtis kryptingai. 

Vienas svaiginamą karjerą padaręs verslininkas pasakė: 
„Svarbu ne tai, kur jūs buvote ar kur esate. Svarbu tik tai, kur 
norite patekti.“ 

Štai pavyzdys, kodėl mes privalome turėti ilgalaikius gyve- 
nimo tikslus. Neseniai į mane kreipėsi jaunas vyrukas, toks F. 
B. Jis norėjo pasikonsultuoti dėl savo karjeros perspektyvų. F. 
B. buvo prieš ketverius metus baigęs koledžą, atrodė inteligen- 
tiškas ir santūrus. 

„Kurį laiką mudu šnekėjome apie tai, ką jis veikia dabar, jo iš- 
silavinimą, gabumus, praeitį. Tada aš jam pasakiau: „Vadinasi, 
nori keisti darbą. O kokio darbo ieškai?“ - „Štai dėl to aš ir at- 
ėjau, - atsakė vyrukas. — Matote, net nežinau, ką norėčiau dirbti.“ 

Jo bėda šios dienos pasaulyje ne nauja. Žmogus net nežino, 
ko jis nori. Nežino, kur jam reikia patekti. Todėl pirmučiausia 

turėjau padėti jam suprasti, kad prieš eidamas kur nors įsidar- 
binti jis privalo bent jau nusistatyti tam tikras gaires. Paklau- 
siau: „Na, gerai... ar galėtum man apibūdinti, kaip įsivaizduoji 
savo gyvenimą po dešimties metų?“ F. B. kiek pasvarstęs atsa- 
kė: „Galiu pasakyti tik tiek, kad norėčiau turėti gerai apmoka- 
mą darbą ir gražius namus. Sunkus klausimas, žinote.“ Paaiš- 
kinau jam, jog jis man primena keleivį, kuris prieina prie oro 
uosto kasos ir sako: „Prašom man duoti bilietą.“ Keistas prašy- 
mas, tiesa? Nėra tokios kasos pasaulyje, kurioje jis galėtų nusi- 
pirkti bilietą pirma nepasakęs, kur skrenda. „Taip ir aš negalė- 
siu tau padėti, kol nežinosiu tavo krypties, o tai man pasakyti 
gali tik tu“, - pridūriau aš. 

F. B. susimąstė. Kitas dvi valandas mudu praleidome disku- 
tuodami ne apie to ar kito darbo privalumus, bet apie tai, kaip 
nusistatyti tikslus. Tikiu, jog F. B. išmoko pačią svarbiausią kar- 
jeros planavimo pamoką: Prieš ruošdamasis į kelią žinok, kur nori 
nukeliauti. 

F. B. ir kitiems, svarstantiems būsimosios karjeros variantus, 
patarčiau įsivaizduoti savo ateitį trimis aspektais: darbas, na- 
mai, socialinė aplinka. Tai gairės, kurios padės jums nusibrėžti 
aiškesnius tikslus. 

O paskui atsakykite į esminius klausimus: „Kas aš noriu bū- 
ti?“ Ką turėsiu daryti, kad tai pasiekčiau?“ 

Kad būtų lengviau atsakyti iš šiuos du klausimus, pirma ras- 
kite atsakymus į 12 preliminarių klausimų. 


Aš po dešimties metų: 


Darbas 
1. Kiek noriu uždirbti? 
2. Kokios siekiu atsakomybės? 
3. Kokio dydžio padaliniui ar kompanijai norėčiau vado- 
vauti? 
4. Kokį prestižą tikiuosi pelnyti darbe? 

Namai 
5. Kokį gyvenimą noriu sukurti sau ir savo šeimai? 
6. Kokiame name noriu gyventi? 
7. Kokių noriu atostogų? 
8. Kokią finansinę paramą noriu suteikti savo vaikams iki 
jie taps pajėgūs išsilaikyti patys? 


Socialinė aplinka 
9. Su kokiais žmonėmis noriu draugauti? 
10. Prie kokių socialinių grupių noriu prisijungti? 
11. Kokias bendruomenės lyderio pozicijas norėčiau užimti 
ir išlaikyti? 
12. Kokių laimėjimų noriu pasiekti? 


Prieš kelerius metus mano jaunėlis sūnus sumanė sode su- 
ręsti namuką savo šuniukui. Į pagalbą, suprantama, pasikvietė 
mane. Deja, mudviejų staliavimo gabumai buvo labai menki — 
kai baigėme darbą, apie tai akivaizdžiai bylojo rezultatas. 

Visai netrukus po to įsimintino įvykio į svečius pas mus už- 
suko vienas draugas, statybos inžinierius. Matydamas, ką mu- 
du sumeistravome, jis paklausė: „Kokį daiktą judu ten įgrūdo- 
te tarp medžių? Truputį panašu į šuns būdą, taip?“ Patvirti- 
nau, kad tai tikrų tikriausia šuns būda. Tuomet draugas atkrei- 
pė dėmesį į keletą mūsų inžinierinių klaidų ir pridūrė: „Matyt, 
dirbote be plano. Be brėžinuko. O be brėžinuko, mielieji, šian- 
dieną niekas nestato net šuns būdos.“ 

Įsivaizduodami savo ateitį nebijokite piešti žydro dangaus. Šio- 
mis dienomis žmonės vertinami pagal jų svajonių dydį. Retas 
kuris pasiekia daugiau, negu nusibrėžia pasiekti. Todėl pieškite 
didelę ateitį. 

Žemiau pateikta ištrauka iš vieno mano bičiulio gyvenimo 
plano. Perskaitykite ją. Atkreipkite dėmesį, kaip aiškiai tas žmo- 
gus įsivaizdavo savo ateitį. Rašydamas šį planą jis tikrai matė 
save ateityje. 

„Mano tikslas - turėti namą užmiestyje. Tas namas būtų tipiš- 
ka Pietų ranča, dviejų aukštų, su baltomis kolonomis ir kitomis 
būdingomis detalėmis. Tvora būtų iš gyvų krūmų, tikriausiai tu- 
rėtume baseinėlį su žuvimis, geriau - du, nes ir mano žmona, ir 
aš mėgstame žvejoti. Savo dobermanus laikytume kur nors kie- 
mo gilumoje. Nuo pagrindinio kelio mūsų namų link ves alėja, 
iš abiejų pusių apsodinta medžiais. Ketinu padaryti viską, kad 
mūsų namas nebūtų vien tik vieta pernakvoti ir pavalgyti. 

Po dešimties metų norėčiau užimti tokias pareigas, kad ga- 
lėčiau šeimai nupirkti kelionę laivu aplink pasaulį. Labai norė- 
čiau visa tai padaryti iki tol, kol vaikai sukūrę savo šeimas iš- 
silakstys po pasaulį...“ 


Šis planas buvo parašytas prieš penkerius metus. Tuomet tam 
žmogui priklausė dvi smulkių prekių parduotuvės. Dabar jam 
priklauso jau penkios. Ir jis jau yra įsigijęs septyniolika akrų že- 
mės užmiestyje. Kaip matome, jis tvirtai žengia savo tikslo link. 

Visi trys gyvenimo skyriai — darbas, šeima, socialinė aplinka — 
yra labai glaudžiai susiję. Kiekvienas priklauso nuo kito. Vis 
dėlto svarbiausias yra darbas. Nuo jo didele dalimi priklauso 
ir šeima, ir socialinė aplinka. Sėkmė darbe yra pagrindinė lai- 
mingo šeimyninio ir socialinio gyvenimo sąlyga. Taip buvo ak- 
mens amžiuje, kai žmogaus egzistenciją lėmė sėkmė medžiok- 
lėse, taip yra ir šiandieną. 

Visi mes turime troškimų. Visi svajojame apie mėgstamą 
veiklą. Deja, svajones įgyvendina vos vienas kitas. Užuot drąsiai 
sekę paskui svajonę, mes ją nužudome. Iš ši nusikaltimą įvyk- 
dome penkiais ginklais. Jie yra labai pavojingi. 


1. Menka savivertė. Visi girdėjome, kaip žmonės kalba: „No- 
rėčiau būti gydytojas (vadovas, aktorius, verslininkas ir taip 
toliau), tačiau man trūksta gabumų. Neturiu tam reikalingo 
talento...“ Dažnai jauni žmonės sužlugdo savo troškimus to- 
dėl, kad menkai save vertina. 

2. Saugus tūnojimas komforto zonoje. Tokie žmonės gyvena 
pakenčiamai, vidutiniškai, jie jaučiasi santykinai saugūs ir 
nenori rizikuoti. Jų gyvenimo filosofija yra tokia: „Ak, gerai 
būtų... bet dar geriau neerzinti likimo.“ 

3. Konkurencijos baimė. Neveiklumą tokie žmonės pateisina 
tariama konkurencija: „Ši veiklos sritis jau užimta. Žmonės 
lipa vieni kitiems per galvas.“ 

4. Paklusimas tėvų norams. Esu girdėjęs, kaip jauni žmonės 
taip kalba apie savo ateitį: „Norėčiau būti teisininkas, bet tė- 
vai verčia mane groti smuiku. Ką darysi, tėvai yra tėvai, turiu 
paklusti...“ Nė kiek neabejoju, kad tėvai vaikams linki tik ge- 
ra, vis dėlto jie ne visada įsigilina į savo atžalų norus. Pasta- 
rieji turėtų tėvams aiškiau kalbėti apie savo ateities planus. 

5. Atsakomybė šeimai. Žmonės kartais sako: „Turėjau puikų 
darbo pasiūlymą, bet negalėjau jo priimti, nes tada nebūtų 
likę laiko šeimai.“ 


Išmeskite lauk tuos žudymo ginklus! Atsiminkite štai ką: 
visas savo galimybes realizuosite tik tada, kai dirbsite mėgs- 
tamą darbą, užsiimsite miela širdžiai veikla. Atsiduokite troš- 
kimams ir jūs prisipildysite energijos, entuziazmo, paaštrės 
jūsų protas, net sveikata bus geresnė. Prasmingas tikslas gydo 
nuobodulį. Prasmingas tikslas nugali netgi daugelį chroniškų 
susirgimų. 

Tikslai savyje turi jėgos. Kai pasuksite tikslo link, ta jėga pa- 
mažėl ims į jus smelktis. Ji neleis jums iškrypti iš kelio. Tai ne 
šiaip sau šnekos. Tikslas suaktyvina pasąmonę - tą sferą, iš ku- 
rios sklinda vidinis balsas ir diktuoja atsakymus į painiausius 
klausimus. Deja, to balselio dažniausiai neišgirstame, jis paskęs- 
ta sąmonės triukšme. Tačiau kuo karščiau tikime tikslu, kuo 
ryžtingiau jo link einame, tuo garsiau skamba vidinis balsas, 
tuo aiškesnius gauname pasąmonės nurodymus. Tada yra sa- 
koma, „kad sprendimas atėjo tarsi iš niekur“. Galima sakyti, 
kad tomis akimirkomis su jumis kalba pats tikslas. 

Štai pavyzdys. Tarkime, gyvena du jaunuoliai - Tomas ir Dže- 
kas. Geriau pasižvalgę aplink, juos jūs, ko gera, atpažinsite kaip 
artimuosius, kolegas ar kitus savo aplinkos žmones. Tomas turi 
užsibrėžęs aiškų tikslą. Jis pasiryžęs jo siekti. Džekas tikslo netu- 
ri. Tomas turi ateities viziją: po dešimties metų jis bus kompani- 
jos viceprezidentas. Tomas atsidavęs savo tikslui, todėl šis iš vai- 
kino pasąmonės kužda, ką daryti, o ko - ne. Tikslas nuolatos 
kalba, ir jo balsas vis garsėja. Tikslas pasako Tomui, kokius žo- 
džius kalbėti verslininkų konferencijoje, kaip elgtis kilus konflik- 
tui, kokią literatūrą skaityti, kokią poziciją užimti tuo ar kitu klau- 
simu. Jeigu Tomas bent tiek nuklystų nuo kurso, jo tikslas kaip- 
mat duotų pavojaus signalą ir parodytų geriausią kryptį. 

Džekas tikslo neturi. Todėl jis nuolat klumpa, painiojasi, pa- 
tenka į keblias situacijas, - žodžiu, jo elgesys nekryptingas, cha- 
otiškas. Ji vis spėlioja, ką daryti. Kadangi neturi aiškaus tikslo, 
Džekas yra pasmerktas gyventi vidutinioko gyvenimą. 

Perskaitykite paskutinę pastraipą dar kartą. Įsidėkite šią mintį 
ir į galvą, ir į širdį. Tada apsižvalgykite aplinkui. Patyrinėkite, 
kaip elgiasi didelės sėkmės lydimi žmonės. Atkreipkite dėme- 
sį, kaip jie visi yra atsidavę savo tikslui. Stebėkite, kokia kryp- 
tinga yra visa jų veikla. 

Atsiduokite tikslui. Nuoširdžiai atsiduokite. Leiskite, kad jis 
jus vestų, stenkitės išgirsti jo patarimus. 

Kiekvienam iš mūsų yra tekę atsibusti šeštadienio rytą be 
jokių planų, be jokios rašytinės ar mintyse sudėliotos dieno- 
tvarkės. Tokiomis dienomis paprastai mes nieko nepasiekiame. 
Jos prabėga veltui. Be jokio tikslo prastūmę dieną pagaliau ap- 
sidžiaugiame, kad ji pasibaigė. 

Tokie epizodai moko, kad savo veiklą turime planuotis. 

Mūsų pramonė turbūt niekad nebūtų taip suklestėjusi, jeigu 
kompanijų vadovai nebūtų smulkiai planavę veiklos. Prekybos 
vadovai žino, jog pardavėjai parduoda daugiau, jeigu šiems yra 
sudaromi smulkūs pardavimo planai ir reikalavimai. Dėstyto- 


198 PLATAUS MĄSTYMO JĖGA 


jai savo ruožtu žino, jog studentai sėkmingai parašys darbus 
tada, kai jiems bus nustatyti terminai. 

Todėl nusistatydami tikslus drauge nusibrėžkite terminus, 
susidarykite tvarkaraščius, suskaidykite juos į smulkesnius lai- 
ko tarpus, kad kiekvieną dieną aiškiai žinotumėte, ką turite pa- 
daryti. Jūs pasieksite tik tai, ką pasiekti planuojate. 


Žmogaus ilgaamžiškumo tyrimų ekspertai teigia, kad gyve- 
nimo trukmę lemia daug faktorių: svoris, paveldimumas, mi- 
tyba, psichinė įtampa, asmeniniai įpročiai. O daktaras Džordžas 
Burčas iš Tiuleino universiteto Medicinos mokyklos Naujaja- 
me Orleane (George E. Burch) priduria: „Pats greičiausias bū- 
das anksti mirti yra išeiti į pensiją ir nieko neveikti. Kiekvienas 
žmogus privalo turėti pomėgių, privalo užsiimti veikla, antraip 
jis miręs.“ 

Galime rinktis — pensija gali būti pradžia arba pabaiga. Kai 
kurie priima gyvenimo modelį „nieko neveikti, valgyti, miego- 
ti ir linksmintis“. Tai greita ir efektyvi savižudybės forma. Žmo- 
nės, kurie pensiją vertina kaip aktyvaus gyvenimo pabaigą, la- 
bai greitai supranta, kad tai yra gyvenimo pabaiga apskritai. 
Mirtis. Neturėdami tikslų žmonės užgęsta. 

Kitas pensinio gyvenimo modelis yra „štai dabar aš pradėsiu 
veikti“. Vienas mano draugas, stambaus banko viceprezidentas, 
išėjęs į pensiją tapo tik aktyvesnis. Jis ėmėsi finansų konsultan- 
to veiklos, pradėjo skaityti paskaitas, jo visiems reikia, į jį visi 
kreipiasi, jis visur yra kviečiamas. Kiekvieną kartą jį sutikęs su 
nuostaba pastebiu, kad jis darosi vis jaunesnis - šešiasdešim- 
ties vyras spinduliuoja energiją tarsi koks trisdešimtmetis. 

Prasmingi tikslai įkvepia žmogui gyvybės tada, kai niekas 
kitas to padaryti jau negali. Pažinojau tokią ponią D., koledžo 
laikų bičiulio motiną. Ji susirgo vėžiu, kai jos berniukui tebuvo 
dveji metukai. Dar blogiau — prieš pat nustatant šią diagnozę 
mirė jos vyras. Gydytojai nieko gera nežadėjo. Tačiau ponia D. 

nepasidavė. Ji buvo tvirtai pasiryžusi pamatyti, kaip jos sūnus, 
tuo metu vos trečius metus einantis, baigs koledžą ir perims jų 
šeimos verslą. Ją kelis kartus operavo ir vis pažadėdavo „tik 
kelis mėnesius“. | 

Tie „tik keli mėnesiai“ išsitęsė iki dvidešimties metų. Ji pa- 
matė, kaip sūnus baigė koledžą. Po šešių savaičių ponia D. mirė. 

Sėkmės keliu pasukęs žmogus žino, kad ilgas kelias einamas 
žingsnis po žingsnio. Namas statomas plyta po plytos. Parduo- 
tuvių tinklo prekybos apimtis auga palaipsniui - augant pirkė- 
jų skaičiui. Futbolo čempionatas laimimas tada, kai komanda 
laimi rungtynes po rungtynių. Kiekviena didelė pergalė yra 
daugybės mažų pergalių suma. 

Erikas Siureidas (Eric Sevareid), rašytojas ir žurnalistas, 1957- 
ųjų balandžio mėnesio Readers Digest numeryje rašė, kad ge- 
riausias jo tikslo siekimo būdas yra „nueiti dar vieną mylią“. 
Štai dalis jo straipsnio: 

„Per II pasaulinį karą mes iššokome su parašiutais iš smar- 
kiai apgadinto karinio lėktuvo ir nusileidome kalnuotoje vieto- 
vėje Birmos ir Indijos pasienyje. Pagalbos tikėtis negalėjome, 
tad per džiungles ir kalnus, pilant atogrąžų lietui, patraukėme 
į savo bazę. Mūsų laukė šimto keturiasdešimties mylių kelias. 
Netrukus mano pėdose atsirado penkiasdešimties centų dydžio 
žaizdos. Ar galėjau toliau šlubčioti? Ar galėjo mano draugai, 
dar baisesnės būklės nei aš, įveikti tokią beprotišką distanciją? 
Iš pradžių mums atrodė, kad ne. Tą akimirką manėme, kad ge- 
riausia, ką galime padaryti, tai nušliaužti vieną mylią. Tačiau 
tada, kai tą mylią nuėjome, pasiryžome nueiti dar vieną. Dar 
tik vieną mylią. O kas bus toliau, mes nežinojome. Svarbu bu- 
vo tik viena mylia... Šimtą keturiasdešimt mylių mes nuėjome 
po vieną mylią.“ 


„Dar vienos mylios“ principas padės ir jums. Didelis tikslas 
pasiekiamas žingsnis po žingsnio. Štai kaip vienas pažįstamas, 

užkietėjęs rūkalius, atsikratė šio pražūtingo įpročio. Jis puikiai 
žinojo, jog pasiryžęs iš karto mesti rūkyti vargu ar atsispirs pa- 
gundai, todėl nutarė mesti tik valandai. „Nerūkysiu valandą.“ 
Tai valandai praėjus, jis mesdavo rūkyti kitai valandai, ir taip 
toliau... Sutikite, kad valandą nerūkęs gali iškentėti ir didžiau- 
sios priklausomybės kamuojamas žmogus. 

Žvelgiant iš šalies atrodo, jog žmonės į sėkmės viršūnes pa- 
kyla iš karto. Bet jeigu pasidomėtumėte tų Žmonių praeitimi, 
tikrai pamatytumėte, kiek daug prakaito jie išliejo, kiek pastan- 
gų įdėjo. Beje, noriu pasakyti, kad jei kam vis dėlto ir pavyksta 
per dieną praturtėti ar kaip kitaip nutverti sėkmę, tai paprastai 
per dieną ta sėkmė ar turtai ir išgaruoja. Sėkmė nebus ilgalai- 
kė, jei neturės tvirto pamato. 

Kaip gražus namas pastatomas iš akmens gabalų, kurių kiek- 
vienas atskirai atrodytų nereikšmingas, taip ir gyvenimo sėk- 
mė yra kuriama iš atskirų detalių. 

Nebūna, kad iki sėkmės nušoktume vienu vieninteliu šuo- 
liu. Ją pasiekiame žingsnis po žingsnio. Todėl kelią sėkmės link 
reikia suskirstyti į atkarpas, o paskui kiekvieną dieną žingsniuo- 
ti kad ir po visai nedaug, bet tik pirmyn. 


Apačioje pateiktą formą panaudokite kaip sėkmės kelio va- 
dovą. Susižymėkite dalykus, kuriuos atliksite per kitas trisde- 
šimt dienų. Pasibaigus šiam pirmam periodui, patikrinkite sa- 
vo pažangą ir sudarykite naują trisdešimties dienų planą. Ne- 
pamirškite, kad visi dideli dalykai yra mažų dalykėlių suma. 


Pavyzdinis trisdešimties dienų saviugdos 
vadovas 
Iki (data) aš padarysiu: 
Atsisakysiu šių įpročių: 
Atidėlioti reikalus 
Negatyviai kalbėti 


TIKSLAI, PLANAI, IR ASMENYBĖS AUGIMAS 201 


Žiūrėti televizorių ilgiau nei valandą per dieną 
Nešioti paskalas 


Išsiugdysiu šiuos įpročius: 
Priekabiai tikrintis savo išvaizdą rytais 
Planuoti kiekvienos kitos dienos darbus iš vakaro 
Skatinti žmones kiekviena įmanoma proga 


Pakelsiu savo vertę darbdavio akyse: 
Kelsiu savo pavaldinių darbo lygį 
Sužinosiu daugiau apie kompaniją bei apie jos klientus 
Paruošiu tris pasiūlymus, kaip kompanijai dirbti efektyviau 


Pakelsiu savo vertę šeimos narių akyse: 
Rodysiu daugiau dėkingumo žmonai 
Kartą per savaitę su visa šeima nuveiksiu ką nors ypatinga 
Bent valandą per dieną skirsiu visą dėmesį tik šeimai 


Plėsiu akiratį ir skirsiu laiką tik sau: 
Kiekvieną savaitę skirsiu dvi valandas specialybės literatū- 
ros studijoms 
Perskaitysiu bent vieną naudingą knygą 
Susirasiu kelis naujus draugus 
Kas dieną po trisdešimt minučių skirsiu apmąstymams tyloje 


Kitą kartą, kai susitiksite su sėkmės lydimu žmogumi, pri- 
minkite sau, jog jis toks negimė. Jis toks tapo, nes atitinkamu 
būdu ruošėsi, mokėsi, ugdėsi. Saviugda — tai procesas. 

Susikurkite savo pirmąjį trisdešimties dienų saviugdos pla- 
ną dabar pat. 

Kai kalbu apie tikslų nusistatymą viešoms auditorijoms, daž- 
nai kas nors pakomentuoja: „Sutinku, planai svarbu, tačiau juk 
nuolat kyla nenumatytų situacijų...“ 

Taip. Tai yra tiesa. Galite susirgti, gali mirti artimas žmo- 
gus, verslo partneriai gali atšaukti susitikimą, ir panašiai. O da- 

bar įsivaizduokite, jog važiuojate keliu ir pamatote užrašą „Ke- 
lias uždarytas dėl remonto“. Ką darote? Juk negrįžtate atgal, 
nepradedate laukti, kol kelią suremontuos. Jūs imate ieškoti 
apylankos, kad vis viena patektumėte ten, kur buvote nutarę 
patekti. 

Retas kuris pasiekė galutinę sėkmės stotelę visą laiką važiuo- 
damas greitkeliu. Retam kuriam nereikėjo pasinaudoti aplink- 
keliais. Vis dėlto pasukę aplinkkeliu mes savo tikslų neatsisa- 
kome. Tiesiog imame siekti jų kitais būdais. 


Tikriausiai esate girdėję, kaip žmonės apgailestaudami kal- 
ba: „Kodėl prieš dešimt metų nenusipirkau kompanijos X ak- 
cijų. Šiandien būčiau turtingas...“ 

Dažniausiai kalbame apie investicijas į akcijas, obligacijas, ne- 
kilnojamąjį turtą ar kokią kitą nuosavybę. Tačiau didžiausia ir 
svarbiausia investicija yra investicija į save. Tai didelės sėkmės 
ateityje garantas. 

Todėl visų pirma investuokite į mokslus ir išsilavinimą. Geras 
išsilavinimas yra pati sėkmingiausia investicija. Kas yra geras 
išsilavinimas? Dažnai žmonės matuoja išsilavinimą universite- 
te praleistų metų skaičiumi ar diplomų kiekiu. Tačiau kiekybi- 
niai rodikliai mažai ką sako. Buvęs General Electric direktorių 
tarybos pirmininkas Ralfas Dž. Kordaineris (Ralph J. Cordiner) 
apie išsilavinimą pasakė taip: „Mus domina kompetencija, o ne 
diplomai.“ 

Taigi gero išsilavinimo požymis yra mąstymo kokybė ir su- 
gebėjimas atlikti tam tikras profesines užduotis. Išsilavinimą ga- 
lite įgyti įvairiai. Tai yra koledžai, universitetai, įvairūs kursai, 
seminarai, paskaitos. Viskas, kas lavina mąstymą ir duoda naujų 
žinių, yra išsilavinimas. Štai neseniai vakarais skaičiau profesi- 
nio ugdymo paskaitas dvidešimt penkių žmonių grupei. Gru- 
pę sudarė išties savo veiklos srityse žinomi ir sėkmingai dir- 
bantys žmonės. Tarp jų buvo stambaus parduotuvių tinklo sa- 

vininkas, keturi diplomuoti inžinieriai, vienas Karinių oro pa- 
jėgų pulkininkas ir keturi maisto produktais prekiaujantys did- 
menininkai. Pasirodė, kad kitados gautų diplomų jiems toli gra- 
žu neužtenka. 

Nepamirškite savišvietos. Skaitykite specialiąją literatūrą, pre- 
numeruokitės bent kelis laikraščius ir žurnalus. Nuolat sekite 
savo veiklos srities naujienas, taip sakant, „laikykite ranką ant 
pulso“. Bendraukite su profesionalais, klauskite jų patarimų, 
mokykitės iš jų. Visa tai yra investicijos į save. 


Apibendrindamas šį skyrių priminsiu štai ką: 
1. Tiksliai žinokite, kur norite gyvenime nueiti. Pasistenkite 
pamatyti, kokie būsite po dešimties metų. 


2. Susidarykite dešimties metų planą. Tai jūsų gairės. Sura- 
šykite, ką norite pasiekti darbe, namuose ir socialiniame 
gyvenime. 


3. Atsiduokite tikslams. Tikslai yra džiaugsmo, energijos ir 
sveikatos šaltinis. 

4. Leiskite, kad tikslas jus valdytų, jums patartų ir jus vestų. 

5. Siekite tikslo žingsnis po žingsnio. Kiekvieną atliekamą 
užduotį, kad ir kokia ji maža būtų, vertinkite kaip dar vie- 
ną žingsnį pirmyn. 

6. Susikurkite trisdešimties dienų tikslus. 

7. Pasukite aplinkkeliu, jeigu to reikės. Svarbu nepamiršti 
pagrindinio tikslo. 


8. Investuokite į save. 


13 


Lyderio mąstymo bruožai 


Į sėkmės aukštumas žmonės pakyla padedami kitų, bendra- 
darbiaudami. O norėdami efektyviai bendradarbiauti, turite tu- 
rėti lyderio savybių. Lyderiai sugeba sutelkti žmones ir pasi- 
naudoti jų pagalba. Taigi sėkmė tiesiogiai priklauso nuo suge- 
bėjimo lyderiauti. 

Lyderio bruožus jums padės ugdytis šioje knygoje aprašyti 
elgesio principai, arba taisyklės. Štai dar keturios: 


1. Išmokite žvelgti į save iš šalies. Regėkite save akimis tų 
žmonių, kuriems norite daryti įtaką; 

2. Iškilus problemai, stenkitės spręsti ją atsižvelgdami ir į ki- 
tų Žmonių interesus bei poreikius; 

3. Mąstykite pažangiai, tikėkite pažanga, tobulėkite; 

4. Analizuokite savo sprendimus, poelgius. 


Šių taisyklių laikymasis duoda rezultatų. Lyderiavimas, pasi- 
rodo, anaiptol nėra paslaptingas ir nepasiekiamas dalykas. 
Pažvelkime į kiekvieną taisyklę atskirai. 


Išmokite žvelgti į save iš šalies. Regėkite save akimis tų 
žmonių, kuriems norite daryti įtaką. 

Keisdamiesi nuomonėmis su žmonėmis, kuriems norite dary- 
ti įtaką — su draugais, kolegomis, pirkėjais, pavaldiniais - paska- 

tinsite juos elgtis taip, kaip norite jūs. Paanalizuokite šias dvi 
istorijas ir suprasite kodėl. 

Tedas B. rašė reklaminius tekstukus televizijai ir dar dirbo 
vienoje didelėje reklamos agentūroje. Vieną dieną kompanija, 
gaminanti vaikų avalynę, užsakė agentūroje savo produkcijos 
reklamą. Ją sukurti buvo patikėta Tedui B. 

Praėjus maždaug mėnesiui nuo reklaminės kampanijos pra- 
džios tapo aišku, jog reklama, kaip sakoma, nesuveikė. Apklau- 
sa parodė, jog devyniasdešimt šeši procentai televizijos Žiūro- 
vų šią reklamą įvertino neigiamai: „Kažkokia keista“; „Per daug 
triukšmo“; „Mano vaikams ji nepatiko“, ir taip toliau. Teigia- 
mai reklaminį filmuką įvertino vos keturi procentai žiūrovų — 
tragiškai žemas rodiklis! 

Kiek vėliau paaiškėjo, kad tie keturi procentai savo pajamo- 
mis, išsilavinimu bei pomėgiais buvo panašūs į Tedą. Likusieji 
devyniasdešimt šeši procentai, be jokios abejonės, priklausė ki- 
tai socialinei grupei, turėjo kitokias pajamas. 

Tedo reklama, kainavusi apie 20 000 dolerių „sprogo“, nes 
ją kurdamas jis mąstė visų pirma apie panašius į saVė vartoto- 
jus — tarsi kitokių ir nebūtų. Reklama patiko jam ir dar saujelei 
žmonių, tačiau visi kiti ją atstūmė. Rezultatas būtų buvęs visiš- 
kai kitoks, jeigu Tedas į šį užsakymą būtų pažvelgės didžio- 
sios potencialių pirkėjų dalies akimis. 

Štai kita trumputė istorija. Ji apie Džoaną, malonią, išsilavi- 
nusią ir patrauklią dvidešimt ketverių metų merginą. Baigusi 
koledžą Džoana gavo konsultantės pareigas rūbų parduotuvė- 
je. Beje, ji turėjo puikią rekomendaciją: „Ambicinga, talentinga 
ir entuziastinga. Tokioms moterims negali nepasisekti.“ 

Tačiau Džoanai nepasisekė. Ji teišdirbo aštuonis mėnesius ir 
iš savo pareigų pasitraukė. Parduotuvės direktorius, geras Ma- 
no pažįstamas, papasakojo: „Džoana buvo gera mergina, deja, 
ji turėjo vieną trūkumą.“ — „Kokį?“ — paklausiau. „Ji siūlyda- 
vo žmonėms tas prekes, kurios patikdavo jai. Ji nesugebėdavo 

įlįsti į paprastų pirkėjų kalį. Žinai, ji augo turtingų tėvų namuo- 
se. Ten pinigai niekada nebuvo problema. Ji tiesiog nesuprato, 
kad esama pirkėjų, kuriems svarbu ne stilius, ne spalva, ne ma- 
da, o tik prieinama kaina...“ 

Norėdami paskatinti žmones elgtis taip, kaip norėtumėte jūs, 
visų pirma privalote daiktus matyti jų akimis. Štai ką man pa- 
pasakojo vienos parduotuvės kreditinės prekybos skyriaus va- 
dybininkas: „Mano darbas buvo dirbti su skolininkais: rašyti 
jiems laiškus ar kitokiais būdais priminti, kad atėjo laikas susi- 
mokėti už kreditan gautas prekes. Iki man ateinant į šią par- 
duotuvę, laiškai skolininkams būdavo pikti, įžeidžiami. Nesi- 
stebėjau, kodėl žmonės neskuba atsiskaityti su parduotuve. Pa- 
bandžiau į situaciją pažvelgti jų akimis. Pradėjau rašyti jiems 
malonius ir pagarbius priminimus. Būtinai pabrėždavau, kad 
suprantu jų finansinius sunkumus, tada paprašydavau, kad jie 
suprastų ir mūsų problemas. Padėtis iš karto pasitaisė, skoli- 
ninkų gerokai sumažėjo.“ 

Daug politikų pralaimi rinkimus todėl, kad jiems nepavyks- 
ta pažvelgti į save iš šalies rinkėjų akimis. Pažinojau vieną kan- 
didatą, kuris prakišo rinkimus tik dėl tos priežasties, kad var- 
tojo pernelyg įmantrų žodyną. Jo rinkėjai kalbėjo paprasčiau. 
Ji, ponas Profesorius, rinkimų kovoje nusileido paprastam Ga- 
myklos Darbininkui, kurio žodynas buvo suprantamas daugu- 
mai rinkėjų. 

Nuolat turėkite galvoje šį klausimą: „Kaip man ši situacija 
atrodytų, jei atsidurčiau kitų žmonių vietoje?“ 


SITUACIJA Paklauskite savęs 
Duodate darbuotojui Kaip jis suprato mano žodžius? Ar aš 
nurodymus kalbėjau aiškiai? 
Kuriate reklamą Tarkime, esu potencialus pirkėjas. 


Kaip sureaguočiau į šią reklamą? 

Kalbatės telefonu Ar man patiktų tokia kalbos maniera, 
kurią girdi mano pašnekovas? 


Ruošiatės dovanoti Ar aš pats norėčiau gauti tokią do- 
dovaną vaną? 
Auklėjate vaikus Kaip aš pats reaguodavau į tokius ar 


panašius tėvų nurodymus vaikystėje? 


Vertinate savo išvaizdą Ką pamanyčiau apie savo vadovą, 
jeigu jis apsirengtų taip, kaip dabar 
apsirengęs esu aš? 


Ruošiatės kalbėti Kaip reaguočiau į tokius žodžius, jei 
susirinkime jie būtų skirti man 


Iškilus problemai, stenkitės spręsti ją atsižvelgdami ir į ki- 
tų žmonių interesus bei poreikius. 

Diktatorių žmonės nemėgsta. Autoritarinio vadovavimo sti- 
liaus šalininkai retai kada pasiekia gerų rezultatų. Nors dar- 
buotojai kurį laiką tokį vadovą toleruoja, tačiau ateina diena, 
kai dauguma prieš jį sukyla, vienaip ar kitaip ima protestuoti. 
Tai reiškia vadovo bankrotą. | 

Esama vadovų, kurie vadovauja mechaniškai, remdamiesi in- 
strukcijomis, normomis ir kitais dokumentais. Toks vadovas pa- 
našus į vaikščiojančią taisyklių knygą. Jis žvelgia į pavaldinius 
tarytum į mašinas, robotus. Žmonėms toks požiūris nepatinka 
ir jie neatskleidžia visų savo galimybių. 

Tikri lyderiai išpažįsta vadinamąjį humanišką vadovavimo 
stilių. Jiems pavaldiniai visų pirma yra žmonės su savo rūpes- 
čiais, problemomis, džiaugsmais. 


208 PLATAUS MĄSTYMO MACGIJA 


Prieš kelerius metus susipažinau su tokiu Džonu S., aliumi- 
nio gamyklos padalinio vadovu. Jo vadovavimo stilių ir požiū- 
rį į pavaldinius buvo galima nusakyti tokiais žodžiais: „Aš 
tave gerbiu. Esu čia tam, kad tau padėčiau, kiek tik leidžia 
mano jėgos.“ Džonas niekada nepamiršdavo pavaldinių gimta- 
dienių, padėdavo, jei kuris nors susirgdavo, domėjosi jų asme- 
niniu gyvenimu. Kartą, kai neturėdamas kitos išeities nuspren- 
dė vieną vyrą atlesti iš darbo, pasikvietė jį į savo kabinetą ir 
paaiškino, kad taip būsią geriau jam pačiam, o paskui net pa- 
dėjo jam rasti naują darbo vietą. Tokia atleidimo iš darbo pro- 
cedūra mane sudomino, todėl paprašiau Džono pakomentuo- 
ti savo poelgį. Jis paaiškino šitaip: „Jaučiuosi atsakingas už 
kiekvieną, kuriam vadovauju. Jeigu aš jį priėmiau į darbą ir 
paskui paaiškėjo, kad klydau, vadinasi, pats esu kaltas. O jei 
kaltas, tai bent privalau tam Žmogui rasti naują darbą. Tikras 
vadovo išbandymas yra situacija, kai jis priverstas ką nors at- 
leisti iš darbo.“ 

Toks vadovavimo stilius neabejotinai atsiperka darbuotojų 
lojalumu ir aukštu darbo našumu. Todėl kai kyla sudėtinga 
situacija, paklauskite savęs: „Kaip turėčiau pasielgti, kad ne- 
nukentėtų nei mano, nei pavaldinių interesai?“ 

Nepamirškite pagirti pavaldinių kiekviena pasitaikiusia pro- 
ga. Girkite už bendradarbiavimą. Girkite už pastangas. Girkite 
už rezultatus. Girkite viešai. Pagyrimas — didžiausia premija, 
kurią galite duoti žmonėms, be to, ji nieko nekainuoja. 


Mąstykite pažangiai, tikėkite pažanga, tobulėkite 

Nuostabu, jei apie jus yra kalbama taip: „Jis tobulėja. Jo pa- 
žanga akivaizdi. Jis tarsi gimęs toms pareigoms.“ 

Tikri lyderiai, kurių, beje, nedaug, yra pažangos skatintojai. 
Jie stengiasi tobulėti patys ir padeda tai daryti kitiems. Prisijun- 
kite prie lyderių elito. Žvelkite pirmyn, visur ieškokite naujų 
galimybių. 

Prieš kelis mėnesius vienos kompanijos vadovas paprašė ma- 
nęs padėti jam priimti svarbų sprendimą. Jis turėjo septynis par- 
davėjus ir dabar vieną iš jų turėjo skirti į aukštesnes pareigas. 
Iš septynių jis pats atrinko tris, o iš tų trijų vieną, nugalėtoją, 
jau turėjau atrinkti aš. Mano užduotis buvo praleisti po dieną 
kartu su kiekvienu iš trijų kandidatų ir pranešti savo nuomo- 
nę, kuris iš vyrų yra pats tinkamiausias vadovauti. Kiekvienam 
pardavėjui buvo pasakyta, jog juos aplankys konsultantas, kad 
aptartų rinkodaros programą. Dėl akivaizdžių priežasčių tik- 
rasis mano apsilankymo tikslas atskleistas nebuvo. 

Du pardavėjai reagavo gana panašiai. Jie nerodė jokios ini- 
ciatyvos, o paklausti, ką reikėtų kompanijoje patobulinti, tie- 
siog pasakė, kad „viskas gerai, tebūnie po senovei“. Žodžiu, jie 
jautėsi patogiai, tūnojo savo komforto zonoje ir bijojo iš jos iš- 
kišti nosį. 

Trečiasis buvo visai kitoks. Jis manė, kad kompanija turi aug- 
ti. Jis net turėjo kelis konkrečius pasiūlymus, kaip geriau orga- 
nizuoti darbą, kaip gerinti kompanijos įvaizdį ir pritraukti dau- 
giau pirkėjų. O esama padėtis jo netenkino. 

Be jokios abejonės, rekomendavau paaukštinti trečiąjį kan- 
didatą. Beje, mano rekomendacija visiškai sutapo su kompani- 
jos vadovo nuojauta. 

Koks vadovas, tokie ir jo pavaldiniai. Jei vadovas siekia tobu- 
lėti, pritaria pažangai, tai ir darbuotojus rinksis atsižvelgdamas 
į tokias pačias jų savybes. Idealu, kai kompanijai vadovaujan- 
tis lyderis sugeba suburti panašių į save žmonių komandą. 

Jei norite pažvelgti į save truputį iš šalies, užduokite sau to- 
kį klausimą: 


Į ką būtų panašus šis pasaulis, 
Jeigu kiekvienas būtų toks, koks esu aš? 


Paskui žodį pasaulis pakeiskite žodžiu kompanija: 

Į ką būtų panaši mano kompanija, 
Jeigu kiekvienas darbuotojas būtų toks, koks esu aš? 


Paskui žodį kompanija pakeiskite žodžiais bendruomenė, mo- 
kykla, klubas, bažnyčia ir kitais. 

Galvokite, kalbėkite, elkitės ir gyvenkite taip, kaip turėtų elg- 
tis, gyventi ir kalbėti jūsų darbuotojai, bendruomenės nariai, 
artimieji. 


Atlikite šį nedidelį testą, pasitikrinkite, ar sugebate mąs- 
tyti pažangiai 
Ar pažangiai mąstau apie savo darbą? 
Ar ieškau naujų galimybių, naujų sprendimų? 
Ar progai esant pagiriu savo kompaniją, ar skatinu darbuo- 
tojus? 
Ar mano asmeniniai veiklos standartai dabar yra aukštesni, 
nei buvo prieš tris ar šešis mėnesius? 
Ar rodau savo darbuotojams, kolegoms ir kitiems puikų pa- 
vyzdį? 
Ar pažangiai mąstau apie savo šeimą? 
Ar mano šeima šiandien laimingesnė, nei buvo prieš tris ar 
šešis mėnesius? 
Ar turiu planą, kaip pagerinti šeimos narių buitį? 
Ar turiningas mano šeimos laisvalaikis? 
Ar rodau savo vaikams puikų pavyzdį? 


Ar pažangiai mąstau apie save? 
Ar šiandien mane vertina geriau, nei vertino prieš tris ar še- 
šis mėnesius? 
Ar turiu susidaręs saviugdos programą? 
Ar turiu susidaręs veiklos planą bent metams į priekį? 
Ar mane vertina darbe, bendruomenėje? 

Ar pažangiai mąstau apie savo bendruomenę? 
Ar per pastaruosius tris ar šešis mėnesius kaip nors padėjau 
savo bendruomenei? 
Ar remiu tikrai prasmingus bendruomenės projektus? 
Ar kada nors ėmiausi iniciatyvos pagerinti visų bendruome- 
nės narių gyvenimą? 
Ar teigiamai kalbu apie savo kaimynus? 


Analizuokite savo sprendimus, poelgius 


Lyderius mes dažniausiai įsivaizduojame kaip labai užim- 
tus žmones. Jie nuolat visų matomi, nuolat pačiame įvykių sū- 
kuryje. Ir retai kada pastebime, kad jie išties nemažai laiko pra- 
leidžia vienumoje analizuodami savo poelgius, gilindamiesi į 
situacijas. 

Pavyzdžiui, daugelyje mūsų universitetų profesoriams ski- 
riama skaityti santykinai nedaug paskaitų, kad jie kokybiškiau 
galėtų joms pasiruošti. O geri kompanijų vadovai taip organi- 
zuoja savo veiklą, kad ne itin svarbias užduotis už juos galėtų 
atlikti sekretorės ar pavaduotojai — tuo būdu jiems lieka dau- 
giau laiko saviugdai ir analizei. Galima sakyti, kad jie mėgsta 
pasitarti su savimi. 

Daugelis žmonių vienumos bijo. Jie daro viską, kad juos sup- 
tų žmonės. O jei aplink nėra žmonių, jie vis viena sugalvoja, 
kaip išvengti buvimo su savimi - pavyzdžiui, griebia laikraštį, 
įsijungia televizorių, puola skambinti telefonu. Jie tarsi prašo: 
„Gerbiamasis Televizoriau, neleisk man būti vienam. Užimk 
mano protą.“ 

Nebijokite būti vieni. Vienumoje atsiskleidžia tos mąstymo 
savybės, kurios šiaip yra užslopintos aplinkos triukšmų. 

Kartą vadovavau trylikos žmonių saviugdos grupei. Papra- 
šiau kiekvieno dalyvio dvi savaites po valandą kas dieną užsi- 
sklęsti ir pabūti vienumoje. Pasibaigus tam laikui visi prisipažino, 

jog tai buvęs labai naudingas potyris. Jiems į galvą atėję daug 
pirmiau ieškotų ir nerastų atsakymų, jie geriau pažinę save. 

Dabar pat pasiryžkite bent trisdešimt minučių kiekvieną dieną pa- 
būti vienumoje. Galbūt jums bus patogiausia atsikelti anksti ry- 
te, kai namiškiai dar miega ir aplinkui ramu. O galbūt tinka- 
mesnis laikas bus vėlus vakaras, kai namai nutyla ir pasineria 
į miegą. Svarbiausia - pasirinkti laiką, kad jums niekas netruk- 
dytų. Tai bus šventas bendravimo su savimi pusvalandis. Pri- 
siminkite tuo metu didžiausius savo rūpesčius ir ieškokite 
sprendimų. Leiskite protui dirbti. Leiskite pabusti pasąmonei, 
kur slypi daugybė atsakymų, kitomis sąlygomis neišgirstamų — 
juos nustelbia aplinkos šurmulys. 


Apibendrindamas šį skyrių priminsiu štai ką: 


1. Išmokite žvelgti į save iš šalies. Regėkite save akimis tų 
žmonių, kuriems norite daryti įtaką. Paklauskite savęs, kas 
toje ar kitoje situacijoje yra naudinga jiems, o ne jums. 


2. Iškilus problemai, stenkitės spręsti ją atsižvelgdami ir į 
kitų žmonių interesus bei poreikius. Puoselėkite humaniš- 
ką vadovavimo stilių - tuo būdu pelnysite pavaldinių 10- 
jalumą ir pagarbą. Atsiminkite: diktatoriškų vadovų žmo- 
nės klauso tik iki tam tikro laiko. Paskui jie sukyla. 


3. Mąstykite pažangiai, tikėkite pažanga, tobulėkite. Skatin- 
kite tobulėti pavaldinius. Paklauskite savęs, ar norėtumė- 
te, kad kompanija atrodytų taip, kaip atrodote jūs. 


4. Analizuokite savo poelgius, kasdien bent po pusvalandį 
būkite vienumoje, tarkitės su savimi. Tokiomis akimirko- 
mis randasi optimalūs sprendimai ir tiksliausi atsakymai. 


Platus mąstymas 
konfliktinėse gyvenimo situacijose 


Mąstykite plačiai. Neleiskite, kad jūsų mąstymas „susitrauk- 
tų“. Kai taip atsitinka, jūs pralaimite. 

Štai keli patarimai, kaip išsaugoti mąstymo skvarbumą. 

(Beje, patarčiau šias nuorodas užsirašyti ir nuolat turėti po 
ranka.) 


Kai maži žmonės bando jus priversti mąstyti siaurai, 
MĄSTYKITE PLAČIAI. 

Galbūt jūsų aplinkoje esama žmonių, kurie jums, švelniai ta- 
riant, nelinki sėkmės. Jie bus bejėgiai, jei atsiminsite kelis daly- 
kus: 

1. Nekovokite su jais. Nesmukite iki jų mąstysenos lygio. Ne- 
kovodami jūs laimėsite. 
2. Būkite apdairūs. Tie žmonės vėliau gali kenkti jums slapčia. 

Prisiminkite, jog pasalūnai yra psichologiniai ligoniai. Ne- 

smerkite jų. 


Mąstykite plačiai, 
kad įgytumėte imunitetą tokioms situacijoms 


Kai suabejojate savo jėgomis, MĄSTYKITE PLAČIAI. At- 
siminkite: jeigu tariatės esą silpni, tokie ir esate. Neparsiduoki- 
te už menką kainą. 

1. Atrodykite svarbiai. Rūpinkitės savo išvaizda. Gera išvaiz- 
da neretai lemia puikią savijautą. 
2. Sutelkite dėmesį į savo pasiekimus. Pažinkite teigiamas sa- 
"vo savybes. Nevenkite jų rodyti. 
3. Kitus žmones taip pat vertinkite teigiamai. 


Mąstykite plačiai, 
kad pamatytumėte, koks didis iš tikrųjų esate 


Kai konfliktas atrodo neišvengiamas, MĄSTYKITE PLA- 
ČIAI. Atsispirkite pagundai įsivelti į smulkų ginčą: 


1. Paklauskite savęs: „Ar šis reikalas tikrai toks svarbus, kad 
man vertėtų dėl jo pyktis su žmonėmis?“ 
2. Priminkite sau, kad konfliktuodami nieko nelaimėsite. 


Mąstykite plačiai, 
kad pamatytumėte, jog konfliktai niekada nepadės 
pasiekti trokštamų rezultatų 


Kai jaučiatės nugalėti, MĄSTYKITE PLAČIAI. Sėkmės ke- 
lyje kliūčių išvengti neįmanoma. Tačiau laikinai pralaimėję tu- 
rėkite galvoje, kad pralaimėjimas yra pirmas žingsnis į pergalę. 


1. Į pasitaikančias kliūtis reaguokite kaip į gyvenimo pamokas. 
Išmokite jas. Analizuokite nepalankias situacijas. Iš kiekvie- 
nos nemalonios situacijos pasiimkite ką nors naudinga sau. 

2. Atkaklumą sujunkite su eksperimentavimu. Atsitraukite ir 
pradėkite iš naujo šviežia galva. 

Supraskite, jog pralaimėjimas yra tik proto būsena. 

Kai romantika ima blėsti, MĄSTYKITE PLAČIAI. Neigia- 
mas mąstymas žlugdo meilę, draugystę, ardo santykius. 


1. Sutelkite dėmesį į geriausias artimo žmogaus savybes. Men- 
kus ir nereikšmingus trūkumus pamirškite. 

2. Aukokitės dėl artimo žmogaus. Darykite tai dažnai. Mąsty- 
kite plačiai, kad patirtumėte tikrą vedybinio gyvenimo 
džiaugsmą. 


Pajutę, kad profesinė pažanga ima lėtėti, MĄSTYKITE 
PLAČIAI. Kad ir kokios būtų jūsų pareigos, tobulėti turite nuo- 
lat. Tai yra aukštos padėties ir didelių pajamų garantas. 

Tarkite sau: „Aš galiu geriau.“ Geriausia yra nepasiekiama. 
Todėl galimybių darbą atlikti geriau bus visuomet. 

Mąstykite plačiai, kad pamatytumėte, jog pastangos geriau 
dirbti visada apsimoka ir įgauna finansinę išraišką. 


Protingas žmogus yra savo proto valdovas. 
Kvailys yra jo vergas. 


- Publijus Sirijus 

Sąlyginai visus Žmones galima su- 
skirstyti į dvi kategorijas: pasyviuosius ir 
aktyviuosius. Pirmieji paprastai gyveni- 
me tenkinasi vidutiniškais rezultatais, o 
antrieji dažniausiai pakyla į sėkmės vir- 
>unes. 


Unc< 


Mąstykite pozityviai, negalvokite 
apie nesėkmes. Kad ir kur būtumėte — 
darbe, namuose — negatyvų mąstymą 
pakeiskite teigiamu. Susidūrę su sunkia 
situacija, tarkite sau: „Aš nugalėsiu.“ 
Konkuruodami su kitu žmogumi, gal- 
vokite: „Aš sujuo lygus ar net geresnis.“ 
Atsiradus gerai progai, mintyse pakar- 
tokite: „Aš galiu tai padaryti.“ Niekada 
nesakykite sau žodžio „negaliu“. Pozi- 
tyvus mąstymas skatina kurti planus, 
padėsiančius siekti sėkmės. Negatyvus 
mąstymas generuoja mintis, vedančias į 
nesėkmes. 

Džordžijos universiteto profesorius daktaras Davidas J. 
Schwartzas — vienas žinomiausių Amerikos autorių, rašančių 
bei konsultuojančių lyderiavimo klausimais. Jo programos 
veiksmingumu įsitikino milijonai skaitytojų visame pasaulyje. 
Siekiantiems profesinės ir asmeninio gyvenimo sėkmės, pasak 
daktaro Schwartzo, nereikia ypatingų talentų. Visa, kas būtina, 
yra tam tikros mąstymo savybės, nuostatos, požiūriai. Apie tai, 
kaip tuos sėkmės komponentus išsiugdyti, įtaigiai ir ByvĖ 
kalba ši knyga. 


Jei ši knyga prieš jus, vadinasi, jūs siekiate didelės sėkmės. 
Norite realizuoti savo troškimus. Mėgautis nuostabiu gy- 
venimu. Norite, kad gyvenimas suneštų visas gėrybes, kurių 
esate nusipelnę. Vien tik domėjimasis sėkme yra puiki asme- 
nybės savybė. Jūs turite ir kitą žavią savybę. Faktas, kad laikote 
šią knygą rankose, parodo, jog mokate ieškoti priemonių, pa- 
dėsiančių gyvenime nukeliauti ten, kur tikrai trokštate. Kad ir 
ką kurtume, statytume ar gamintume - automobilius, tiltus, ra- 
ketas — mums reikalingi įrankiai. Daugelis žmonių, siekdami 
susikurti geresnį gyvenimą, pamiršta apie pagalbines prie- 
mones. O jūs nepamiršote. Jūs turite dvi savybes, kurios padės 
suvokti šios knygos naudą. Pirma, jūs siekiate sėkmės, antra, 
jūs mokate pasirinkti gerus sėkmės įrankius. 

